
Introducere 


Ce se înțelege exact prin sintagma „omul grec” şi în ce sens ne 
putem socoti îndreptăţiţi să-i schiţăm acestuia portretul? Se poate 
vorbi despre omul grec la singular ? De la Atena la Sparta, din Arcadia 
în Tesalia, din Epir la cetățile din Asia Mică, din coloniile de la Marea 
Neagră pînă la cele din Italia meridională sau Sicilia, se regăseşte 
oare, peste tot și întotdeauna, în ciuda diversităţii contextelor, modu- 
rilor de viaţă și regimurilor politice, un model uman unic? Iar acest 
grec, căruia încercăm să-i surprindem chipul, este omul epocii arhaice, 
eroul războinic cîntat de Homer, sau acela, diferit în atitea privinţe, 
definit în secolul al IV-lea de către Aristotel drept un „animal politic”? 
Chiar dacă documentele de care dispunem ne-au determinat să ne 
îndreptăm cercetarea asupra perioadei clasice, fixîndu-ne în cea mai 
mare parte a cazurilor obiectivul pe cetatea Atena, personajul care se 
conturează la capătul acestei căutări nu este o figură univocă, ci una 
alcătuită dintr-o multitudine de fațete, în fiecare dintre ele reflectîndu-se 
perspectiva pe care autorii lucrărilor au ales să pună accentul. Vom 
vedea astfel defilînd prin fața ochilor noştri, în funcţie de unghiul de 
vedere ales, un grec citadin, unul religios, militar, economic, domestic, 
spectator, ascultînd, participînd la diferite forme specifice de sociali- 
zare, în care, din copilărie și pînă la vîrsta adultă, parcurge o traiectorie 
impusă de încercări şi trepte pentru a deveni om în sensul deplin al 
cuvîntului și în conformitate cu idealul grecesc de realizare a ființei 
umane. 

Chiar dacă în această galerie de portrete realizate de savanţi din 
timpurile moderne fiecare în parte răspunde unui anumit obiectiv sau 
unei anumite probleme (ce semnificație are pentru un grec statutul de 
cetăţean, de soldat sau de cap de familie ?), seria de tablouri nu alcă- 
tuiește o succesiune de eseuri juxtapuse, ci un ansamblu de elemente 
ce se intersectează și se completează, pentru a da o imagine originală, 
care nu are un corespondent exact altundeva. Alcătuit de istorici, 
modelul îşi propune de fapt să scoată în evidenţă aspectele caracteristice 
ale activităţilor desfășurate de greci în marile sectoare ale vieţii colec- 
tive. O schemă deloc arbitrară, care pentru a-și găsi structura s-a 
bazat pe o documentare cît mai amplă şi mai precisă, și deloc banală, 
deoarece, renunţînd la consideraţiile generale despre natura umană, 
tinde să surprindă regulile de viaţă ale grecilor, modul lor specific de 

a utiliza practici răspîndite pretutindeni, cum ar fi cele legate de 
război, religie, economie, politică sau viața domestică. 
Așadar, unicitatea greacă. Să o punem în lumină înseamnă să adoptăm 


încă de la început un punct de vedere comparativ și, în confruntarea - 


cu alte culturi, să punem accentul, dincolo de aspectele comune, pe 
diferenţe, pe distanţe, pe deosebiri. În primul rînd, deosebirile față de 
noi, față de modul nostru de a acționa, de a gîndi, de a simţi, atît de 
familiare, încât ni se par absolut firești, dar de care trebuie să încercăm 
să facem abstracţie în momentul cînd ne îndreptăm atenţia spre greci, 
pentru a nu slăbi concentrarea privirii pe care o aţintim asupra lor. 
Deosebiri care există şi față de oamenii altor perioade din istorie decît 
Antichitatea şi aparținînd altor civilizații decît cea a grecilor. 

Poate însă că, deși dispus să recunoască împreună cu noi origina- 
litatea cazului grec, cititorul va fi tentat să ridice o altă obiecţie, 
privitoare la termenul „om”. De ce omul grec şi nu civilizaţia greacă 
sau polis-ul grec? Supus unor mutații continue — s-ar putea obiecta — 
este doar contextul social şi cultural. Omul nu face decît să-și adapteze 
propriile modalităţi de a reacţiona la aceste variații, dar rămîne identic 
în sine. De ce ar trebui ca ochiul cetățeanului Atenei din secolul al 
V-lea î.Hr. să se deosebească de cel al contemporanilor noștri ? Obiecţie 
foarte justă. Dar în această carte nu este vorba despre ochi sau urechi, 
ci de modul specific grecesc de a se servi de ele, viziunea, percepția 
auditivă a grecului, rolul acestora, formele lor şi statutul fiecăreia 
dintre ele. Ca să mă fac mai bine înţeles, voi cita un exemplu și sper 
să mi se ierte că este un exemplu personal: cum am putea noi astăzi 
să vedem luna cu ochii unui grec? Am putut experimenta eu însumi 
această situaţie în tinereţe, în timpul primei mele călătorii în Grecia. 
Navigam noaptea, ca să ajung de pe o insulă pe alta. Întins pe punte, 
priveam cerul de deasupra mea, unde strălucea luna, luminos chip 
nocturn ce-și răspîndea lumina clară, imobilă sau mișcătoare, pe supra- 
fața întunecată a mării. Eram vrăjit, fascinat de acea lucire blîndă şi 
stranie care scălda valurile adormite, eram emoţionat ca de o prezenţă 
feminină apropiată și îndepărtată totodată, familiară și totuşi inaccesibilă, 
care, în splendoarea ei, venise să viziteze întunericul nopţii. Este 
Selene, îmi spuneam, misterioasă, nocturnă, strălucitoare; pe ea o 
văd, pe Selene. Mulţi ani mai tîrziu, cînd am văzut pe ecranul televi- 
zorului imagini cu primul astronaut pe Lună, ţopăind greoi în costumul 
lui de cosmonaut, în spațiul arid al unui ţinut îndepărtat şi posomorit, 
la sentimentul de sacrilegiu pe care l-am trăit s-a adăugat senzaţia 
dureroasă a unei sfișieri care nu avea să fie vindecată niciodată; 
nepoţelul meu, care, ca toată lumea, a privit acele imagini, nu va mai 
fi niciodată în stare să privească luna așa cum am privit-o eu cîndva: 
cu ochii unui grec. Vocabula Selene a devenit de atunci o referință 
exclusiv erudită: luna care apare acum pe bolta cerească nu mai 
răspunde la acest nume. 

Există totuși o perseverenţă în iluzie, graţie căreia, atât timp cât un 
om rămîne un om, iar istoricii, reuşind să reconstituie cu exactitate 
mediul în care trăiau anticii, își vor duce la bun sfîrşit opera începută, 
vom putea, citindu-i pe ei, să ne punem întotdeauna în pielea unui 
grec. Saint-Just nu era singurul revoluționar care credea că i-ar fi fost 
suficient să practice după modelul antic virtuțile străvechi ale simpli- 
tății, cumpătării și intransigenţei, pentru ca el, revoluţionarul de la 
1848, să devină omul grec sau cel roman. În Sfinta familie, Marx 
punea problema în termeni corespunzători: 


Această eroare apare într-o lumină tragică atunci cînd, în ziua exe- 
cutării lui, Saint-Just, arătînd în sala închisorii Conciergerie un panou 
mare pe care era scrisă Declaraţia drepturilor omului, exclamă cu mîndrie: 
„C'est pourtant moi qui ai fait cela !”. Dar acest panou proclama drepturile 
unui om care nu poate fi omul republicii antice, după cum nici relaţiile 
economice şi industriale nu sînt cele antice!. 


Frangois Hartog, care citează acest pasaj, scrie: „Omul drepturilor 
nu poate fi omul polis-ului antic”. Şi cu atît mai puţin poate fi cetă- 
țeanul statelor moderne, discipol al unei religii monoteiste, muncitor, 
industriaș sau om de finanţe, soldat al războaielor mondiale între 
naţiuni, tată de familie, cu soție și copii, persoană privată, văzută în 
viaţa ei personală, intimă, tînărul care azi se îndreaptă spre vîrsta 
adultă, trecînd printr-o adolescenţă care se prelungește la infinit. 

Acestea fiind spuse, care ar trebui să fie sarcina prezentatorului în 
introducerea unei cărți despre omul grec? Desigur, nu aceea de a relua 
sau de a comenta textele cu care, în domeniul lor de competenţă, cei 
mai autorizați specialiști ai grecităţii au contribuit la lucrare, contri- 
buţie pentru care vreau să le mulțumesc din toată inima. 

Decît să repet sau să glosez pe marginea a ceea ce ei au exprimat 
mai bine decît oricine altcineva, aș vrea, urmînd același demers com- 
parativ, să adopt o perspectivă ușor diferită, care să o traverseze pe 
cea adoptată de ei; fiecare dintre ei, în fapt, şi-a impus să-și limiteze 
propria analiză la un singur aspect al modului de viață, decupînd 
astfel din existența grecului antic o serie de planuri distincte. Abordînd 
dintr-un alt unghi aceeași problemă și centrînd de această dată asupra 
individului rețeaua de fire pe care ei au depănat-o, eu mă întreb care 
sînt, în relaţia omului grec cu divinitatea, cu natura, cu ceilalţi, cu el 
însuși, punctele importante ce trebuie luate în considerare pentru a 
defini exact „diferența” care-l caracterizează în ceea ce priveşte modul 
său specific de a acționa, de a gîndi, de a simţi — mi-ar plăcea să spun 
modul lui de a exista în lume, în societate, în el însuși. 


1. Marx-Engels, Opere, vol. II, Editura de Stat pentru Literatură Politică, 


Bucureşti, 1958, p. 137 (n.t.). 

Un proiect a cărui ambiţie ar putea să stirnească zîmbete, dacă nu 
aş avea, în îndrăzneala mea de a-l aborda, două justificări. In primul 
rînd, după patruzeci de ani de cercetări pe urmele și alături de alţi 
savanţi în domeniul a ceea ce am numit istoria interioară a omului 
grec, nu am ajuns încă în punctul în care să tragem o linie, încercînd 
să formulăm concluzii de ordin general. Iată ce scriam la începutul 
anilor '60: 

Fie că este vorba de fapte ce ţin de religie (mituri, ritualuri, reprezentări 
simbolice), ştiinţă, artă, instituţii sociale, fapte tehnice sau economice, 
noi le considerăm întotdeauna opere create de om, expresie a unei activități 
mentale organizate. Prin intermediul acestor opere încercăm să aflăm ce 
a fost omul în sine, acest om grec pe care nu-l putem despărţi de mediul 
social și cultural al cărui creator și produs este în același timp. 


O declaraţie programatică la care, un sfert de secol mai tîrziu, 
consider că pot încă să subscriu. Fiindcă, deși pare temerar în ambiția 
lui de a surprinde trăsături generale, proiectul — și aceasta este cea 
de-a doua justificare a mea -— este totuși mai modest, fiind mai bine 
circumscris. Omit rezultatele — desigur, parţiale și provizorii, ca în 
cazul oricărui studiu istoric — cercetării pe care am întreprins-o cu 
privire la transformările produse în omul grec, între secolele al VIII-lea 
şi al IV-lea î.Hr., de întregul cadru al activităţii și al funcţiilor sale 
psihologice : reprezentări ale spaţiului, forme ale temporalității, memo- 
rie, imaginaţie, voinţă, înfățișare, practici simbolice și folosirea semnelor, 
moduri. de gîndire, instrumente intelectuale. Aș vrea în schimb să 
plasez profilul ale cărui linii încerc să le definesc sub semnul nu al 
omului grec, ci al omului grec raportat la noi. Nu omul grec aşa cum 
a fost el în sine, tentativă imposibilă, fiindcă ideea însăși este lipsită 
de semnificaţie, ci grecul ce ajunge la noi la capătul unei traiectorii 
care, în absenţa unui dialog direct, rezultă dintr-un neîncetat du-te-vino, 
dinspre el spre noi şi dinspre noi spre el, îmbinînd analiza obiectivă 
şi voinţa de înţelegere simpatetică, jucînd pe distanţă şi pe apropiere, 
îndepărtîndu-ne pentru a ne apropia mai mult, fără riscul de a ne 
substitui lui, și apropiindu-ne pentru a stabili mai bine distanţele şi 
totodată afinitățile. | 

Să începem cu zeii. Ce reprezintă pentru un grec divinitatea și cum 
se raportează individul la ea? Formulată astfel, problema riscă să fie 
falsificată încă de la început. Cuvintele nu sînt inocente. Cuvîntul 
„Dumnezeu” nu evocă în mintea noastră doar o ființă unică, eternă, 
absolută, perfectă, transcendentă, creatoare a tot ce există, ci, asociat 
cu o serie de alte concepte înrudite (sacrul, supranaturalul, credința, 
biserica şi clerul), delimitează, fiind solidar cu ele, un anumit domeniu 
al experienţei — religiosul - ale cărui rol, funcţii şi statut sînt net 
distincte de alte componente ale vieţii sociale. Sacrul se opune profa- 
nului, supranaturalul se opune lumii naturale, credința ateismului, 
preoţii laicilor, şi astfel divinitatea este separată de un univers care 

în orice clipă depinde în întregime de ea, fiindcă ea l-a creat, şi l-a 
creat din nimic. Numeroasele divinităţi ale politeismului grec nu posedă 
totuși caracteristicile divinului așa cum rezultă ele din sistemul enunțat 
aici. Ele nu sînt nici eterne, nici perfecte, nici omnisciente, nici omnipo- 
tente ; nu au creat lumea, ci s-au născut în ea și prin ea, văzînd lumina 
zilei în generaţii succesive, pe măsură ce universul, pornind de la 
forțele primordiale, ca Haosul, Neantul, și Geea, Pămîntul, se diferenția 
și se organiza. lar universul le era reședința. Transcendenţa lor este 
deci absolut relativă, valabilă exclusiv în raport cu sfera umanului. 
Asemenea oamenilor, dar aflați deasupra lor, zeii constituie o parte 
integrantă a cosmosului. 

Ceea ce înseamnă că între om și divin nu există acea ruptură 
radicală care separă pentru noi ordinea naturală de cea supranaturală. 
Cunoașterea lumii în care trăim, care se oferă ochilor noștri, şi căutarea 
divinității nu constituie două demersuri divergente sau opuse, ci două 
atitudini care pot să coincidă şi să se confunde. Luna, soarele, lumina 
zilei, noaptea sau chiar un munte, o peșteră, un izvor, un rîu ori op 
pădure pot fi percepute şi observate în același registru afectiv în care 
se abordează una dintre marile divinităţi ale Panteonului. Toate aceste 
elemente trezesc aceleași forme de respect și deferență uimită ce carac- 
terizează raportul dintre om şi divinitate. 

Unde se află atunci granița dintre ființele umane și zei? De o parte 
avem creaturile efemere, supuse bolilor, îmbătrînirii, morţii; nimic din 
ceea ce dă valoare și strălucire vieţii (tinereţe, forță, frumuseţe, graţie, 
curaj, onoare, glorie) nu le este conferit prin soartă, fără a fi supus 
degradării și pieirii definitive ; nimic care să nu implice, pentru orice 
bine prețios, răul corespunzător, contrariul sau corolarul rău: nu există 
viaţă fără moarte, tinereţe fără bătrîneţe, energie fără oboseală, bogă- 
ţie fără o rîvnă epuizantă, plăcere fără suferință. Aici, în lumea de jos, 
orice lumină are și umbră, orice splendoare are partea ei de întuneric. 
Invers stau lucrurile în lumea celor nemuritori (athanatoi), fericiți 
(makares), puternici (kreittous) — zeitățile. 

Fiecare dintre acestea întruchipează, în domeniul său propriu, for- 
ţele, însușirile, virtuțile, darurile de care oamenii nu se pot bucura în 
cursul efemerei lor existențe decît sub forma unui reflex fugar și lipsit 
de strălucire, ca într-un vis. Între cele două specii, cea divină și cea 
umană, există deci o diferență, o disparitate de care grecul epocii 
clasice este profund conștient. El ştie că între oameni și zei există o 
graniță de netrecut: în pofida resurselor de care spiritul uman dispune 
şi a ceea ce omul a ajuns să descopere şi să inventeze de-a lungul 
secolelor, viitorul rămîne indescifrabil, moartea fără leac, zeii în afara 
puterilor sale şi depășindu-i înțelegerea, aşa cum strălucirea chipurilor 
lor este pentru privirea lui de neatins. Una dintre regulile fundamen- 
tale ale înţelepciunii grecești referitoare la raporturile cu zeitățile 
constă tocmai în ideea că omul nu poate în nici un caz aspira să le fie 


egal. 

Acceptarea, ca un fapt inerent naturii umane și față de care orice 
împotrivire ar fi inutilă, a tuturor imperfecțiunilor ce însoțesc în mod 
necesar condiția noastră comportă o serie de consecinţe de ordin diferit. 
În primul rînd, grecul nu ar putea spera, nici pretinde ca zeii să-i 
acorde sub o formă oarecare acea nemurire de care se bucură ei. 
Speranţa în supraviețuirea individului după moarte, altfel decît ca 
umbră epuizată şi lipsită de conștiință în tenebrele Hadesului, nu 
intră în „contractu!” încheiat cu divinitatea prin intermediul cultului 
sau, în orice caz, nu constituie nici principiul, nici elementul esențial 
al acestuia. Ideea nemuririi individuale trebuie să li se fi părut ate- 
nienilor din secolul al IV-lea deosebit de stranie și de nebunească, cel 
puţin dacă ne luăm după circumspecţia cu care Platon ajunge să afirme 
în Phaidon, prin intermediul lui Socrate, existența în fiecare dintre noi 
a unui suflet nemuritor. Mai mult, acest suflet, întrucît este nepieritor, 
e conceput ca un fel de divinitate. Un daimon: departe de a-l confunda 
cu individul uman, în ceea ce face din el fiinţă unică, acesta se înru- 
deşte cu divinul, fiind un fel de parte rătăcită provizoriu aici, în lumea 
de jos. 

Cea de-a doua consecință. Deși de nedepășit, distanţa dintre oameni 
şi zei nu exclude un fel de similitudine între ei. Sînt locuitorii aceleiași 
lumi, dar ai unei lumi construite pe planuri diverse și riguros ierarhi- 
zate. De la lumea de jos la cea de sus, de la inferior la superior, 
deosebirea este între minus și plus, între lipsă și plenitudine, coiform 
unei scări de valori care urcă, fără o discontinuitate propriu-zisă, cu 
excepţia acelei totale diferenţe de planuri care, prin însuși statutul lor 
de incomensurabiliţate, reclamă trecerea de la finit la infinit, de la 
relativ la absolut, de la timp la eternitate. Întrucît perfecțiunea cu 
care zeii sînt dăruiți este o prelungire firească a perfecțiunii mani- 
festate în ordinea şi frumuseţea lumii, în armonia fericită a unei cetăţi 
care se călăuzește după dreptate, în eleganța unei vieţi supuse măsurii 
şi autocontrolului, re;igiozitatea omului grec nu presupune renunțarea 
la lume, ci estetizarea ei. 

Oamenii sînt supuși zeilor așa cum servitorul este supus stăpînului 
de care depinde. Existenţa umană nu se poate raporta doar la sine. 
Nașterea presupune deja pentru orice individ raportarea la o alteritate, 
părinții, strămoşii, întemeietorii dinastiei, ieşiţi direct din pămînt sau 
creați de un zeu. Din momentul cînd a văzut lumina zilei, omul este 
deja îndatorat. El își plătește propria datorie dînd scrupulos divinității, 
prin respectarea obligaţiilor tradiționale, omagiul pe care aceasta îl 
pretinde pe drept cuvînt. Deși implică teamă, din care se pot la limită 
hrăni angoasele obsesive ale superstițioşilor, devoțiunea greacă com- 
portă un aspect cu totul aparte. Stabilind legătura cu zeii şi făcîndu-i 
într-un anume fel prezenţi printre oameni, cultul introduce în existența 
umană o nouă dimensiune, constituită din frumuseţe, gratuitate, comu- 
niune senină. Zeii sînt slăviţi prin procesiuni, cîntări, dansuri, coruri, 

jocuri, concursuri, banchete, în timpul cărora se mănîncă împreună 
carnea animalelor oferite ca jertfă. În timp ce acordă nemuritorilor 
veneraţia pe care o merită, ritualul sărbătorii se înfăţişează celor 
sortiți morții ca o îmbogăţire a zilelor vieţii, o îmbogăţire care, adu- 
cîndu-le îndurare, bucurie, înțelegere reciprocă, îi luminează cu o 
strălucire reprezentînd o parte din strălucirea divină. Cum spune 
Platon, pentru a deveni oameni întregi, copiii trebuie să înveţe să 
trăiască încă din primii ani prin intermediul jocului, practicînd jocuri 
ca sacrificiile, cînturile, dansul. Cît despre noi, oamenii, explică el, 
„aceleași divinităţi care prezidează sărbătorile noastre ne-au dat senti- 
mentul măsurii și armoniei împreunat cu acela al plăcerii. Sentimentul 
orînduieşte mișcările noastre sub conducerea acestor zei și ne învaţă 
a forma între noi un fel de înlănţuire reunind cîntecele noastre cu 
dansurile noastre”!. La această legătură creată de ritual între parti- 
cipanţi iau parte deopotrivă zeii, aflaţi, prin intermediul jocului vesel 
al serbării, în acord şi comuniune cu oamenii. 

Oamenii depind de divinitate; fără acordul, ei nimic nu se poate 
înfăptui pe pămînt. Trebuie deci să fii mereu cu datoriile la zi în ce-i 
privește pe zei şi tot timpul în slujba lor. Dar slujbă nu înseamnă 
sclavie. Pentru a sublinia diferenţa faţă de barbarie, grecul afirmă cu 
mândrie că el este un om liber, eleutheros, iar expresia „sclavul zeului”, 
atestată curent la alte popoare, nu se întîlneşte, nu numai în practica 
culturală curentă, dar nici măcar pentru a desemna deprinderi reli- 
gioase sau slujbe închinate unei divinităţi, întrucît cetăţenii liberi sînt 
cei care exercită, cu titlu oficial, funcţiile sacerdotale. Libertate — 
sclavie: pentru aceia care în spaţiul polis-ului au conferit celor doi 
termeni sensul lor deplin şi exact, aceste noțiuni se exclud reciproc în 
prea mare măsură pentru a.putea fi aplicate amîndouă aceluiași indi- 
vid. Cine e liber nu poate să fie sclav sau mai degrabă nu ar putea să 
fie sclav fără să înceteze imediat de a mai fi liber. Se adaugă aici şi 
alte explicaţii. Lumea zeilor este destul de îndepărtată pentru ca lumea 
fiinţelor umane să-și păstreze autonomia și detașarea față de ea, dar 
nu atît de îndepărtată încît înaintea caracterului infinit al divinității 
omul să nu se simtă neputincios, strivit, redus la nimicnicie. Pentru 
ca succesul să-i încununeze eforturile, atît în timp de pace, cât şi în 
timp de război, pentru a dobîndi bogăție, onoruri, prestigiu, pentru ca 
înțelegerea să domnească în cetate, virtutea în suflete și inteligența 
în spirite, individul trebuie să facă eforturi, să aibă iniţiative și să-şi 
îndeplinească menirea fără a-și precupeţi forţele. În toate domeniile 
problemelor omeneşti, fiecare individ trebuie să depună strădanii, să 
persevereze. Îndeplinirea corectă a propriei datorii este calea cea mai 
bună pentru a obţine protecţia divină. 


1. Platon, Legile, 654 d, trad. rom. Șt. Bezdechi, IRI, Bucureşti, 1995, p. 69 (n.t.). 

Apropiere și depărtare, neliniște și bucurie, dependenţă şi autonomie, 
resemnare şi iniţiativă, între aceşti poli opuși se situează toate atitu- 
dinile intermediare, în funcţie de moment, de împrejurare, de individ. 
Dar, deși diferite și contrastante, polaritățile acestea nu comportă nici 
o incompatibilitate, înscriindu-se toate într-un unic spaţiu al posibi- 
lului ; iradierea lor stabileşte limitele între care se poate manifesta, în 
forma care-i e proprie, religiozitatea greacă, și arată căile multiple, 
dar nu neprecizate pe care această relație cu divinul, caracteristică 
cultului grec, le permite. 

Spun cult şi nu religie sau credință. Așa cum arată, pe bună dreptate, 
Mario Vegetti, primul dintre cei doi termeni nu are un echivalent în 
Grecia, unde nu există un domeniu religios în care instituţiile, comporta- 
mentele codificate şi convingerile profunde să se concentreze formînd 
un ansamblu organizat, strict delimitat de restul practicilor sociale. 
Un element religios este prezent, într-o anumită măsură, pretutindeni; 
toate actele cotidianului comportă, alături de alte aspecte și amestecată 
cu ele, o dimensiune religioasă. Iar acest lucru este valabil în împre- 
jurările cele mai prozaice ca și în cele mai solemne, în sfera privată 
ca şi în cea publică. 

Vegetti aminteşte o anecdotă semnificativă: niște străini veniţi în 
vizită la Heraclit se opresc în pragul ușii, de unde-l privesc stînd și 
încălzindu-se la focul din vatră. În relatarea lui Aristotel, care vrea să 
arate că, la fel ca observarea stelelor şi a mișcărilor cereşti, contem- 
plarea obiectelor umile nu este nici ea lipsită de demnitate, Heraclit, 
invitîndu-şi oaspeţii să intre, le-ar fi spus: „Și aici [în focul din cămin] 
sînt zei” (De partibus animalium, 1, 5, 645 a). Dar, tocmai fiindcă este 
prezent în orice loc şi cu orice prilej, elementul religios riscă să nu mai 
aibă nici un spaţiu şi nici un mod de manifestare care să-i fie în 
totalitate proprii. Nu s-ar putea vorbi deci despre „religie” la omul grec 
decît adoptînd precauţiile și rezervele care ne apar ca indispensabile 
şi atunci cînd ne referim la noțiunea de divinitate. 

În ceea ce priveşte credinţa, lucrurile sînt mai complexe. Astăzi, sub 
raport religios, noi sîntem credincioși sau nu sîntem credincioși : linia 
de demarcaţie este precisă. A aparţine unei biserici, a o frecventa cu 
regularitate, a crede într-un ansamblu de adevăruri constituite într-un 
credo cu valoare dogmatică, acestea sînt cele trei aspecte ale rîvnei 
religioase. Nimic asemănător în Grecia. Aici nu există o biserică, nici 
un cler și nici o dogmă. Credinţa în zei nu poate, prin urmare, să-și 
asume nici forma apartenenţei la o biserică, nici acceptarea unui 
ansamblu de propoziţii prezentate ca adevărate și care, întrucît sînt 
revelate, se sustrag discuţiei şi criticii. „Credinţa” în zei, în viziunea 
omului grec, nu se situează pe un plan pur intelectual, nu e concepută 
pentru a constitui o cunoaştere a divinității, nu are nici un caracter 
doctrinar. În acest sens, există posibilitatea dezvoltării, în afara religiei 

și fără conflict daschia cu ea, a unor forme de căutare și de reflecţie 
al căror scop va fi tocmai acela de a institui o cunoaștere și de a afla 
adevărul în sine. 

Prin urmare, omului grec nu i se întîmplă să se afle, într-un moment 
sau altul al vieţii sale, în situaţia de a alege între credinţă şi necredinţă. 
Închinîndu-se zeilor după tradiţii consolidate și avînd încredere în 
cultul practicat de strămoși, precum şi de toți membrii comunității, 
credinciosul poate să manifeste o credulitate extremă, ca superstițiosul 
de care îşi bate joc Teofrast, sau un scepticism prudent, ca Protagoras, 
care consideră că este imposibil să ştii dacă zeii există sau nu există 
și că în privinţa lor nu se poate ști nimic, sau chiar să ajungi la 
scepticismul complet al lui Critias, care afirmă că zeii sînt o născocire 
menită să-i țină pe oameni în supunere. Dar scepticism nu înseamnă 
necredință, în înțelesul pe care-l dă un creştin acestui cuvînt. Punerea 
la îndoială pe plan intelectual nu atentează direct, pentru a o distruge, 
la acea pietas greacă, în ceea ce are ea esenţial. Nu ni-l putem închipui 
pe Critias abţinîndu-se să participe la ceremonii ale cultului sau refu- 
zînd să aducă jertfe cînd este necesar. Să fie oare vorba de ipocrizie? 
Trebuie mai degrabă să înțelegem că, deoarece „religia” este un element 
inseparabil de viaţa cetăţii, faptul de a i te sustrage ar echivala cu o 
îndepărtare de societate, cu un mod de a înceta să mai fii ceea ce eşti. 
Există totuși indivizi care se simt străini de religia cetăţii și într-o 
poziție de exterioritate faţă de polis. Atitudinea lor nu depinde de 
gradul mai mare sau mai mic de necredinţă religioasă şi de scepticism, 
ci, dimpotrivă, ceea ce face din ei niște marginali din punct de vedere 
religios și social este religiozitatea și implicarea în mișcări sectare de 
orientare mistică, cum ar fi orfismul. 

A sosit însă momentul să discutăm o altă temă dintre cele anunțate: 
lumea. De fapt, deşi „plină de zei”, după celebrul adagiu, tot despre 
lume vorbeam și atunci cînd ne ocupam de divinitate. O lume deci în 
care divinul este implicat atît la nivelul unității ei, cît și la nivelul 
părţilor care o alcătuiesc și în organizarea ei globală. Dar aceasta nu 
întrucît creatorul este implicat în ceea ce a făcut să se nască din neant 
și care, în afara lui și departe de el, îi poartă pecetea, ci după credinţa 
mult mai directă şi intimă într-o prezenţă divină răspîndită oriunde 
apare una dintre manifestările ei. 

Termenul physis — pe care noi îl traducem prin „natură”, atunci 
cînd, urmîndu-l pe Platon, spunem că filosofii școlii din Milet au fost 
primii care au întreprins, în secolul al VI-lea î.Hr. o historia peri 
Physeos, o cercetare asupra naturii —, această physis-natura nu are 
multe în comun cu ceea ce constituie azi obiectul ştiinţelor naturii sau 
ale fizicii. Fie că face să 'crească plantele, că determină deplasarea 
astrelor pe orbitele lor celeste sau a oamenilor pe propriile picioare, 
physis este o forță însuflețită, vie. Pentru „fizicianul” Thales, chiar și 

lucrurile neînsufleţite, cum ar fi pietrele, participă la psyche, care este 
în acelaşi timp suflu şi suflet, în vreme ce pentru noi primul dintre 
acești termeni are o conotaţie „fizică”, iar cel de-al doilea — una „spiri- 
tuală”. Însufleţită, inspirată, vie, natura este, prin dinamismul ei, 
înrudită cu divinul, iar prin însuflețirea ei — cu ceea ce noi, ființele 
umane, sîntem. Reluînd expresia folosită de Aristotel atunci cînd se 
referă la fenomenul visurilor care ne chinuie somnul, natura este de fapt 
daimonia, „demonică” (De divinatione per somnium, 2, 463 b, 12-15), şi 
întrucît în străfundurile fiecărui om sufletul este un daimon, un demon, 
între divin, fizic şi uman există mai mult decît o continuitate, există 
o înrudire, o identitate de natură. 

Lumea este frumoasă asemenea unui zeu. De la sfîrșitul secolului 
al VI-lea, termenul folosit pentru a desemna lumea în întregul ei este 
kosmos. În textele mai vechi, acest cuvînt este folosit pentru a numi 
ceva armonios, ordonat şi organizat, avînd funcţie de ornament și 
conferind obiectului astfel împodobit graţie și frumuseţe. Unitară în 
diversitatea ei, înfruntînd, în eternitatea ei, scurgerea timpului, armo- 
nioasă în îmbinarea părţilor din care este alcătuită, lumea este deci 
ca o minunată bijuterie, o operă de artă, un obiect de preţ asemenea 
acelor agalmata care, prin perfecțiunea lor, erau socotite demne de a 
fi oferite în dar zeilor în incinta sanctuarelor. 

Omul contemplă și admiră această mare ființă vie care este lumea 
în totalitatea ei și din care el însuși face parte. La început, universul 
i se arată şi i se impune, în indubitabila-i realitate, ca un dat primordial, 
precedînd orice experienţă posibilă. Pentru a cunoaște lumea, omul nu 
se poate postula pe sine drept punct de plecare al propriului demers. 
E ca şi cum pentru a accede la lucruri ar fi nevoie să trecem prin ideea 
pe care o avem despre ele. Lumea pe care conștiința noastră o con- 
templă nu este creația spiritului nostru. Nimic mai îndepărtat decît 
cultura greacă de cogito-ul cartezian, acel je pense postulat drept 
condiţie fundamentală a oricărei cunoașteri a lumii, a sa proprie şi a 
divinității, şi chiar de concepţia leibniziană conform căreia orice individ 
este o monadă izolată, fără uşi și fără ferestre, care conţine în interiori- 
tatea ei, asemenea unei săli de cinema închise, toată desfășurarea 
filmului care-i povestește existența. Pentru a fi înțeleasă de om, lumea 
nu este obligată să suporte o astfel de transmutaţie care ar trans- 
forma-o într-un fapt de conștiință. A ne reprezenta lumea nu înseamnă 
a o face prezentă în spiritul nostru. Gîndul nostru e cel care face parte 
din lume și este o prezenţă în lume. Omul aparține lumii cu care este 
înrudit şi pe care o cunoaşte prin rezonanţă şi complicitate. Fiinţa 
umană este la origine o „ființă a lumii”. Dacă această lume i-ar fi 
străină, cum credem noi azi, dacă ea ar fi în totalitate un obiect 
constituit din întindere și mișcare, în opoziție cu un subiect caracterizat 
prin judecată şi rațiune, omul nu s-ar putea efectiv pune în comunicare 
cu ea decît asimilînd-o propriei conștiințe. Dar pentru omul grec lumea 

nu este acest univara exterior, reificat, separat de om prin bariera de 
netrecut ce desparte materia de spirit, fizicul de psihic. Omul se află 
într-un raport de comuniune intimă cu universul însuflețit de care 
totul îl leagă. 

Un exemplu pentru a face mai uşor de înţeles ceea ce Gerard Simon 
definea ca „un mod de a fi prezent în lume și de a fi prezent față de 
sine pe care noi nu-l putem sesiza fără un serios efort de detașare 
metodică, efort presupus de o adevărată restituire arheologică”!. Vreau 
să vorbesc despre văz și vedere. În cultura greacă, „văzul” are un 
statut privilegiat: el este atît de important, încît ocupă o poziţie aparte 
în economia capacităților umane. Într-un anumit sens, prin însăși 
natura sa, omul este privire. lar aceasta din două motive, ambele 
decisive: în primul rînd, a vedea şi a ști sînt sinonime: dacă idein (a 
vedea) și eidenai (a şti) sînt două forme ale aceluiaşi verb, dacă eidos, 
aparenţă, aspect vizibil, înseamnă totodată caracter specific, formă 
inteligibilă, lucrul se explică prin aceea că cunoașterea este inter- 
pretată şi exprimată în funcţie de modul de a vedea. În al doilea rînd, 
a vedea este la rîndu-i sinonim cu a trăi. Pentru a fi viu trebuie să vezi 
lumina soarelui şi totodată să fii vizibil pentru ceilalți. A muri înseamnă 
pierderea vederii și totodată a însuşirii de a fi vizibil, înseamnă a părăsi 
lumina zilei pentru a pătrunde într-o altă lume, cea a Nopţii, unde, 
pierduţi în tenebre, sîntem deposedaţi de propria-ne imagine, precum 
şi de privire. 

Dar această vedere, cu atît mai prețioasă cu cît este totodată cunoaș- 
tere şi viaţă, grecii nu o înțeleg în parametrii noștri — după ce Descartes, 
printre alţii, a intervenit în discuţie —, distingînd trei niveluri ale 
fenomenului vizibilităţii: la primul nivel, lumina, realitatea fizică, 
unda sau corpusculul; la al doilea nivel, organul ochiului, mecanismul 
optic, un fel de cameră obscură a cărei funcţie este să proiecteze pe 
retină o imagine a obiectului; în sfîrşit, actul psihic propriu-zis de a 
percepe de la distanță obiectul privit. Între actul final al percepţiei 
care presupune o instanţă spirituală, o conștiință, un „eu”, și fenomenul 
material al luminii există acelaşi abis care separă subiectul uman de 
lumea exterioară. 

Dimpotrivă, pentru greci vederea nu este posibilă decît în cazul 


ao cînd între obiectul văzut şi subiectul care vede există o reciprocitate 

1. „L'âme du monde”, în Le iemps de la. Reflexion, vol. X, Paris, .! 


completă, expresie dacă nu a unei identități perfecte, cel puţin a unei 
strînse afinități. Soarele, care luminează toate lucrurile, este de ase- 
menea acolo, în cer, un ochi care vede tot. Iar ochiul nostru vede la 
rîndu-i fiindcă iradiază un fel de lumină comparabilă celei a soarelui. 
Raza luminoasă care iradiază dinspre obiect şi îl face vizibil este de 
aceeași natură cu raza optică ce izvorăşte din ochiul nostru şi îi conferă 
vederea. Obiectul emitent şi subiectul receptor, razele luminoase şi 

razele optice aparţin aceleiaşi categorii a realului despre care se poate 
spune că ignoră opoziţia dintre fizic și psihic şi, în același timp, că este 
de ordin atît fizic, cît şi psihic. Lumina este vedere și vederea este 
luminoasă. 

După cum observă Charles Mugler într-un eseu intitulat „La lumiăre 
et la vision dans la poâsie grecque”!, limbajul însuși atestă această 
ambivalenţă. Verbele care desemnează actul vederii (Blepein, derkesthai, 
leussein) sînt folosite avînd drept complement direct nu numai obiectul 
pe care se fixează privirea, ci şi substanța luminoasă, incandescentă 
proiectată de ochi, ca atunci cînd se lansează o suliță. Și aceste raze 
de foc, pe care noi le-am socoti fizice, atrag după sine sentimentele, 
pasiunile, stările sufleteşti, pe care le-am defini drept psihice. Aceleași 
verbe pot avea drept complemente directe termeni ce semnifică teroare, 
cruzime, ură ucigaşă. În momentul cînd îl atinge, privirea impregnează 
obiectul cu sentimentele pe care privitorul le încearcă la vederea lui. 

Desigur, limbajul poeziei se supune unor reguli și convenţii specifice. 
Această concepție despre privire are însă în cultura greacă rădăcini 
suficient de adînci pentru a apărea în unele observaţii, pentru noi 
deconcertante, ale unui filosof ca Aristotel. În De insomniis, magistrul 
de la Lykeion susține că dacă vederea este influențată de obiectul ei, 
„ea exercită la rîndu-i o anumită influență asupra acestuia”, asemenea 
tuturor obiectelor luminoase, deoarece intră în categoria lucrurilor 
luminoase şi înzestrate cu culoare. Şi, pentru a-şi dovedi afirmaţia, dă 
un exemplu: dacă femeile se privesc într-o oglindă în perioada menstrua- 
ţiei, suprafața lucioasă se acoperă de un fel de patină de culoarea 
sîngelui și respectiva peliculă se impregnează atît de profund în oglindă 
cînd aceasta e nouă, încît este greu să o mai scoţi (De insomniis, 2, 
459 b, 25-31). 

Dar poate că înrudirea dintre lumină, raza de foc emanată de obiect 
și raza proiectată în afara ochiului este cel mai clar prezentată drept 
explicație a vederii la Platon: de fapt, zeii 


dintre organele feţei au alcătuit mai întîi ochii, care ne aduc lumina 
(phosphora ommata), statornicindu-i acolo din pricina următoare. Zeii au 
făcut în așa fel încît drept lăcaş propriu al fiecărei zile să fie acel fel de 
foc care nu arde, ci dă doar o blîndă lumină. Într-adevăr, ei au făcut ca 
focul pur dinlăuntrul nostru, înrudit cu acesta din urmă, să emane prin 
ochi (...) Așadar, cînd lumina de zi împrejmuiește fluidul privirii, se 
întîlnesc lumini de același fel, care se contopesc și care alcătuiesc, pe 
direcţia privirii ochilor, un singur corp omogen, astfel că spre orice s-ar 
aţinti focul izvorît din interior, el se loveşte de cel care provine din afară. 
Și astfel întregul — din cauza omogenităţii — ajunge să fie afectat în 
același fel şi să transmită sufletului, prin mijlocirea întregului trup, 


1. Revue des Etudes grecques, 1960, pp. 40-70. 

mișcările a tot ca vine în contact cu el sau cu care el vine în contact, dînd 
naştere senzaţiei pe care o numim văz!. 


Rezumînd, pentru a explica vederea, există, în loc de trei instanţe 
distincte (realitate fizică, organ senzorial, activitate mentală), un fel 
de braţ luminos care, plecînd de la ochi, se întinde ca un tentacul și 
se prelungeşte în afara organismului nostru. Datorită afinităţii dintre 
cele trei fenomene, toate trei fiind constituite similar într-un foc foarte 
pur care luminează fără să ardă, brațul acesta optic pătrunde în lumina 
zilei și în razele emanate de obiect. Contopit cu acestea, el constituie 
un obiect unic, de o perfectă continuitate și omogenitate, care ne 
aparține în acelaşi timp nouă înșine și lumii fizice. Putem avea acces 
astfel la obiectul exterior oriunde s-ar afla și oricît de departe ar fi, 
proiectînd asupra lui o pasarelă extensibilă, alcătuită dintr-o materie 
comună obiectului văzut, celui care vede și luminii ce permite vederea. 

Privirea noastră acționează în lume, unde-și găsește propriul loc ca 
parte a lumii. 

Nu ne vom mira deci atunci cînd vom citi în Plotin, filosof din 
secolul al III-lea d.Hr., că atunci cînd percepem un obiect oarecare cu 
ajutorul privirii 


este clar că-l vedem întotdeauna acolo unde se găsește şi că noi ne 
proiectăm asupra lui (prosbalomen) prin intermediul vederii. Impresia 
vizuală are loc chiar în locul unde se află obiectul: sufletul vede ceea ce 
se află în afara lui [...]. Altfel nu ar avea nevoie să privească spre în 
afară, dacă ar conţine în el însuși forma obiectului văzut; ar privi doar 
imaginea care din afară a pătruns în el. În afară de asta, sufletul apreciază 
distanţa la care se află obiectul și ştie la ce distanţă îl vede: cum ar putea 
atunci să vadă separat de sine şi îndepărtat un obiect care s-ar afla în 
sine? Mai mult, el ştie să spună dimensiunile obiectului exterior; ştie că 
un obiect oarecare, de exemplu cerul, este mare. Cum ar fi posibil acest 
lucru, din moment ce imaginea ce există în interiorul lui nu poate fi de 
aceleași dimensiuni cu obiectul? În fine, iar aceasta este obiecţia principală, 
dacă ne străduim să sesizăm imaginea obiectelor pe care le vedem, nu 
reușim să vedem obiectele înseși, ci doar imagini, umbre, şi astfel obiectele 
în sine ar fi diferite de ceea ce noi vedem (Enneade, IV, 6; I, 14-32). 


Am citat în întregime acest pasaj fiindcă el pune în evidenţă dis- 
tanţa care ne desparte de greci în ceea ce privește modul de a înțelege 
actul vederii. Pînă cînd sistemul interpretativ în care ei au plasat 
actul vederii nu va fi înlocuit cu unul complet diferit, problemele 
percepţiei vizuale ce se vor pune în epoca modernă (în special aceea 
a perceperii distanţei, unde intervine vederea stereoscopică, şi aceea 
a mărimii constante a obiectelor, indiferent de distanţa la care se află, 
ce pune în joc factori multipli) nu vor putea fi totuşi rezolvate. Totul 





1. Platon, Timaios, 45 b şi urm., trad. rom. Cătălin Partenie, în Opere, vol. VII, 
Editura Ştiinţifică, București, 1993, p. 159 (nt.). 

se rezolvă în momentul cînd privirea noastră alunecă printre obiectele 
lumii căreia îi aparţine ea însăşi, lansîndu-se în urmărirea lor pînă în 
imensitatea cerului. În acest context, dificil nu este atît să explicăm 
faptul că imaginea noastră vizuală este cea care este, cît mai curînd 
să înțelegem cum putem noi să vedem un obiect diferit de ceea ce este 
el sau chiar să-l vedem într-un alt loc decît acela în care se află, de 
pildă într-o oglindă. 

Ce formă să alegem pentru a. caracteriza acest mod particular de a 
fi în lume? Cel mai bine ar fi, desigur, să dăm o definiţie negativă 
plecînd de la modul nostru de a fi în lume. Vom spune deci că omul 
Greciei nu este despărţit de univers. Firește, grecii aveau cunoștință 
de existenţa unei „naturi umane” şi nu au neglijat să cerceteze cu 
atenţie trăsăturile caracteristice care-l deosebesc pe om de alte ființe, 
lucruri inanimate, animale și zei. Dar individualizarea prin aceste 
însuşiri nu-l separă pe om de lume, nu duce la necesitatea de a opune 
universului, în întregul lui, o sferă de realitate ireductibilă la o alta 
şi radical străină formei sale de existenţă: omul și gîndirea sa nu 
constituie un univers complet separat de restul lumii. 

Referindu-se la înțeleptul din Antichitate, Bernard Groethuyaen 
scria că acesta nu uită niciodată lumea, că gîndește şi acţionează în 
relaţie cu cosmosul, că face parte din lume, că este el însuși cosmic 
(Anthropologie Philosophique, Paris, 1952, p. 80). 

Despre omul grec se poate spune că, într-un mod mai puţin reflexiv 
şi teoretic, este şi el, în chip spontan, cosmic. 

Cosmic nu înseamnă pierdut, rătăcit în univers, și totuși această 
implicare a fiinţei umane în lume presupune pentru individ o formă 
anume de raport cu el însuşi și de relaţie cu cineva diferit de el însuși. 
Maxima oracolului de la Delfi, „Cunoaște-te pe tine însuți”, nu invită, 
cum am putea fi tentaţi să credem, la o retragere în sine pentru a găsi, 
prin intermediul introspecţiei și analizei, un eu ascuns, invizibil pentru 
altcineva şi care s-ar realiza ca pur act de gîndire sau ca domeniu 
secret al identităţii personale. Cogito-ul cartezian, acel „gîndesc deci 
exist”, este tot atît de străin de conștiința de sine a omului grec pe cît 
este de experienţa lui de viaţă. Nici una, nici cealaltă nu sînt date în 
interioritatea conştiinţei sale subiective. Pentru oracol, „Cunoaște-te 
pe tine însuţi” înseamnă: învață să-ţi cunoşti limitele, află că ești o 
ființă muritoare, nu încerca să te faci egalul zeilor. Lucrul acesta este 
valabil şi pentru Socrate al lui Platon, care interpretează formula 
tradiţională şi îi conferă o semnificaţie filosofică nouă, făcînd-o să 
însemne : cunoaște ceea ce ești într-adevăr, ce anume din tine este tu 
însuți, cu alte cuvinte sufletul tău, psyche-ul tău. Nu este cîtuși de 
puţin vorba de a-ţi îndemna interlocutorul să-și întoarcă privirile spre 
propria-i interioritate pentru a se descoperi în adîncurile propriului 
eu. Dacă există ceva incontestabil pe lume, acesta este tocmai adevărul 
de netăgăduit că ochiul nu se poate vedea pe el însuși; întotdeauna 

trebuie să-ţi aşezi privirea pe un obiect situat în afara lui. În același 
fel, nu putem niciodată contempla „semnul vizibil al identităţii noastre, 
chipul pe care-l oferim noi privirii altora, pentru ca aceștia să ne 
recunoască, decît dacă o facem căutînd în ochii altora oglinda care să 
ne trimită din exterior propria noastră imagine. Să-l ascultăm pe 
Socrate în dialog cu Alcibiade: 


S: Ai înțeles, așadar, că înfățișarea celui ce priveşte ochiul răsare în 
privirea opusă precum într-o oglindă, pe care o numim pupilă, ca fiind 
modelul în mic al privitorului. 

A: E adevărat ce spui. 

S: În alt ochi, așadar, privindu-se şi aţintindu-se în ce are acesta mai 
bun și îl ajută să vadă — iată cum se poate vedea ochiul pe sine (...), dar 
atunci, iubite Alcibiade, dacă sufletul vrea să se cunoască pe sine, oare 
nu către suflet se cade a privi, şi mai cu seamă către acea aşezare a sa 
unde este sădită virtutea sufletului, înțelepciunea, precum şi către tot ce 
se potrivește a fi asemenea lui?l. 


Care sînt aceste lucruri asemănătoare înţelepciunii ? Forme inteligi- 
bile, adevăruri matematice sau, după pasajul, cu siguranţă interpolat, 
la care face trimitere Eusebiu în Pregătirea evanghelică imediat după 
textul citat de noi mai sus, zeul, fiindcă „această parte a sufletului se 
aseamănă cu ceva divin, iar acel ce priveşte şi cunoaște tot ce e divin 
într-însa — zeul lăuntric şi cugetarea — se va cunoaște astfel şi pe sine 
însuși în cel mai înalt grad posibil”2. Dar oricare ar fi aceste obiecte 
ale privirii — sufletul unui alt om, esenţele inteligibile, divinitatea —, 
sufletul nostru se poate cunoaşte privind întotdeauna nu înăuntrul 
său, ci în afară, o ființă diferită de el, care-i este înrudită, așa cum 
ochiul poate vedea în afară un obiect luminat, datorită afinităţii naturale 
dintre lumină și privire, datorită similitudinii totale dintre subiectul 
care vede şi obiectul care e văzut. În mod asemănător, ceea ce sîntem, 
chipul şi sufletul nostru le vedem și le cunoaștem privind chipul şi 
sufletul altuia. Identitatea fiecăruia în relaţia cu celălalt — prin încru- 
cișarea privirilor și prin schimbul de cuvinte. 

Incă o dată, ca şi în teoria asupra percepţiei vizuale, Platon se 
dovedește un martor demn de luat în seamă. Chiar dacă, punînd 
sufletul în centrul concepţiei sale despre identitatea individuală, el va 
marca o cotitură ale cărei consecințe vor deveni cu timpul decisive, 
Platon nu iese din cadrul în care se înscrie reprezentarea greacă asupra 
individului. În primul rînd pentru că acest suflet, care este noi înşine, 
nu exprimă unicitatea ființei noastre, originalitatea ei fundamentală ; 
dimpotrivă, în calitatea lui de daimon, el este impersonal și supra- 
personal şi, deşi face parte din noi, este dincolo de noi în măsura în 


1. Platon, Alcibiade, 133 a-b, trad. rom. Sorin Vieru, în Opere complete, vol. I, 
Humanitas, București, 2001, p. 299 (n.t.). 
2. Ibidem, 133 c, p. 300 (nut.). 

care menirea lui nu este de a veghea asupra condiţiei noastre de ființe 
umane, ci de a ne elibera de ea, integrîndu-ne în ordinea cosmică și 
divină. În al doilea rînd, întrucît cunoaşterea de sine și relația cu sine 
nu se pot stabili în chip direct, imediat, fiindcă rămîn închise în relația 
reciprocă de a vedea şi de a fi văzut, dintre mine şi celălalt, care 
constituie un element caracteristic al culturii rușinii şi a onoarei, în 
opoziţie cu cultura vinovăţiei și a datoriei. Ruşine și onoare în locul 
sentimentelor de vinovăţie și responsabilitate, care trimit cu necesitate 
în fiinţa muritoare la conştiinţa de sine intimă, individuală. 

În acest caz trebuie să luăm în considerare un termen grecesc, time. 
El desemnează „valoarea” ce i se recunoaşte unui individ, adică atît 
semnele sociale ale identităţii lui, numele, filiaţia, originea, condiția 
în interiorul grupului cu onorurile legate de aceasta, privilegiile și 
drepturile la care este îndreptăţit să aspire, cît şi superioritatea sa 
personală, ţinînd totodată de calităţi şi de merite (frumuseţe, forță, 
curaj, nobleţe a atitudinii, stăpînire de sine) care, strălucind în chipul, 
ținuta şi atitudinea lui, fac vizibilă pentru toţi ceilalți apartenența lui 
la elita de kalokagathoi, a celor frumoși și buni, şi de aristoi, a celor 
mai buni. 

Într-o societate a confruntării, unde pentru a obţine recunoașterea 
trebuie să-ţi învingi concurenţii într-o neîncetată competiţie pentru 
glorie, fiecare trăiește sub privirea celuilalt și în funcţie de această 
privire. Fiecare este ceea ce văd ceilalţi în el. Identitatea unui individ 
coincide cu considerația socială de care se bucură: de la deriziune la 
elogiu, de la dispreţ la admiraţie. Dacă valoarea unui om este în așa 
măsură legată de reputaţia sa, orice ofensă publică adusă demnităţii 
sale, orice acţiune sau cuvînt care atentează la prestigiul lui vor fi 
percepute de victimă, pînă cînd i se vor aduce reparații publice, ca o 
modalitate de umilire sau desființare a persoanei sale, a virtuții sale 
intime, vizînd degradarea lui. Cel care, dezonorat, nu este în stare să-l 
oblige pe cel ce l-a ofensat să dea socoteală pentru ultrajul adus este 
discreditat și renunţă acum la time-ul său, la renume, la rang, la 
privilegii. Exclus din vechile structuri ale solidarităţii, respins de 
grupul semenilor săi, ce rămîne din el? Decăzut sub nivelul unui 
plebeu, al unui kakos, care, dimpotrivă, își are locul în rîndul oamenilor 
din popor, este, după vorbele lui Ulise, jignit de Agamemnon, un 
rătăcitor, fără patrie, fără rădăcini, un „venetic fără cinste şi drepturi, 
un ins demn de dispreţ, un om de nimic”!. Astăzi am spune că acest 
om nu mai există, este un nimeni. Ă 

Ajunși în acest punct este necesar să ne referim la o problemă. 
Chiar şi în Atena democratică a secolului al V-lea, valorile aristocratice 
ale competiției pentru glorie rămîn dominante. Rivalitatea se exercită 


1. Homer, Jliada, 1, 293 şi 9, 648, trad. rom. George Murnu, Cultura naţională, 
1944, pp. 15 şi 173 (nit.). : 

între cetăţeni considerați egali pe plan politic. Ei nu sînt egali în 
calitate de deținători ai unor drepturi de care orice om ar trebui să 
beneficieze în mod natural. Fiecare este egal cu toţi ceilalţi în virtutea 
deplinei sale participări la problemele comune ale grupului. Dar, în 
afara acestor interese comune, pe lîngă domeniul public, există în 
comportamentul personal un spaţiu privat în care individul este stă- 
pînul jocului. 


În raporturile cu comunitatea — afirmă Pericle în elogiul Atenei atri- 
buit lui de Tucidide - şi în privința suspiciunii reciproce în activitatea 
zilnică ne manifestăm liberi activitatea, fără să ne mîniem pe vecin dacă 
face ceva după pofta inimii lui şi fără să prevedem (prin legi) acțiuni 
supărătoare, care nu comportă o pedeapsă, dar sînt de nesuferit pentru 
alții. Ne facem fără să ne supărăm interesele particulare, nu călcăm 
legile, cînd chibzuim treburile publice, mai ales din respect pentru legi, 
dînd ascultare şi oamenilor care sînt în orice împrejurare la conducere și 
legilor. 


În polis-ul antic, individul are deci un spaţiu al său propriu iar 
acest aspect privat al existenţei sale se prelungeşte și în viața artistică 
şi intelectuală, unde fiecare își afirmă propria covingere de a acționa 
diferit și mai bine decît predecesorii şi semenii săi; în dreptul penal, 
unde fiecare este chemat să răspundă pentru propriile culpe, în funcţie 
de gravitatea lor mai mare sau mai mică; în dreptul civil, cu instituţia, 
de pildă, a testamentului; în domeniul religios, în care indivizii se 
raportează, prin practica cultului, la divinitate. Acest individ nu se 
prezintă însă niciodată ca depozitar al unor drepturi universale inaliena- 
bile, nici ca persoană în sensul modern al cuvîntului, dotată cu o viață 
interioară specifică, cu o lume secretă a subiectivităţii sale, cu fundamen- 
tala unicitate a eului său. Este vorba despre o expresie esențialmente 
socială a individului, marcată de dorinţa de a deveni faimos, de a 
dobîndi în ochii semenilor, prin modul său de viaţă, prin meritele și 
generozitatea sa, destulă faimă pentru ca viaţa lui să se transforme 
într-un bine al întregii cetăţi, dacă nu al întregii Grecii. Astfel, în 
confruntarea cu problema morții, individul nu poate conta pe o supra- 
vieţuire dincolo de mormînt analoagă condiţiei sale de ființă vie, în 
unicitatea ei, ori sub forma unui suflet unic, aparţinîndu-i în exclu- 
sivitate, sub forma propriului trup reînviat. Pentru niște creaturi 
efemere, sortite degradării prin îmbătrînire și morţii, ce cale există 
pentru a-și păstra în posteritate numele, faima, imaginea tinereții și 
frumuseţii, curajul viril şi superioritatea care le-au fost proprii? Într-o 
civilizaţie a onoarei, unde fiecare se identifică în timpul vieţii cu ceea 
ce alții văd şi spun despre el, în care exiști pe măsura faimei pentru care 
eşti onorat, continui să exiști doar dacă această faimă îţi supraviețuiește, 


1. Tucidide, Războiul peloponesiac, trad. rom. N.I. Barbu, Editura Științifică, 
București, 1966, 2, 37, 2-3, p. 256 (nt.). 

nepieritoare, în loc să dispară în anonimatul uitării. Pentru omul grec, 
nemurirea este conferită de prezenţa permanentă în memoria socială 
a celui care a părăsit lumea luminii. Aşadar, memoria colectivă, în cele 
două forme consacrate ale ei — continua reevocare prin intermediul 
cînturilor poeţilor, transmise neîntrerupt din generație în generație, și 
memoria funerară, prezentă veșnic deasupra mormintelor — operează 
ca un organism ce asigură unor indivizi privilegiul supraviețuirii în 
calitate de mort glorios. În locul sufletului nemuritor, gloria nepieri- 
toare și regretul etern al celor ce-ţi supraviețuiesc; în locul paradisului 
rezervat celor drepți, certitudinea unei permanente prezenţe în exis- 
tenţa socială a celor vii, pentru acela care a știut s-o merite. 

În tradiţia epică, războinicul care, asemenea lui Ahile, alege viaţa 
scurtă şi se dedică în întregime faptelor de vitejie, căzînd în floarea 
vîrstei pe cîmpul de luptă, dobîndește pentru totdeauna, datorită „morții 
frumoase”, o dimensiune eroică, pe care uitarea nu o poate atinge. 
O temă reluată de colectivitate, așa cum a arătat Nicole Loraux, cu 
predilecție în oraţiile funebre închinate cetăţenilor care au ales să 
moară pentru patrie. Cîtuși de puţin opuse, moartea şi nemurirea se 
conjugă şi se întrepătrund în persoana acestor bărbați curajoși, a 
acestor agathoi andres. Încă din secolul al VI-lea, Tyrtaios îl va celebra 
ca „bogăţie comună pentru cetate și pentru întregul popor” pe luptă- 
torul care a ştiut să rămînă neclintit în prima linie. Pe cel ce cade în 
lupta cu dușmanul „toți îl cinstesc, deopotrivă tineri și bătrîni” şi, 
„deşi se află sub pămînt, a devenit nemuritor” și întreaga cetate 
cuprinsă de durere îl plînge!. La începutul secolului al IV-lea, Gorgias, 
la rîndu-i, nu pierde prilejul de a-și satisface gustul pentru antiteze în 
această paradoxală alăturare a ideii de moarte și nemurire: „Deşi ei 
sînt morţi, regretul după prezenţa lor nu a murit o dată cu ei, ci este 
nemuritor, deși ei sălășluiesc în trupuri care nu sînt nemuritoare, 
acest regret după cei ce nu mai sînt în viaţă nu încetează să trăiască”. 
În Epitaful dedicat soldaţilor atenieni căzuţi în apărarea Corintului în 
lupta împotriva spartanilor (395-386), Lysias reia această temă şi o 
dezvoltă într-o formă mai bine argumentată: 


Dacă, după ce am scăpat de pericolele luptelor, am putea deveni 
nemuritori, s-ar putea înţelege de ce viii îi plîng pe morți. Dar, în reali- 
tate, trupul nostru este biruit de boli şi de bătrîneţe, iar geniul în ale 
cărui mîini se află soarta noastră nu se lasă înduplecat. De aceea trebuie 

"să-i socotim fericiţi între oameni pe acei eroi care și-au sfîrşit zilele 
luptînd pentru cauza cea mai nobilă și cea mai măreaţă şi care, fără să 
aştepte o moarte naturală, au ales moartea cea mai frumoasă. Amintirea 
lor nu poate îmbătrîni și onorurile datorate lor sînt prilej de invidie 


1. În Filosofia greacă pînă la Platon, fragm. 5, trad. rom. Simina Noica şi Adelina 
Piatkowski, Editura Științifică şi Enciclopedică, Bucureşti, 1979, vol. I, partea I, 
p. 89 (nit.). 

pentru toţi oamenii. Firea cere să-i plîngem ca pe nişte muritori, dar 
virtutea lor cere să-i cîntăm ca pe nemuritori [...]. Eu unul consider 
moartea lor fericită şi-i invidiez pentru ea. Dacă venirea noastră pe lume 
are o semnificaţie, aceasta contează doar pentru aceia dintre noi care, 
primind de la soartă un trup muritor, au lăsat o amintire nemuritoare 
a valorii lor. 


Retorică? În parte, cu siguranță; dar cu siguranță nu numai retorică. 
Argumentaţia găsește forţă și suport într-o configurare a identităţii 
unde fiecare individ apare inseparabil de valoarea socială care-i este 
atribuită de comunitatea cetăţenilor. În ceea ce face din el o ființă 
individuală, omul grec este integrat în social, așa cum este integrat şi 
în cosmos. 


De la libertatea anticilor la cea a modernilor, de la democraţia 
antică la cea actuală, de la cetățeanul polis-ului la omul drepturilor, 
de la Benjamin Constant la Moses Finley şi la Marx, s-a schimbat o 
întreagă lume. Dar nu este vorba doar de o transformare a vieţii 
politice şi sociale, a religiei, a culturii; omul însuși nu a rămas cel care 
a fost, nici în felul lui specific de a fi, nici în raporturile sale cu ceilalţi 
şi cu lumea. 


Jean-Pierre Vernant 


























Omul și economia 


Claude Mosse 


În Politica, Aristotel a definit omul grec prin cunoscuta formulă 
zoon politikon, animal politic. Traducerea limitează însă sensul dat de 
filosof acestei formule; prin ea, Aristotel voia să spună că ceea ce-l 
deosebeşte pe grec de alţi oameni este faptul că trăieşte în sînul acelei 
forme de organizare superioară care este cetatea. Dar caracteristic 
cetățeanului era tocmai faptul de a avea arete politike, adică însuşirea 
care-i permitea rînd pe rînd să guverneze (archein), să fie guvernat 
(archesthai) şi să participe la deciziile luate de ansamblul comunităţii 
civice. Oikonomike, ştiinţa a ceea ce se numește oikonomia, este în 
primul rînd arta de a gestiona bine propria oikos, gospodărie; ceea ce 
noi numim economie, adică ansamblul fenomenelor privitoare la pro- 
ducția şi schimbul de bunuri materiale, nu-și dobîndise pe timpul 
grecilor antici autonomia care o caracterizează în lumea modernă 
începînd cu secolul al XVIII-lea. După cum subliniază Karl Polanyi, 
economicul era încă embedded, integrat socialului și politicului. 

Tocmai aceasta face ca sarcina istoricului care încearcă să situeze 
omul grec într-un context economic și să-l descopere, dincolo de homo 
politicus al filosofilor, pe homo oeconomicus, cel care producea, schimba, 
administra, chiar specula cu intenția de a acumula bunuri și avere sau 
de a-și asigura subzistenţa cotidiană, să fie riscantă. Riscantă nu 
numai pentru că sursele de care dispunem sînt fragmentare și nu ne 
permit să reconstituim cu precizie activitățile economice variate ce 
caracterizează universul cetăţii grecești, mai ales fiindcă grecii, nese- 
parînd aceste activități de un întreg mod de viață din care ele, în 
diversitatea lor, făceau parte integrantă, nu au simţit nevoia de a le 
descrie. Sau, mai degrabă, s-au străduit să descrie singura activitate 
care, alături de război şi de politică, li se părea demnă de omul liber, 
adică munca pămîntului. Şi dacă, așa cum se va vedea în continuare, 
despre meşteşuguri și comerţul maritim avem informaţii mai precise, 
susceptibile de a ne clarifica ceea ce obiectele provenind din săpături 
(fragmente de ceramică, monede etc.) ne fac să intuim, aceasta se 
întîmplă fiindcă respectivele activități au cunoscut la Atena, în special 
în secolul al IV-lea, o dezvoltare importantă, provocînd uneori litigii, 

de exemplu între cei care 'se ocupau de comerţul maritim, ce au dus 
la procese ale căror pledoarii au ajuns pînă la noi. 

Este deci necesar să repetăm, fiindcă lucrul pare a priori paradoxal: 
lumea greacă era o lume citadină, viaţa urbană ocupa un loc esenţial, 
şi totuși agricultura constituia principala activitate a majorităţii mem- 
brilor comunităţii civice. Chiar în cetăţi ca Atena, Corint, Milet sau 
Siracuza, pămîntul era cel care asigura în primul rînd mijloacele de 
trai pentru toată lumea. Lumea greacă a epocii arhaice şi a celei 
clasice era în primul rînd şi mai presus de orice o lume rustică, ceea 
ce explică importanța de-a lungul istoriei a problemelor agrare şi a 
conflictelor provocate de problema proprietăţii, care sfişiau cetăţile. 
Idealul autarhic, care în secolul al IV-lea va fi susţinut de filosofi în 
construcțiile lor utopice, traduce exact această realitate: omul grec 
trăia în primul rînd din producția pămîntului propriu şi buna funcţionare 
a cetății cerea ca toţi cei care făceau parte din comunitate să aibă 
pămînt. Legătura dintre cetăţean şi pămîntul lui era atît de impor- 
tantă, încît în numeroase cetăţi proprietarii erau singurii cetăţeni şi 
pretutindeni doar cetățenii aveau dreptul să fie proprietari de pămînt. 

Cu toate acestea, pămîntul lor nu era fertil, iar lumea greacă a 
depins întotdeauna, în privinţa aprovizionării cu cereale, de impor- 
turile din Egipt, Cirenaica și de la Pontul Euxin. Numai unele cetăți 
din Pelopones și cetățile coloniale din Apus aveau o producţie de cereale 
suficientă pentru a le acoperi necesităţile. Totuşi, pretutindeni oamenii 
se străduiau să smulgă din solul relativ arid, pe lîngă fructele şi 
legumele specifice ţărilor mediteraneene, un pic de grîu și de orz. Doar 
viţa-de-vie și măslinul constituiau sursele unei producţii mai impor- 
tante, permițînd realizarea unui surplus ce putea fi exportat. Dar 
dincolo de aceste consideraţii foarte generale, de ce alte elemente 
dispunem pentru a încerca să conturăm fizionomia ţăranului grec? 

Unele reprezentări de pe vase ceramice şi de pe anumite teracote 
ne permit să-i observăm pe țărani la muncă, împingînd un rudimentar 
plug de lemn cu corp dinţat, cu sau fără brăzdar metalic, culegînd 
măslinele sau storcînd strugurii. Aceste informaţii nu ne dau totuși 
nici un indiciu precis asupra statutului social al celor ce se dedicau 
unor asemenea activităţi. Ar trebui să consultăm izvoare literare. Din 
fericire, din motivele menţionate mai sus, viaţa rurală i-a inspirat pe 
cel puţin trei dintre cei mai cunoscuți scriitori din Grecia antică. Este 
vorba în primul rînd de marele poem al lui Hesiod, Munci şi zile, 
calendar religios care, deși revelează criza extrem de gravă a lumii 
grecești spre sfîrşitul secolului al VIII-lea, care anunţă luptele violente 
ce vor însîngera istoria secolului următor, descrie în același timp viața 
cotidiană a ţăranului beoţian, relaţiile amicale sau ostile pe care le 
întreține cu vecinii, diferitele îndeletniciri care-i marchează anul. Prima 
dintre ele este timpul arăturilor, cînd ţăranul înhamă boii la plug și 
pregăteşte terenul pentru semănat. Apoi vine vremea cînd „al cocorilor 

țipăt care răsună-n înalturi, în fiece an dinspre nouri” te vestește „că 
e timpul să ari şi anunţă ploioasa vreme de iarnă”!. Iarna reprezintă 
pentru ţărani răgazul de a-și repara uneltele. Atunci oamenii și ani- 
malele trăiesc închise în casă pentru a scăpa de suflul crivățului, 
vîntul îngheţat de nord care vine din Tracia. Dar în momentul cînd 


înflorește castanul și cîntă greierul vin bucuriile verii: 


Carnea de capră-i mai grasă, mai bun este vinul atuncea 
Mai pofticioasă-i femeia, mai slabi de virtute-s bărbaţii, 
Sirius vlaga le seacă, sleiește genunchiul şi capul 

Arşiţa carnea le-o coace; e vremea să caute-acuma 

Stînci dătătoare de umbră şi vinul vestit de la Biblos 
Turtă gustoasă şi lapte de capră deja-nțărcată, 

Carnea junincii crescută-n pădure și nefătătoare, 
lezii-ntii născuţi?. 

Dar atunci ei trebuie să se îngrijească să pună recolta la păstrare 
şi să voruncească sclavilor „să macine grîul sacru al Demetrei”. După 
care se pun grînele în vase ce vor fi așezate în casă, se strîng în hambar 
furaje și paie pentru animale. În fine, urmează momentul culesului 
viei şi al fabricării vinului, „dar al lui Dionysos cel bogat în bucurii”. 

Poemul lui Hesiod a fost adeseori interpretat ca un strigăt de revoltă 
împotriva „regilor avizi de daruri”, ca expresie a sărăciei țăranilor din 
Beoţia de la sfîrşitul secolului al VIII-lea şi este foarte adevărat că 
există în poem numeroase aluzii la mizeria și la foametea acelora care, 
fiindcă nu au muncit cum trebuie şi și-au neglijat datoriile față de zei, 
sînt nevoiţi să se îndatoreze la vecini sau să cerșească. Viaţa rurală 
descrisă în poem este însă aceea a unei gospodării destul de înstărite. 
Servitorii sînt numeroși, diferitele recolte sînt depozitate cu grijă în 
hambare. În plus, interlocutorul imaginar sau real al poetului, acel 
frate căruia i se adresează, dispune de un surplus pe care, atunci cînd 
vine momentul să ia drumul mărilor, îl încarcă pe o corabie mare. 
Desigur, navigația este periculoasă, dar reprezintă totodată o sursă de 
cîştig și cel care o practică îşi poate mări astfel averea. Din poem se 
desprinde prin urmare imaginea unui țăran relativ înstărit, despre 
care e greu de ştiut dacă corespunde unei realități datate şi localizate 
cu precizie sau unui ideal ce se inspiră din realitate pentru a construi 
o reprezentare a vieţii țărănești mai apropiată de exigenţele zeilor. 

La distanță de trei secole de Hesiod, poetul comic Aristofan ne 
prezintă o imagine puţin diferită. Nu mai este vorba despre Beoţia, ci 
despre Atena în timpul războiului peloponesiac, cînd satele erau frecvent 
devastate de incursiunile armatelor peloponesiace. Ca și țăranul lui 
Hesiod, cel al lui Aristofan — ne gîndim la Diceopolis din Aharnienii — 


1. Hesiod, Munci şi zile, trad. rom. Dumitru T. Burtea, Univers, București, 
1973, p. 72 (nt.). 
2. Ibidem, p. 76 (n.t.). 

nu este un sărăntoc, un ptochos. Şi el are cîţiva sclavi şi, deşi războiul 
l-a condamnat să se refugieze în oraș, în spatele zidurilor, totuși 
regretă satul care „nu mi-a zis niciodată «cumpără cărbunele, oţetul, 
uleiul», care nu cunoştea cuvîntul «cumpără», ci îmi aducea totul 
singur”. Cât despre Strepsiade, care a comis greșeala de a se însura cu 
o fată de la oraş, acesta evocă cu nostalgie, în Norii, viaţa lui de țăran 
de altădată, „așa ferice”, „în largul meu”, „bogat în stupi foind de 
albine, în untdelemn și oi alese” şi timpurile cînd „mirosea a must, a 
lînă, a corlată de stînă cu belșug de cașuri”!. Este o imagine idilică a 
unei vieţi rustice, care trebuie să fi fost mai puţin ușoară și prosperă 
decît pretindea poetul comic, dar care oglindește totuși o realitate: 
importanța, într-o cetate ca Atena, a ţăranilor, a acestor autourgoi, 
proprietari care-și lucrau efectiv pămîntul în condiţii adesea dificile, 
chiar dacă dispuneau de ceva sclavi pentru muncile mai grele. Tocmai 
aceşti proprietari mici și mijlocii formau masa populaţiei cetăţii şi din 
rîndurile lor se recrutau soldaţii din infanteria grea (hopliți) pe care 
se sprijinea siguranţa cetăţii. Mai rămîne să ne întrebăm în privința 
ariei de extindere geografică a acestui personaj şi în acelaşi timp 
asupra duratei reale a societăţii țărănești în istoria greacă. Încă o 
dată, în mod firesc, Atena oferă modelul. Emancipaţi prin reformele lui 
Solon, ţăranii greci au constituit de fapt baza democraţiei care s-a 
instaurat pe timpul lui Clistene și s-a consolidat în vremea lui Efialte 
şi Pericle. Rămîn, desigur, întrebări în legătură cu repartizarea pămîn- 
tului și cu modul de viață al populaţiei rurale. Cercetările mai recente 
atestă o mare fărîmiţare a pămîntului Atticii, chiar dacă această 
fărîmiţare nu înseamnă neapărat absenţa marilor proprietăţi care 
adună în mîinile unui singur individ bunurile unei întregi deme? sau 
ale mai multora. Puţine studii întreprinse asupra vieţii la țară în 
Grecia ne permit să deducem existenţa unor ferme izolate. Instalarea 
grupată în sate, care constituiau de regulă centrul unei deme, pare să 
fi fost forma predominantă a comunităților agrare, care corespunde 
bine unor caracteristici ale peisajului mediteranean. În ciuda afirma- 
țiilor lui Diceopolis în Aharnienii, această societate rurală nu este 
complet autarhică. Într-o altă comedie a lui Aristofan, eroul, și el un 
ţăran, îl trimite pe sclav să-i cumpere făină. Ceea ce am spus înainte 
despre necesitatea de a importa cereale implică de fapt că numeroși 
ţărani nu recoltau destul grîu pentru a-și satisface nevoile proprii şi 
nevoile propriului oikos, femei, copii și sclavi. 

Dar teatrul lui Aristofan, ca și însemnările lui Tucidide arată că 
-războiul peloponesiac a dat o lovitură grea micilor proprietari agricoli, 
obligîndu-i să-şi abandoneze casele şi pămînturile. Din acest punct de 





1. Aristofan, Norii, trad. rom. Demostene Botez şi Ştefan Bezdechi, în Teatru, 
ESPLA, București, 1956, p. 326 (nit.). 
2. Subdiviziune administrativ-teritorială în Grecia antică (n.t.). 

vedere sînt semnificative ultimele comedii ale lui Aristofan, Adunarea 
femeilor și Plutos. Praxagora, revoluţionara care vrea să încredințeze 
puterea femeilor, justifică punerea în comun a tuturor bunurilor amin- 


“tindu-i pe cei ce nu au nici măcar o bucată de pămînt unde să-și facă 


mormîntul. lar Cremillos, țăranul din Plutos, ceartă Sărăcia: pentru 
mizeria în care-i ţine pe țăranii ce n-au drept îmbrăcăminte decît 
zdrenţe și drept hrană decît „frunze uscate de napi”. Totuși, la Atena 
sărăcia țărănească nu duce la revendicări revoluţionare, cum ar fi 
împărțirea pămîntului și ștergerea datoriilor, întîlnite în alte părţi în 
lumea greacă. Astăzi nu se mai susține teza conform căreia războiul 
peloponesiac ar fi provocat în. Grecia un fenomen de concentrare a 
pămînturilor, deşi un fragment din Economicul arată că era posibil să 
speculezi cu pămîntul, să-l cumperi înţelenit şi să-l revinzi după ce l-ai 
transformat în pămînt arabil, așa cum face tatăl lui Iscomahos, inter- 
locutorul lui Socrate. 

De fapt, dacă pentru micul.proprietar din Attica agricultura consti- 
tuia un mijloc de a-și asigura subzistența cotidiană, pentru propri- 
etarul unei moșii mai mari ea putea fi o sursă de venituri. Așa cum 
am mai spus, de cele mai multe ori marea proprietate în Grecia era 
formată din loturi răspîndite fie în interiorul aceleiaşi deme, fie în 
două deme vecine. Există, desigur, proprietăți mai mari decît cea pe 
care o descrie Xenofon în Fconomicul, cel de-al treilea izvor privitor la 
viața rurală din Grecia, sau decît cea a lui Fenippos, proprietarul pe 
care-l cunoaștem prin intermediul unei pledoarii juridice din corpusul 
lui Demostene. În timp ce proprietarul unor loturi individuale, răs- 
pîndite în mai multe locuri, încredința exploatarea acestora unor sclavi 
de încredere, care, după încheierea recoltatului, vărsau stăpînului lor 
apoforă, în natură sau în bani, proprietarul unei moșii mai mari, 
constituite dintr-o singură bucată, avea nevoie de o echipă de lucrători 
proveniţi din rîndul sclavilor, sub conducerea unui administrator, de 
cele mai multe ori sclav şi el. Știm, de altfel, dintr-un fragment din 
Memorabilia aceluiaşi Xenofon, că un om liber putea să fie silit de 
sărăcie să accepte acest tip de muncă. Tipul kalokagathos din Economicul 
reprezintă, evident, imaginea ideală a cetățeanului proprietar perfect 
și, în afară de aluziile la speculaţiile tatălui, nu rezultă că buna 
gestionare a moşiei ar avea ca scop vreo ambiţie de a obţine profituri 
din comercializarea produselor proprietăţii. Recolta de cereale, de stru- 
guri și de măsline este destinată păstrării în rezervele casei lui Iscomahos. 
Totuşi acesta, asemenea lui Critobullos, primul partener de dialog al 
lui Socrate, este un cetățean bogat care trebuie să ofere concetăţenilor 
săi din demă produsele necesare sacrificiilor, să participe la dări şi să 
plătească esforai, cheltuieli la care sînt supuşi cei mai bogaţi, ceea ce 
înseamnă că o parte din recoltele de pe proprietăţile agricole aduceau 
cîștiguri băneşti. Discursul împotriva lui Fenippos confirmă că pentru 
un mare proprietar agricultura putea constitui o sursă de venituri 

confortabile. Fenippos își vindea grîul, lemnul, vinul, profitînd pînă şi 
de dificultăţile de aprovizionare pe care le va avea Atena pe la sfîrşitul 
anilor '30 ai secolului al IV-lea, pentru a specula asupra prețului la 
ultimele două mărfuri. Poate că este însă vorba de un fenomen nou, 
caracteristic sfirșitului de secol; vom reveni asupra lui. 

Modelul atenian, caracterizat prin prezența unei mase rurale prepon- 
derente de proprietari — un comentariu al lui Dionysos din Halicarnas 
lasă să se înțeleagă că numai 5.000 de atenieni din 25.000-30.000 de 
cetăţeni cîți număra cetatea la începutul secolului al IV-lea nu erau 
proprietari de pămînt —, era cu siguranță răspîndit într-o mare parte 
a lumii grecești. Ampla mișcare de colonizare începută spre jumătatea 
secolului al VIII-lea şi prelungindu-se de-a lungul a două secole a avut 
drept rezultat crearea de noi cetăți în care chora, pămînturile, erau 
împărţite între coloni, adesea alungaţi de stenohoria, sărăcia pămîn- 
tului, din cetăţile lor de origine. Cercetările întreprinse de arheologi 
în Italia meridională, în Sicilia şi în Crimeea, în special cu ajutorul 
fotografiei aeriene, au încercat să clarifice modul de distribuire a 
pămîntului în fiecare dintre aceste cetăți coloniale. Textele mai tîrzii, 
cum ar fi decretul de înfiinţare a coloniei Brea, de pe malul Adriaticii, 
sau povestea întemeierii cetăţii Thurioi, în Italia meridională, relatată 
de istoricul Diodor din Sicilia, au arătat importanţa acestei distribuiri 
a pămînturilor încredințate unor funcționari speciali, geometri și 
„geonomi”. De aici au rezultat totuși multe probleme. Colonii lucrau pe 
propriile lor kieroi, loturi de pămînt, sau le dădeau în arendă 
băștinașilor mai mult sau mai puțin aduși la sclavie, cum ar fi cilirii 
din Siracuza, mulțumindu-se apoi să le perceapă o arendă? În orice 
caz, tocmai asta trebuie să se fi întîmplat cu clerubhiile ateniene, colonii 
militare instalate de Atena pe teritoriile unor aliaţi recalcitranți. În 
legătură cu colonii stabiliţi la Mytilene, în insula Lesbos, după 
supunerea locuitorilor care încercaseră să se sustragă alianţei ateniene, 
Tucidide precizează că „locuitorii Lesbosului vor continua să-și lucreze 
singuri pămîntul, obligîndu-se să plătească cleruhiilor o sumă anuală 
de două mine pentru fiecare lot”. 

În afara lumii coloniale, numeroase cetăţi trebuie să se fi bazat pe 
proprietarii agricoli. Altfel ar fi greu de înțeles importanța revendi- 
cărilor de împărțire a pămînturilor în loturi care vor sfişia cetăţile din 
secolul al VII-lea pînă în secolul al IV-lea și chiar mai tîrziu. Dacă 
Atena va cunoaște, după cum am văzut, un relativ echilibru în toată 
această perioadă datorită 'reformelor lui Solon, în alte părți lucrurile 
se vor petrece altfel. Mişcările ce vor duce, între jumătatea secolului 
al VII-lea şi sfîrşitul celui de-al VI-lea, la naşterea tiranilor în cea mai 
mare parte a lumii greceşti par legate tocmai de împărțirea nedreaptă 
a proprietăţilor funciare iar demos-ul, pe care, conform tradiţiei, se 
sprijinea cea mai mare parte a acestor tiranii, era mai presus de orice 
un demos rural. De altfel, nu e întîmplător că învățații, care de la 

sfîrșitul secolului al V-lea vor elabora proiecte ale cetăţii ideale, se vor 
ocupa în primul rînd de organizarea chora-ei și de împărţirea pămîntului. 
Pe de altă parte, Aristotel vedea în ceea ce un istoric contemporan a 
numit „republica ţăranilor” modelul de cetate cel mai apropiat de 
cetatea ideală. 

Dar gînditorii politici ai secolului al IV-lea citau drept exemplu 
între cetățile lumii reale și pe aceea ce li se părea că ar avea cele mai 
bune legi și cea mai bună organizare socială, Sparta. Sparta era însă 
și ea o cetate de proprietari de pămînturi care nu erau țărani. Cei care 
cultivau pămînturile în Laconia și în Messena erau iloții, ţărani reduși 
la starea de sclavie și pe care restul grecilor îi socoteau sclavi, dar 
niște sclavi diferiți de cei știuţi din cetăţile lor. Avînd aceeaşi origine, 
şi vorbind aceeași limbă, iloţii reprezentau pentru spartani un pericol 
permanent şi revoltele lor au marcat istoria cetăţii lacedemoniene. În 
legătura cu ei există numeroase aspecte obscure. Nu se știe, mai ales, 
dacă taxa pe care o plăteau stăpînilor era proporţională cu recolta 
obţinută sau fixă, dacă erau izolaţi în Fleroi aparținînd stăpînului lor 
sau formau comunităţi în cadrul satelor. Messenienii se vor elibera de 
stăpînirea spartană în secolul al IV-lea, cu ajutorul tebanului 
Epaminonda. Iloţii din Laconia vor rămîne în schimb sub dominația 
lor, cu excepţia acelora care în timpul revoluţiei spartane din secolul 
al III-lea au fost eliberaţi pentru a furniza regilor reformatori soldaţii 
de care aveau nevoie ca să-i înfrunte pe macedoneni și pe aliaţii lor 
ahei. 

Astfel, liber sau dependent, omul grec ne apare în primul rînd ca 
un țăran care-și lucrează propriul pămîntul sau pămîntul altcuiva mai 
puternic decît el ori care şi-l încredințează pe al său altora spre a-l 
cultiva, dar legat în orice caz de munca agricolă sau, în cazul cetăților 
din Eubeea sau Tesalia, de creșterea animalelor, în special a cailor. 
Legătura dintre cetate -şi pămînt nu era doar de natură economică. Era, 
de asemenea, o legătură religioasă și, în cea mai mare parte a cetăților 
greceşti, una politică, fiindcă nu numai că cetățenii puteau fi pro- 
prietari, dar adesea trebuia să fii proprietar ca să fii cetățean. 

Se înțelege atunci de ce meseriile artizanale au fost considerate de 
mai mică importanţă. În Economicul, Xenofon îi atribuie lui Socrate 
următoarele: 


Meseriile artizanale nu sînt prețuite și este chiar firesc ca în cetăţi să 
nu aibă nici o căutare. Distrug trupul muncitorilor care le exercită şi pe 
al celor care îi conduc, obligîndu-i să ducă o viaţă casnică, sedentară, 
așezați în umbra atelierului, şi să-și petreacă uneori întreaga zi lîngă foc. 
Şi fiind trupurile lor atît de înmuiate, sufletele lor devin mult mai lașe. 
Şi mai ales aceste meserii, numite artizanale, nu le mai lasă nici un pic 
de timp liber ca să se ocupe de cetate şi de prieteni, astfel că acela care 
le practică devine un ins meschin fie în relaţiile cu prietenii, fie în ajutorul 
pe care-l dă patriei. De aceea, în unele cetăţi, în special în cele care trec 

drept războinice, se merge pînă acolo încît li se interzice tuturor 
cetățenilor să practice meserii artizanale. 


Evocînd această interdicţie, Xenofon se gîndea doar la Sparta sau 
exprima o dorință care era aceea a întregii intelighenții aristocratice, 
confruntată cu o realitate complet diferită? Nu există totuși nici o 
îndoială că în unele cetăți existau în comunitatea civică şi artizani. 
Desigur însă că lucrurile nu au stat întotdeauna așa. În poemele 
homerice, demiourgoi apar ca specialiști care merg de la un oifkos la 
altul pentru a-și oferi serviciile în schimbul unei plăţi, evident în 
natură. Erau deci străini de comunitatea formată în cetatea în curs de 
constituire. De asemenea, trebuie să ne gîndim că o parte din ceea ce 
noi numim muncă artizanală se făcea atunci în cadrul oikos-ului. Este 
suficient să ne amintim de patul pe care Ulise l-a făcut cu propriile 
mîini sau de indicaţiile lui Hesiod despre cum se face un plug. Chiar 
şi stofele erau toarse și țesute în casă de către gospodină și slujnicele 
sale. Totuși, unele meserii vor deveni curînd treaba meșterilor spe- 
cializaţi: în primul rînd prelucrarea metalelor, cea a lutului, a pielii 
și, în cetăţile cu ieșire la mare, construirea navelor. Și apoi, firește, 
prelucrarea pietrei şi a marmurei cînd cetățile vor începe să con- 
struiască monumente religioase și publice împodobite cu basoreliefuri 
şi statui. 

Și de data aceasta, desigur, informațiile noastre în legătură fie cu 
statutul meşteşugarilor, fie cu importanţa activităţii lor sînt mai bogate 
în ceea ce priveşte Atena. Foarte devreme Atena devine un centru 
important pentru industria ceramicii, după cum o dovedesc vasele 
mari de la Dipylon. Dar o artă a meșteșugurilor din ce în ce mai 
importantă se dezvoltă în perioada tiraniei Pisistraţilor la Atena, 
datorită politicii tiranilor care vor întreprinde un vast program de 
construcţii publice, vor bate primele monede şi, ca urmare, vor începe 
exploatarea sistematică a zăcămintelor de plumb argentifer din Laurion 
şi, în fine, vor inaugura o politică navală care o va anticipa pe aceea 
reluată în secolul următor de Temistocle și Pericle. Nu e întîmplător 
deci că în cea de-a doua parte a secolului al VI-lea ceramica attică, mai 
întîi cea cu decoraţiuni negre, apoi cea cu decorațiuni roșii, și-a făcut 
apariţia pe tot țărmul mediteranean, detronînd-o definitiv pe cea de 
Corint. Cîţi meșteri existau atunci la Atena și care era condiţia lor? 
Este greu de răspuns la această întrebare. S-a emis ipoteza că în 
secolul al V-lea, moment culminant în producția de vase cu decorațiuni 
roşii, nu existau mai mult de 400 de muncitori ceramiști. Am vorbit 
înainte de cei aproximativ 5.000 de locuitori lipsiți de pămînt la începutul 
secolului al IV-lea, dar nu toţi aceştia erau neapărat meșteșugari sau 
negustori. Pe de altă parte, foarte mulţi dintre aceşti meșteşugari erau 
cu siguranţă străini veniţi la Atena pentru a-și exercita meseria, atrași 
de avantajele oferite de o cetate bogată şi puternică. După tradiţie, 
Solon ar fi fost promotorul unui apel la mîna de lucru străină. Nu 

trebuie să uităm că o parte a acestei mîini de lucru artizanale era 
formată din sclavi care lucrau cu stăpiînii lor în ateliere sau pe șantiere 
de construcții publice. Activitățile meșteşugărești asupra cărora avem 
informații mai ample sînt acelea care, într-un fel sau altul, se aflau sub 
controlul cetăţii, de pildă construcţiile publice. S-au păstrat numeroase 
calcule care ne permit să urmărim îndeajuns de aproape organizarea 
muncii. Hotărîrea de a construi un edificiu public religios sau civil 
depindea de fapt de un vot al adunării populare. O comisie de efori 
stabilea clauza de construire și încheia o serie de contracte exclusive 
cu antreprenorii. Un proiect descriptiv, syngraphe, era prezentat înaintea 
adunării. Dacă acesta era aprobat, erau numiţi unul sau mai mulţi 
arhitecți însărcinați să coordoneze diferite operațiuni. Așa au fost 
desemnați Callicrates şi Ictinos pentru Parthenon și Callicrates singur 
pentru zidul lung care leagă Atena de Pireu. Aceşti arhitecţi primeau 
un salariu cu puţin mai mare decît cel primit de meşterii calificaţi 
recrutaţi de ei pentru munca de pe șantier: pietrari, sculptori, zidari, 
fierari. Această uniformizare de salarii, de cele mai multe ori calculate 
global pentru o anumită lucrare, care nu numai că îl deosebea prea 
puțin sau deloc pe arhitect de muncitor, dar și pe cetățean sau pe 
străin de sclav, este semnificativă; ea atestă faptul că munca era 
considerată nu o îndeletnicire măsurabilă ca atare şi producătoare de 
bunuri, ci un „serviciu”. Nu întîmplător, același cuvînt, misthos, indica 
salariul pentru o activitate publică, inclusiv serviciul militar, şi pentru 
o muncă productivă și nu întîmplător valoarea acestor misthoi diferite 
era sensibil apropiată, variind cel mult de la 1 la 3: de la trei oboli! 
pentru salariul judecătorului pînă la o drahmă, o drahmă și jumătate 
pentru cel al slujbașului ce răspundea de pritaneu sau al arhitectului. 
Inscripţiile ne permit să măsurăm locul cetățenilor, al străinilor și al 
sclavilor printre muncitorii care lucrau pe șantierele de construcții publice. 
În anul 409, pe șantierul de la Erechteion găsim, printre cei 71 de parti- 
cipanţi la lucrări, 20 de cetăţeni, iar printre muncitorii care restaurau 
coloanele, 7 cetățeni, 6 străini şi 21 de sclavi. În anul 329, pe șantierul 
de la Eleusis, 9 cetăţeni din 27 de antreprenori și 21 de cetățeni din 
94 de muncitori calificaţi. Ceilalţi sînt străini sau sclavi. Aceștia din 
urmă lucrau alături de stăpînii lor, primind în principiu aceeași simbrie, 
din care o parte îi revenea stăpînului. Unii erau fără îndoială sclavi 
publici, cărora municipalitatea le acorda o indemnizaţie de hrană. 
Sclavii constituiau în schimb principala forță de muncă din minele 
de la Laurion. După cum am văzut, exploatarea minelor a început 
într-o perioadă foarte veche, dar s-a dezvoltat mai sigur începînd cu 
jumătatea secolului al VI-lea, cînd Atena a început să bată monedă, 
ce va deveni una dintre cele mai apreciate în bazinul Mării Egee. După 
secolul al V-lea, o dată cu descoperirea bogatelor zăcăminte din Maroneia, 


1. Monedă antică grecească de argint (n.t.). 

















36 CLAUDE MOSSE 


industria mineritului cunoaște o dezvoltare ce se va opri numai în 
ultimii ani ai războiului peloponesiac, cînd spartanii vor ocupa fortă- 
reața de la Deceleia, ceea ce va favoriza fuga a 20.000 de sclavi ce 
lucrau în mine şi în atelierele de suprafaţă. 

Exploatarea ceva mai intensă a minelor nu se va relua înainte de 
a doua jumătate a secolului al IV-lea și tocmai pentru această perioadă 
îi cunoaştem mai bine funcționarea. De fapt, minele erau proprietatea 
statului, care le încredința unor particulari în schimbul unei cote-părţi. 
Cel puţin aşa rezultă din inscripții, aproape toate datînd din cel de-al 
treilea sfert al secolului al IV-lea și indicînd calculele făcute de agenţii 
de licitaţie, funcţionari însărcinaţi cu atribuirea concesiunilor. S-a 
afirmat uneori că existau mine particulare, dar în această privință 
lipsesc datele precise. În schimb, un studiu recent a demonstrat că 
adesea concesionarii erau oameni ale căror bunuri patrimoniale se 
aflau în așezările vecine districtului minier. Rămîn totuși numeroase 
puncte obscure în ceea ce privește natura cotei-părți plătite de con- 
cesionari şi frecvenţa plăţilor. Pare în schimb sigur că administrarea 
minelor a reprezentat pentru concesionari o sursă de cîștiguri importante, 
cu atît mai mult cu cît cota-parte pe care aceștia o plăteau era în 
general foarte modestă. Dintre cele 76 de preţuri de închiriere pe care 
le cunoaștem graţie inscripţiilor, 22 sînt de 20 de drahme, iar 30 de 
150 de drahme. Pe de altă parte, Demostene vorbeşte despre o con- 
ceşionare care cuprinde trei grupe separate şi a cărei valoare totală 
atinge trei talanți. Dar interpretarea textului nu este sigură. În opusculul 
Despre profituri, Xenofon evoca exemplul a trei atenieni bogaţi, Nicias, 
Hiponicos şi Filomonide, care obțineau importante venituri din închi- 
rierea sclavilor mineri. Nicias era cunoscutul om politic şi strateg al 
războiului peloponesiac, care va muri în timpul expediției din Sicilia. 
În secolul al IV-lea, descendenţii lui figurează printre concesionarii de 
mine, ceea ce ne face să presupunem că nu se mulțumea doar să 
închirieze sclavi, ci că avea chiar dobînzi din exploatarea minelor. 
Hiponicos, fiul lui Callias, aparținea uneia dintre familiile cele mai 
bogate din Atena. În secolul al IV-lea, un urmaș al său deţine proprie- 
tăţi în Besa, în bazinul minier. Listele concesionarilor, ca şi pledoariile 
oratorilor dovedesc că cea mai mare rarte dintre ei obțineau venituri 
din domeniul minier, aparținînd de ceea ce istoricul englez J. Davies 
a numit „Athenian propertied families”. Pînă și personajul aflat în 
litigiu din discursul Contra lui Fenippos, care se plînge de necazurile 
sale momentane, recunoaşte că a făcut avere exploatînd o concesiune 
din Laurion, iar bogătașul Midias, adversarul lui Demostene, obținea și 
el o parte din venituri din exploatarea minelor, din moment ce oratorul 
îl acuză că s-a folosit de trierarhia lui pentru a-și procura lemnul de 
susţinere din galeriile minelor sale de extracţie a argintului. 

Industria minieră nu cuprindea însă numai extracția minereului. 
Săpăturile efectuate în bazinele miniere, în special din regiunea 

Thorikos, au permis descoperirea la suprafaţă a unor ateliere de 
prelucrare. Aceste ateliere puteau fi proprietatea concesionarului, dar 
puteau să aparţină și altora. Un discurs din corpusul lui Demostene, 
Contra lui Pantenetos, se referea la o dike metallike, o acţiune în 
justiţie minerească, îndreptată împotriva unui anume Pantenetos, care 
s-a prezentat în calitate de cumpărător al unui atelier de prelucrare a 
minereului din Maroneia și a 30 de sclavi pentru suma de 10.500 de 
drahme. Nu e sigur că Pantenetos, a fost şi concesionar; el îi punea 
pe sclavii săi să prelucreze minereul extras de alţii. Este posibil ca 
proprietarii atelierului să fie în acelaşi timp și proprietarii terenului. 
Aceasta explică faptul că industria mineritului constituia atributul 
exclusiv al cetăţenilor și, de cele mai multe ori, al celor înstăriți. Un 
discurs al lui Hipperide, Pentru Euxenipos, vorbeşte despre averile 
adunate de unii concesionari de mine: 60 de talanţi pentru un anume 
Euticrates, 300 de talanţi pentru Epicrate din Pallene și asociaţii săi, 
care figurau printre oamenii cei mai bogaţi (plousiotatoi) din cetate. 
Confiscarea averilor lui Diphilos, care se îmbogăţise exploatînd în 
minele de argint rezervele de minereu păstrate pentru ajutoare, a adus 
cetăţii 160 de talanţi. Aceste sume considerabile confirmă faptul că în 
minele de extragere a argintului se desfășura din nou, în cea de-a doua 
jumătate a secolului al IV-lea, o activitate importantă, iar concesionarii 
şi cei ce le exploatau obțineau venituri substanţiale. Să notăm totuşi 
încă o dată că aceste averi considerabile nu se întîlnesc decît într-un 
moment foarte precis din istoria Atenei, cînd cetatea are tot felul de 
dificultăți. Este o problemă la care va trebui să revenim. 

Dacă industria mineritului şi a prelucrării minereului implica atît 
cetatea, prin controlul pe care ea îl exercita şi prin taxele percepute, 
cît şi pe cei mai bogaţi dintre cetăţeni, situația este diferită în privinţa 
celorlalte activităţi artizanale pe care izvoarele ne permit să le cunoaștem. 
Și construcțiile navale erau îndeaproape controlate de către cetate în 
măsura în care consiliul îi alegea în fiecare an pe trieropoidi, însărcinați 
să scoată la licitaţie publică lucrările din această categorie. Dar şan- 
tierele erau cu siguranţă răspîndite și mîna de lucru era constituită 
din mici meșteri liberi şi din sclavi. 

Meșteșugul armelor era vechi şi cerea din partea celor care i se 
dedicau un important aport de fonduri în materie primă și în mînă de 
lucru. Judecînd după puţinele indicaţii furnizate de izvoare, cetăţenii 
şi străinii lucrau aici cot la cot. Astfel, străinul Kephalos, tatăl ora- 
torului Lysias, stabilit la Atena cu sprijinul lui Pericle, avea un atelier 
cu 120 de sclavi. În timpul tiraniei celor 30, cînd agenţii oligarhilor au 
venit să-i aresteze pe fiii săi, au găsit în casă, în afara celor 120 de 
sclavi, 700 de scuzi, aur, argint, cupru și bijuterii. La începutul seco- 
lului al IV-lea, tatăl lui Demostene avea un atelier pentru fabricarea 
pumnalelor, care folosea 30 de sclavi și îi aducea un venit anual de 
3.000 de drahme. Demostene menţionează în moştenirea lăsată de 

tatăl său fildeșul şi fierul, materii prime necesare acestei activităţi 
industriale. Un alt fabricant de arme bine cunoscut era bancherul de 
origine umilă Pasiones, care a lăsat ca moștenire un atelier de fabricare 
a scuturilor. Industria armelor nu era poate atît de diversificată cum 
pretinde Aristofan, care în Pacea pune în scenă meșteri făurari de 
coifuri, căști, spade, lănci. Ceea ce nu înseamnă totuși că în această 
activitate deosebit de importantă pentru apărarea cetăţii specializarea 
nu era destul de avansată. Kephalos şi Pasiones fabricau numai 
scuturi, tatăl lui Demostene — arme tăioase, un oarecare Pistias, citat 
de Xenofon în Memorabilia, era renumit pentru calitatea platoșelor 
sale. Fie că erau cetăţeni sau meteci, cei care se dedicau fabricării 
armelor erau prin urmare oameni bogaţi. Ei nu munceau efectiv, ci se 
mulțumeau să coordoneze munca sclavilor sau, de cele mai multe ori, 
asemenea marilor proprietari de pămînt, să încredinţeze coordonarea 
muncii unui administrator, fie sclav, fie libert. Astfel, Afobos, care 
fusese însărcinat de tatăl lui Demostene cu administrarea atelierului de 
fabricat pumnale, redus, ca număr de sclavi, la jumătate după vînzare, 
i-a asigurat conducerea pentru o anumită perioadă, apoi i-a încre- 
dințat-o unui libert, un anume Milias, şi în fine unui alt administrator, 
Terippides. Se poate presupune că Pistias, fabricantul de platoşe citat 
de Xenofon, îşi conducea personal fabrica și veghea la calitatea pro- 
duselor pe care le fabrica. De altfel, aceste ateliere nu erau doar unităţi 
de producţie. Aflate de obicei în casa proprietarului, ele erau în același 
timp prăvălii de desfacere a mărfii. Se înțelege atunci de ce Xenofon 
îi privea cu același dispreţ pentru meseriile manuale atît pe cei ce le 
exercitau, cât și pe cei ce le coordonau. Proprietarul unui atelier de 
prelucrare a metalelor unde lucrau sclavi, deși era proprietar în aceeași 
măsură ca unul de pămînturi, aparţinea socialmente aceleiaşi categorii 
de mici meşteşugari ce lucrau cu propriile mîini. Aristotel, care nu-i 
recunoștea meșteșugarului calitatea de cetățean în cetatea lui ideală, 
admitea totuși că meşteşugarii pot fi cetățeni într-o cetate oligarhică, 
deoarece printre ei existau şi oameni bogaţi. Și oratorul, pentru care 
Lysias a scris discursul împotriva cuvîntării lui Phormisios, afirmă că 
printre cei 5.000 de cetățeni care vor fi excluși de la cetățenie pentru 
că nu posedau pămînt se aflau mulți oameni bogați; pe de altă parte, 
se ştie că unii dintre acești bogați meșteșugari puteau lua parte la 
conducerea cetăţii în ultima treime a secolului al V-lea, atrăgîndu-și 
sarcasmul lui Aristofan. Tăbăcarii Cleones şi Anitos, olarul Hiperbolos 
nu erau, în mod evident, muncitori manuali. Asemenea „metalur- 
giştilor” de mai sus, ei se mulțumeau doar să conducă sau, mai 
probabil, să încaseze veniturile din atelierele lor unde munceau sclavi. 

Totuși, nu trebuie să facem greșeala de a ne închipui artizanatul 
atenian ca o activitate rezervată sclavilor ce munceau pentru oamenii 
liberi şi bogaţi. Mulţi meșteșugari liberi lucrau personal în prăvăliile 
aflate în jurul agorei sau în atelierul de ceramică. Dacă tăbăcarii erau 

de obicei oameni liberi, care-i puneau pe sclavi să prelucreze pielea 
brută, cizmarii erau în schimb mici meşteri ce lucrau la comandă, 
precum cizmarul reprezentat pe un vas în timp ce măsoară pe piciorul 
clientului sandaua pe care tocmai a terminat-o. Şi olarii care se grupau 
în partea de nord-vest a agorei erau mici artizani. Unele reprezentări 
figurative ne permit să ne facem o idee despre ce erau aceste mici 
ateliere. Olarul lucra el însuși la roată, în timp ce sclavii lui frămîntau 
lutul, preparau glazura şi culorile, puneau vasele în cuptor şi supra- 
vegheau arderea. Existau, cu siguranță, cuptoare comune pentru mai 
multe ateliere. Olarul și pictorul erau oameni liberi, care semnau 
lucrarea executată. Fără îndoială, existau printre ei străini, iar meseria 
de olar nu era mult mai respectată decît celelalte activităţi artizanale. 
Astfel, Demostene îi impută adversarului său Eschine, ca semn al 
originii sale modeste, faptul că fratele lui exercitase această meserie. 
Ne este, evident, imposibil să enumerăm toate micile meserii care 
abundau în Atena, mici meserii exercitate de cetățeni săraci, de străini 
sau de sclavi, ca acel parfumier care-și pusese prăvălia în agora şi 
despre care se vorbește în pledoaria lui Hipperide, Contra lui 
Atenogene. Erau greu de distins oamenii liberi de sclavi, fiindcă, așa 
cum notează autorul anonim al Constituţiei Atenienilor, toți erau 
îmbrăcaţi la fel. Cei care erau cetățeni găseau timp „să se ocupe de 
cetate și de prietenii lor”, pentru a relua formula lui Xenofon? În 
această privinţă, opiniile istoricilor sînt diferite. Trebuie totuși să 
admitem că aceştia participau la viața cetăţii cel puțin ca membri ai 
adunării, altfel nu s-ar înțelege nici criticile adversarilor democraţiei, 
nici observaţia lui Socrate către tînărul Charmides, care ezita să 
vorbească în fața adunării: „Cine sînt acești oameni care te 
intimidează ? Sînt cizmari, dulgheri, fierari, țărani, negustori, care nu 
se gîndesc decît cum să vîndă scump ceea ce au cumpărat ieftin, fiindcă 
aceştia sînt oamenii care alcătuiesc adunarea poporului”. Observăm că 
în această enumerare țăranii par pierduţi în mijlocul unei mulţimi de 
meşteșugari și de negustori. Și ne vom aminti că Aristotel prefera 
democraţia rurală, fiindcă, reținuți de muncile lor cotidiene, 
agricultorii frecventau mai puţin adunarea. 

Evident, în concepția filosofului această democraţie rurală se afla 
la antipodul democraţiei ateniene, chiar dacă, generalizînd asupra 
democrației radicale, Aristotel nu citează în mod explicit Atena. Putem 
proceda în același fel aplicînd modelul atenian la alte cetăţi, cum ar 
fi Corintul, Megara, Miletul și Siracuza? Izvoarele arheologice ne 
înfăţişează realitatea unei activităţi artizanale importante în nume- 
roase cetăți maritime. De cele mai multe ori însă este necesar să ne 
mărturisim ignoranţa în ceea ce privește structura acestor activități şi 
statutul social al celor ce li se dedicau. Ştim că, de pildă, Corintul 
exporta vase, Siracuza era vestită pentru calitatea monedelor sale, iar 
Miletul pentru calitatea ţesăturilor sale fine. Putem deci să ne gîndim 

că în aceste cetăţi și în altele exista un artizanat comparabil cu cel din 
Atena, dar ne lipsesc informaţiile furnizate -— ca în cazul acesteia din 
urmă — de izvoare literare și de inscripții. Doar construcţiile publice 
ne sînt ceva mai bine cunoscute datorită epigrafelor. Acestea dezvăluie 
în cazul tuturor marilor şantiere condiţii de lucru similare celor pe 
care le găsim la Atena, pe șantierele Acropolei sau la Eleusis. Ceea ce 
nu trebuie să ne surprindă, dacă ne gîndim că adesea echipele de 
muncitori și chiar artiștii se mutau de pe un șantier pe altul; este 
destul să ne gîndim la Fidias care lucra la Olympia sau la deplasările 
lui Praxiteles în secolul al IV-lea. 

Prin urmare, omul grec este în acelaşi timp și artizan. Și în această 
calitate beneficiază, aşa cum a demonstrat Pierre Vidal-Nagquet, de un 
statut ambiguu. Posesor al unei techne, devine, prin ea, indispensabil 
pentru a-i elibera pe oameni de constrîngerile naturii. Dar întrucît se 
limitează la această techne, nu poate accede la una superioară, care 
este techne politike. Numai Protagoras admitea că toți oamenii pot să 
posede ştiinţa politicului. Nu trebuie să uităm însă că teoria dezvoltată 
de filosoful de la Abdera este cea pe care se sprijinea democraţia în 
sînul căreia, după cum repetă Socrate al lui Xenofon, meșteșugarii şi 
negustorii împărțeau cu ţăranii puterea de a hotărî în adunări. 

Această idee ne duce spre cel de-al treilea aspect al activităţii 
economice a omului grec: activitatea comercială. Asupra acestei acti- 
vităţi dezbaterile între moderni au luat cea mai mare amploare, iar 
informaţiile despre ea nu au încetat să se adune datorită progreselor 
cercetării, în special ale celei arheologice. Faptul că în lumea greacă 
au existat foarte de timpuriu schimbări comerciale este demonstrat 
tocmai de răspîndirea ceramicii. Încă din epoca miceniană, unele vase 
fabricate pe continentul elen ajungeau în Italia meridională și în 
Orient. Prăbușirea cetăților miceniene a pus capăt acestui negoț şi 
cînd se vorbeşte despre negustori în poemele homerice se vorbește în 
primul rînd de fenicieni şi chiar de acei misterioșşi locuitori din Tafos 
menţionaţi în Odiseea. În lumea eroilor, schimburile constau mai ales 
în daruri şi contradaruri, străine comerțului propriu-zis. Dar Hesiod, 
în Munci şi zile, povesteşte călătoriile pe mare ale tatălui împins de 
necesitatea de a pleca pe mare pe o „corabie neagră”, în căutarea unui 
cîştig mai mult sau mai puţin sigur, care se termină cu stabilirea lui 
la Askra. Comerţul (emporie) este prezentat de poet ca un mijloc de a 
scăpa de „datorii şi de crunta foame”, ca o ultimă soluţie care totuşi 
poate aduce un profit (ferdos), cu condiţia să ai grijă să navighezi doar 
în cele 50 de zile de vară, cînd marea nu este prea rea. Este deci 
evident că deja în secolul al VIII-lea grecii au participat la înviorarea 
schimburilor comerciale în Mediterană. Aici trebuie să precizăm, bine- 
înţeles, ce se înțelege în mod curent prin colonizare, această deplasare 
a grecilor pe coastele septentrionale şi orientale ale Mediteranei. Este 
inutil să ne întoarcem a falsa problemă a originii comerciale sau agrare 
a coloniilor. Deja am vorbit despre stenochoria, lipsa de pămînt care-i 

silea pe o parte din membrii comunităţii civice să se încumete să plece 
pe mare în căutare de noi pămînturi. Dar în afară de faptul că 
expedițiile, adesea organizate de cetate cu aprobarea și sfatul preoţilor 
de la Delfi, presupuneau un minimum de cunoștințe maritime, nu 
putea să lipsească din ele dimensiunea comercială. Pe de o parte era 
vorba de procurarea unor materii prime în care Grecia era săracă, 
fierul și staniul în primul rînd, pe de altă parte stabilirea grecilor în 
Italia meridională, pe coastele Galiei şi ale Iberiei, în Egipt sau în 
Siria şi pe malurile Pontului Euxin nu putea să nu ducă la o dezvoltare 
a schimburilor care, chiar dacă nu se făceau obligatoriu între cetăţi- 
-mame și cetăți-fiice, existau totuși. Săpăturile arheologice de la Pitecusa 
(Ischia) au demonstrat importanța atelierelor metalurgice unde se 
prelucra metalul importat, fără îndoială, din Etruria. Din acest punct 
de vedere, este importantă întemeierea Marsiliei, la începutul secolului 
al VI-lea, într-un loc ce nu permitea accesul spre pămînturile roditoare 
şi cultivabile, dar se afla la gurile de vărsare ale rîurilor Galiei, unde 
sosea staniul din misterioasele insule Kassiteride. Așa cum semnifi- 
cativă este instalarea încă din secolul al VII-lea a unei colonii greceşti 
la Naucratis, în Egipt, acolo unde negustorii veniţi din Grecia sau din 
cetățile grecești din Asia Mică puteau să-și procure grîul din valea 
Nilului și apoi să-l vîndă în cetăţile egeene. 

Prin urmare, dacă nu se poate contesta existenţa unui comerţ 
maritim grecesc în epoca arhaică, se ridică două probleme importante 
în legătură cu acesta: cine erau promotorii şi ce loc avea sau va avea 
moneda în acest schimb? Prima întrebare a primit răspunsuri adesea 
contradictorii. Pentru unii, și exemplul invocat anterior al tatălui lui 
Hesiod poate să ilustreze situația; comerțul era o îndeletnicire pentru 
marginali, ţărani înglodaţi în datorii, copii excluşi de la moştenire 
fiind ultimii născuţi, care, neputînd trăi din producția furnizată de un 
lot de pămînt, se încumetau să plece pe mare în speranţa de a realiza 
un câștig, vînzînd scump ceea ce achiziţionaseră la un preţ mic. Pentru 
alţii în schimb -— și în acest caz poate fi citat tot Hesiod, cu episodul 
în care-l îndeamnă pe Perseu să plece pe mare pentru a-și vinde 
surplusul de recoltă —, să faci comerț presupunea pe de o parte să ai 
o corabie, pe de altă parte să ai o marfă de schimbat; primii negustori 
puteau fi deci numai aceia care dețineau puterea în cetate, oameni 
care trăiau atît din veniturile obținute din exploatarea pămîntului, cât 
şi din profiturile asigurate de posibilitatea de a vinde surplusul. În 
legătură cu aceasta este citat fratele poetei Sappho, care naviga pe 
cont propriu și frecventa colonia de la Naucratis şi pe acei foceeni care 
făceau comerţ folosind ambarcaţiuni rapide ce îi duceau pînă pe coastele 
Iberiei. În unele cetăţi de pe coasta Asiei Mici — Milet, Halicarnas, 
Foceea, în unele insule din Marea Egee, ca Samos, Chios sau Egina, 
se va forma astfel o aristocrație negustorească, provenită din aristocrația 
propyietarilor de pămînt, dar mai aventuroasă, mai dornică să realizeze 
cîștiguri încercîndu-și norocul pe mare. 

Poate că nu este necesar să alegem una dintre aceste două imagini 
ale negustorului grec din epoca arhaică. Negoțul, al cărui caracter 
aventuros trebuie totuși să-l subliniem, poate să fi fost practicat atît 
de proprietarii bogaţi și puternici, cît şi de inşii marginalizați împinși 
de nevoi. Întrucît navigația era supusă capriciilor vînturilor şi furtu- 
nilor, comerţul putea constitui atît o sursă de profit, cît și de dezastre 
pentru cei ce i se dedicau. Povestea transmisă de Herodot, a lui Colaios 
din Samos, azviîrlit de o furtună departe de coastele Egiptului, unde 
se ducea în mod sigur să-și procure grîu, și ajuns, după un incredibil 
periplu, pe coastele Andaluziei, este poate un produs al fanteziei, dar 
exprimă bine pericolele acestui negoţ aventuros, nesiguranţele lui și 
statutul extrem de diferit al celor care i se dedicau. Se înțelege, prin 
urmare, că este imposibil să dăm un răspuns definitiv la cea de-a doua 
întrebare, legată de rolul monedei în aceste schimburi. Se știe că 
problema originii monedei a suscitat multe discuţii între moderni, 
pornind în special de la două texte ale lui Aristotel. Primul, din cartea 
I a Politicii, leagă în mod explicit crearea monedei de necesităţile 
schimbului : „Căci crescînd trebuinţele şi extinzîndu-se, prin importul 
articolelor ce nu le aveau şi exportul celor prisositoare de nevoie 
ajunseseră la întrebuinţarea monedei”!. Celălalt, extras din cartea a 
V-a a Eticii Nicomahice, pune în schimb accentul pe monedă ca 
instrument de măsură a valorii bunurilor schimbate, indispensabile 
pentru a menţine egalitatea raporturilor de reciprocitate în sînul comuni- 
tăţii civice. Desigur, şi aici este vorba tot de schimb, deoarece Aristotel 
citează ca exemplu relația care se stabileşte între un arhitect şi un 
cizmar, dar se vede bine că acest tip de schimbare are prea puţin de-a 
face cu dezvoltarea comerţului maritim. Dacă rămînem la fapte, trebuie 
să constatăm că primele monede își vor face apariţia în lumea greacă 
abia la sfîrșitul secolului al VII-lea, adică la mai bine de un secol după 
înviorarea schimburilor în Mediterana. De altfel, studiul tezaurului de 
monede descoperite a demonstrat că circulaţia acestora -— și, încă o 
dată, este vorba în primul rînd de monede ateniene — a rămas, cel 
puţin pînă la sfîrşitul secolului al V-lea, relativ limitată în afara 
spaţiului lor de emitere. Fără să negăm că moneda a avut o pondere 
importantă în schimburi, începînd mai ales cu epoca clasică, azi accentul 
se pune pe alte funcții ale ei: fiscale, militare (numeroase emisiuni 
monetare au drept scop plata soldei armatelor de mercenari) și politice, 
în măsura în care moneda constituie un semn de independenţă și o 
emblemă civică. Totuși, chiar dacă moneda nu a fost inventată pentru 
a răspunde nevoilor de schimb, a devenit din ce în ce mai mult, cu 
trecerea anilor, instrumentul privilegiat al comerţului. Acest fapt este 
demonstrat de ceea ce știm despre comerțul atenian din epoca clasică 


1. Aristotel, Politica, trad. rom. E. Bezdechi, Cultura naţională, f.a., p. 36 (n.t.). 

mulțumită în special pledoariilor din corpusul lui Demostene, dar şi 
unor texte literare care insistă pe supremaţia Atenei în acest domeniu, 
asupra căreia trebuie să ne mai oprim o dată. 

Comerţul atenian se dezvoltă începînd cu secolul al VI-lea. Tradiţia 
îi atribuie lui Solon o reformă a măsurilor și greutăților de cîntar și 
adoptarea unui nou eşantion monetar. Astăzi se știe că primele monede 
ateniene, avînd întipărită pe revers bufnița Atenei, nu sînt anterioare 
celei de-a doua jumătăţi a secolului al VI-lea. 

Tocmai în această perioadă răspîndirea vaselor cu decoraţiuni negre 
ieşite din atelierele din Keramikos! atinge cea mai mare dezvoltare şi, 
sub imboldul Pisistraţilor, Atena începe să se îndrepte spre Pontul 
Euxin și spre strîmtori pentru a-şi asigura aprovizionarea cu cereale 
a cetăţii, a cărei populaţie este în continuă creştere. În secolul al V-lea, 
construirea la Pireu a unui port militar dar și comercial, dezvoltarea 
unei marine puternice şi dominaţia pe care Atena o exercită asupra 
cetăților din bazinul Mării Egee după războaiele persane contribuie la 
transformarea Pireului într-un fel de placă turnantă a schimburilor în 
Mediterana. „Vedem ajungînd la noi, spune Pericle în textul lui Tucidide, 
datorită importanţei cetăţii noastre, toate produsele de pe tot pămîntul, 
iar bunurile pe care ni le dă pămîntul nostru nu mai sînt doar ale 
noastre și ne bucurăm de ele laolaltă cu restul lumii”. Autorul anonim 
al tratatului oligarhic cunoscut sub titlul Constituţia atenienilor reia 
această temă: 


Numai atenienii sînt în stare să strîngă în mîinile lor atît bogăţiile 
grecilor, cît și pe cele ale barbarilor. Dacă un stat e bogat în lemn bun 
pentru construirea vaselor, unde îl va vinde, dacă nu se înțelege cu 
poporul ce stăpînește mările? Iar dacă o cetate este bogată în fier, în 
cupru, în pînzeturi, unde și le va vinde dacă nu se va înţelege cu stăpînul 
mării ? Tocmai din aceste produse îmi construiesc eu vasele: dintr-o ţară 
iau lemnul, din alta arama, alta îmi dă inul, alta ceara. 


Trei sferturi de secol mai tîrziu, Xenofon afirmă același lucru în 
micul său tratat Despre profituri : 


Țara noastră oferă negustorilor cele mai multe avantaje și cîştiguri. 
Mai presus de toate are pentru nave adăposturile cele mai sigure și mai 
comode, unde, o dată ancorate, pot să stea fără teamă la adăpost, în ciuda 
vremii rele. În cele mai multe cetăţi, negustorii sînt obligaţi să ia o 
încărcătură în schimb fiindcă moneda acestor cetăţi nu are curs în afara 
graniţelor lor. La Atena însă pot să ia, în schimbul a ceea ce au adus, cea 
mai mare parte a mărfurilor de care oamenii au nevoie dacă nu vor să 
ia o încărcătură, pot să exporte bani şi să facă în felul acesta o bună 
afacere. Fiindcă oriunde-i vor vinde, vor obține mai mult decît suma de 
la care au plecat. 


1. Cartier din Atena, care-şi trăgea numele de la atelierele de olărit concentrate 
aici (n.t.). 

După cum se vede, Xenofon nu numai că subliniază centralitatea 
Atenei şi a portului ei în comerțul mediteranean, precum și avantajele 
poziţiei ei geografice („are toate posibilităţile la dispoziţie, fie pentru 
a importa ce-i trebuie, fie pentru a exporta ce vrea”), ci leagă totodată 
supremaţia comercială a cetății de valoarea monedei ei. 

Ne putem face o idee în legătură cu produsele acestui negoț. În 
cadrul importurilor figurau, așa cum am spus deja, cerealele indispen- 
sabile aprovizionării populaţiei, la care producţia locală contribuia 
doar parţial. Grîul venea din Egipt, din Sicilia, dar mai ales din 
regiunile din nordul Mării Negre. Dacă dăm crezare unei afirmaţii a 
lui Demostene, mai mult de jumătate din grîul importat provenea de 
la Pontul Euxin, iar decretele în onoarea micilor regi locali dovedesc 
că negustorii veniţi de la Atena se bucurau de condiţii deosebit de 
favorabile. Atena importa şi lemn de construcţie pentru navele sale, 
care provenea în special din nordul Greciei şi din Macedonia. În timpul 
anilor de exil de după condamnarea lui pentru participarea la mutilarea 
Hermelor, Andocide se dedică comerțului cu lemn de construcție, iar 
Demostene îl acuză pe Midias că a profitat de funcția lui în trierarhie 
pentru a importa lemnul de consolidare a minelor sale de argint din 
Laurion. Cel de-al treilea articol de import în ordinea importanţei erau 
sclavii, proveniţi cu prioritate din regiunile orientale: Caria, Cilicia, 
regiunile de la Pont şi din nordul Mării Egee, în special din Tracia. 
După cum am văzut deja, Atena trebuia să-şi procure fier şi cupru. În 
plus, negustorii care își descărcau mărfurile la Pireu nu pierdeau ocazia 
de a aduce produse de lux, stofe fine, parfumuri, coloniale, vinuri. În 
schimb, Atena nu numai că reexporta spre restul lumii din bazinul 
Mării Egee o parte din mărfurile care intrau în Pireu, dar exporta şi 
vin, ulei, marmură și mai ales, așa cum subliniază Xenofon în textul 
citat mai sus, argintul convertit în monede. Este important să precizăm 
că problema pe care o definim azi ca echilibru al comerțului exterior 
nu se punea pe aturci și că exportul argintului sub formă de monede 
nu era un semn al ceficitului acestui comerț. De altfel, cetatea inter- 
venea numai pentru a regulariza intrările și ieșirile prin port, pentru 
a supraveghea corectitudinea operaţiilor de tranzit și pentru a încasa 
taxele la care erau supuse toate mărfurile importate sau exportate. 
Numai comerțul cu grîne era supus unei reglementări la care fac aluzie 
unele texte şi care este confirmată de existența unor funcționari speciali 
însărcinaţi cu supravegherea acestui comerţ, sitophylakes. Totuși, această 
reglementare, al cărei scop era aprovizionarea cetăţii şi împiedicarea 
speculei practicate de unii negustori în perioadele dificile, nu a intrat 
în vigoare decît în secolul al IV-lea, cînd Atena pierduse deja o parte 
din puterea ei în Marea Egee. 

Dacă încercăm să urmărim îndeaproape ce era lumea negustorilor, 
lumea emporion-ului, trebuie să dăm la o parte multe idei preconcepute. 
Negustorul atenian nu este nici un importator bogat, nici un umil 

metec; cetățenii şi străinii se amestecau pe digurile Pireului și în sala 
mare unde se expuneau mărfurile. În vîrful piramidei sociale se găseau 
cetățenii bogaţi, care garantau „mărfurile expuse riscului maritim”, 
dar se ţineau de cele mai multe ori departe de tranzacţia propriu-zisă, 
intervenind doar dacă afacerea se termina rău pentru ei și dacă erau 
privați de dobînzile mari pe care le presupunea împrumutul maritim. 
Unii erau în același timp proprietari de mine şi de ateliere, ca tatăl 
lui Demostene, sau politicieni, ca însuși Demostene, sau foști negustori 
retrași din afaceri, ca insul aflat în litigiu în discursul Contra lui 
Diogheiton, al lui Lysias. Afacerea se încheia adesea prin intermediul 
unui bancher la care se afla depus contractul, syngraphe, care îi lega 
pe creditor și pe debitorul sau debitorii acestuia şi care era eventual 
prezentat, în caz de contestaţie, în faţa tribunalului. Negustorii pro- 
priu-ziși, emporoi, erau fie cetățeni, fie străini în trecere sau rezidenţi, 
în general persoane de condiţie relativ modestă, obligate să se îndato- 
reze pentru a-și putea cumpăra o încărcătură cu speranţa că beneficiile 
realizate aveau să le permită, după ce-și plăteau datoriile şi dobinzile, 
să pună deoparte atît cît să poată pleca din nou pe mare cu o nouă 
încărcătură de marfă. De fapt, majoritatea acestor emporoi navigau ei 
înșiși. Doar cei mai bogaţi puteau să-și încredințeze marfa unui angajat 
de condiţie modestă și să rămînă pe uscat. Unii emporoi aveau propriul 
vas, dar cei mai mulți trebuiau să-și plătească drumul și costul încărcă- 
turii pe nava unui armator, un naukleros, care se înţelegea, în general, 
cu mai mulți negustori pentru o călătorie spre Pontul Euxin sau spre 
Sicilia. Pledoariile din corpusul lui Demostene reînvie astfel o întreagă 
lume de negustori, de proprietari de nave, de agenţi mai mult sau mai 
puţin cinstiţi şi gata să-și vîndă serviciile unora sau altora. Greutățile 
navigaţiei, riscurile naufragiului sau ale atacurilor piratereşti făceau 
ca aceste expediţii maritime să fie foarte periculoase. Treptat s-a 
elaborat o legislaţie care asigura prestatorului de marfă garanții sub 
forma ipotecii pe navă sau pe încărcătură. În caz de naufragiu, cre- 
ditorul îşi pierdea însă toate drepturile și debitorul era absolvit de 
datorie. De aici unele naufragii frauduloase, dînd naștere la procese în 
care este greu de știut, dacă ne limităm la lectura pledoariilor, de 
partea cui era dreptatea. După jumătatea secolului al IV-lea, aceste 
procese au beneficiat de proceduri de urgenţă în faţa unui tribunal 
prezidat de magistrați şi, fapt ce ilustrează importanţa comerțului 
maritim, străinii și chiar sclavii, adesea folosiți ca agenți comerciali, 

puteau să prezinte o acţiune fără să recurgă la medierea unui „patron” 

cetățean. În ciuda acestui fapt, străinii erau în continuare priviţi cu 
oarecare neîncredere de către asociaţii lor și, înaintea tribunalelor, 
deși nu se poate vorbi de xenofobie, nu erau rare situaţiile cînd un cetă- 
ţean îi arunca adversarului său cuvinte jignitoare privitoare la originea 
sa. Trebuie să mai observăm că aceste asociaţii între prestatori, emporoi 
şi naukleroi, erau de cele mai multe ori efemere, încheiate pe durata 





46 _ OLAUDE MOSSE 


unui singur voiaj dus-întors spre Pont sau Sicilia, Egipt sau Marsilia. 
Trebuie deci să renunțăm o dată pentru totdeauna la ipoteza unei 
clase de negustori care ar fi controlat comerțul maritim atenian. 
Asupra a ceea ce se întîmpla în altă parte sîntem nevoiţi să ne recu- 
noaștem ignoranţa aproape totală. Putem să presupunem însă că în 
marile cetăți litorale au existat forme analoage de activități comerciale 
în care cetatea ca atare nu se implica, chiar dacă de peste tot se 
percepeau taxe pentru intrările şi ieşirile navelor şi ale mărfurilor. În 
mod similar, este imposibil să evaluăm, fie și aproximativ, volumul de 
produse schimbate, care diferea cu siguranţă de la un an la altul. În 
fine, nu trebuie să uităm că, încă de la sfîrșitul secolului al IV-lea, 
numeroase schimburi se făceau pe căi care se sustrăgeau comerțului 
propriu-zis. Acest lucru era valabil pentru schimburile la nivel local, 
dar şi pentru cele la distanţe mari. 

Nu am vorbit încă despre rolul bancherilor în această lume a 
emporion-ului. Sau mai curînd am văzut că bancherul făcea uneori pe 
intermediarul între prestator și negustor, păstrînd în special contractul 
care specifică modalitatea serviciului. Cuvîntul „bancă”, prin care noi 
traducem grecescul trapeza, nu trebuie să ne inducă în eroare. În 
cetăţile greceşti, bancherii nu aveau un rol comparabil cu cel al unei 
bănci moderne, adică acela al unui organism de credit capabil să 
finanțeze investiții productive. Biroul unui bancher era în primul rînd 
cel al unei case de schimb valutar, unde negustorul străin aflat în 
trecere putea să procure monedele locale și să-şi convertească monedele 
străine pe care le avea asupra lui. Totuși, la sfîrşitul secolului al V-lea, 
cel puţin la Atena, bancherii primeau cu siguranţă și bani în depozit, 
pe care apoi îi dădeau clienţilor dacă aceștia voiau să facă un împrumut, 
nu doar în scopuri comerciale, dar pe care bancherii înșiși nu-i utilizau, 
se pare, din proprie iniţiativă. Acest rol de intermediar și de casă de 
schimb permitea, fără îndoială, realizarea unor cîștiguri uriașe, dar 
nu-i transforma pe cei care le realizau în „oameni cu prestigiu”, pentru 
a prelua o formulă recent aplicată unui bancher din secolul trecut. 
Descoperim astfel că bancherii ale căror nume izvoarele ni le-au trasmis 
sînt în majoritatea lor foști sclavi: Pasiones, cel mai cunoscut dintre 
acești bancheri, la origine sclav, era cu siguranță un om bogat. Este 
semnificativ totuși că, o dată eliberat, devenit cetățean în condiţii nu 
prea clare, el și-a investit o parte din bunuri în terenuri, ceea ce îi va 
permite fiului său, Apolodor, să devină un gentleman farmer, cedîndu-i 
unui alt fost sclav, Phormiones, gestiunea băncii și preferînd, în locul 
profiturilor obţinute în urma schimburilor valutare, cheltuielile împo- 
vărătoare ale omului care doreşte să facă o carieră politică. 

Înainte de a ne despărţi de lumea comerţului, ne rămîne să spunem 
cîteva lucruri despre schimburile locale. Date fiind natura peisajului 
grec și complexitatea reliefului său, schimburile comerciale terestre 
erau relativ limitate. Era întotdeauna mai ușor să se încarce mărfurile 

pe o navă, chiar şi pe trasee scurte, iar aceasta să ia drumul mării. 
Schimburile de la o cetate la alta erau rare, în schimb erau frecvente 
cele efectuate între zidurile aceleiași cetăţi, între cetate și lumea țără- 
nească. Ţăranii din chora veneau să-și vîndă în oraș surplusul de care 
dispuneau, pentru a-şi procura ceea ce numai activitatea meșteşu- 
gărească urbană le putea oferi. Așa se face că Aristofan își bătea joc 
de mama poetului Euripide, care se ducea să-şi vîndă în piaţă pătrunjelul 
din grădina proprie. Dar alături de țăranii săraci care se duceau la 
piață ori își trimiteau acolo soţia sau un sclav, existau în agora și 
negustori de meserie, acei kapeloi satirizați în comediile lui Aristofan, 
proveniţi evident din straturile cele mai sărace ale populaţiei. Și în 
acest caz, cetățenii și străinii stăteau unii lîngă alții, aceștia din urmă 
fiind de cele mai multe ori meteci care se stabiliseră definitiv în Atena. 
Dacă dăm crezare mărturiei lui Aristofan, printre kapeloi întîlnim și 
femei care vindeau nasturi, parfumuri, flori etc.; adesea, asemenea 
mamei unui împricinat din corpusul demostenian, femeile erau obli- 
gate să se dedice activităţilor respective, considerate puțin respectabile 
pentru o femeie liberă, din cauza sărăciei sau pentru că soţii lor erau 
plecaţi la război. 

Acest cadru al activităţii economice a omului grec, deja limitat la 
exemplul Atenei în ceea ce priveşte esențialul, ar fi incomplet dacă nu 
am vorbi în încheiere despre o activitate care nu se încadrează nici în 
meşteșuguri, nici în comerț, şi anume pescuitul. Din păcate, ştim foarte 
puţine despre lumea obscură a pescarilor, care trebuie să fi fost nume- 
roasă într-o ţară înconjurată de mare. Se ştie doar că existau locuri de 
pescuit în unele părți ale lumii grecești, de exemplu în regiunea Pontului 
Euxin, de unde veneau mari cantități de pește uscat. Nu se știe însă 
nimic despre organizarea pescuitului ; se poate doar presupune că avea 
peste tot un caracter artizanal și individual. 

Această rapidă trecere în revistă a activității economice a omului 
grec confirmă deci validitatea modelului elaborat de marele istoric 
englez Moses Finley, în cartea lui despre economia antică. Rămîn însă 
unele întrebări asupra stabilităţii în timp a acestui model. În realitate, 
în mai multe rînduri s-a văzut că secolul al IV-lea, prezentat adesea 
ca un secol de criză şi declin — și așa este și la nivel politic, în cazul 
unor cetăți ca Sparta și Atena —, vădește, dacă nu reale transformări 
în manifestările vieţii economice, cel puţin o mai concretă evaluare a 
problemelor puse de producţia și de schimbul de bunuri. Am evocat 
deja unele tratate ale lui Xenofon, ca Economicul sau opusculul Despre 
profituri, la care trebuie să adăugăm cea de-a doua carte a Economi- 
cului, atribuită lui Aristotel. Desigur, primul dintre aceste tratate, 
care se prezintă sub formă de dialog socratic, este mai ales un manual 
de sfaturi pentru uzul omului de lume perfect. Dar preocuparea de a 
organiza în chip raţional administrarea fermelor, specializînd sclavii 
pentru sarcini precise, exprimă o nouă mentalitate, dorinţa de a produce 

mai mult și mai bun. În același mod, dacă tratatui Despre profituri are 
drept scop ultim visul utopic de a-i asigura fiecărui atenian traiul 
cotidian cu închirierea în schimbul unui obol, pe om şi pe zi, a unui 
număr de sclavi triplu față de cel al cetățenilor, rămîne totuși 
propunerea valorificării minelor, realizată prin chiar grija cetăţii şi 
destinată să mărească producţia de argint despre care Xenofon 
constată că poate crește nelimitat. În această privinţă el ne dă o 
indicație care ţine desigur de bunul-simț, dar care exprimă totodată o 
percepţie realistă şi nouă asupra faptelor economice. Cînd propune 
creșterea numărului sclavilor care lucrează în mine şi, în consecinţă, 
a cantității de minerale extrase, Xenofon notează: 


Pentru mineri nu este ca pentru lucrătorii din domeniul aramei. Dacă 
numărul acestora creşte, obiectele de aramă se depreciază, iar muncitorii 
își abandonează meseria. Acelaşi lucru se întîmplă cu cei ce lucrează 
fierul. La fel pentru grîu și vin. Cînd aceste produse există în abundență, 
preţul lor scade şi cultivarea lor nu mai este rentabilă; iată de ce mulți 
oameni abandonează munca cîmpului şi se îndreaptă spre comerțul cu 
ridicata sau cu amănuntul ori spre camătă. În schimb, cu cît se descoperă 
mai mult minereu, cu cît mai abundent este argintul, cu atît minele atrag 
mai mult muncitorii. 


Acest text este interesant deoarece ne dezvăluie în același timp 
noile preocupări ale gînditorilor, dar și limitele lor în domeniul gîndirii 
economice. Xenofon cunoaşte legea cererii și a ofertei și speculaţiile 
care se pot face pornind de la ea, dar nu se întreabă de ce această lege 
nu este valabilă şi în cazul argintului. În acelaşi mod, celebrul frag- 
ment din Cyropedia despre separarea meseriilor în marile cetăți exprimă 
mai mult decît o evaluare a legilor pieţei, un concept calitativ al 
producţiei. Și totuși, aceste legi nu sînt complet ignorate, întrucît 
diviziunea muncii este pusă în relaţie cu cererea. În ceea ce priveşte 
Economicul pseudo-aristotelian, tratat născut în sînul școlii peripa- 
tetice și care ne-a fost transmis în formă compozită, interesantă este 
cartea a Il-a, nu atît pentru că ne transmite o serie de anecdote despre 
nenumărate moduri de a-ţi procura resursele, ci pentru că noțiunea de 
economie este extinsă aici la dimensiunile cetăţii și ale regatului, 
stratagemele fiscale care o ilustrează nu mai ţin de gestiunea unui 
oikos. 

Această prezentare mai realistă a faptelor legate de economic în 
scrierile teoretice — şi analizele aristoteliene asupra originii monedei 
şi asupra hrematisticii merg în aceeași direcţie — indică oare o schim- 
bare de mentalitate la nivelul protagoniștilor economiei? Şi care ar fi 
amploarea unei asemenea schimbări? La această întrebare trebuie să 
răspundem cu prudenţă. Se pare că răspunsul se găsește la niveluri 
diferite. În primul rînd — și, fireşte, acest lucru este valabil încă o dată 
în special pentru Atena —, pare că s-a renunţat la acea modalitate de 
însușire a bunurilor care vine din negura vremurilor, adică năpăstuirea 

celor mai slabi. Deposedată de imperiul ei, Atena este lipsită acum de 
veniturile pe care le primea sub formă de tribut și cheltuieli de jude- 
cată, fără a mai pune la socoteală pămînturile confiscate de la aliaţii 
nesupuși. După cum spun atît Isocrate, cît și Xenofon, Atena nu mai 
poate trăi din exploatarea aliaţilor ei. Trebuie deci să găsească în ea 
însăși resursele necesare bunei funcționări a instituţiilor. Prin urmare, 
în secolul al IV-lea au loc la Atena un început de organizare fiscală şi 
o creştere a impozitelor percepute de la cei mai bogaţi. Deoarece este 
improbabil ca bogaţii să fi renunțat la stilul lor de viaţă tradiţional 
(dimpotrivă, dacă dăm crezare izvoarelor literare și arheologice, luxul 
în viața privată continuă să crească), ei trebuie să se gîndească la 
găsirea unor noi surse de venituri, de exemplu împrumutul maritim cu 
camătă. Dar aceasta presupune că existau bani lichizi, adică surplus. 
Cu alte cuvinte, chiar dacă nu se conceptualizează raportul dintre 
creșterea producției și creșterea veniturilor, chiar dacă preocupările 
vizează mai curînd sporirea numărului de sclavi decît perfecționarea 
tehnicilor de producţie, în practică se ajunge la producerea de surplus. 
Desigur, trebuie să ne ferim de generalizările ce pornesc de la indicii 
fragmentare. Dar în cel de-al treilea sfert al secolului al IV-lea are loc 
relansarea incontestabilă a industriei miniere. Tot de acum datează și 
dezvoltarea apreciabilă a activităţilor în Pireu, care obligă cetatea să 
acorde mai multă atenţie schimburilor comerciale şi să instituie o 
procedură mai rapidă pentru afacerile ce privesc emporion-ul. Și, fapt 
poate mai semnificativ, crește importanța organismelor financiare și a 
rolului pe care sînt chemaţi să-l joace în fruntea cetății „tehnicieni” ai 
afacerilor financiare cum ar fi Eubulos, Callistrat şi mai ales Licurg, 
însărcinat de către dioikesis cu administrarea întregii cetăți, adevărat 
administrator care nu ezită să-i trimită înaintea tribunalului pe con- 
cesionarii de mine necinstiţi sau imprudenţi. Trebuie să menționăm, 
de asemenea, reproșul repetat de către oratori în cea de-a doua parte 
a secolului: indiferența crescîndă a cetățenilor față de problemele 
cetăţii, care merge mînă în mînă cu o grijă tot mai mare pentru 
problemele lor private, pentru idia lor. Desigur, acest reproş poate fi 
adresat celor mai săraci dintre cetăţeni, pe care pierderea imperiului 
şi a cleruhiilor i-a lipsit de numeroasele beneficii ce le veneau sub 
formă de soldă, pradă de război sau concesiune de pămînt şi care acum 
ar fi trebuit să se străduiască să trăiască din puținele lor bunuri şi din 
subvențiile acordate în momentul reprezentaţiilor dramatice devenite — 
după spusele lui Demostene — un soi de ajutor financiar pentru cei 
lipsiţi de mijloace. Dar această mustrare se referă și la cei bogaţi, mai 
preocupaţi să cîştige bani decît să intervină în dezbaterile politice, 
devenite din ce în ce mai mult atribuția profesioniştilor discursului 
sau a specialiştilor în război şi finanţe. În legătură cu această temă 
dispunem de un izvor preţios, teatrul lui Menandru, reprezentant al 
noii comedii, discipol al școlii peripatetice, care atinge apogeul în 





50 CLAUDE MOSSE 


ultimele două decenii ale secolului, cînd Atena învinsă și aflată sub 
controlul unei garnizoane macedonene a încetat să joace un rol de 
prim-plan în Marea Egee. În comediile lui Menandru nu se face nici 
o aluzie la evenimentele politice. Eroii pe care acesta îi aduce în scenă 
sînt tineri bogaţi, adesea în conflict cu taţii lor, nemulţumiţi de viața 
lor dezordonată şi de intrigile sentimentale care-i duc la pierzanie. 
Aceşti „burghezi” trebuie să întreprindă adesea călătorii de afaceri, iar 
acțiunea piesei începe de multe ori cu momentul întoarcerii lor acasă. 
Au sclavi şi locuinţe bogate, iar la sfîrșit, cînd totul se termină cu 
căsătoria fericită, sclavii sînt chemaţi şi este adus un bucătar faimos 
pentru a pregăti praznicul de nuntă. Sîntem departe de lumea 
țărănească plină de viață și profund politizată a lui Aristofan. Şi dacă 
săracii sînt uneori amintiţi — adesea țărani —, ei rămîn întotdeauna 
într-un plan secund dacă nu li se descoperă o origine nobilă. Peste tot 
se afirmă importanţa banului, a bogăției care le permite tinerilor să 
întrețină curtezane și acestora să-şi cumpere libertatea. Trebuie totuși 
să ne ferim să vedem în „lumea lui Menandru” o imagine fidelă a 
realității sociale contemporane lui. Ceea ce nu exclude totuși faptul că 
în opera sa prind contur trăsăturile unei noi societăţi, care va fi 
societatea epocii elenistice. 

Ar fi exagerat şi riscant să spunem că omul grec a devenit la sfîrșitul 
secolului al IV-lea un homo oeconomicus. Putem spune însă cu destulă 
îndeptățire că el nu mai este întru totul același zoon politikon pe care 
Aristotel încerca în zadar să-l facă să renască. Desigur, lumea greacă, 
parțial aservită, este încă o lume alcătuită în esenţă din cetăţi, iar 
viaţa politică subzistă aici în chip formal. O dată cu cuceririle lui 
Alexandru pentru greci s-a deschis însă o lume imensă, pe care ei, sub 
tutela unor suverani macedoneni care şi-au împărţit între ei prăzile 
războiului, au administrat-o. Chiar dacă nu trebuie să atribuim lumii 
elenistice dezvoltarea considerabilă pe care Rostovţev a crezut că i-o 
poate atribui, aceasta nu înseamnă că nu s-a creat atunci o adevărată 
piață mediteraneană care a dus la creșterea producţiei şi la dezvoltarea 
tehnicilor, dacă nu productive, cel puţin administrative și financiare. 
Dar grecii care administrau finanţele regilor lagizi şi seleucizi nu mai 
au nimic comun, cu excepția limbii în care se exprimă şi a unor practici 
religioase, cu atenienii de la Maraton sau cu spartanii de la Termopile. 
Omul grec i-a cedat locul omului elenistic. 

Omul 'şi războiul 
Yvon Garlan 


Război şi pace 


Un ins deprins cu războiul și chiar belicos ; așa a fost, fără îndoială, 
omul grec. Lucrul poate fi dovedit lesne și în multe feluri. Folosindu-ne 
de documentația adecvată, vom putea constata frecvența războaielor şi 
ne vom da seama, de pildă, că Atena epocii clasice consacra în medie 
războiului mai bine de doi ani din trei, fără să se bucure vreodată de 
zece ani consecutivi de pace; la aceasta se adaugă insecuritatea cronică 
provocată de diferitele forme mai mult sau mai puţin legale de violenţă 
de pe uscat și, mai frecvent chiar, de pe mare (acte de represiune, 
drept de naufragiu, piraterie privată, semipublică sau cu caracter 
hotărît de stat). Examinarea izvoarelor arheologice ne va arăta forti- 
ficaţiile ridicate cu mari cheltuieli în jurul principalelor centre de 
rezidență și de putere (să încercăm să ne imaginăm ce-ar fi putut 
reprezenta altădată faptul de a locui într-o cetate „închisă”) și diferitele 
categorii de fortificaţii, întîlnite la ţară (turnuri de pază sau de locuit, 
posturi de control, adăposturi), fără să uităm că cea mai mare parte 
a monumentelor și a operelor de artă care împodobeau marile sanctuare 
şi locurile publice nu erau altceva decît ofrande ale învingătorilor. 
Documentele epigrafice ne vor arăta caracterul precar şi temporar al 
tratatelor ce puneau capăt ostilităţilor pentru o perioadă adesea limi- 
tată la cinci, zece sau treizeci de ani, ca și cum pacea ar fi fost încă 
din primul moment percepută ca precară, dacă nu pur și simplu concepută 
ca un fel de armistițiu prelungit. 

Doar războiul li se pare istoricilor greci un subiect cu adevărat 
demn de aducere aminte ; el constituie firul roșu al operelor (războaiele 
persane pentru Herodot, războiul peloponesiac pentru Tucidide, impe- 
rialismul roman pentru Polybios) sau, cel puţin, ritmează cronicile lor. 
În viaţa cotidiană, războiul constituie o preocupare constantă pentru 
cetățeni ; participarea la război este pentru ei o obligaţie, care la Atena 
îi privea pe bărbaţi începînd de la vîrsta de 19 ani pînă la 59 de ani 
(în armata activă pînă la 49 de ani și apoi în rezervă); dezbaterile cu 
privire la război constituiau peste tot competenţa minimală a adunărilor 
populare. La toate nivelurile și în toate mediile se afirmă preeminența 

modelului războinic; în viaţa de familie soldatul reprezintă, cum se 
vede pe decorațiunile vaselor antice, figura centrală în jurul căreia se 
organizează relaţiile din interiorul oikos-ului ; în viața religioasă, fiecare 
divinitate a Olimpului este înzestrată cu o anumită funcţie militară ; 
în viața morală, valoarea unui om de bine (agathos), aşa-numita arete, 
constă în primul rînd în curajul înțelept pe care el îl manifestă atît în 
ființa lui intimă, luptînd împotriva pasiunilor meschine, cît şi pe 
cîmpul de luptă, unde-l așteaptă „moartea frumoasă”, singura care are 
o semnificaţie socială. 

În ciuda activismului său războinic, omul grec nu poate fi definit ca 
un homo militaris, dacă prin aceasta înțelegem un om care iubeşte 
violența în sine, trecînd cu vederea formele pe care ea le îmbracă şi 
scopurile pe care le urmăreşte. 

Războiul civil (stasis), care îi întoarce unii împotriva celorlalţi pe 
membrii aceleiaşi comunităţi politice, concepută ca o familie, era una- 
nim considerat dezastruos și lipsit de nobleţe. Singurul care putea fi 
apreciat era războiul între comunităţi, polemos-ul, şi nici acesta în 
orice condiții. Războiul orb și sălbatic, cel al lupilor, era socotit o 
încălcare scandaloasă (hybris) a normelor de convieţuire — în alți 
termeni, ale dreptății — pe care oamenii trebuiau să le respecte atât 
între ei, cît şi față de zei. Din contră, polemos-ul propriu-zis nu putea 
să nu respecte niște reguli precise : declaraţia de război adresată după 
reguli, efectuarea ritualurilor sacrificiale cuvenite, respectarea locu- 
rilor (sanctuare), a persoanelor (soli, pelerini, rugători) şi a actelor 
Gurăminte) privind divinitatea, autorizarea învinşilor de a-și aduna 
morţii și, pînă la un punct, abținerea de la acte de cruzime gratuită. 
Acest lucru e valabil mai ales pentru războaiele dintre greci, criticate 
(fără efect vizibil) din secolul al IV-lea de către apostolii panelenis- 
mului, dar este valabil, mai mult sau mai puţin, şi pentru războaiele, 
drepte prin definiție, duse împotriva „barbarilor”. Astfel de războaie 
nu provocau nici o profanare prin sîngele vărsat și nu cereau nici un 
rit de purificare finală din partea combatanţilor. „Legile” de acest fel, 
considerate valabile pentru toţi grecii, dacă nu chiar pentru întreaga 
umanitate, au reușit, în ciuda impreciziilor și a numeroaselor încălcări, 
să reducă amploarea conflictelor. 

Pe de altă parte, ar însemna să ne lăsăm pradă unei iluzii optice 
dacă ne-am imagina că războiul a însîngerat întotdeauna şi în totalitate 
lumea greacă. Nu trebuie să uităm că, din simple raţiuni documentare, 
omul grec care ne este familiar și despre care vom vorbi în primul rînd 
este omul atenian și, în mai mică măsură, cel al Spartei din epoca 
clasică, implicat în mari confruntări de tip imperialist, şi nu cel al 
Greciei „profunde”, împărţită în mai mult de o mie de mici cetăţi care 
au dus în general o existență modestă în marginea și sub protecţia 
marilor puteri. În acest caz întrezărim nişte conflicte localizate, între 
cetăți limitrofe, cu obiective și mijloace foarte limitate. În ciuda frecvenţei 

lor, ele nu au provocat probabil decit răni minore, repede vindecate, 
într-un ţesut social dens. Este cazul diferitelor acte de piraterie. Inche- 
ierea de alianţe putea să agraveze astfel de rupturi, dar și în acest caz 
trebuie să ne ferim de exagerarea efectelor, întrucît de regulă alianțele 
impuneau doar trimiterea unui contingent de ajutor în apărarea teri- 
toriului aliaţilor şi nu implica deschiderea ostilităților împotriva agre- 
sorilor. De asemenea, nu rezultă că epoca arhaică ar fi fost în totalitate 
la fel de războinică în comparaţie cu epocile următoare. Toate aceste 
limitări de drept şi de fapt ne ajută să înțelegem că omniprezența 
războiului nu înseamnă deloc că Grecia în totalitatea ei este trecută 
în permanenţă prin foc și sabie. 

Unei viziuni militariste asupra istoriei grecești i se opune, în sfîrșit, 
una în care rolul principal îi este rezervat elogiului adus păcii atît de 
opinia publică, cât și de operele teoreticienilor. Am putea propune un 
vast florilegiu (foarte repetitiv, începînd cu Homer și continuînd pînă 
la sfîrșitul epocii elenistice) de texte care laudă binefacerile păcii. 
Mereu aceeași litanie: pacea înseamnă abundență, bunăstare, bucurie, 
fericirea plăcerilor simple ale existenţei, războiul înseamnă lipsuri, 
trudă (ponos), durere şi tristeţe. În paralel, la nivel conceptual, afir- 
maţia lui Platon că ar trebui „să petrecem în pace cea mai mare parte 
a vieţii în modul cel mai virtuos” (Legile, 7, 803 d)! sau cea a lui 
Aristotel că „pacea este scopul războiului, repausul — scopul muncii” 
(Politica, 7, 1334 a) îi împiedică pe cei doi să facă din Sparta, unde 
raportul acesta pare inversat, un model. 

Se poate oare deduce de aici că s-au înfruntat și au triumfat pe rînd 
două curente, cel al adepților războiului şi cel al pacifiştilor, la fel de 
convinși, în principiu, de justeţea absolută a cauzei lor? Cu siguranță 
că nu. În primul rînd pentru că pur și simplu aprecierile avansate în 
această privință fie sînt doar declaraţii de circumstanţă, uneori con- 
trazise în textele aceluiaşi autor de afirmaţii de sens contrar, fie se 
referă punctual la oportunitatea unui război sau a altuia și nu la 
oportunitatea războiului în sine (și de aceea nu cunoaștem nici un 
atenian din secolul al V-lea care să se fi opus imperialismului ca 
atare). Apoi, şi mai ales, fiindcă pacea este privită numai dintr-o 
perspectivă individuală, hedonistă şi, ca să spunem așa, existențială, 
fără'să se ia în considerare caracterul propriu-zis umanitar şi fără nici 
o aspirație de a vedea schimbîndu-se, din acest punct de vedere, bazele 
societăţii sau natura umană. Pacea este doar punctul final, deosebit 
de plăcut, care trebuie să încununeze încercările războinice. Ea corespunde 
momentului în care ţăranul are plăcerea de a strînge şi de a consuma 
roadele trudei sale. Această concepție nu contrazice cîtuşi de puţin 
necesitatea, raționalitatea şi splendoarea războiului ; dimpotrivă, tinde 
să-l justifice, dîndu-i ca scop ultim fericirea. 





1. Platon, Legile, ed.cit., vol. II, p. 216 (nit.). 
2. Aristotel, Politica, ed.cit., p. 179 (n.t.). 

Funest în sine, războiul socializat poate deci să-şi schimbe semnificaţia, 
însușindu-și valorile pozitive pe care elita civică le exaltă. 


Cauzele războiului 


„Chiar dacă cineva ar socoti că războiul trebuie dus împotriva celor 
ce se poartă drept, el tot n-ar recunoaște lucrul acesta pe față”, declara 
Alcibiade, care nu întîmplător frecventase şcoala sofiştilor, în dialogul 
platonician care-i poartă numele (Alcibiade, 109 c)!. 

Pornind de la acest principiu, complementar „legilor” enunțate mai 
sus, sau mai curînd de la această exigenţă de principiu care nu e 
specific grecească, s-a dezvoltat o întreagă cazuistică ce va determina 
compunerea de repertoare de pretexte, ca acela propus de autorul 


aristotelian al textului Retorica lui Alexandru la începutul secolului 
al III-lea î.Hr.: 


Fie că, după ce în trecut am fost victime ale unor nedreptăţi, trebuie 
acum, profitînd de împrejurări, să-i pedepsim pe cei ce au comis acele 
nedreptăţi, fie că, fiind în prezent victime ale unei nedreptăţi, trebuie să 
luptăm pentru sine ori pentru binefăcători sau să dăm ajutor aliaţilor ce 
sînt victime ale unei nedreptăţi, fie în interesul cetăţii sau pentru gloria 
ei, pentru forța ei sau pentru orice alt motiv de acest fel, cînd adresăm 
îndemnuri la război trebuie scoase în evidenţă cît mai multe asemenea 
pretexte (1425 a). 


Dacă luăm în consideraţie ceea ce spun istoricii greci despre ofensele 
invocate oficial de către beligeranţi cu ocazia unui conflict, trebuie să 
recunoaștem că aceștia nu duc lipsă de imaginaţie în materie şi că nu 
ezită să recurgă la orice mijloace: agresiunea teritorială, atacuri asu- 
pra drumurilor comerciale de aprovizionare, încălcarea acordurilor 
încheiate anterior, instalarea unor guverne nedorite, orice formă de 
ameninţare reală sau potențială, impietatea, afronturile care atentau 
la gloria cetăţii, orice pretext era bun pentru a-ţi afirma drepturile şi 
pentru a te apăra... dacă se poate, atacînd. 

In acest bizar arsenal de argumente și de viclenii, istoricii au 
încercat să pună un pic de ordine și să confere o anumită consistență 
domeniului: Herodot, combinînd în doze variate voinţa divină, răz- 
bunarea jignirilor suferite într-un trecut mai mult sau mai puţin 
îndepărtat şi calculele politice ; Tucidide, indicînd, dincolo de „motivele 
de resentimente și controverse” acumulate în ajunul războiului pelopo- 
nesiac, „cauza cea mai adevărată și cea mai puţin recunoscută”, anume 
teama spartanilor în fața creșterii puterii ateniene ; Polybios, ajungînd 
să distingă cauzele profunde ale unui conflict, pretextul acestuia şi 
punctul de pornire. Dar meditaţia lor asupra acestei teme se epuizează 





1. În Platon, Opere complete, ed.cit., p. 255 (nit.). 

repede și nu atinge niciodată o explicaţie limpede pentru cauzele 
fenomenului războiului ca atare. 

O asemenea explicație nu lipsește însă din literatura greacă. Ea se 
întîlneşte în principal la Platon şi Aristotel, care nu au exclus războiul 
(nu mai mult decît sclavia) din proiectele lor de societate ideală şi nu 
au putut, prin urmare, să se sustragă de la obligaţia de a-i explica 
existența. Răspunsurile lor seamănă şi sînt în aparență simple : cauza 
războiului ar „fi dorinţa de a avea mai mult”, de a acumula, după 
părerea celui dintîi, bogății și eventual sclavi, după cel de-al doilea, 
mai ales sclavi, după amîndoi, nevoia de a procura hrana, în lumea 
animală și în stadiul primitiv al umanităţii (o dată cu dispariţia 
abundenței naturale din timpul vîrstei de aur sau a simplităţii obice- 
iurilor primitive). Știu bine că termenii „bogăţii” și „sclavi” pot să 
îmbrace un sens mai mult sau mai puţin metaforic. Dar aceasta nu 
modifică în mod absolut perspectiva globală a celor doi filosofi; pentru 
ei, războiul era în esență arta de a-și procura prin forță mijloacele 
suplimentare de trai, sub formă de bunuri, bani sau agenți producători, 
aşa cum pacea era arta de a se bucura de toate acestea. 

Prin urmare, istoricii antici s-au aflat în fața următoarei dileme: 
trebuie să se atribuie războiului în Grecia antică o singură cauză, în 
esenţă economică, sau cauze multiple și eterogene (politice, religioase, 
ideologice, pe lîngă cele economice)? Cei mai mulți, care au ridicat 
eclectismul la rang de virtute, au optat pentru ultima soluţie, fără să 
cunoască însă importanţa condiţiilor şi consecinţelor economice ale 
războiului şi să recupereze unitatea explicaţiei, subsumînd diversitatea 
motivelor resentimentelor uneia și aceleiași pulsiuni profunde, cum ar 
fi spiritul competitiv al grecilor sau chiar combativitatea firească a 
speciei umane. Dar este bună metoda trunchierii atît de brutale a 
documentaţiei antice, respingînd un punct de vedere şi privilegiind un 
altul, sau ar fi mai bine să încercăm să înțelegem coexistenţa lor şi să 
distingem nivelurile la care amîndouă se situează în ansamblul struc- 
turilor sociale ? 

În legătură cu această temă, să ne amintim mai întîi, în termeni 
foarte generali, rolul fundamental deţinut în lumea greacă de con- 
strîngerea fizică şi juridică, caracterizată îndeosebi ca extraeconomică : 
pe de o parte, în interiorul cetăţii, prin extorcarea unui surplus de produse 
care le permite cetăţenilor să se realizeze ca atare pe socoteala unei 
mîini de lucru dependente; pe de altă parte, în afara graniţelor cetăţii, 
sub forma unei expansiuni ce constituie principalul mod de dezvoltare 
economică şi principala modalitate de rezolvare a contradicţiilor interne. 
Totul tradus în fapt în virtutea unei „legi” niciodată puse în discuţie, 
care voia ca dreptul învingătorului de a lua în stăpînire persoana și 
bunurile celui învins să constituie cel mai bun titlu de proprietate. 

În acest context, caracteristic societăţilor precapitaliste (ce se regă- 
sește, de pildă, în secolele + ecute în societăţile din zona saharonigeriană), 

noţiunile de bogăţie și de putere nu puteau fi decît intim, organic 
legate. Îmbinarea lor formează baza politicii în sensul grec al ter- 
menului (arta de a trăi în polis), unde fiecare se prezintă adesea sub 
forma celeilalte și se realizează prin intermediul ei. Se ţese astfel o 
serie întreagă de intrigi originare care proliferează în sfera politicului 
(în sensul modern, limitat al termenului), hrănindu-se din toate formele 
de sublimare generate de sentimentul onoarei şi de voinţa de com- 
petiție, cu toate riscurile pe care le implică situaţia și talentul fiecăruia 
dintre protagoniști. Așadar, toate modificările în relaţiile dintre state 
sînt impregnate de economic — după cum au arătat, mai mult sau mai 
puţin, aceiaşi istorici greci —, chiar dacă partea lor vizibilă, aparentă, 
este în general de natură cu totul diferită. După părerea mea, numai 
acest mod de a vedea lucrurile înlătură riscul de a adînci opoziția 
dintre cauzele economice şi cele non-economice ale războiului. Com- 
plexul politico-militar, cu valorile asociate lui, se înscrie astfel în cel 
mai fericit mod în structurile socio-economice ale cetăţii greceşti. 


Motivaţiile combatanţilor 


Oricare ar fi fost cauzele declarate ale unui conflict, ceea ce pare să 
fi contat mai mult în viziunea celor implicați erau repercusiunile 
previzibile, concrete și imediate asupra condiţiilor lor de viaţă. 

În cel mai bun caz, cel al unui război de agresiune victorios, se 
calculau profiturile care s-ar fi putut realiza nu atît sub formă de bani, 
cît sub forma diferitelor prăzi : prizonieri — pe care învingătorii preferau 
să-i elibereze, de preferinţă în schimbul unei răscumpărări, sau să-i 
vîndă pe pieţele de sclavi decît să-i folosească şi să mărească numărul 
sclavilor lor personali —, cirezi de animale prinse pe pășuni, produse 
agricole deja recoltate sau gata de recoltat, obiecte de preţ (metal 
prelucrat sau sub formă de monede, pînzeturi) sau orice fel de produs 
de primă necesitate (unelte, material lemnos etc.). Împărțirea acestor 
prăzi, la care se puteau adăuga cucerirea de teritorii și tributurile mai 
mult sau mai puţin regulate, constituia o problemă esenţială și 
întotdeauna greu de rezolvat, după cum dovedesc tratatele ce reglemen- 
tează dinainte împărțeala dintre aliaţi, proporțional cu participarea 
militară și în funcţie de natura mobilă sau imobilă a bunurilor seches- 
trate. Din păcate, nu se ştie exact cum se realiza efectiv acest lucru 
după ce se distribuiau recompensele acordate luptătorilor mai curajoşi, 
precum şi armele, bogăţiile şi uneori pămînturile destinate vreunei 
divinităţi sub formă de trufandale și de zeciuială; se pare că, în afară 
de tributuri și cuceririle teritoriale, statului îi erau rezervate mai ales 
metalele prețioase obţinute din jafuri şi în urma vînzării prizonierilor ; 
soldaţilor, bunurile de consum și echipament; căpeteniilor militare, 
prăzi de calitate mai bună, fie și numai spre a-i răsplăti pentru sumele 

cheltuite, eventual, personal pentru a îmbunătăți raţia trupelor, dacă 
nu pur și simplu pentru a le asigura înarmarea și întreținerea. Această 
problemă este cu atît mai greu de lămurit cu cît fiecare dintre părți 
încerca să profite de împrejurări pentru a-și depăși propriile drepturi, 
iar obiceiurile erau, cu siguranţă, diferite de la o epocă la alta şi de 
la o cetate la alta; astfel, în Sparta, tradiția era ca un rege să pri- 
mească a treia parte din prada obținută sub comanda lui. Deși în 
declaraţiile oficiale nu se vorbeşte deloc despre ele, dacă puteau fi 
concepute raţional, aceste perspective de îmbogăţire individuală și 
colectivă duceau la război şi influenţau puternic moralul trupelor. Așa 
se întîmplă la Atena în momentul plecării în expedițiile împotriva 
Siciliei : 

Și pe toţi la fel, spune Tucidide (6, 24, 3), i-a cuprins dorința fierbinte 
de a porni plutirea ; astfel, cei mai bătrîni [doreau să pornească] fiindcă 
socoteau că sau vor supune țara împotriva căreia pluteau, sau că această 
mare armată nu va putea să se prăbușească; pe cei mai tineri i-a cuprins 
această dorință în speranţa că vor vedea şi contempla locuri îndepărtate 
şi că se vor salva; marea mulțime și soldaţii socoteau că vor pune mîna 
pe sume mari pentru nevoile prezente și vor dobîndi și puterea ca să le 
dea o soldă perpetuă!, 


sau solde militare şi chiar bani proveniţi din bugetul cetăţii, ce le 
reveneau cetăţenilor pentru exercitarea funcţiilor. 

Dar motivațiile combatanţilor sînt mai frecvent descrise în situația 
inversă, atunci cînd este vorba de respingerea unei invazii a duş- 
manilor și de asigurarea propriei salvări. 

Primul și, adesea, sinvurul loc de desfășurare a operațiunilor militare 
era teritoriul pe care apresorii îl luau cu asalt și îl devastau, atunci 
cînd aveau posibilitatea tehnică de a o face şi cînd li se părea oportun 
din punct de vedere politic. Numai din rațiuni materiale comunitatea 
n-ar fi reacţionat energic, dat fiind că cea mai mare parte a cetăţenilor 
erau proprietari agricoli, chiar și într-o cetate atît de „comercială” cum 
era Atena la sfîrșitul secolului al V-lea. Orice atac teritorial provoca 
deci o ruptură mai mult sau mai puţin gravă a echilibrului economic 
şi, ca urmare, a echilibrului social al comunității care risca să cadă 
pradă, dacă nu lipsurilor, atunci unor disensiuni interne, între cei care 
sufereau şi cei care nu sufereau de pe urmă situaţiei create. Problema 
era atît de importantă, încît legiuitorii, pentru a asigura o mai bună 
armonizare a relaţiilor dintre cetățeni, puteau interveni pentru a le 
atribui acestora proprietăţi egal depărtate de frontieră, ca să se simtă 
toţi protejaţi în aceeași măsură. Fără îndoială, o contribuție în acest 
sens avea şi ansamblul de valori sociale și mai ales religioase legate 
de stăpînirea pămîntului. 


1. Tucidide, op.cit., pp. 538-539 (nut.). 

Făcînd abstracţie de raportul de forțe al momentului, răspunsurile 
variază în funcţie de înțelesul care se dădea atunci ideii de interese 
superioare ale cetății. Mult timp, într-un cadru de viaţă mai mult sau 
mai puțin autarhic, s-a încercat să se pună capăt cît mai repede posibil 
incursiunilor, deschizîndu-se negocieri sau provocînd o bătălie decisivă 
în cîmp deschis. Această soluţie a întîmpinat opoziția energică a lui 
Pericle la începutul războiului peloponesiac împotriva invadatorilor 
aflaţi sub comanda regelui spartan Archidamos, spre marea nemulțu- 
mire a atenienilor, care cu greu s-au lăsat convinși să se retragă în 
masă în spatele marelui zid care unea cetatea cu Pireul. Li s-a atras 
atenţia că aceasta era singura modalitate, deși dureroasă, de a salva 
esenţialul, adică imperiul maritim. Alte exemple de strategie „pericleană” 
ar putea fi semnalate în cazul cetăților total interesate sau obligate de 
un terț să renunţe la apărarea teritoriului pentru a salva fortificațiile 
urbane ; în secolul al V-lea s-a recurs în continuare la bătălii planificate 
la masa strategilor. În general însă prevala înclinația către o strategie 
mai subtilă și complexă, care urmărea să împace ambele exigenţe ale 
apărării: asigurarea apărării teritoriului, pe cât posibil, prin ridicarea 
de fortificaţii rurale și prin expediţii, fără să se compromită însă prin 
aceasta securitatea nucleului urban. Era o strategie greu de pus în 
aplicare, după cum rezultă limpede din lectura micului tratat de cuce- 
riri compus de Eneas Tacticianul pe la mijlocul secolului al IV-lea: 
vedem aici cetățeni preocupaţi pînă la anxietate mai întîi să se ducă 
fiecare la lotul său de pămînt pentru a salva ce putea fi salvat, apoi 
arzînd de nerăbdare să se bată cu dușmanul, cu riscul de a cădea în 
ambuscade, înainte ca șefii lor militari să-i adune în grupuri de luptă 
şi să le impună o serie de precauţii elementare. 

În ultimă instanță, nu rămînea altă posibilitate decît aceea de a 
asigura cu orice preț protecția conglomeratului urban, ale cărui forti- 
ficaţii, tot mai greu încercate de inovațiile militare din secolul al IV-lea, 
au devenit tot mai solide și mai complicate, pentru a se adapta perfecțţio- 
nării maşinilor de asediu şi dezvoltării tehnicilor de asalt. Numai 
Sparta va considera, pînă la începutul epocii elenistice, că se poate 
lipsi de asemenea artificii și că securitatea ei se baza pe „un cerc de 
războinici şi nu pe unul de cărămizi” (Plutarh, Moralia, 228 e). În 
această privinţă, Sparta s-a bucurat de aprobarea lui Platon, care era 
de acord cel mult să se adapteze în scopuri defensive pereții exteriori 
ai caselor de la marginea cetăţii, dar nu şi de cea a lui Aristotel, care 
va exprima cel mai bine opinia generală: „A lăsa un oraș fără întărituri 
ar fi tot atît de imprudent ca dacă s-ar alege o ţară deschisă, ori dacă 
s-ar nivela toate înălțimile; ca şi cum oprind pe particulari de a-și 
împrejmui casele cu ziduri, le poţi insufla vitejie locuitorilor” (Politica, 
cartea a VIl-a, 1331 a)!. 





1. Aristotel, Politica, ed.cit., vol. II, p. 169 (n.t.). 

Mai mult deott o bătălie în cîmp deschis studiată la masa strategilor, 
un asediu este o încercare crucială care mobilizează toate energiile 
combatanţilor și ale locuitorilor, pentru că un asalt comportă masacre 
oarbe, jafuri inerente acestui gen de operaţiuni şi, adeseori, chiar 
distrugerea comunităţii şi aducerea ei în starea de sclavie. Tot datorită 
tratatului lui Eneas Tacticianul ne putem imagina azi spaima şi agi- 
taţia asediaţilor, precum şi ingeniozitatea măsurilor luate în aceste 
împrejurări : nu numai împotriva dușmanului extern, a maşinilor de 
război și a stratagemelor sale, dar şi împotriva dușmanului intern, 
adică a adversarilor regimului, dispuși să trădeze pentru a obţine 
avantaje. Într-un climat de extremă tensiune, sentimentul patriotic se 
ide tifică pe deplin în sufletele cetățenilor cu securitatea propriei 
persoane, a familiei, a poziţiei sociale şi a bunurilor lor. Ema 

În motivațiile luptătorilor prevalează deci o concepție „materialistă — 
în acelaşi timp concretă și emoţională — asupra patriei, ceea ce nu 
înseamnă, evident, că ei ar fi fost incapabili să se ridice deasupra 
intereselor lor personale, la un nivel mai înalt de abstracţie. Compa- 
rativ cu contemporanii noștri, adesea obișnuiți cu o mai mare mistificare 
în această privinţă, respectiva concepţie va părea poate cam limitată. 
Să învăţăm totuși să-i apreciem măcar prospețimea și autenticitatea. 


Funcţia militară şi statutul social 


O asemenea concepţie avea drept corolar, spre deosebire de ceea ce 
se întîmplă în zilele noastre, faptul că obligaţiile militare ale membrilor 
comunităţii erau în principiu proporționale cu statutul lor social. 

Desigur, se pot regăsi în Grecia cîteva urme și elemente din tripla 
funcţionalitate indo-europeană atît de bine analizată de Dume&zil, care 
concepe ordinea cosmică și ordinea socială ca rezultat al suprapunerii 
a trei funcţii: suveranitatea, forţa și fertilitatea. În universul mitic, în 
special, se pot distinge astfel divinități precum Ares și Atena, ale căror 
atribuţii originare se raportează la cea de-a doua funcţie, numeroși 
eroi, ca Heracle, Tideu, Partenopes și Ahile, ale căror fapte evidenţiază 
destinul războinic, precum și colectivități cu caracter net militar ca aceea 
a sparţilor la Teba, a flegilor la Orchomenos, în Beoţia, a egizilor în 
Sparta, a geneneilor în Colchida sau a Giganţilor, dușmanii zeilor. 
Caracterul dual al funcţiei războinice față de cea a suveranităţii, 
indiferent dacă aceasta se desfășoară autonom sau acceptă să con- 
tribuie de pe poziţii de subordonare la menținerea întregului, ori se 
exercită în mod spontan sau în mod ordonat, ne va ajuta să explicăm 
opoziţia dintre Ares și Atena, dintre Heracle şi Ahile, ca și opoziţia pe 
care o întîlnim la Hesiod între rasa „oamenilor de bronz” şi cea a eroilor. 
Credem că o asemenea tripartiție semnificativă s-ar putea identifica, 

fosilizată într-un rit din epoca clasică, în darul făcut tînărului cretan de 
către amantul lui, constînd dintr-o cupă, un costum de zale şi un bou. 

Predominant în istoria greacă, încă de la tăblițele miceniene din 
secolul al XII-lea şi poemele homerice din secolul al VIII-lea, este însă 
cu totul alt lucru: o concentrare a capacităţilor și a responsabilităților 
militare la vîrful ierarhiei sociale, în mîinile unei elite care pe cîmpul 
de luptă joacă un rol determinant, proporţional cu acela din domeniul 
politic şi economic, ce-i este rezervat tot ei. Pentru ea, plasată în 
prim-planul scenei, sînt laudele cuvenite bogăției, puterii și curajului, 
în timp ce plebea se îngrămădește în planul al doilea, în formaţiuni 
compacte, pentru a o susţine şi pentru a aclama les exploits, faptele de 
vitejie ale campionilor. 

Ea are privilegiul armelor făurite de zei, care veghează asupră-i, al 
scuturilor gigantice și, mai ales, al carelor de luptă (chiar dacă mai 
tîrziu, în Homer, acestea au servit în chip aberant drept simple mijloace 
de transport!). Pentru ea sînt, cu siguranță, ospeţele magnifice, 
frumoasele prizoniere și podoabele luate din prada de război comună. 
Societăţile aristocratice de la începutul istoriei greceşti se supuneau 
deci unei hegemonii globale şi nediferențiate din punct de vedere 
funcţional, chiar dacă virtuțile războinice erau cele mai apreciate și 
aveau cea mai mare autonomie de exprimare. 

Constituirea cetăților, începută în secolul al VIII-lea, duce treptat 
la conturarea unor noi raporturi comunitare. Dar această mutație, pe 
care nu o percepem pe deplin în toate detaliile, nu modifică principiul 
repartiției funcţiilor militare între membrii unui corp civil care se va 
mări în măsuri diferite în cursul secolelor, după regimul adoptat. 

De acum, statutul de soldat depindea de acela de cetățean și nu 
invers. Exercitarea forței armate constituia nu sursa, ci expresia privile- 
giată a unui întreg complex constituit din poziţii statutare, reprezentative 
pentru diferitele aspecte ale calităţii de cetățean. Pe primul loc se 
situa capacitatea economică a indivizilor de a se dota cum se cuvine 
din punct de vedere militar. Dar nu această capacitate în sine determină 
rangul lor civic. Astfel, la Atena, clasificarea cenzitară a cetăţenilor şi 
atribuţiile politice legate de ea se bazau pe venituri și nu pe criterii 
de natură militară; era normal, pur și simplu, ca un post anume să 
fie reclamat de cel care avea un anumit venit. Sparta, care și-a cîştigat 
în secolul al IV-lea o reputaţie exagerată de militarism, nu făcea 
excepție în această privinţă. Intrarea în corpul „semenilor” (homoioi) 
era condiționată (pe lîngă naștere) de posesia unei suprafețe mari de 
pămînt cultivate de sclavi şi de capacitatea, rezultată din această 
posesie, de a vărsa o cotă-parte pentru mesele în comun, comportarea 
în luptă nefiind luată în seamă decît în sens negativ, adică atunci cînd 
putea duce la pierderea credibilităţii; este semnificativ faptul că în 
momentul cînd Sparta elenistică va dori să renunţe la „oligantropia” 
ei, integrînd în armată iloţi, va proceda la recrutarea acestora pe baze 
cenzitare și nu în funcţie de vitejia lor. 

După ce am stabilit acest principiu, să vedem cum se traduce el în 
viața militară, i 


Modelul hoplitic 


Manifestarea cea mai evidentă a procesului de constituire a cetăților 
o reprezintă apariţia unui nou tip de combatant: hoplitul. 

Protecţia acestuia era asigurată de jambiere, coif și platoşă de bronz, 
precum și de un scut de formă circulară cu un diametru de 80-90 cm, 
tot din bronz sau dintr-o combinaţie de lemn, piele şi nuiele. Marea 
originalitate a acestui hoplon, care va fi arma emblematică a hopliţilor, 
o constituie totuşi faptul că nu mai era agăţat de gît cu o curea, ci era 
purtat pe antebraţul stîng cu ajutorul unei brățări de bronz fixate pe 
mijloc şi al unei curele exterioare. Acest fapt avea două consecințe 
esenţiale. Pe de o parte, hoplitul nu dispunea decît de braţul drept 
pentru a-și mînui armele de atac — o lance de lemn de aproximativ 
2,5 metri, prevăzută cu un vîrf şi cu un pinten de fier sau de bronz, 
şi o spadă scurtă pentru lupta corp la corp. Pe de altă parte, protejarea 
părţii din dreapta a corpului parțial descoperit trebuia să fie asigurată 
de un camarad alăturat în cadrul unei falange suficient de compacte 
(ţinînd cont şi de limitele impuse vederii și agilităţii soldatului de coif 
şi de platoșă). Înclinăm să credem că această dublă inovaţie tehnică 
şi tactică a determinat o extindere a recrutării spre toţi cei capabili să 
se înzestreze cu un asemenea echipament și deci o oarecare lărgire a 
corpului civic dincolo de limitele aristocrației tradiționale. 

Preistoria falangelor hoplitice rămîne foarte controversată: cînd au 
apărut (la jumătatea secolului al VII-lea ?). S-au ivit dintr-o dată sau 
în urma unei perioade de încercări? Reprezintă o revoluţie completă, 
comparativ cu stilurile precedente de luptă? Au fost cauza sau conse- 
cinţa transformării socio-politice contemporane și în special a apariţiei 
tiraniilor? Ce s-a întîmplat atunci cu cavaleria, care ar fi fost, după 
Aristotel, arma preferată în primele cetăţi aristocratice? lată cîteva 
dintre întrebările pe care istoricii moderni continuă să și le pună și pe 
care eu trebuie să mă mulțumesc să le trec doar în revistă, pentru a 
mă concentra asupra epocii clasice, mult mai bine documentată. 

Între timp, armamentul hopliţilor se simplificase și devenise mai 
ușor. Au dispărut în general brățările, zalele ce acopereau coapsele și 
apărătoarele de săgeți, precum şi cea de-a doua lance folosită ca suliță, 
care apar uneori pe reprezentările arhaice. Platoşa de bronz a lăsat 
locul unei veste de lînă sau din piele întărită cu plăci metalice. Chiar 
şi aşa, ansamblul presupunea o cheltuială importantă, cel puţin o sută 
de drahme ateniene, ceea ce reprezenta aproximativ simbria trimestrială 
a unui muncitor cu calificare medie. În Atena secolului al V-lea, un 
asemenea efort financiar se pretindea doar de la cetățenii din cele trei 

clase cenzitare, dintre care cea de-a treia, clasa zeucizilor, furniza 
grosul efectivelor. Asemenea criterii de selecţie în interiorul corpului 
civic au existat probabil peste tot, cel puţin acolo unde acest corp civice 
nu se limita, ca în Sparta, la cei capabili să se înarmeze ca hopliți. 

Proba hotărîtoare care-i aștepta era o bătălie studiată după un plan 
dinainte stabilit, numită în mod curent agon, exact ca o întrecere 
atletică, și care era marcată, în acelaşi fel, de sacrificii preliminare (la 
diferite niveluri progresive), de o co i iellata ră în cîmp închis și de 
ceremonii de mulţumire însoţite de daruri adesea similare (coroane, 
trepiede). Bătălia se desfășura corect, după obiceiuri puternic rituali- 
zate, fără să se încerce nici un efect de surpriză. 

După încheierea, mai mult sau mai puțin tacită, a unui acord cu 
inamicul privind un loc de desfășurare foarte plat, cum ar fi un teren 
agricol, falanga se așeza, formînd un grup compact, pe mai multe 
rînduri, de obicei opt, ca să poată exercita o presiune colectivă şi să 
asigure umplerea automată a golurilor. Spațiile dintre luptători erau 
de cel puţin un metru, astfel încît o armată de dimensiuni mijlocii, să 
spunem de zece mii de oameni, se întindea pe aproximativ 2,5 km. 
Pe flancuri se dispuneau contingente de trupe uşoare şi de cavalerie, 
însărcinate să zădărnicească orice tentativă de încercuire şi să provoace, 
la începutul și la sfîrșitul bătăliei, derută și dezordine în liniile inamice. 
După ce bunăvoința zeilor era asigurată printr-un ultim sacrificiu, 
începea un marș ordonat, în direcţia inamicului aflat la câteva sute de 
metri, marș care se termina adesea în pas alergător; spartanii îl 
efectuau într-o liniște impresionantă, doar în sunetul flautului, în 
vreme ce alţii îl acompaniau cu sunete de trîmbițe, strigăte şi cîntece 
de atac în cinstea lui Ares-Înaripatul. Ciocnirea se producea frontal și 
lăsa apoi loc unui mic număr de manevre laterale, pe lîngă faptul că 
falanga avea în mod natural tendința de a înainta oblic, spre dreapta, 
pentru simplul motiv că fiecare dintre componenţii ei se deplasa imper- 
ceptibil spre partea fără scut pentru a rămîne lîngă vecinul de rînd. 
Cu excepţia unor ruperi de front accidentale, rezultatul bătăliei se 
decidea deci pe flancuri. Primul flanc drept care reușea să răzbească 
provoca încet-încet dezordine în rîndul falangei adverse. Întrucât căpe- 
teniile nu puteau modifica cursul evenimentelor, mai ales în lipsa 
trupelor de rezervă, se instaurau panica şi confuzia şi avea loc o scurtă 
vînătoare a fugarilor. Pentru învingători, bătălia se încheia cu un imn 
de victorie în cinstea lui Dionysos și a lui Apollo, cu înălțarea în locul 
respectiv a unui monument — o simplă carcasă de lemn decorată cu 
armele capturate de la adversari -, cu îngăduinţa acordată acestora 
din urmă de a-și aduna morții şi, o dată reveniţi acasă, cu. invocaţii 
către zei însoţite de ofrande și de banchete. 

Destinată să impună rapid — de cele mai multe ori într-o singură 
dimineaţă — o sentinţă fără apel, lupta hoplitică îi răpea doar pentru 
un scurt interval de timp pe cetățeni de la ocupațiile lor obișnuite, 





OMUL ȘI RĂZBOIUL 65 


întrucît avea loc la sfîrşitul unei campanii de cîteva zile sau cel mult 
de cîteva săptămîni, judicios prevăzută pentru sezonul cald, astfel 
încît oamenii să-și poată asigura propriile recolte şi să ia în stăpînire 
recoltele inamicului. Preocupările legate de aprovizionare erau deci 
reduse la minimum. Era suficient să li se ceară civililor mobilizați să 
se prezinte cu ceva provizii de drum, iar pentru restul se conta pe ce 
se obținea din prăzi și pe afluxul spontan de negustori în căutare de 
cîştig ușor. Grijile legate de echipament erau de asemenea puţine, din 
moment ce fiecare se prezenta cu propriile-i arme şi haine militare — 
care nu aveau aspectul unor uniforme, cu excepţia tunicilor roșii 
purtate de spartani —, cu efectele proprii purtate de un catîr sau de un 
sclav. Ruptura de viaţa civilă era într-adevăr minimă. 

Şi atmosfera care domnea în armată era destul de familiară. Arta 
persuasiunii se exercita aici, ca şi în adunare, sub forma unor îndemnuri 
înflăcărate adresate trupelor înainte de atac. Comanda. supremă le 
revenea unor magistrați aleşi de întregul popor, cum se întîmpla cu cei 
zece strategi atenieni, care adesea acționau împreună, și cu ajutoarele 
lor, taxiarhii, puşi în fruntea contingentelor triburilor, cu excepția 
Spartei, unde comanda supremă le revenea regelui sau unora dintre 
aghiotanţii săi, înconjurați de „tovarăşii de cort” printre care se numă- 
rau şi polemarhi aleși, puși în fruntea diferitelor regimente. Cu 
excepţia Spartei (încă o dată), a cărei armată, după spusele lui Tucidide 
(5, 66, 4), „este alcătuită, în principiu, din comandanți dispuși ierarhic ! 
ofiţerii subalterni erau în general puţin numeroși, ocupau în timpul 
luptei primul rînd al unităţii lor, purtau doar puţine însemne distinctive 
(panaş sau pene pe coif), iar funcţia lor nu era înnoită automat de la 
o campanie la alta; ei nu formau deci o castă profesională. Oamenii 
din trupă, dotați cu arme identice, formau unități interșanjabile, indiscu- 
tabil fiind faptul că cei mai tineri erau așezați în primele rînduri, iar 
cei mai motivaţi, întrucît erau cei mai interesaţi de reușita operațiunii, 
aveau tendința să ocupe aripa dreaptă. În asemenea condiţii, supune- 
rea se baza în mod esenţial pe consens; pedepsele, mai ales cele 
corporale, erau subordonate unei judecăţi efectuate de un tribunal al 
armatei sau, dacă era posibil, de unul din tribunalele regulate ale 
cetăţii. 

Curajul hopliţilor nu era deci rodul unei discipline militare propriu- 
-zise şi cu atît mai puţin, după cum am văzut deja, al unei înfocări 
războinice care nu ştia ce e frica (dovadă promptitudinea cu care își 
recunoșteau înfrîngerea). Urmărind în primul rînd să asigure coeziunea 
falangei, el se baza pe un simţ corect al solidarităţii, care le impunea 
să nu-şi abandoneze tovarășii de luptă şi, prin urmare, să rămînă pe 
locul fixat. Așadar, spiritul de corp comun era cultivat sistematic, El 
le era indus în permanenţă așa-numiţilor homoioi spartani prin inter- 
mediul întregii organizări comunitare a vieții lor cotidiene. La Atena, 
în același mod, era întărit prin regruparea luptătorilor în triburi și 

chiar în 7ritii. Se lăsa astfel liberă expresie, în interiorul falangelor, 
relaţiilor fireşti de intrajatoraxe bazate pe rudenie, prietenie sau veci- 
nătate. 

Insistînd prea mult asupra aspectelor ludice și comune ale luptelor 
hoplitice, riscăm totuşi să uităm violenţa confruntărilor individuale pe 
care acestea le prilejuiau, cu pierderi relativ mari, evaluate, de partea 
celor învinși, la 14%, iar de partea învingătorilor, la 5%. Departe de 
a trebui doar să pătrundă, umăr lîngă umăr, ca într-o grămadă la 
rugby, pentru a opri și a face să dea înapoi frontul advers, hopliţii 
trebuiau să înfrunte dușmanii individual, cu lancea și apoi cu spada. 
Cel puţin în momentul culminant al luptei, înfruntarea colectivă se 
descompunea astfel într-o serie de dueluri. Faţă de epoca eroică, aceste 
dueluri nu mai trebuiau să se desfășoare automat ca niște acte de 
bravură, cum o dovedeşte cazul acelui spartan care a vrut să plătească 
la Plateea vina de a fi supravieţuit bătăliei de la Termopile; acuzat 
de compatrioții săi că „ieșind din rînduri ca un nebun (...) voia în chip 
vădit să moară din pricina ocării ce-l acoperea” (Herodot, Istorii, cartea 
a IX-a, 71)!. Ca un bun cetăţean, el ar fi trebuit să-și supună acțiunea 
unei anumite discipline morale (sophrosyne), ţinînd cont de interesele 
colective. 

Modelul hoplitic, definit riguros în relaţie cu planul politic şi menit 
să confirme preeminenţa unei elite sociale determinate, trebuie situat 
şi în timp. Deși mai mult ca niciodată se perpetuează exaltarea meri- 
telor acestui tip de luptător, în special în persoana luptătorilor de la 
Maraton, la sfîrşitul secolului al V-lea începuse deja să se lărgească 
baza de recrutare, de fapt, dacă nu de drept: la Sparta, pînă la cei de 
ranguri inferioare, la Atena, pînă la teţi, care formau cea de-a patra 
şi ultima categorie cenzitară. Pe de altă parte, pe plan militar, falanga 
hoplitică (care, la drept vorbind, a acționat rareori de una singură, ca 
la Maraton) a trebuit să se bizuie din ce în ce mai mult pe infanteria 
uşoară și mai ales pe trupele semiușoare ale scutierilor, înainte de a-și 
recunoaște inferioritatea față de falangele macedonene. În același timp, 
crește în arta militară rolul surprizei, vicleniei, trădării, abilității 
tehnice. Contemporanii au fost perfect conștienți de acest lucru: în 
anul 341, în Filipica a treia (47-50) Demostene va extrage din această 
evoluţie o concluzie amară. Să evităm totuşi să cădem dintr-o extremă 
în alta; infanteria grea va rămîne, chiar şi în cazul cetăţii elenistice, 
arma nobilă prin excelență și va continua mult timp să joace un rol 
esenţial în bătăliile duse după un plan prestabilit, care au hotărît 
cursul istoriei mari. 


1. Trad. rom. Felicia Vanţ-Ştef, Editura Științifică, București, 1964, vol. II, 
p. 400 (n.t.). 

Obligaţiile militare ale celor de rang superior 
sau inferior pe scara socială 


De o parte şi de cealaltă a axei invocate mai înainte se situează 
participarea celorlalți greci la viața militară a cetăţii. 

În Grecia, posesia unui cal era un indiciu evident de bogăţie, iar 
apartenenţa la cavalerie — un semn de distincţie socială, inclusiv în 
cîmpiile întinse, ca Tesalia, Beoţia şi Campania, ce se pretau cel mai 
mult la acest tip de crescătorie. La Atena se pare că mult timp această 
problemă a fost lăsată la latitudinea tinerilor aristocrați, singurii care 
aveau mijloace să întreţină o herghelie și timp să practice echitaţia 
pentru parade și pentru victoriile în întreceri, cel puţin tot atât cât şi 
pentru război. Se pare că datorită sfaturilor lui Pericle, pe la mijlocul 
secolului al V-lea, atenienii s-au dotat cu o cavalerie regulată, alcătuită 
la început din 500, apoi din 1.000 de cetăţeni (și din 200 de arcași 
călare), dacă nu cumva acest lucru nu s-a întîmplat înainte, încă de 
la începutul secolului, cînd vasele ne înfățișează primele scene cu 
examenul pentru intrarea în rîndurile cavaleriei. Poate că Pericle are 
doar meritul de a fi instituit sistemul de recrutare în vigoare în epoca 
clasică. Acesta consta în a acorda unui anumit număr de tineri pro- 
veniţi din primele două clase cenzitare (mai ales din cea de-a doua, 
numită tocmai hippeis) o anumită sumă de bani suficientă sau măcar 
în parte suficientă pentru achiziţionarea unui cal, a cărui valoare era 
periodic adusă la zi și înscrisă pe tăblițele de plumb aflate în număr 
mare în agora. În afară de aceasta, se acorda o indemnizaţie zilnică 
pentru întreţinerea calului. Înrolarea în cavalerie era rezervată deci 
unei elite cu venituri bine definite, al cărei prestigiu a fost imortalizat 
pe friza interioară a Parthenonului spre anul 440, înainte ca acesta să 
fie supus restaurării democratice de la 401, în ciuda unor discursuri 
publice ale lui Xenofon, prin anul 360. 

Din punct de vedere militar, cavaleria greacă a fost întotdeauna 
limitată de imposibilitatea de a pătrunde în formațiunea hoplitică. 
Înzestraţi cu lănci scurte, care puteau fi folosite ca sulițe, uneori 
înzestrați cu pinteni de oţel și cu platoşe ușoare, dar fără scări și şei 
rigide, în plus cu handicapul vulnerabilităţii unor cai. nepotcoviţi, 
cavalerii au îndeplinit în general doar misiuni de explorare și de 
hărţuire, cu efective egale cel mult, în majoritatea cetăților, cu o zecime 
din efectivele falangei. Spartanii s-au arătat deosebit de neglijenţi în 
materie, aşteptînd anul 424 pentru a se înzestra cu o cavalerie redusă, 
de 400 de bărbaţi. i 

Atenienii mai bogaţi, cei mai mulţi, dacă nu toţi, aparţinînd primei 
categorii cenzitare, a pentacosiomedimnilor, aveau sarcina specifică de 
a contribui la înzestrarea militară a navelor. La început furnizau, se 

pare, ei înșiși vapoare în mediul destul de puţin cunoscut al naucrariilor; 
după instituirea trierarhiei, s-au îngrijit de aprovizionarea și funcţio- 
narea triremelor construite de stat. Acest ritual, îndeplinit periodic în 
funcţie de necesităţi, era foarte scump, putînd implica o cheltuială de 
aproximativ 6.000 de drahme. Prin urmare, trebuia îndeplinit astfel 
încît să distribuie sarcina în modul cel mai judicios, la început împărțind-o 
între doi trierarhi (la sfîrșitul războiului peloponesiac), apoi, pe la anul 
357, încredinţind-o grupurilor numite simorii. Celelalte dări cu desti- 
nație militară ajungeau să-i lovească pe numeroşi zeucizi; era vorba 
în pricipiu de contribuţii excepţionale (eisphorai), dar care au devenit 
mai mult sau mai puţin regulate începînd cu războiul peloponesiac şi 
a căror percepere a fost facilitată pe la 378-377 de crearea simoriilor, 
modele ale simoriilor trierarhice, unde cei mai bogaţi deveneau garanți. 
Pe aceleaşi categorii sociale se conta, mai ales începînd din a doua 
jumătate a secolului al IV-lea, și în privinţa donațiilor benevole (epidoseis), 
pentru care ele erau recompensate prin decrete onorifice. Acestea erau 
principalele resurse interne de finanţare militară în cetăţile în care 
veniturile regulate lăsau puţine excedente. 

De la numeroșii cetățeni atenieni aparţinînd ultimei clase cenzitare 
(mai mult de jumătatea corpului civic) se așteptau, în schimb, numai 
prestații personale limitate, pentru mult timp, la armele cel mai puţin 
importante. Era cazul trupelor ușoare ale sulițaşilor, arcaşilor și prăş- 
tiașilor, a căror intervenţie pe flancurile falangei hoplitice a fost, pînă 
în secolul al V-lea, puţin eficientă și a căror acțiune la distanță părea 
atît de puțin recomandabilă moral, încît fusese interzisă în epoca arhaică, 
printr-un acord încheiat între calcidieni şi eretrieni, care-şi disputaseră 
mica cîmpie lelantină. Arcaşii în special nu se bucurau de o bună 
reputaţie, de la Homer la Euripide; un personaj al acestuia din urmă 
îl stigmatiza pe Heracle astfel: 


Nu a purtat niciodată un scut pe brațul stîng, nu a înfruntat o lance; 
mînuind arcul, arma cea mai josnică, era mereu gata de fugă. Pentru un 
războinic, dovada vitejiei nu este să tragă cu arcul, ci să stea nemișcat şi 
să vadă, fără să-şi plece nici să-și întoarcă privirea, alergînd în faţa lui 
un întreg corp de lănci ridicate, mereu neclintit în grupul lui (Heracles, 
159-64). 


Începînd cu războiul peloponesiac şi mai ales o dată cu creșterea 
numărului de scutieri înarmați cu sulițe şi cu un scut mic (pelta), 
devine însă din ce în ce mai evident că trupele ușoare pot să-i învingă 
uneori pe hopliţi și că folosirea lor se impunea în numeroase împre- 
jurări (protejarea graniţelor teritoriale, război de asediu). Prejudecăţile 
la adresa arcașşilor s-au mai risipit în lumina faptelor, fără să dispară 
totuși definitiv. 

Acelorașşi categorii sociale le aparțineau vîslașii care, încremeniţi pe 


băncile lor de vislire, asigurau înaintarea triremelor în apropierea şi 

în timpul bătăliei. O mare parte din ei aparțineau acestor categorii, 
din moment ce teţii atenieni nu reușeau să completeze efectivele pentru 
200 sau 300 de nave fără ajutorul străinilor. De îndemînarea lor 
depindea reuşita operaţiunii de lovire frontală a navei, bază a tacticii 
navale, întrucît formațiunea de zece hopliţi îmbarcată pe fiecare triremă 
se afla acolo doar pentru a impresiona. Se poate spune că vîslașii au 
avut un rol important în dezvoltarea imperialismului maritim atenian 
inaugurat de prestigioasa victorie de la Salamina, din 480. Și totuși, 
vîslașii nu se bucurau deloc de o bună reputaţie în opinia aristocratică, 
aşa cum o vedem exprimată în ajunul războiului peloponesiac, în 
Constituţia atenienilor a așa-numitului bătrîn oligarh sau, mai tîrziu, 
în opera lui Platon. Alte cetăți, ca Sparta, se vor mulțumi să îmbarce 
pe navele lor soldaţi fără cetățenie, supuși proveniţi de la țară sau 
străini, fiind rare acele cetăţi care, asemenea Rodosului în perioada 
elenistică, au apreciat serviciul în marină. 


La marginile cetăţii 


Regula proporţionalității dintre rolul militar şi statutul social al 
omului grec rămîne valabilă dacă extindem cercetarea pînă la periferia 
corpului civic. d 

Cei care aveau mai multe afinități cu cetățenii erau fiii lor minori, 
întrucît aceştia erau viitori cetăţeni, educați şi tratați ca atare. Aflaţi 
la jumătatea drumului între copilărie și viaţa adultă, în Grecia, dar și 
în alte părți, asimilați fie cu natura, fie cu cultura, într-o fază de 
tranziție puternic marcată de vechi rituri de trecere, copiii se consacrau 
unor practici care uneori îi opuneau, alteori îi pregăteau pentru lupta 
în falangele hopliţilor. Primul dintre aceste aspecte a atras în mod 
deosebit atenţia istoricilor moderni, cu prilejul numeroaselor paralele 
etnologice cu alte societăţi arhaice, cum ar fi cele africane din secolul 
al XIX-lea. | 

El apare în special în educaţia spartană (agoge), care timp de mai 
bine de zece ani înmulţea pentru tineri, grupaţi în „cete”, probele de 
rezistenţă şi antrenamentele de luptă, solicitîndu-le mai ales isteţimea. 
La capătul âcestei perioade de probă, cei mai buni dintre ireni” erau 
supuşi așa-numitei krypteia. Cei „ascunși” erau trimiși în plină iarnă 
în cele mai îndepărtaţe regiuni ale teritoriului, fără provizii şi înarmaţi 
cu un simplu cuţit, cu obligaţia să nu se lase văzuţi şi să se hrănească 
din mici furturi, iar în timpul nopţii să vîneze iloți, cărora eforii le 
declaraseră război. În timpul acestei perioade de izolare, preliminară 
acceptării lor definitive în comunitatea adulţilor, ei se comportau deci, 
pentru a ne exprima astfel, ca niște anti-hopliți. | 

La Atena, tinerii se aflau în grija statului pînă la o vîrstă mult mai 
avansată decît în Sparta, mai precis pînă la ieșirea din adolescenţă. 

Erau apoi supuşi așa-numitei efebia, a cărei existență datează probabil 
cel puțin de la începutul epocii clasice, fără îndoială sub forma unui 
singur an de formare rezervat primelor trei clase cenzitare. Noi însă 
o cunoaștem bine la o dată mult mai tîrzie, după reorganizarea şi 
consolidarea ei de către Epicrate, spre anii 335-334, în momentul cînd 
Licurg încearcă să restaureze o putere militară grav compromisă cu 
puţin timp înainte de înfrîngerea de la Cheronea în faţa macedonenilor. 
Un capitol din Constituţia atenienilor a lui Aristotel (42) şi unele 
inscripţii ne dezvăluie principalele aspecte ale funcţionării sale. Ea îi 
privea, în epoca respectivă, pe toţi fiii cetățenilor, indiferent de situaţia 
lor cenzitară, pe durata celui de-al nouăsprezecelea şi a celui de-al 
douăzecilea an de viaţă. În primul an, după ce vizitau locuri sacre, 
efebii erau încorporaţi la Pireu şi primeau o instrucţie militară completă 
în ce priveşte mînuirea armelor infanteriei grele (hoplitice), tirul cu 
arcul, aruncarea suliței, manevrarea catapultelor. Anul următor, erau 
trecuți în revistă și primeau din partea statului scutul şi lancea hopli- 
tului, după care efectuau marșuri prin Attica şi stagii în posturile 
fortificate de la graniță. Deşi înscriși deja în registrele demelor, ei erau 
astfel, chiar dacă într-un mod mai puţin accentuat faţă de iniţiaţii 
lacedemonieni, marginalizaţi din punct de vedere spaţial, cum erau de 
altfel și din punct de vedere politic, prin absenţa lor din adunarea 
poporului și prin interdicția de a apărea în instanţă, cu excepţia 
cauzelor care priveau dreptul familial. În timp de război, continuau să 
fie doar parțial luptători, fiindcă rolul lor, ca și al celor cu vîrste 
cuprinse între 50 și 58 de ani, se limita teoretic la apărarea Atticii. 

Aceeași poziție antitetică a.tinerilor în raport cu adulții se găsește 
și în alte înscrisuri, sub forme mai mult sau mai puţin definite şi la 
diferite niveluri. Ea reapare de pildă în distincția, întîlnită în special 
la Platon, dintre vînătoarea nocturnă cu capcane, laţuri și plase, reco- 
mandată tinerilor și vînătoarea cu curse și sulițe rezervată adulţilor. 
De asemenea, apare adesea în universul mitic, plin de eterni adolescenți, 
imaturi şi sălbăticiţi din cauză că nu au reușit să se integreze în lumea 
adulţilor, ca Hyppolit. Un alt reprezentant al acestui tineret care 
împinge pînă la limita maximă specificitatea proprie înainte de a se 
integra în comunitate este eroul atenian Melantos, „Negrul”, care îl 
învinge prin istețime (apate) pe campionul teban Xantos, „Blondu!”, 
într-un duel pentru stăpînirea unei mici zone de frontieră ; de aici şi-ar 
fi luat numele Apaturiile, o sărbătoare în cursul căreia adolescenţii de 
16 ani, deoarece atinseseră maturitatea fiziologică, erau prezentaţi 
fratriilor taţilor lor (aceasta este adevărata etimologie a termenului 
Apaturia) și-și sacrificau podoaba capilară. 

O trăsătură comună a restului populaţiei era faptul că nu avea nici 
un drept politic şi nu făcea parte din cetate în sensul strict al termenului. 
Totuși, aceşti non-cetățeni constituiau un element indispensabil pentru 

supraviețuirea cetăţii şi-i împărtăşeau, indirect, în timp de război, 
succesele și mai ales înfrîngerile. Ei nu puteau trăi cu totul rupţi de 
activităţile militare. De fapt, dacă nu şi de drept, pasiv sau activ, în 
mod mai mult sau mai puţin regulat și întotdeauna în poziţie 
subordonată, oamenii fără cetățenie erau implicaţi în aceste activităţi 
în maniere concrete care depindeau, pentru fiecare categorie, de distanța 
variabilă sau mai curînd de poziţia specifică față de corpul civic. 

Astfel, la Atena, locuitorii stabili care erau într-un fel integrați prin 
intermediul conferirii statutului privilegiat de meteci contribuiau în 
principiu, în unități separate, numai la apărarea teritoriului (ca hopliţi 
sau ca membri ai infanteriei uşoare, în funcție de veniturile lor, dar 
nu şi în cavalerie) și serveau mai ales în cadrul flotei, în calitate de 
vislași sau de marinari specializaţi (dar nu de cîrmaci). Chiar şi ei 
erau supuși la eisphorai, din care furnizau o șesime, dar trierarhia, în 
măsura în care implica, de mult timp, comanda unei trireme, nu îi 
privea. În armata lacedemoniană intrau, la rîndu-le, ca hopliți, con- 
tingente de perieci, precum şi cercetași numiți schiriți, încartiruiți 
într-o regiune de munte cucerită demult de Sparta de la Tegeea. 

Rolul militar al sclavilor consta de regulă doar în a asigura în 
cadrul armatei, ca și în viaţa civilă, serviciul personal al stăpînilor lor. 
Numai în perioadele critice sau de-a dreptul disperate, unii dintre ei 
puteau fi trimiși să lupte. Dispoziţiile adoptate în acest sens variau, 
pe de o parte, după statutul celor implicaţi și mai ales după cum erau 
cumpăraţi, dintre atenieni sau dintre populaţiile indigene aduse în 
stare de sclavie, ca iloții spartani. Pe de altă parte, ele depindeau de 
onorabilitatea sarcinilor ce le erau încredințate sclavilor: vîslași sau 
infanteriști uşori, mai degrabă decît membri ai falangei hoplitice. In 
funcţie de aceasta, erau eliberaţi înainte sau după operaţiunile respective. 
Este semnificativ faptul că iloţii, consideraţi deosebit de rebeli, au fost 
categoric mai des mobilizați decît sclavii atenieni; este adevărat că 
vocaţia lor, de popor odinioară liber, explică atît spiritul de revoltă, cît 
şi calificarea lor militară relativ bună. 

Chiar femeile de origine citadină — deși curajul este, prin definiţie, 
esențialmente masculin — au avut mai mult sau mai puţin de-a face 
cu războiul, fie ca victime exemplare, personificînd posibilitățile de 
supravieţuire a comunităţii în condiţii extreme și capabile să înlăture 
cel mai bine pericolul prăbușirii prin lamentaţii, rugăciuni şi încurajări 
adresate soldaţilor, fie, în mod cu totul excepţional, ca luptătoare 
improvizate în lupta directă pentru apărarea căminelor. În aceste 
cazuri ele se înarmează în mod corespunzător condiţiei lor (uneori cu 
unelte de bucătărie!) sau se folosesc de toate artificiile, prea puţin 
hoplitice, inspirate de firea feminină. Numai în universul mitic al 
amazoanelor sau în lumea utopică a Republicii platoniciene ele se 
transformă în femei-soldat, dar acolo această transformare este ori 

condiționată de o parțială desexualizare (extirparea sînului stîng pentru 
a putea purta arcul), ori limitată la fecioare (parthenoi), care nu 
găsiseră încă în căsătorie împlinirea firească a rostului lor. 


Diletantismul militar 


Un asemenea sistem de distribuire statutară a funcţiilor militare, 
întîlnit pretutindeni, sub diferite forme, pare să facă abstracţie de 
orice calificare dobîndită printr-o instruire specifică și să fie pusă 
exclusiv sub semnul diletantismului. 

Acesta este un loc comun în retorica oficială a oraţiilor funebre, care 
tinde în special să asimileze funcţia războinică celei politice. Cel mai 
bun exemplu ne este oferit chiar la începutul războiului peloponesiac 
de Pericle, care declară cu mîndrie: „Fiindcă noi nu ne bizuim atît pe 
fasturi amăgitoare, cît pe entuziasmul cu care săvîrșim faptele” 
(Tucidide, 2, 39)1. 

Dintre toate condiţiile sociale ce predispun la activităţi militare, 
cea mai privilegiată este cea de agricultor. Agricultura avea reputaţia 
de a fi cea mai bună iniţiere în război, din mai multe motive, expuse 
deja de Xenofon în lucrarea sa intitulată Economicul (5). În primul 
rînd pentru că posesia pămîntului „îndeamnă la apărarea cu arma în 
mînă a teritoriului, dat fiind că recoltele pe care acesta le produce sînt 
la îndemîna oricui şi la dispoziţia celui mai tare”; apoi, pentru că 
„agricultura te învață să comanzi altora”, inculcînd simţul ordinii, 
oportunității, justiţiei și pietăţii; în sfîrșit, pentru că aceasta „dă 
trupului vigoare”. În această privință, agricultura îşi îmbină efectele 
cu cele ale vînătorii, considerată în Cyropedia (1, 2) „mijlocul cel mai 
eficace de pregătire pentru război”: 


Într-adevăr efebii se obişnuiesc să se scoale de dimineaţă, să rabde de 
frig, să îndure căldura, să reziste la drum şi la alergătură ; de asemenea 
ei se mai deprind să arunce cu sulița sau cu lancea în animalele sălbatice, 
de oriunde s-ar ivi ele: atunci cînd vreo fiară le iese în cale şi se apără 
cu îndîrjire, ei caută s-o răpună sau să se apere, dacă aceasta ar ataca. 
De altfel este greu să faci o deosebire între ceea ce se petrece la vînătoare 
sau la război?. 


Dimpotrivă, activităţile meșteșugărești „distrug trupul muncitorilor 
care le exercită şi pe cel al stăpînilor lor, obligîndu-i să ducă o viață 
casnică, așezați în întunericul prăvăliilor și uneori să-și petreacă toată 
ziua lîngă foc. Din cauză că trupurile sînt obosite, sufletele devin şi mai 
nevolnice”, încît asemenea oameni „sînt considerați mediocri apărători 


1. Războiul peloponesiac, ed.cit., p. 257 (n.t.). 
2. Xenofon, Viaţa lui Cyrus cel Bătrîn, întemeietorul statului persan, trad. rom. 
Maria Marinescu-Himu, Editura Științifică, Bucureşti, 1967, p. 61 (nt.). 

ai patriei lor” (Bieonomicul, 4). Aceste consideraţii ideologice se reflectă 
uneori în instituții, dacă e adevărat, de pildă, că pentru a fi ales 
strateg la Atena trebuia să posezi pămînturi în interiorul frontierelor. 

O altă condiţie pentru o asemenea alegere ar fi fost (fiindcă nu 
sîntem siguri în ce măsură și pînă în ce perioadă a fost ea respectată) 
aceea conform căreia candidatul trebuia să fie tată de familie. Preocu- 
parea de a apăra libertatea copiilor săi îi dă, într-adevăr, unui soldat 
o motivaţie în plus pentru a lupta; şi, după spusele lui Platon, „orice 
vietate se luptă mai abitir cînd odraslele-i sînt de faţă” (Republica, 5, 
467 a)l. Realizîndu-și din plin rolul social, un cetățean ajungea la un 
grad suprem de responsabilitate și disponibilitate, care-l făcea să se 
sacrifice pentru supraviețuirea comunităţii, cum a fost cazul acelor 
capi de familie pe care spartanii i-au înrolat în 480 în contingentul de 
300 de bărbaţi trimis la Termopile. 

Diletantismului soldaţilor îi corespundea cel al conducătorilor și al 
căpeteniilor. Membrii adunării ateniene care hotărau desfăşurarea 
operaţiunilor militare pînă la cel mai mic detaliu nu aveau o com- 
petenţă militară specială. Majoritatea strategilor, cel puţin în secolul 
al V-lea, nu aveau nici ei mai multă, întrucât își datorau alegerea mai 
ales reputației dobîndite în timpul dezbaterilor din adunare sau chiar 
într-un alt sector al vieţii publice, cum este cazul lui Sofocle. Prin 
urmare, pînă la sfîrşitul epocii clasice, cea mai mare parte a șefilor 
militari au fost bogătaşi cunoscuţi, care aveau, prin tradiția familială, 
simțul înnăscut al comenzii și puteau, cînd era nevoie, să contribuie 
la aprovizionarea trupelor lor; de exemplu, se poate constata că 61% 
din strategii atenieni cunoscuţi figurau în catalogul încrustat în piatră 
al marilor proprietari. 

Istoricii moderni au insistat asupra rolului pe care îl aveau în 
antrenamentul militar diferitele practici sociale şi religioase, specifice 
acelor cetăţeni ce nu erau supuşi nevoilor și se puteau bucura de timp 
liber (schole). Pe primul loc se situau probele de atletism care se 
pregăteau în palestre şi în gimnazii, prin tradiție destul de înrudite 
cu viaţa militară şi care figurau în programa de concursuri organizate 
în cadrul spaţiilor sacre civice sau panelenice: curse, printre care una 
în armură grea, sărituri, aruncări, lupte şi întreceri atletice. Un campion 
în aceste domenii nu putea fi decît un soldat excelent, după cum rezultă 
dintr-o anecdotă relatată de Diodor din Sicilia, referitoare la Milon din 
Crotona : „Acest bărbat, de șase ori învingător în olimpiade, pe cît de 
bun războinic, pe atît de bun atlet, se spune că s-a prezentat pe cîmpul 
de luptă împodobit cu laurii olimpici şi purtînd însemnele lui Heracle, 
pielea de leu și măciuca. Maestru al victoriei, el și-a cîştigat admirația 
concetăţenilor săi” (12, 9, 6). Și la Sparta, cei care cîștigaseră o coroană 
la jocurile olimpice luptau alături de rege. La acestea se adăugau 


1. În Platon, Opere, trad. rom. Andrei Cornea, Editura Ştiinţifică şi Enciclopedică, 
București, 1986, vol. V, p. 257 (n.t.). 

dansuri procesionale cu arme hoplitice şi alte feluri de dansuri militare, 
dintre care cel mai cunoscut era pirica. După Platon, acesta 


reprezintă gesturile şi mlădierea corpului, cînd cineva se fereşte de loviturile 
inamicului de aproape ori de departe, fie ferind în lături, fie dîndu-se 
înapoi, fie sărind, fie aplecîndu-se, precum și celelalte mișcări contrare 
care sînt obişnuite la atac, ţinuta unui om care azvîrle o săgeată, care 
aruncă o suliță, care dă orice alt fel de lovituri (Legile, 7, 815 a)l. 


Totuşi, nu trebuie să împingem această viziune pînă la absurd. Ea 
a avut întotdeauna un revers: interesul constant al tuturor pentru 
operaţiunile militare, din raţiunile pe care le-am menționat anterior, 
și competenţa generală cîştigată prin experienţă (dovada fiind, în cazul 
Atenei în special, faptul că funcţiile militare înalte tindeau de fapt să 
se concentreze ereditar într-un număr limitat de mari familii). 

Să nu uităm faptul că este în discuţie doar felul de a lupta al 
hopliţilor : numai despre ei vorbeşte persanul Pheraulas în Cyropedia 
lui Xenofon (II, 3, 9), spunînd că 


noi am învăţat acum să ne luptăm, așa după cum văd că învaţă orice om 
și la fel ca şi animalele care se deprind să se apere fiecare în cîte un fel, 
fără să fi învățat de la cineva, ci numai din instinct. De pildă, boul 
împunge cu coarnele, calul se apără cu copita, cîinele cu botul, iar mis- 
treţul cu colții. Toate aceste animale, adaugă el, ştiu să se ferească de 
primejdiile care le ameninţă în primul rînd, fără ca vreodată să fi avut 
pe cineva care să le îndrumeze?. 


În schimb, nimeni n-ar fi negat, decît pentru a-l deplînge, faptul că 
lucrurile stăteau cu totul altfel în privinţa armelor de aruncare şi mai 
ales a marinei, care, după Tucidide ( 1, 142), constituie „o problemă de 
meserie”. 

Pe de altă parte, multe indicii ne fac să credem că în viața practică 
antrenamentul militar nu era atît de neglijat cum susțin ideologii 
aristocrației. În Atena secolului al V-lea, hopliţii trebuiau să primească 
o instrucție serioasă în adolescenţă şi erau apoi convocați periodic la 
examene în care se verifica starea echipamentului şi, fără îndoială, se 
efectuau exerciţii de manevră în formaţii mici. Unii recomandau să se 
apeleze la instructori profesioniști, care mergeau din cetate în cetate 
ca să dea contra cost, în palestre particulare, lecţii de mînuire a 
armelor hoplitice; această artă, hoplomachia, ar fi fost inventată în 
Arcadia, pe la jumătatea secolului al VI-lea. Alţi instructori, de stra- 
tegie şi de tactică (a se înţelege: pentru felul în care se exercită funcția 
de strateg şi se dispun trupele pentru bătălie), făceau parte din anturajul 
lui Socrate, după Memorabilia lui Xenofon. În orice caz, nu încape 


1. Ed.cit., p. 227 (nut.). 
2. Viaţa lui Cyrus cel Bătrîn, ..., ed.cit., pp. 122-123 (nut.). 

îndoială că spartanii, în ciuda neîncrederii în aceşti sofiști specializaţi 
în arta militară, s-au antrenat mai mult decît atenienii în meseria 
armelor, deşi Pericle își bate joc în oraţia lui funebră de asemenea 
oameni care „caută încă de tineri, prin exerciţii obositoare, deprinderea 
de a fi curajoşi” (Tucidide, 2, 39, 1)!. Din păcate, nu știm aproape nimic 
despre metodele utilizate de aceşti „tehnicieni ai războiului”, cum îi 
numește Xenofon; ştim doar că acordau o mare importanţă evoluţiilor 
tactice, între care figura un contramarş specific, ce va rămîne cunoscut 
sub numele de „laconica”. 

Trebuie mai ales să subliniem că, de-a lungul epocii clasice, s-a 
acordat o importanţă tot mai mare aspectelor tehnice ale artei militare. 
Această evoluţie este deja perceptibilă atunci cînd îl comparăm pe 
Herodot, la care techne nu ocupă prea mult loc undeva între viclenie 
şi forţă, cu Tucidide, la care ea este, alături de inteligenţă, indispen- 
sabilă într-un post de comandă. În secolul al IV-lea manifestările sale 
sînt prea numeroase pentru a fi amintite toate: apariția unor tratate 
tehnice referitoare mai ales la războiul de asediu (ca Poliorketikos a 
lui Eneas Tacticianul) ; insistența lui Platon asupra necesităţii antre- 
namentului militar, după o tendinţă atestată în multe cetăţi (în special 
la Teba pe timpul lui Epaminonda şi al lui Pelopida); prioritatea 
acordată experienţei în alegerea strategilor, așa cum se vede în Politica 
lui Aristotel și într-un opuscul anonim din epoca elenistică tîrzie (De 
eligendis magistratibus) care citează drept exemplu „unele mici cetăţi 
bine orînduite”, unde „există trei aleşi dintre cei care deja s-au exersat 
în strategie și doi dintre tineri”; specializarea strategilor atenieni în 
diferite sfere de activitate şi deosebirea crescîndă dintre aceștia și 
oratori, dintre războinici şi membrii adunării, care acționează adesea 
în consens etc. 


Mercenariatul 


În evoluţia pe care am descris-o mai devreme intervine un fenomen 
ce pare, la prima vedere, total incompatibil cu rădăcinile civice adînci 
ale funcţiei militare: este vorba despre folosirea de către cetate a mer- 
cenarilor, profesioniști plătiți ai războiului care servesc o putere străină. 

Încă din perioada arhaică, grecii originari în special din Ionia şi-au 
oferit serviciile de „oameni de bronz” suveranilor orientali şi au asi- 
gurat, şi în Grecia, paza tiranilor. După o perioadă de pace, începînd 
cu războiul din Pelopones, mercenariatul se extinde treptat, mai întîi 
în beneficiul satrapilor persani din Asia Mică, apoi în întreaga lume 
grecească şi la periferia acesteia. Faimoasa expediţie a „celor zece mii”, 
povestită de Xenofon în Anabasis, este caracteristică pentru această 


1. Războiul peloponesiac, ed.cit., p. 257 (n.t.). 

epocă: de-a lungul întregului secol al IV-lea, zeci de mii de greci de 
toate originile au luat această cale, fie ca hopliţi, fie ca soldaţi de 
infanterie ușoară sau scutieri. Alături de alți mercenari, proveniți din 
Balcani, ei au jucat un rol esenţial în cucerirea Imperiului Persan de 
către Alexandru şi unul și mai important în instaurarea domniei regilor 
elenişti. 

Cauzele mercenariatului sînt numeroase și complexe. Principalele 
cauze au fost, probabil, legate de despărțirea individului de ţara de 
origine, fie cînd aceasta era dezmembrată (în principal în urma unui 
război), fie prin exil, fie, mai ales, din cauza sărăciei rezultate din supra- 
populare, din catastrofe naturale sau schimbări ale situaţiei socio-politice. 
Dar viitorul mercenar putea fi atras spre aventură de perspectiva de 
a profita în străinătate de calificarea sa militară (hopliţi peloponesiaci, 
arcași cretani, scutieri traci) şi de a beneficia de generozitatea unui 
„patron” victorios şi bogat. 

Utilizarea masivă a mercenarilor de către cetăţi nu a rămas fără 
consecințe pentru acestea: tehnicitatea crescută a operaţiilor militare, 
dificultăţi financiare, tendinţa cetăţenilor de a se sustrage sarcinilor 
mai dificile (expediţii în locuri îndepărtate, serviciu în garnizoană), 
reinstaurarea tiraniei, destabilizarea raporturilor internaționale tradi- 
ționale în favoarea statelor mai bogate. 

Din ambele puncte de vedere, dezvoltarea mercenariatului în secolul 
al IV-lea a avut deci o mare contribuţie la ceea ce în mod tradiţional 
se defineşte drept „criza” cetăţii ; totuşi, pentru a nu depăşi prea mult 
cadrul pe care ni l-am fixat, ne vom limita să precizăm aici motivele 
pentru care cetăţile au putut să apeleze la mercenari. 

Primul motiv este legat, fără îndoială, chiar de persoana acestora 
din urmă. În măsura în care mercenarii proveneau din vecinătatea 
lumii greceşti sau elenistice, ei nu erau percepuți ca absolut străini, 
precum mamelucii în Imperiul Otoman. Mulţi dintre ei păstrau speranța 
că-şi vor recupera la sfîrşitul peregrinărilor rangul de cetăţeni în țările 
lor. În perioada serriciului, îi vedem adesea străduindu-se să refacă 
sub diferite forme modelul civic: obţinînd dreptul de cetățenie grație 
prestaţiei lor cinstite, uzurpîndu-l în cetăţile cucerite sau chiar în cele 
ale propriilor patroni, uneori întemeind, la rîndul lor, noi cetăţi, în cea 
mai bună tradiție colonială, sau pur și simplu creînd cele mai variate 
forme de asocieri pe baze profesionale, care se comportau ca niște mici 
cetăţi (funcţii onorifice, trimiteri de ambasadori). Din acest punct de 
vedere este destul de semnificativ faptul că piraţii, care semănau în 
multe privinţe cu mercenarii, au adoptat şi ei un model statal, utilizînd 
structurile existente și creînd altele noi. 

În sens invers, trebuie să spunem că soldatul-cetățean a avut întot- 
deauna ceva dintr-un mercenar. Pentru amîndoi, războiul trebuia să 
fie o activitate care aduce bani; în mod evident, de altfel, ei primeau 
aceleași recompense şi aceeași cotă-parte din pradă. Cînd cel dintîi era 

trimis în ajutorul unei puteri străine, sentimentul său patriotic era 
lezat ; nu sînt rare cazurile cînd nu se știe bine dacă auzxiliarii luptau 
ca aliaţi sau ca mercenari. Sistemul regulat de recrutare, în fine, putea 
tinde să-i transforme pe anumiţi cetăţeni în adevăraţi profesioniști ai 
războiului ; astfel, la Atena, înainte de a începe să se apeleze, pe rînd, 
la diferite categorii de vîrstă, strategilor le era încredinţată de multă 
vreme alcătuirea „catalogului” cetățenilor mobilizați, iar aceștia aveau 
tot interesul să dea prioritate voluntarilor şi, prin urmare, să ţină cont 
de atitudinile individuale. 

De la sfîrşitul secolului al V-lea asistăm la constituirea în unele 
cetăţi a unei mici armate permanente, alcătuită adesea din 300 sau 
1.000 de cetățeni „aleși”, care erau, ca să spunem așa, „mercenari 
interni”. Argienii, de exemplu, au selecționat în anul 422 „1.000 dintre 
cetăţenii lor, cei mai tineri, mai viguroși şi mai bogaţi; scutindu-i de 
orice altă obligaţie și întreţinîndu-i pe cheltuiala statului, li s-a cerut 
să se consacre unui antrenament continuu” (Diodor din Sicilia, 12, 75, 7). 
Cel mai celebru este batalionul sacru de la Teba, care a fost reorganizat 
în 879 de Gorgidas, „din trei sute de bărbaţi aleși, cărora, după ce şi-au 
aşezat tabăra în Cadmeea, cetatea le-a pus la îndemînă putinţa de a-şi 
face exerciţiile şi de a-şi duce viața lor”l. În aceeaşi epocă, şi liga 
arcadiană s-a dotat cu „gardieni publici” numiţi epariţi, și pretutindeni 
a crescut numărul soldaţilor selecționați numiţi epilektoi (despre care în 
general nu știm cum erau recrutaţi și ce statut aveau). 

Trebuie mai degrabă să situăm în acest context istoric proiectele de 
societate ideală pe baze funcționale din epoca respectivă, decît să ne 
mulţumim să vedem în ele o reluare a vechii ideologii indo-europene 
sau o imitație a modelului egiptean. Aceste proiecte rezervau întot- 
deauna o poziţie-cheie clasei războinicilor. La Hippodamos din Milet, 
ea coexistă cu alte două clase, meșteșugarii și agricultorii, iar sub- 
zistenţa ei este asigurată din proprietatea publică. Mult mai celebră 
este, desigur, Republica lui Platon, în care elita războinicilor, hrănită 
de masa anonimă a producătorilor reduși la statutul de supuși, duce 
o viață comunitară, în întregime subordonată intereselor cetății, sub 
conducerea înțelepţilor. 

Diferitele tendinţe de profesionalizare militară ne obligă să nu 
accentuăm prea mult contrastul dintre mercenari şi soldaţii-cetățeni 
şi să nu-i disociem, la sfîrşitul acestui capitol, în cadrul studiului 
privitor la problemele ridicate de integrarea armonioasă a funcției 
războinice în cadrul politic. 


1. Plutarh, Vieţi paralele, vol. II, „Pelopida”, trad. rom. N.I. Barbu, Editura 
Ştiinţifică, București, 1963, p. 344 (nt.). 

Militarul şi politica 


Din acest punct de vedere, nesupunerea cronică a mercenarilor nu 
era singurul factor de dificultate. Rivalii lor, cetățeni de origine — 
„aleşii” —, nu doreau, în cele mai multe cazuri, decît să-și impună 
propria lege compatrioţilor lor. Dar acestea constituie doar manifes- 
tările cele mai spectaculoase ale tendinței, ca să spunem așa, structu- 
rale a celor ce reprezintă forţa armată de a interveni, în absenţa altei 
forţe organizate, în viaţa internă a cetăţii, ca să impună interesele 
castei lor sau să asigure ordinea publică. 

Orice disensiune internă care se transforma în război civil se traducea 
spontan în termeni militari, prin împărţirea soldaţilor în două tabere, 
după o linie despărţitoare ce opunea de regulă diferitele corpuri con- 
stitutive: cavalerii împotriva hopliţilor, hopliţii împotriva infanteriei 
ușoare și a marinarilor. Abilitatea conducătorilor consta tocmai în a-i 
împiedica pe rebeli să se organizeze la acest nivel, reușind să-i 
dezarmeze preventiv sau să-i îndepărteze provizoriu sub un pretext 
oarecare, introducîndu-i în unităţi legaliste, interzicînd recrutarea de 
mercenari etc. Înfruntarea avea loc de obicei în cetate, începînd cu 
locurile obişnuite de adunare (agora, acropolis, teatru, gimnaziu), și se 
termina cu masacrarea sau exilarea învinşilor, care puteau să continue 
lupta stabilindu-se într-o cetate vecină sau într-un loc de la graniță, 
de unde puteau controla o parte a teritoriului. Sînt semnificative 
evenimentele petrecute la Atena în anul 411: ridicîndu-se împotriva 
oligarhilor susținuți de cavaleri, hopliţii şi marinarii din tabăra de la 
Samos au înlocuit strategii cetăţii, apoi s-au stabilit la Pireu şi în final 
au reinstaurat democraţia aici. 

Conflictul era declanșat uneori de o modificare întîmplătoare a 
raportului de forțe în interiorul armatei. Astfel, în momentul asediului 
de la Mytilene, în 427, omul care deţinea puterea, Salaithos, „înarmează 
cu arme grele poporul, care înainte era uşor înarmat, cu scopul de a 
ataca pe atenieni; dar soldaţii, după ce au primit armele, n-au mai 
vrut să dea ascultare comandanților, ci, strîngîndu-se în adunări, 
cereau aristocraților [...] să aducă grâul în văzul mulțimii și să-l împartă 
tuturor” (Tucidide, III, 27, 2-3)!. Dar se mai întîmpla şi ca asemenea 
incidente să dureze mai mult sau mai puțin timp, fără să se ajungă 
la violenţă. Iată unele exemple împrumutate din Politica lui Aristotel: 


La Tarent, majoritatea cetăţenilor fruntași fiind ucisă într-o luptă 
contra iapygilor, demagogia înlocui republica ; aceasta puţin după războiul 
mezic [...]. La Atena, clasele fruntașe pierdură din puterea lor pentru că 


1. Războiul peloponesiac, ed.cit., p. 321 (n.t.). 

au fost îndatorate să servească şi ele în infanterie după pierderile pe care 
le suferise arma aceasta în războaiele contra Lacedemonei (5, 1303 a)l. 


Tot în favoarea democraţiei, la Atena, acţionase înainte și faptul că 
„poporul, mîndru că a cîștigat biruinţa pe mare în războaiele medice, 
depărtă din funcțiunile publice pe oamenii cinstiţi, pentru a încredința 
afacerile în mîna unor oameni corupți” (II, 1274 a)?, ceea ce s-a repetat 
în secolul al IV-lea, cînd teţii s-au înrolat în armata hoplitică. 

Că nu este vorba despre simple epifenomene cu caracter patologic 
(cum tind să creadă istoricii moderni), ci de tendinţe inerente în viaţa 
cetăților, se vede din atenţia constantă pe care le-o acordă Aristotel. 
Deşi diferitele regimuri s-au sprijinit pe criterii de bogăţie şi ranguri, 
se întîmpla ca ele să aibă grijă să stabilească o strînsă corespondenţă 
între funcțiunile politice și militare ale cetăţenilor: o oligarhie trebuia 
să se sprijine pe cavalerie, o politeia să se compună din hopliţi (sau 
chiar să rezerve, ca în cazul mallienilor, funcția magistraturii pentru 
cei apți, datorită vîrstei, să participe la lupte), în timp ce o democraţie 
putea să conteze doar pe infanteria uşoară şi pe marinari. Acest lucru 
era valabil şi în privința fortificațiilor, unde „natura și folosul terenului 
variază după Constituţii. Un oraș-cetăţuie convine oligarhiei și monar- 
hiei; democraţia preferă șesul. Aristocraţia respinge toate aceste poziţii 
şi își alege mai cu seamă cîteva puncte dominante fortificate” (Politica, 
VII, 1330 b). 

Din cauza constrîngerilor proprii artei militare, o asemenea armonie 
nu era întotdeauna ușor de atins, în special pentru oligarhi: cînd 
apelează la cei săraci pentru a-și constitui infanteria ușoară, „o formează 
numai contra ei înseși. Din contră, profitînd de diversitatea vîrstelor 
şi folosindu-se de cei mai în vîrstă, ca și de cei mai tineri, trebuie a 
se dispune să se exerseze fiii oligarhilor, chiar din copilăria lor, la 
toate manevrele pedestrimii ușoare și a-i deprinde, de îndată ce-și 
încheie adolescența, cu lucrările cele mai grele, ca pe nişte atleți 
adevărați” (VI, 1321 a)f. În caz de dezechilibru, structural sau întîmplător, 
prevalează factorul militar, „pentru că e cu neputinţă ca oameni care 
au forța în mînă să se resemneze la o supunere veșnică. Cetăţenii 
armațţi sînt întotdeauna stăpîni de a păstra ori de a răsturna guvernă- 
mîntul” (VII, 1329 ay. 

Toate aceste treceri, mai mult sau mai puţin legale şi regula- 
mentare, din tabăra militară în cea politică şi insistența cu care 
Aristotel subliniază pericolele lor se completează cu conceptul nostru 
iniţial despre război în Grecia antică. În măsura în care principalele 


Aristotel, Politica, ed.cit., p. 284 (n.t.). 
Ibidem, p. 92 (n-t.). 
Ibidem, p. 168 (n.t.). 
Ibidem, pp. 269-270 (n.t.). 
Ibidem, p. 163 (n.t.). 


alai Ul 

moduri de exploatare și de dezvoltare se bizuie pe folosirea constrîngerii 
extraeconomice, războiul poate figura doar ca fenomen raţional, strîns 
legat de instaurarea ordinii asigurate de justiţie, așa cum o dovedește, 
chiar de la începuturi, lupta arhetipală dintre zei și giganţi, care a dus 
la naşterea din Haos a Cosmosului. Războiul rămînea marea moașă a 
comunităților politice. Era deci normal ca acestea să fie în permanenţă 
sau tulburate în interior, sau amenințate din exterior de atacuri armate. 

Pentru a deveni om 


Giuseppe Cambiano 


„Care este fiinţa fără asemănare ce are patru, două şi trei picioare?” 
Cu răspunsul „omul”, Oedip a dezlegat ghicitoarea Sfinxului. Schim- 
barea modului de deplasare apare ca simbol pregnant al celor trei 
etape cruciale ale vieţii omenești: copilăria, maturitatea și bătrîneţea. 
Poziţia verticală, pe care mulţi filosofi, de la Platon şi Aristotel încolo, 
au considerat-o o trăsătură esenţială ce-l distinge pe om de restul 
lumii animale, semnifică totodată primatul fiinţei adulte și distanţa pe 
care nou-născutul, atît de apropiat de condiţia animală de patruped, 
trebuia s-o străbată pentru a deveni cu adevărat om. Bineînţeles, prima 
condiţie este supraviețuirea, evitarea morţii, deloc rară în Grecia antică, 
din cauza nașterilor premature sau anormale şi a bolilor cauzate de 
alimentaţia necorespunzătoare sau igiena insuficientă, la care se adăuga 
neputința terapeutică a unei bune părți a medicinei antice. La Eretria, 
la sfîrşitul secolului al VIII-lea și începutul secolului al VII-lea î.Hr., 
distanța dintre copil şi adult era marcată și de faptul că pînă la vîrsta 
de 16 ani morții erau înhumați, în timp ce adulţii erau incineraţi, 
supuși deci unui proces care consfințea trecerea lor de la natură la 
cultură. 

Dar nu numai natura îndeplinea acest rol de selecție a supra- 
vieţuitorilor. Nașterea în bune condiţii fizice te punea la adăpost de 
eliminare, la care se recurgea fără ezitare în caz de malformație, 
percepută de părinți şi de către întreaga comunitate ca o pedeapsă 
divină de rău augur. La Sparta, hotărîrea de a cruța viața nou-născu- 
tului era rezervată membrilor mai vîrstnici ai tribului (phyle) din 
partea tatălui. Nou-născutul diform sau plăpînd era abandonat în 
apropiere de Taiget. La Atena sau în alte cetăţi se recurgea la metoda 
expunerii nou-născutului într-un vas de pămînt sau într-un alt reci- 
pient, departe de casă, adesea în locuri sălbatice din afara cetăţii, 
unde putea să moară de foame sau sfișiat de fiare, dacă nu era luat 
de cineva. Nu numai copiii malformați erau astfel expuși, ci uneori și 
copiii născuți în bune condiţii fizice. Spectatorii reprezentaţiilor tragice 
sau ai comediilor lui Menanâru puteau urmări adesea pe scenă relatări 
despre copii abandonaţi și apoi găsiţi; însuşi Oedip a avut parte de 

această soartă. Pentru a limita nașterile, Aristotel avea să prefere 
abandonului avortul, dar va sublinia în repetate rînduri necesitatea 
unei legi care să interzică alăptarea fiilor diformi. La Atena, hotărîrea 
de a-şi abondona fiul revenea tatălui, în timp ce în cetatea cretană 
Gortyna se prevedea că o femeie de condiţie liberă, dacă avea un fiu 
după divorț, trebuia să-l ducă, în prezenţa martorilor, la casa fostului 
ei soţ; dacă acesta îl respingea, rămînea la latitudinea ei dacă avea 
să-l abandoneze sau să-l crească. În vechime, la Atena, tatăl avea 
dreptul să-și vîndă propriii fii pentru a-și acoperi datoriile. Această 
practică avea să fie interzisă de Solon, iar abandonul va deveni o 
soluție alternativă mai ales pentru săraci. În Perikeiromene al lui 
Menandru, un tată povestea că şi-a abandonat fiul și fiica atunci cînd 
soția a murit la naștere; ca urmare, un vas cu marfă i s-a scufundat 
în Marea Egee şi s-a trezit dintr-o dată sărac. 

Nu există date statistice sigure, dar este posibil ca majoritatea 
copiilor abandonaţi să fi fost nelegitimi, mai mulți în orice caz decît 
cei legitimi sau bastarzi născuţi din părinţi de o naţionalitate căreia 
i se interzicea o căsătorie legală, în special fii de sclave. Este greu, 
chiar și printre săraci, să găsești cazuri de abandon al primului născut 
legitim de sex masculin, marea majoritate a abandonurilor implicînd 
nou-născuții de sex feminin. Nu trebuie să uităm că la Atena, pentru 
a se căsători, fetele trebuiau să primească o dotă, spre deosebire de 
ceea ce se întîmpla în relatările homerice și în familiile aristocratice 
din epoca străveche, unde viitorul soţ trebuia să ofere daruri tatălui 
soției. Abandonul era totodată o modalitate de a evita un exces de 
progenituri nubile, care ar fi continuat să apese, din punct de vedere 
economic, pe umerii tatălui. Mai ales în epoca elenistică, o dată cu 
scăderea natalității, căreia Polybios îi va atribui decăderea Greciei, și 
cu apariția unui tip de familie cu un singur fiu, abandonul pruncilor 
de sex feminin avea să atingă dimensiuni şi mai importante. Spre anul 
270 î.Hr., poetul Posidippos afirma : „Fiecare om, chiar sărac, creşte un 
prunc de sex masculin; o fiică, și cei bogaţi o abandonează”. 

Copilul abandonat astfel putea fi luat de cineva, care avea libertatea 
de a-l trata ca ființă liberă sau ca sclav; a-l trata drept fiinţă liberă 
nu însemna obligatoriu a-l adopta ca fiu. În dreptul atenian, adopția 
constituia o tranzacţie între cel care adopta și tatăl sau tutorele celui 
adoptat, numai cu scopul de a-și asigura un moștenitor de sex masculin. 
Practica cea mai răspîndită era probabil aceea care-l aducea pe cel 
abandonat la sclavie, pentru a fi păstrat în propriul serviciu — în cazul 
fetelor, pentru a le transforma în prostituate — ori pentru a-l vinde la 
momentul oportun. Aelianus menţionează o lege tebană care le inter- 
zicea cetățenilor să-și abandoneze propriii copii, pretinzîndu-le taţilor 
săraci să-l ducă pe nou-născutul de sex masculin sau feminin în faţa 
magistraţilor, care urmau să-l încredințeze celui ce putea să ofere 

pentru el suma minimă stabilită. În schimbul cheltuielilor pentru creşterea 
lui, cumpărătorul putea apoi să-l folosească ca sclav. | 

În Grecia antică, a deveni om nu echivala pur și simplu cu a deveni 
adult; condiția părinţilor avea un rol hotărîtor în a decide cine putea 
şi cine nu să devină într-adevăr om. Nu numai aristocraţiile, dar Şi 
democraţiile greceşti se sprijineau pe un număr limitat de inși ce 
intrau în componenţa corpului civic, iar criteriul de admitere era 
originea. La Atena, problema fusese reglementată printr-o lege propusă 
de Pericle în 451-450 î.Hr., conform căreia doar cei cu ambii părinţi 
atenieni puteau să se bucure de dreptul de cetăţenie; legea a fost 
restabilită în 403-402, după o perioadă de relaxare în timpul războiului 
peloponesiac. Adam Smith a arătat că restricţiile ateniene în privința 
acordării dreptului de cetăţenie depindeau de necesitatea de a nu 
reduce nivelul avantajelor economice decurgînd din tributurile pe care 
Atena le primea din partea altor cetăți. Desigur, sclavii aveau şi ei 
părinţi, da nu aveau dreptul la o paternitate recunoscută. Ei proveneau 
în cea mai mare parte din ţinuturi barbare, dar era posibil ca şi liberţii 
de origine greacă să devină sclavi. Mai ales războiul putea să se afle 
la originea stării de sclavie ; o practică răspîndită în cetăţile cucerite 
era ca bărbaţii adulţi să fie ucişi, iar copiii și femeile — transformați 
în sclavi. Astfel au procedat atenienii în timpul războiului peloponesiac 
cu locuitorii din Mytilene, Torone, Scione şi Melos. Uneori, tratatele de 
pace prevedeau restituirea copiilor căzuţi în sclavie. Îndemnurile adresate 
grecilor de Platon sau Isocrate de a nu-i aduce în sclavie pe alți greci 
confirmă însă faptul că această practică nu era eradicată în secolul 
al IV-lea î.Hr. Încă din secolele precedente, copiii și adolescenţii cu 
înfățișare plăcută din cetăţile ionice cucerite de către persani aveau 
perspectiva de a deveni eunuci; Herodot povestea despre Periandros, 
tiranul Corintului, care din răzbunare îi trimisese la Sardos lui Alyattes 
300 de băieţi, fii ai cetăţenilor de frunte din Corcyra, pentru a fi 
castraţi. Dar în timpul unui popas pe durata călătoriei, la Samos, 
aceștia fuseseră salvaţi de locuitorii insulei şi aduși înapoi în patrie. 
O soartă mai puţin fericită aveau băieţii care cădeau în mîinile negus- 
torului de sclavi Panionios din Chios, despre care tot Herodot povesteşte 
că îi castra cu mîna lui, pentru a-i duce apoi la Sardos sau la Efes și 
a-i vinde barbarilor la prețuri mari. 

În cetăţile greceşti, statutul de sclav presupunea excluderea din 
viaţa politică, interzicerea multor drepturi civile şi a dreptului de a 
participa la o bună parte din sărbătorile religioase ale cetății, dar și 
de la palestre și gimnazii, unde avea loc educaţia viitorilor tineri 
cetățeni. Pentru un sclav; a deveni adult nu presupunea un salt cali- 
tativ, nici o pregătire treptată, așa cum se întîmpla în cazul fiilor unor 
cetățeni liberi. Dacă adjectivul andrapodon, omul-picior, folosit pentru 
a desemna sclavul, tindea să-l asimileze condiţiei de patruped, tetrapoda, 
termenul pais, cu care era desemnat în mod frecvent, sublinia condiția 

statornică de minor a sclavului. Cum spune Aristofan în Viespile, „este 
drept să-l numești pais pe cel care încasează lovituri, chiar dacă este 
bătrîn”. La Atena erau autorizate legal pedepsele corporale, mai ales 
pentru sclavi şi copii, nu însă şi pentru adulţii liberi. În privinţa 
dreptului la învățătură, probabil că numai sclavii pedagogi, care-l] 
însoțeau pe fiul stăpînului la maestru, puteau indirect, asistînd la 
lecţii, să înveţe să scrie și să citească. În principiu însă, singura 
învățătură pe care un sclav putea s-o primească era legată de tipul de 
muncă și de serviciu pe care îl efectua în beneficiul stăpînului, într-o 
gamă care mergea de la cele mai uşoare servicii domestice pînă la 
munca deosebit de grea a minerilor, rezervată exclusiv sclavilor și 
pentru care erau folosiți și copiii, nu numai în minele din Nubia, 
despre care povestește Diodor din Sicilia, dar şi în cele ateniene din 
Laurion. Aristotel menţionează un învăţător din Siracuza care i-ar fi 
învăţat pe sclavi muncile domestice, inclusiv, probabil, dată fiind 
marea reputație a bucătăriei siciliene, arta culinară. Un stăpîn își 
putea trimite tinerii sclavi în atelierele de meșteșugari pentru a învăţa 
meserie, de pe urma căreia aveau apoi cîştiguri ; dar poate că practica 
cea mai răspîndită era ucenicia concomitentă cu munca în prăvălia 
stăpînului. Şi o asemenea ucenicie începea, probabil, devreme ; desenele 
de pe vasele ateniene cu scene de muncă în atelier înfăţişează numeroşi 
copii la muncă și, cu siguranță, nu putem exclude posibilitatea ca cel 
puţin o parte dintre aceștia să fi fost sclavi. Un meşteșugar putea, de 
asemenea, să cumpere sclavi pentru a-i învăța meserie dacă nu avea 
fii cărora să le-o transmită. Așa s-a întîmplat în secolul al IV-lea cu 
Pasiones și Phormiones, deveniți atît de pricepuţi în probleme bancare, 
încît au fost eliberaţi și au devenit la rîndul lor proprietari ai băncii. 
In pledoaria Contra lui Neera a lui Demostene se povesteşte despre 
libertul Nicaretes, care, după ce a cîntărit cu atenţie însuşirile fizice 
a şapte fetițe, le-a cumpărat, le-a crescut și apoi le-a pregătit pentru 
meseria de prostituate, prezentîndu-le chiar drept propriile-i fiice 
pentru a atrage mai mulți clienţi, iar după aceea le-a vîndut pe toate. 

Dar nu toate activitățile meșteșugărești se aflau în mîinile sclavilor; 
mulți străini şi chiar cetăţeni, mai ales cei mai săraci, exercitau 
personal aceste îndeletniciri. Copiii lor puteau primi instruirea fizică 
şi pe cea elementară, din moment ce simbriile învăţătorilor nu erau 
foarte mari, dar, cum spunea Protagoras în dialogul platonician cu 
același nume, fiii celor bogaţi intrau primii în școală şi ieșeau ultimii. 
Aristotel va spune limpede că săracii, neavînd sclavi, erau nevoiţi să-și 
folosească soțiile şi copiii drept sclavi şi să-i ia cu ei la muncă. Si 
pentru aceşti fii de cetăţeni săraci să devii om însemna în bună parte 
să depui o muncă de meșteșugar sau să muncești la cîmp, chiar dacă, 
mai ales în cetățile democratice, ca Atena, aceasta nu le interzicea 
dreptul de a participa în viitor la viaţa politică. 

Lucrul era valabil şi pentru unele domenii cum ar fi medicina. 
Într-o scurtă scriere din Colecţia hippocratică, intitulată „Legea”, ulte- 
rioară celei de-a doua jumătăţi a secolului al IV-lea, se afirmă că 
pentru meseria de medic învăţătura trebuie să înceapă devreme (paido- 
mathia), spre deosebire de ceea ce se va întîmpla în epoca imperială 
cu un medic erudit în ale filosofiei și științei, ca Galenus, care ar fi 
început ucenicia în medicină la vîrsta de 16 ani. Adeseori casa. şi 
atelierul meşteșugarului se aflau în același loc, şi aici avea loc transmi- 
terea secretelor meseriei, mai ales de la tată la fiu. Se cunosc adevărate 
dinastii de pictori şi de sculptori. Jurămîntul lui Hippocrate conține, 
printre altele, angajamentul de a transmite cunoștințe scrise și orale 
propriilor fii, fiilor propriilor învățători și elevilor care, la rîndu-le, 
depuneau jurămîntul. Dacă cineva nu avea fii sau dacă aceștia nu 
aveau un talent anume — cum a fost cazul, după Platon, cu fiii sculpto- 
rului Policlet —, putea să adopte ca succesori fii ai rudelor sau priete- 
nilor ori să-i aleagă ca învățăcei pe fiii unor cetățeni liberi care nu 
aveau destule mijloace de subzistență, sau, de asemenea, să cumpere 
sclavi şi să-i instruiască. În orice caz, singura cale de a învăţa o 
meserie trecea prin atelierul unui meşteșugar, şi nu pe căile institu- 
ţionale ale unei instruiri pe care o asigura cetatea. 

Ca şi în cazul sclavilor sau al metecilor, ucenicia precoce tindea să-i 
separe pe fiii cetățenilor săraci de cei de-o vîrstă cu ei, pentru a-i 
integra imediat într-o lume de adulți, fără să mai parcurgă sau parcurgînd 
doar o porţiune limitată a unui itinerar treptat de integrare în corpul 
social, politic şi militar. De la această regulă făcea excepţie Sparta, 
care lăsa în întregime activitatea productivă pe seama iloţilor și a 
periecilor. În general însă învăţarea acestor munci nu era considerată 
parte a așa-numitei paideia, a procesului prin care deveneai om. Trebuie 
să amintim că termenul paidiă, joc, derivat din cuvîntul pais, copil, era 
opus lui spoude, activitate „serioasă”, de adulţi, și nu unor cuvinte 
desemnînd o anumită muncă. În parodia Norii a lui Aristofan, abili- 
tatea micuţului Fidippide de a construi căsuțe, nave și cărucioare era 
considerată de tatăl său un bun indiciu cu privire la aptitudinile sale 
de a primi o educaţie superioară, și nu de a deveni un bun meșteșugar. 
În schimb, în Legile, Platon va considera acest tip de joc o imitație a 
activităţilor artizanale ale adulţilor şi o pregătire adecvată în vederea 
acestora. În viziunea lui însă, aceasta avea prea puţin de-a face cu 
paideia; nu este întîmplător faptul că în Legile munca agricolă şi 
meşteșugurile erau lăsate în totalitate în seama sclavilor și străinilor. 
După Plutarh, nici un tînăr de familie bună nu l-ar fi invidiat pe 
Fidias. Numai în epoca elenistică este atestată prezența desenului în 
curriculum-ul educativ, dar nu trebuie să ne gîndim la o învățare cu 
scopuri profesionale. Conținuturile și metodele artelor puteau fi obiect 
al cunoaşterii şi pentru aceia care nu aveau să le exercite vreodată. 
Așa stăteau lucrurile în cazul medicinei, despre care Aristotel și Platon 

consideră că merită să fie cunoscută, dar mai curînd pentru că oferă 
posibilitatea de a formula judecăţi temeinice sau pentru a-i utiliza 
teoretic rezultatele, decît pentru meseria de medic. 


Sexul era un alt factor decisiv care determina cine devenea cetățean 
adult în sensul deplin al termenului: femeile erau excluse. Existau, 
desigur, unele excepţii, mai ales în epoca elenistică și dincolo de 
graniţele Atenei, dar în general, şi cu deosebire la Atena, o femeie era 
integrată în cetate în calitate nu de cetățeană, ci de fiică sau soţie a 
unui cetăţean. Numai în epoca elenistică există cîteva informaţii privi- 
toare la unele fete care sînt angajate personal într-un contract de 
căsătorie cu viitorul soţ; de obicei, acest angajament este semnat de 
tată sau de tutorele fetei. Pentru cea mai mare parte a fetelor de 
condiţie liberă din Grecia, maturizarea era legată de etapa decisivă a 
căsătoriei. Diferenţa de condiţie dintre copiii de sex masculin și cei de 
sex feminin este bine exprimată într-o alternativă înfățișată în Memo- 
rabilia de Xenofon: cui trebuie încredinţaţi copiii de sex masculin 
pentru a fi educați (paideusai) sau fiicele fecioare pentru a fi suprave- 
gheate (diaphylaxai)? În cazul fetelor, noţiunii de paideia îi corespunde 
aceea de custodie. Termenul „fecioară” (parthenos) se referea în primul 
rînd la statutul anterior căsătoriei, mai mult decît la integritatea 
fizică propriu-zisă. O lege atribuită lui Solon stabileşte că dacă un tată 
a descoperit că fiica lui întreţine relaţii sexuale înaintea căsătoriei — 
iar semnul irevocabil era starea de graviditate —, aceasta înceta să mai 
aparţină familiei și putea fi vîndută. Pentru ea, perspectivele căsătoriei 
se închideau ; de aici importanţa custodiei pentru a asigura condiţiile 
de acces la căsătorie. i 

Incă de la naștere, fetele își petreceau cea mai mare a parte a vieţii 
în casă, fiind lăsate în grija mamelor și a sclavelor. Urbanizarea 
crescîndă, datorată creării polis-urilor, atestată după cea de-a doua 
jumătate a secolului al VII-lea, a determinat o deplasare sensibilă a 
atribuţiilor femeilor spre interiorul casei, lăsîndu-le bărbaţilor liberă 
mișcarea în spațiul exterior. Numai femeile mai sărace erau obligate 
să iasă din casă pentru a lucra pe cîmp sau ca negustorese. În casă, 
fetele învățau de timpuriu muncile domestice ale torsului şi gătitului. 
Numai sărbătorile religioase ale cetăţii reprezentau o ocazie pentru a 
ieși, nu însă, desigur, şi banchetele, interzise femeilor care nu erau 
curtezane, dansatoare sau flautiste. Spre deosebire de bărbaţi însă, în 
Atena clasică aceste serbări nu coincideau cu momentele de iniţiere în 
viaţa adultă pentru anumite categorii de vîrstă. De inițiere aveau parte 
doar grupuri restrînse de fete, alese să reprezinte itinerarul pregătirii 
pentru căsătorie. Astfel, în fiecare an, cu ocazia Areforiilor, două fete 
alese din familiile nobile, între șapte şi unsprezece ani, începeau, cu 
aproximativ nouă luni înainte de Panatenee, să țeasă peplos-ul care 
urma să-i fie oferit Atenei cu ocazia acestei sărbători. Țeserea de către 

fete a peplos-ului Atenei este atestată și în alte părți, de exemplu la 
Argos, în onoarea Herei. Poate că şi la Sparta fetele țeseau tunica ce 
era consacrată, în fiecare an, lui Apollo în cadrul Hyacintiilor. În lunile 
dinaintea Panateneelor, cele două fete aveau un regim de viață special; 
iar la sfîrşit își lepădau veșmintele şi colierele de aur. Areforiile marcau 
pentru ele un moment de trecere și de iniţiere: învățau munca femeii, 
torsul și țesutul, şi se pregăteau să devină soţii și mame, asumîndu-și 
sarcina să poarte noaptea pe cap, de la Acropole pînă la o grădină 
închinată Afroditei, un coș al cărui conţinut nu trebuiau să-l cunoască 
şi pe care îl puneau într-un loc sub pămînt, de unde ieșeau purtînd alte 
obiecte sacre înfășurate într-o pînză. În coş se aflau o păpușă înfă- 
ţişîndu-l pe copilul Erechtheus și șarpele, care simbolizau sexualitatea 
şi procreaţia. Din mii de fete erau alese două: ceea ce în trecut consti- 
tuise poate trecerea colectivă a unei întregi categorii de vîrstă la o 
nouă condiţie, printr-o etapă de despărțire de comunitate şi o încercare, 
în perioada clasică a devenit obiectul unei reprezentări simbolice. Avem 
informaţii despre unele cazuri de sacerdoțiu încredințat unor fete în 
etapa prenupţială în Arcadia și în Calabria ; fetele din Locris erau chiar 
obligate să se consacre pe viaţă slujirii templului Atenei. În mod normal 
însă, participarea fetelor la rituri şi servicii religioase era legată în 
mod simbolic de evenimentul decisiv al vieţii lor, care coincidea cu 
căsătoria. La Atena, bunăoară, evenimentul avea loc cu ocazia 
Brauroniilor. Unele fete, cu vîrsta cuprinsă între cinci și zece ani, 
trebuiau să se consacre slujirii zeiței Artemis la sanctuarul de la 
Brauron, lîngă Atena, pentru o perioadă pe care n-o cunoaștem. În 
amintirea ursoaicei favorite a Artemidei, care se refugiase în templul 
său, unde fusese ucisă, ele erau numite ursoaice şi răscumpărau acest 
sacrilegiu slujind în templu. În același timp, refăceau traseul ursoaicei 
de la condiţia sălbatică de care se eliberau, pentru a se pregăti să 
coabiteze cu soţul şi să integreze sexualitatea în cultură. 

Procesiunile, dansurile şi corurile de fete erau elemente esenţiale 
în multe serbări din cetate. În secolul al IV-lea î.Hr., în procesiunea 
Panateneelor, 100 de fecioare, alese din familiile cele mai nobile, purtau 
obiectele de sacrificiu. Dar un mare număr de tinere ateniene participau 
poate mai mult ca spectatoare decît ca protagoniste ale serbării. 

În Atena clasică, dar nu numai aici, nu existau şcoli pentru fetiţe 
sau adolescente. Ele puteau auzi de la mamele lor, de la rudele bătrîne 
şi de la sclave poveşti despre tradiția mitică, legată de riturile religioase 
îndeplinite de cetate, și uneori puteau chiar să învețe să scrie și să 
citească. Dar probabil că nu este departe de concepţia răspîndită în 
lumea bărbaţilor ideea exprimată în unele versuri ale lui Menandru: 
„S-o înveţi pe o femeie să scrie și să citească? Ce greşeală nebunească! 
Ca şi cum i-ai mai da alt venin unui șarpe oribil”. Și în epoca elenistică 
analfabetismul pare mai răspîndit în rîndul femeilor decît în rîndul 
bărbaţilor, dacă ţinem cc: t de numărul de femei care apelau la alții 

pentru a scrie. La Teos exista o școală frecventată de copii de ambele 
sexe, iar la Pergam aveau loc concursuri de recitări poetice şi de lectură 
pentru fete, dar acestea nu erau fenomene curente și chiar educaţia 
fizică era o prerogativă în esenţă masculină. Excepţia cea mai importantă 
o constituia Sparta, unde fetele, la fel de bine hrănite ca şi băieţii, 
înainte de a învăţa să ţeasă și să gătească — ocupaţii rezervate în 
continuare sclavilor, nu soțiilor —, erau îndrumate de timpuriu să se 
antreneze, dezbrăcate și în văzul bărbaţilor, în alergări, în lupte, la 
aruncarea discului și a suliței. Nu știm dacă acestui exemplu spartan 
îi datorăm introducerea probelor feminine de alergare la jocurile olim- 
pice, chiar dacă în zile diferite de acelea ale marilor probe. După 
Pausanias, acestea se desfăşurau pe trei grupe de vîrstă. Nu știm însă 
dacă la întreceri participau și fete din Atena. | 

Mai puţin frecvent şi mai greu era pentru fete să dobîndească o 
instruire superioară. O excepţie o constituie cazul curtezanei Aspazia, 
apropiată a lui Pericle și, în mod semnificativ, o străină, nu o cetă- 
ţeană, precum și grupul lui Sappho de la Lesbos, la începutul secolului 
al VI-lea î.Hr., pentru care nu avem un echivalent atestat în cazul 
Greciei clasice în secolele al V-lea și al IV-lea. Este vorba despre o 
asociaţie culturală în care fetele din Lesbos, dar și din unele cetăți de 
pe coasta ionică, practicau dansul şi cîntul, învățau să cînte la liră şi 
să participe la ceremonii de nuntă și religioase și, poate, la concursuri 
de frumusețe, dobîndind calităţile cerute pentru a se căsători cu personaje 
nobile. Acest fapt pare să confirme libertatea mai mare de care se 
bucură fetele din familiile nobile în epoca veche, comparativ cu dis- 
criminarea atît de caracterisică Atenei clasice. În acest cerc s-au dezvoltat 
și legături homoerotice, care, în cazul Spartei secolului al VII-lea, sînt 
atestate de partheniile lui Alcman, dar aceasta nu înseamnă că aici se 
făcea și o educaţie sexuală prenupțială. 

In viaţa fetelor provenind din familii libere din Grecia, căsătoria 
reprezenta un rit de trecere decisiv. Prin căsătorie femeia realiza, în 
mai mare măsură decit bărbatul, o schimbare de statut radicală. Dobîndi- 
rea statutului de femeie, în locul aceluia de parthenos, însemna pentru 
ea să devină soție și potenţială mamă a unor viitori cetățeni de sex 
masculin. Spre deosebire de aceștia, progeniturile feminine nu rămîneau 
timp îndelungat în casa tatălui, ci se căsătoreau devreme, adesea 
înainte de a împlini șaisprezece ani, și de cele mai multe ori cu bărbaţi 
mai în vîrstă ca ele cu cel puţin zece ani. Contractarea căsătoriei se 
petrecea chiar mai devreme; pentru sora lui Demostene aceasta s-a 
întîmplat cînd avea vreo 5 ani. Legea cetății Gortyna din Creta fixa 
începutul vîrstei nubile la doisprezece ani. Diferenţa de vîrstă nu era 
de natură să întărească legăturile afective și intelectuale dintre soți. 
Xenofon a atribuit lipsa de educaţie a soțiilor faptului că se căsătoreau 
la o vîrstă precoce. 

Pentru a înțelege caracteristicile căsătoriei ateniene trebuie să ne 
amintim că aceasta era un contract între doi bărbaţi, tatăl sau tutorele 
fetei şi viitorul soţ. Pentru fete, în schimb, căsătoria însemna în esență 
mutarea din casa tatălui în casa soțului, despărțirea de prima și 
intrarea în cealaltă, trecerea de sub tutela tatălui sub cea a soțului în 
chestiunile juridice. În Egipt însă, care în viziunea lui Herodot și a lui 
Sofocle constituie antipodul prin excelenţă al lumii grecești, femeile 
ieșeau din casă pentru a procura hrana, în timp ce bărbaţii rămîneau 
în casă și ţeseau. Viitoarea soție se pregătea de ziua nunţii oferindu-i 
Artemidei jucăriile ei de fetiță şi tăindu-şi părul, semn al despărțirii 
de adolescență. La Trezena, fata îi dăruia centura Atenei Apaturia. 

În ajunul nunţii cei doi miri se purificau printr-o baie rituală, în 
cîntecele nupţiale, în care li se ura să aibă copii buni, iar tatăl miresei 
le aducea jertfe lui Zeus, Afroditei, Herei, Artemidei și lui Peitho. 
Ceremonia propriu-zisă, ca itinerar al fetei de la casa tatălui la aceea 
a soţului, confirma faptul că adevărata protagonistă a ritului de trecere 
şi a schimbării de situaţie era femeia. Începutul nunţii consta într-un 
banchet, în casa tatălui fetei, în timpul căruia un copil trecea printre 
meseni purtînd pîinea și rostind fraza: „Au alungat răul; au găsit 
binele”. Pîinea simboliza trecerea de la sălbăticie la civilizație. La 
banchet, fata asista acoperită de văluri și înconjurată de prietene și 
numai la sfîrșit putea să-și arate chipul celor prezenţi. După cîntecele 
nupţiale, libaţii și urări, un cortegiu nocturn iluminat de făclii o însoțea 
pe fată, care mergea la casa soţului într-un car. Aici intra purtînd o 
sită de orz, care prefigura noua ei îndeletnicire, prepararea hranei. 
Lîngă vatra noii sale case ea primea ofranda constînd din smochine 
uscate și prăjituri, care marcau integrarea ei în casă. Apoi cei doi miri 
intrau în iatacul nupţial, la uşa căruia stătea de pază un prieten al 
mirelui, şi căsătoria se consuma. Prin însăși desfășurarea ei spațială, 
ceremonia nupţială se prezenta ca o trecere de la o casă la alta şi nu 
din spaţiul privat al casei în acela mai larg şi public al cetăţii; prin 
mobilitatea ei, fata permitea instituirea unei legături între două familii. 


„Căsătoria este pentru fecioară ceea ce războiul este pentru băiat” 
(Vernant). În situaţii de război şi de ameninţare continuă cu războiul, 
factor decisiv atît de prosperitate, cât şi de decădere economică, deţi- 
nerea de capacităţi militare era esenţială. Pentru băieţii care erau fii 
de cetăţeni, maturizarea însemna să devină soţi şi taţi, dar mai ales 
să devină cetățeni apți să apere propria cetate şi să o conducă politic. 
Războiul şi lupta cu armuri grele, în falange, nu erau încredințate, cel 
puţin pînă în secolul al IV-lea î.Hr., unei armate de profesioniști, ci 
cetăţenilor, care trebuiau să dovedească aceleași virtuţi de curaj și 
hotărîre necesare pentru a conduce cetatea în timp de pace. Acest 
lucru era valabil pentru toate cetăţile, indiferent dacă erau conduse de 
un regim democratic sau aristocratic. Mai ales după victoria împotriva 

Atenei în războiul peloponesiac, Sparta a reprezentat în viziunea 
multor intelectuali modelul ideal de cetate aptă să-şi pregătească 
tinerii pentru război. Xenofon atribuia această supremație caracterului 
public al educaţiei spartane, care nu lăsa educația copiilor în seama 
competenţelor şi a arbitrarului familiei. Nou-născuţii erau imediat 
puși la încercare și încredințaţi doicilor care-i spălau în vin și nu în 
apă, cei bolnăvicioși fiind cuprinși de convulsii. Doicile, și nu mamele 
se ocupau de creşterea lor; nu îi înfăşau şi îi obișnuiau să se hrănească 
frugal, să nu se alinte şi să nu le fie frică de întuneric și de singurătate. 
O anumită idealizare caracterizează educaţia spartană așa cum este ea 
descrisă de Xenofon şi Plutarh. Dar este neîndoielnic că scopul acesteia 
era călirea şi antrenarea fizică încă din prima copilărie. Etapa decisivă 
începea la şapte ani, cînd băieții erau grupaţi în echipe, agelai — termen 
ce desemnează în limbajul obişnuit turmele de animale care trebuie să 
fie păzite —, erau deprinşi să trăiască în comun în afara casei și supuși 
la agoge, antrenamentul pentru dobîndirea disciplinei, supunerii şi 
combativităţii. Numai moştenitorii aspiranţi la tron erau scutiţi, dar 
se menționează că Agesilaos s-a supus acestor antrenamente pentru a 
învăța și el supunerea. Trecerea prin agoge îi făcea pe băieţi apți să 
devină homoioi, „semeni”, adică cetățeni cu drepturi depline, scutiți de 
prestarea oricărei munci. De la acest antrenament erau excluși în mod 
firesc iloţii şi periecii. Băieţii erau rași în cap și obișnuiți să meargă 
desculți; la doisprezece ani începeau să poarte aceeaşi îmbrăcăminte 
atît iarna, cît şi vara şi dormeau pe saltele din trestie tăiată cu propriile 
lor miini. În timpul Gymnopediilor, serbări care aveau loc în plină vară, 
făceau antrenamente în agora, goi sub soarele arzător. Primeau mîncare 
puţină, pentru a se obişnui să şi-o procure prin viclenie, furînd fără să 
fie prinși, fiindcă în caz contrar ar fi fost biciuiţi. Supunerea se obținea 
printr-un sistem de recompense şi pedepse: în toate etapele educaţiei 

sale, tînărul era supus ordinelor unuia mai în vîrstă, dar întotdeauna 
de condiţie liberă şi nu sclav, cum era pedagogul atenian. Un control 

social atît de riguros determina un conformism total şi întărea dorinţa 

de integrare în corpul social. Dar la aceasta se adăuga exigenţa spe- 

cifică formațiilor militare de a-i alege pe cei mai capabili să comande 

şi de a constitui trupe selecționate. În acest scop se organizau întrecerile 
între membrii acelorași clase de vîrstă, în timpul serbărilor şi în cadrul 
tradiției tipice a luptelor simulate. 

Muzica era și ea prezentă în educaţia copiilor. În timpul Gymnopediilor 
aveau loc concursuri de dansuri corale, uneori cu măști, pentru ambele 
sexe, așa cum se întîmplă începînd cu secolul al VII-lea cu prilejul 
Karneelor, serbări în onoarea lui Apollo. La Hyacintii erau prezentate 
coruri de copii şi de adolescenți. Dar partea centrală din agoge era 
ocupată, mai mult decît de învățarea scrierii și a citirii, de exerciţiile 
fizice care îi pregăteau pe tineri în vederea concursurilor. Nu este 
întîmplător faptul că în fazele mai timpurii ale jocurilor olimpice mulți 

campioni erau spartani. Alături de întrecerile sportive și de război se 
aflau luptele simulate, care ritualizau agresivitatea și se exprimau 
într-o complementaritate de cooperare și înfruntare. Pe o insulă formată 
de rîul Eurotas, în apropierea templului Artemidei, o zeitate legată în 
mod special de universul adolescenţei şi de tensiunea dintre sălbăticie 
şi domesticitate, avea loc o luptă între două echipe de tineri, fiecăreia 
dintre ele fiindu-i desemnat, prin tragere la sorți, unul dintre cele 
două poduri de acces dinspre uscat. În noaptea premergătoare dei 
cerii, cele două echipe sacrificau fiecare cîte un cine lui Ares, zeul 
războiului ; apoi erau puși să lupte doi mistreți și se făceau pronosticuri 
asupra învingătorului. Întrecerea începea în zori și consta în ocuparea 
ins lei şi alungarea adversarilor, care erau azvirliţi în apă, printr-un 
amestec de luptă hoplitică în formaţie și încăierare sălbatică, din 
moment ce era admisă orice metodă, chiar și muşcăturile și loviturile 
i Data propriu-zisă, cu etapele sale de separare şi ala 
izolată, iar apoi de reintegrare, se făcea prin așa-numita krypteia, care 
privea doar o elită de efebi și era practicată individual, nu în grup, în 
condiţii dificile de trai îndelungat sub cerul liber, fără lider da 
şi provizii și avînd drept armă doar un cuțit. Sete să se 
ascundă şi să nu se lase surprinși, pentru ca pe timpul nopţii să 
exercite un veritabil serviciu de poliție față de iloți, cărora le puneau 
capcane. Nu trebuie să uităm că spartanii adulți aveau i ia a de a 
participa zilnic la mesele comune ale bărbaţilor şi de obicei nu locuiau 
pe proprietăţile lor. În plus, revoltele sclavilor erau destul A rame 
roase. De aici importanţa unui serviciu de supraveghere și poliţie; în 
acest mod, efebii începeau să fie folosiți într-o funcţie publică. Krypteia 
era o instituție opusă și simetrică luptei hoplitice; avea loc noaptea, 
în munţi, era exercitată de indivizi izolați, neînzestraţi cu arme, și lua 
forma vînătorii pe cîmpuri necultivate. Reprezenta momentul dramatic 
cînd insul părăsea vîrsta copilăriei şi se pregătea pentru război. Deve- 
niţi bărbaţi, cei ce fuseseră supuși la krypteia erau probabil reia 
în corpul de elită al celor 300 de cavaleri, care nu luptau totuși călare. 
Cu toate acestea, la Sparta, trecerea la viaţa adultă, al cărei moment 
exact este greu de precizat, comporta o continuitate mai mare cu viața 
precedentă, prin dominanta militară prezentă în toate fazele. „Este 
greu de spus dacă la Sparta vîrsta adultă este o copilărie prelungită 
sau mai degrabă dacă nu cumva copilăria este un antrenament timpuriu 
pentru viaţa adultului şi a soldatului” (Vidal-Naquet). Căsătoria era 
considerată obligatorie, ca o condiție esențială pentru reproducerea 
viitorilor soldaţi, iar pentru celibatari erau prevăzute sancțiuni; dar 
ea nu era pentru tineri un rit de trecere care marca sfîrşitul adoles- 
cenţei şi angajarea într-un nou mod de viață. Căsătoria avea loc prin 
răpirea soției. Fata era tunsă, îmbrăca haine bărbătești şi trebuia he 
se culce pe o saltea de paie, singură și în întuneric. Izolarea, care î 

pregătea pe efeb pentru funcția de soldat hoplit, o pregătea pe fată 
pentru căsătorie ; aceasta era consumată rapid, după care soțul își lăsa 
soția şi se întorcea să doarmă cu camarazii de vîrsta lui. Noţiunea de 
oikos de la Atena nu avea un corespondent aici; nici după nuntă, pînă 
la aproximativ treizeci de ani, soțul nu locuia împreună cu soţia, ci, 
așa cum se întîmpla și în Creta, trăia în comun cu membrii din 
categoria sa de vîrstă și avea cu soția doar întilniri ocazionale, cu scop 
de procreere, astfel încît era admis ca ea să fie fecundată și de alţi 
bărbaţi. Mesele comune şi conviețuirea prelungită între bărbaţi se 
împleteau strîns cu funcția pedagogică dezvoltată de raporturile homo- 
sexuale în societatea spartană. La banchetele adulţilor participau şi 
paides, care deprindeau atitudinile și felul de a vorbi potrivite bărbatului 
adult liber inclusiv prin intermediul acestor raporturi homosexuale. 
Obiceiul banchetelor era răspîndit în lumea greacă ; este atestat şi 
la Milet, Thurioi, Megara, Teba și în alte cetăţi, în special în Creta, 
unde homosexualitatea îndeplinea un rol esenţial î în trecerea la vîrsta 
adultă. Încă din Antichitate se considera că multe instituţii spartane 
erau de inspirație cretană. Aici, împărţirea pe categorii de vîrstă era 
esenţială pentru organizarea societăţii și reproducerea corpului ales al 
aristocraților războinici aflaţi la putere, prin intermediul antrenamen- 
tului și ui cooptării de noi membri. Și în Creta, după o perioadă în care 
se aflau permanent sub supravegherea femeilor, băieţii luau parte 
alături de taţii lor la banchete, unde stăteau pe jos și serveau la 
mesele adulţilor. Învăţau citirea, scrierea și muzica şi, sub conducerea 
unui paidonomos, se antrenau la gimnastică și în simulacre de luptă. 
La șaptesprezece ani, paides din cele mai bune familii adunau în jurul 
lor alți camarazi de aceeași vîrstă și formau agelai, în care erau hrăniţi 
pe cheltuiala cetăţii. În fruntea fiecărei agele se afla aproape întotdeauna 
tatăl băiatului în jurul căruia se constituise grupul. Acesta îi conducea 
la vînătoare şi la antrenamente și dădea pedepsele. În cei zece ani de 
încorporare într-o agele, pînă la vîrsta de aproximativ douăzeci şi şapte 
de ani, înainte de a intra în grupul oamenilor maturi, denumit eteria, 
de a participa împreună cu ei la ospeţele comune şi de a dormi în 
andreion, casa bărbaţilor, tinerii se antrenau şi în dansul războinic cu 
arme pirrica. În Creta, relația homosexuală dintre un băiat şi un 
amant mai vîrstnic era esențială pentru a deveni bărbat, dar îmbrăca 
forma răpirii rituale şi nu a curtării. Amantul care intenţiona să 
răpească un tînăr le aducea la cunoștință prietenilor băiatului intenția 
sa cu trei zile înainte. Prietenii tînărului hotărau dacă permiteau 
răpirea sau o împiedicau, în funcţie de rangul social al amantului. 
Condiţia obligatorie era ca acesta să fie superior sau egal în rang cu 
băiatul. În acest caz, răpitorul, însoţit de prieteni, îl putea duce pe 
băiat în afara cetăţii, la ţară, unde benchetuiau şi se mergea la vînă- 
toare — îndeletnicire tipică eroilor, modele ale efebilor — timp de două 
luni, după care nu mai avea voie să-l rețină. Momentul despărțirii era 

totodată unul de integrare într-o nouă viață, specific oricărei inițieri. 
Revenit în cetate, băiatul îşi redobîndea libertatea, după ce primise în 
dar echipamentul militar, un bou şi o cupă; el sacrifica boul în cinstea 
lui Zeus şi ospăta grupul care îl însoțise acasă, exprimîndu-și mulţu- 
mirea sau nemulțumirea în legătură cu perioada de intimitate petrecută 
împreună cu amantul. Dar pentru băieţii de familie bună nu era bine 
să nu-şi găsească un amant. Aceasta însemna că tînărul era lipsit de 
calităţile care l-ar fi făcut apt să intre în grupul adulţilor războinici, 
calități simbolizate de dăruirea armelor după inițierea homosexuală. 
În plus, cei răpiți se bucurau de locuri de onoare în coruri și gimnazii 
şi, ca semn distinctiv, purtau haina primită de la amantul lor, intrînd 
astfel în elita celor numiţi Fleinoi, „iluștri”. 


Comparativ cu aceste modele educative, Atena le putea părea auto- 
rilor din vechime locul unde taţii aveau libertatea să hotărască asupra 
drumului pe care fiii lor trebuiau să-l urmeze pentru a deveni adulți. 
Ceea ce este numai pe jumătate adevărat, fiindcă viaţa copilului și a 
adolescentului atenian era prinsă și ea într-o rețea deasă de manifestări 
religioase prin care cetatea îşi celebra propriile valori, implicînd în 
mecanismul său consensual întreaga comunitate. Autorul Constituției 
Atenienilor deplîngea numărul exagerat de sărbători de la Atena, mai 
mare decît în oricare altă cetate grecească, și faptul că sacrificiile, în 
timpul cărora se tăiau multe animale, îngăduiau să se asigure mîncarea 
pentru întregul demos, chiar și pentru cei mai săraci. La Atena, totuși, 
tatăl nu avea niciodată drept de viaţă și de moarte asupra fiului; lui 
îi reveneau însă decizia de a-l admite în familie şi dreptul, pînă la 
majoratul fiului, de a-l transfera într-o altă familie prin intermediul 
adopţiei sau de a-l încredința unui tutore, pentru cazul în care el 
însuși murea. Orfan era considerat în primul rînd cel căruia îi murea 
tatăl. 

Între a cincea şi a zecea zi de la nașterea unui băiat aveau loc, în 
prezența membrilor familiei, Amfidromiile, în timpul cărora nou- 
-născutul era purtat în braţe în jurul vetrei din casă, în semn că a fost 
acceptat. În cea de-a zecea zi aveau loc un sacrificiu şi un banchet, iar 
copilului i se dădea un nume. În primii ani de viaţă el era încredințat 
pentru îngrijire mamei sau unei doici, de cele mai multe ori o sclavă, 
în timp ce tatăl îşi petrecea cea mai mare'parte a zilei în afara casei. 
Herodot lăuda obiceiul persan ca băiatul să nu-i fie arătat tatălui 
înainte de virsta de cinci âni, pentru ca, în cazul în care murea 
prematur, tatăl să nu sufere. 

Jocurile şi povestirile din tradiția mitică ocupau timpul copilului, 
care, în timpul Anthesteriilor, serbări în onoarea lui Dionysos, era 
implicat într-un ritual avînd drept element central deschiderea chiupurilor 
de vin şi degustarea vinului nou. Cu acest prilej aveau loc concursuri 
de băut, la care participau inclusiv sclavii și băieții mai mari de trei 

ani. În cea de-a doua zi a serbării, așa-numita zi a cupelor, acești 
băieţi primeau în dar cărucioare şi figurine din ceramică reprezentînd 
animale, precum și un mic pocal cu care participau la întreceri, încoronați 
cu flori. Dreptul de a bea vin constituia primul pas spre integrarea în 
lumea adultă, unde banchetul, de la care femeile erau excluse, constituia 
una dintre manifestările importante. În mormîntul copiilor morţi înainte 
de a împlini trei ani se punea un mic pocal, care avea sensul unei 
realizări simbolice cel puţin în lumea de dincolo. 

Şi iniţierea în Misterele Eleusine le era permisă băieţilor, iar printre 
funcţiile onorifice era prevăzut aici așa-numitul pais aph'hestias, un 
fiu al cetății, aparținînd unei familii ateniene nobile, ales anual să fie 
inițiat pe cheltuiala comunității și să obţină astfel pentru ea grațiile 
Demetrei. Alţi doi băieţi, aleși după origine şi bogăție, purtau în proce- 
siunile din timpul Oschoforiilor, în cinstea lui Dionysos, crengi de viţă 
încărcate cu struguri și erau îmbrăcaţi în haine femeiești, după un 
obicei specific riturilor de trecere, care, dramatizînd accesul la virilitate, 
atenua în același timp trecerea la o nouă condiţie prin intermediul 
unei legături cu condiţia „feminină” a copilăriei, trăită în casă, într-o 
lume de femei pe care în acel moment era pe cale să o părăsească. 
Aceeași funcţie o avea tăierea părului, consacrată Artemidei în timpul 
Apaturiilor, la vîrsta de șaisprezece ani, cînd tatăl își recunoștea fiul 
în faţa fratriei. 

Un moment esenţial în'cadrul serbărilor era constituit de întrecerile 
de gimnaăstică şi concursurile muzicale, care aveau în același timp 
rolul de a demonstra în faţa adulților capacităţile dobîndite. Ele erau 
un instrument prin care comunitatea controla, pentru diferitele grupe 
de vîrstă: care se întreceau, dacă existau condiţiile pentru propria 
reproducere şi supraviețuire. Astfel, în epoca clasică a Atenei, în timpul 

- Oschoforiilor, la cursa de alergare de 7 kilometri participau 20 de 
adolescenți din cele mai bune familii, dispuși în cupluri. Fiecare cuplu 
reprezenta unul dintre cele zece triburi în care era subîmpărțită ceta- 
tea, care devenea în:'felul acesta adevăratul protagonist al jocului, 
încheiat cu procesiunea celor zece învingători. Dar întrecerile atletice 
pentru cele trei categorii de vîrstă — copii, adolescenți și adulţi, fuseseră 
introduse în anii 566-565 î.Hr. în cadrul Panateneelor. Acestea inclu- 
deau jocuri consemnate deja în cea mai mare parte de Homer şi pen- 
tatlonul, alcătuit din luptă, alergare, săritura în lungime, aruncarea 
discului și aruncarea suliței. Nu există informaţii despre concursurile 
de înot, în schimb sînt atestate numeroase întreceri cu arme sau călare, 
precum şi spectaculoase lampadoforii, concursuri de ştafetă cu torţe, 
în timpul Teseelor, introduse spre anul 475 î.Hr. 

Întrecerea era însă o realitate care depășea granițele cetăţii; ea 
deschidea tinerilor orizonturi dincolo de acestea şi trezea simţul compe- 
tiției cu alte cetăţi greceşti, unde se organizau jocuri pythice, isthmice, 
nemeene și olimpice. La această din urmă manifestare, întreceri pentru 

tineri au fost introduse încă din cea de-a doua jumătate a secolului al 
VII-lea, fără să fie însă permis pancraţiul, un amestec de trîntă şi 
pugilat, admis abia spre anul 200 î.Hr. La Olympia, în după-amiaza 
celei de-a doua zile a concursurilor aveau loc competiţiile rezervate 
adolescenților, copii legitimi ai cetăţenilor greci liberi, cu vîrste cuprinse 
între doisprezece şi optsprezece ani, chiar dacă, neexistînd certificate 
de naştere, nu se putea şti întotdeauna vîrsta reală a concurenţilor. 
Desigur, aristocrații aveau mai multe posibilități de antrenament ; 
astfel, întrecerile ecvestre, care necesitau un echipament mai costisitor, 
erau întotdeauna apanajul lor. Numai unor tineri promițători cetatea 
sau unii stăpîni le dădeau bani pentru antrenament. Participanţii la 
jocuri aparţineau tuturor straturilor sociale, chiar dacă nu pentru toți 
tinerii sportul constituia o componentă obişnuită a activității. E) 

Lupta aristocratică din epoca arhaică era o dovadă a valorii indivi- 
duale, în schimb lupta hoplitică a introdus acțiunea în grup şi coopera- 
rea ca elemente decisive. Într-o anumită măsură, întrecerile contribuiau 
la consumarea acelui simţ al competiţiei individual, absent sau 
secundar în război. Scopul concursurilor nu era să stabilească întîietăţi; 
prin ele se urmăreau victoria individuală asupra adversarilor și împărtă- 
şirea gloriei cu propria familie și cu cetatea. Același caracter îl aveau 
şi întrecerile muzicale care se organizau în multe locuri în lumea 
greacă. Avem informaţii despre un naufragiu petrecut spre sfirşitul 
secolului al V-lea, în care au murit 35 de băieţi din Messena, membri 
ai unui cor ce se îndrepta spre Rhegium, cărora messenienii îndurerați 
le-au înălţat în Olympia statui de bronz, iar Hippias din Elida le-a 
dedicat o inscripție. ae 

În momentul cînd funcţia militară a încetat să constituie prero- 
gativa exclusivă a claselor aristocratice şi s-a conturat chipul nou al 
cetățeanului hoplit, antrenamentul sistematic de gimnastică a trecut 
pe primul plan. În secolul al VI-lea î.Hr., aproape peste tot în Grecia 
au apărut gimnazii și palestre. Ca și teatrul, gimnaziul devine un 
edificiu caracteristic pentru cetatea greacă. O dată cu cuceririle lui 
Alexandru, cînd grecii s-au stabilit în Egipt şi în Orient, gimnaziul a 
devenit o marcă a identităţii lor, care-i distingea de populaţiile băștinașe. 
La Ierusalim, marele preot lason, dornic să se integreze în cultura 
ocupanților, a întemeiat, cu permisiunea regelui Antioh Epiphanes, un 
gimnaziu pentru copiii evrei. În gimnaziu, începînd de la vîrsta de 
doisprezece ani, dar poate și mai devreme, băieţii se antrenau sub 
conducerea unui maestru, pedotribul, în toate exerciţiile de gimnastică 
care aveau loc în concursurile din cadrul cetăţii şi în cele dintre cetăţi. 
Ei se antrenau goi, unşi cu ulei şi în acompaniament muzical. În epoca 
elenistică, la Pellene, nu puteai intra în rîndurile cetăţenilor fără să 
fi frecventat înainte gimnaziul. De obicei însă frecventarea gimnaziului 
nu era prescrisă prin lege; faptul de a-l fi frecventat, totuși, conferea 
o neîndoielnică distincție socială. Nu întîmplător la Atena sclavilor le 

era interzis să facă gimnastică şi să se ungă cu ulei în palestre. Aceasta 
îi împiedica și să se deprindă eventual cu mînuirea vreunei arme, dar 
într-o lege atribuită lui Solon interdicţia era însoţită de aceea care nu 
dădea voie sclavilor să întreţină raporturi homosexuale cu băieţii de 
condiţie liberă. Într-o lege din Beroia de la jumătatea secolului al 
II-lea î.Hr., interdicţia de a frecventa gimnaziul se extindea şi la sclavii 
eliberaţi și chiar la fiii lor, la indivizii decăzuţi, la cei care practicau 
prostituţia sau exercitau activităţi comerciale, la beţivi și nebuni. 
Interdicţia avea rolul de a-i feri pe oamenii liberi de raporturi homo- 
sexuale nedemne. Fără îndoială, homosexualitatea avea o pondere 
importantă în comunitățile cu caracter accentuat militar, cum sînt 
Creta și Sparta sau Teba în secolul al IV-lea î.Hr., comunităţi în care 
amantul îi dăruia iubitului său echipamentul de război în momentul 
cînd acesta era consacrat efeb. La Teba, aşa-numitul batalion sacru 
era alcătuit tocmai din asemenea perechi de amanți. Dar chiar și într-o 
cetate ca Atena raporturile homosexuale îndeplineau o funcţie decisivă 
în trecerea la viața adultă. După ce părăsea casa femeilor, băiatul își 
petrecea o bună parte a zilei în gimnaziu. Aici avea loc şi iniţierea lui 
în viața sexuală. Era greu pentru un tînăr atenian să aibă raporturi 
sexuale cu femei sau cu fete de condiţie liberă, mai ales din clase mai 
înstărite. Pe de altă parte, relaţiile cu tinerele sclave reduceau valoarea 
acestora şi semnificaţia lor emoţională. Chiar dacă nu trebuie să excludem 
posibilitatea ca între băieţii de aceeași vîrstă să fi avut loc raporturi 
homosexuale, regula stabilea o diferență de vîrstă între amant şi 
băiatul iubit de el. Această diferență făcea posibile, pe de o parte, 
distincția între rolul pasiv și cel activ, nu doar în sensul fizic, şi, pe 
de altă parte, dimensiunea pedagogică a raportului. Frecventarea gimna- 
ziului era permisă, pe lîngă băieţi, doar cetăţenilor liberi adulţi care 
dispuneau de mult timp liber, deci înstăriți şi de familie. Aceştia 
puteau să-i vadă pe tineri antrenîndu-se și să converseze cu ei pentru 
a le trezi interesul. Curtarea era adesea descrisă de antici cu metafore 
ale vînătorii; o pradă este respectată și rîvnită atunci cînd nu se lasă 
prinsă imediat. Băiatul trebuie să dea dovadă de stăpînire de sine și 
să-și pună amantul la încercare, testîndu-i caracterul. Pasivitatea 
constitutivă a iubitului nu trebuie să se transforme în sclavie. În acest 
fel se alcătuiau modele de conduită care tindeau să formeze capacităţile 
de a comanda sau de a fi comandat ale viitorului cetățean liber. Băiatul 
de condiţie liberă ce se prostitua pentru bani era exclus din comu- 
nitate, deoarece accepta rolul pasiv de prostituat, care de obicei era 
asumat de sclavi sau de străini. La Atena erau prevăzute pedepse 
pentru taţii, părinţii şi tutorii care, pentru bani, obligau la prostituție 
un băiat liber şi, de asemenea, pentru cel care-i cumpăra favorurile. 
Cînd îi creștea barba, băiatul abandona statutul de iubit. Devenit 
adult, putea să şi-l asume pe acela de amant, chiar dacă era căsătorit 
deja. Așadar, raportul homosexual nu era văzut în opoziţie cu relaţia 

heterosexuală. Dacă aceasta din urmă permitea, în cadrul căsătoriei, 
nașterea fizică a viitorilor cetățeni liberi, dimensiunea pedagogică a 
raportului homosexual contribuia la formarea lor morală și intelectuală. 


Celălalt loc care, la Atena şi în alte părți, poate chiar înaintea 
gimnaziului, îi primea pe copiii cetăţenilor liberi era așa-numitul 
didaskaleion, școala unde aceștia învățau să citească și să scrie. Exis- 
tenţa şcolii este atestată deja la începutul secolului al V-lea î.Hr., cînd, 
în Chios, acoperișul unei școli s-a prăbuşit, omorînd 119 băieţi care 
învățau grammata. Această moarte în masă a copiilor era înregistrată 
cu o mare îngrijorare, fiindcă priva dintr-o dată micile cetăţi greceşti 
de o generaţie de schimb. În acelaşi secol, atletul Cleomedes din 
Astypalaia, privat de premiul la jocuri pentru că provocase moartea 
adversarului său,.a lovit furios stîlpul care ţinea acoperișul unei școli 
unde se aflau 50 de copii. De asemenea, Tucidide relatează că tracii 
au dat năvală în şcoala cea mai frecventată din Mycalessos și i-au ucis 
pe toţi copiii. Nu avem dovezi că ar fi existat o instruire obligatorie 
pentru fiii legitimi ai cetăţenilor atenieni înainte de epoca elenistică; 
totuși, fiecare din ei putea să primească această instrucție și, în fapt, 
taţii aveau tendința de a-i trimite la grammatistai și la pedotribi 
pentru perioade variabile, în funcţie de condiţia lor economică. Printre 
obligaţiile tutorelui unui orfan care nu era lipsit de mijloace se număra 
şi aceea de a-l educa, plătind cheltuielile. 

Grija pentru orfani, la Atena şi în alte părți, nu coincidea cu grija 
pentru săraci. Singurii orfani privilegiați erau fiii celor căzuţi în război, 
pentru care Atena a legiferat, începînd de la jumătatea secolului 
al V-lea î.Hr., întreţinerea şi educarea pe cheltuiala cetății pînă la 
vîrsta adultă. Decretul lui Teosotides va extinde temporar acest drept 
şi la fiii atenienilor care muriseră de moarte violentă în timpul tiraniei 
Celor Treizeci. Cu ocazia marilor Dionysii, înainte de reprezentațiile 
tragice, orfanii celor căzuți în război erau prezentaţi poporului şi un 
crainic anunţa că taţii lor muriseră vitejește, iar polis-ul îi va crește ca 
pe fiii săi. Prin urmare, ei aveau dreptul și la primele locuri la teatru. 
Era, în mod evident, o măsură politică menită să asigure coeziunea socială 
şi zelul militar; dar ea le permitea totodată unor membri ai clasei 
inferioare a teţilor să acceadă la o instruire pe care de obicei doar fiii 
cetăţenilor mai înstăriți puteau să o primească. Și Alexandru va dispune 
ca orfanilor macedonenilor căzuți să li se plătească solda taţilor. Unele 
inscripţii din perioada elenistică atestă oferte ale persoanelor particulare 
către cetăţile Teos și Milet cu scopul de a plăti salariile învăţătorilor 
pentru toţi băieţii de condiţie liberă, iar în secolul al II-lea î.Hr., regii 
Pergamului au trimis grîu şi bani la Rodos pentru a plăti aceste 
cheltuieli. Acestea sînt însă cazuri izolate ; în mod curent, inițiativa de 
a-şi instrui propriii fii le aparţinea taţilor. Învățătura nu era în sine 
un factor de promovare socială ; chiar și fiii străinilor puteau să beneficieze 
de ea, dar aceasta nu le modifica statutul juridic. 

Trimiterea fiului în casa particulară a unui învățător — şi nu într-un 
edificiu public construit pe cheltuiala cetăţii cum era gimnaziul — era 
legată de tradiţia mitică, ce-l descria pe eroul trimis în afara casei la 
un tutore, ca Ahile la Phoenix. Dar aşa-numitul didaskaleion avea 
dreptul de a aduna mai mulți elevi sub tutela unui singur învăţător. 
Băiatul era însoţit aici de un sclav al tatălui său, pedagogul, care 
trebuia să-l supravegheze şi putea să-l pedepsească, dacă era necesar. 
La Atena, învăţătorilor le era interzis să-și deschidă şcoala, iar pedotri- 
bilor să-și deschidă palestrele înainte de răsăritul soarelui şi să le ţină 
deschise după apus. Nu existau însă învățători autorizaţi, desemnaţi 
sau verificați de cetate pe baza competenţei sau pe baza eliberării de 
diplome. Singurul control al școlii asupra învățătorului era de natură 
morală. Numai vîrsta înaintată şi existenţa unui loc public cum era 
gimnaziul puteau să așeze relaţiile homosexuale pe o bază pedagogică 
corectă. 

În didaskaleion băiatul învăţa să scrie și să citească și învăţa 
muzica, dar nu în scopuri profesionale, ca scribii orientali. O dată cu 
extinderea scrierii la redactarea legilor și a decretelor cetăţii, compe- 
tenţa cititului putea să nu mai fie relevantă pentru încadrarea în 
rîndurile cetăţenilor cu drepturi depline. Deprinderea cititului cu voce 
tare, trecînd de la litere la silabe, apoi la cuvinte și, ulterior, deprin- 
derea de a scrie urmînd aceleaşi etape puteau să ia însă ani întregi. 
De asemenea, băiatul învăța pe de rost versuri și fragmente mai ample 
din operele poeţilor, în special din Homer, care a fost întotdeauna 
considerat un punct de referință fără egal pentru a oferi modele de 
comportament şi un rezervor de valori. În schimb, limbile străine au 
lipsit întotdeauna din preocupările pedagogice ale grecilor. Într-un 
papirus din secolul al III-lea î.Hr., destinat școlii, apar și exerciţii de 
aritmetică elementară. Dar învățarea matematicii superioare, care nu 
avea în vedere doar scopurile practice legate de calcule și măsurători, 
a rămas întotdeauna limitată la un cerc destul de strîns de specialişti. 

Aspectul competitiv a pătruns şi în acest tip de instrucţie, nu numai 
în cea sportivă. Există numeroase informaţii, mai ales din perioada 
elenistică, despre concursuri de citit şi de recitat; la Magnesia a avut 
loc chiar și un concurs de aritmetică. Și aceste întreceri se organizau 
de multe ori în timpul serbărilor relig .oase din gimnaziu sau din cetate. 
Lucrul era valabil mai ales pentru celălalt ingredient fundamental al 
educaţiei tinerilor alături de gimnastică : muzica, ce constituia compo- 
nenta esenţială pentru coruri și dansuri cu ocazia festivităților, atît la 
Atena, cît și la Sparta. 

După Polybios, în Arcadia muzica făcea parte din educaţia oame- 
nilor pînă la vîrsta de 30 de ani. Învăţarea muzicii presupunea în 
primul rînd cunoașterea lirei și a cîntului acompaniat de aceasta. 
Pe lingă liră exista și așa-numitul aulos, un instrument de suflat mai 
apropiat de oboi decît de flaut; dar lira permitea cîntatul din gură, în 

timp ce aulos-ul deforma chipul și, prin urmare, învățarea lui i se 
părea unui aristocrat ca Alcibiade nedemnă de un om liber, întrucît 
nu-i permitea exprimarea prin cuvinte. Apollo îl învingea pe Marsias, 
virtuozul aulos-ului, nu doar în mitologie; încă din secolul al IV-lea 
î.Hr. utilizarea acestui instrument a fost treptat lăsată pe seama 
specialiştilor. Învăţarea unui instrument şi a cîntului, atît de importantă 
pentru cultul și autocelebrarea cetăţii şi, prin urmare, pentru inte- 
grarea celor mai tineri în comunitate, se învăța după ureche și nu 
după semne scrise. În vederea concursurilor, corurile de băieţi erau 
pregătite de învățători sub supravegherea unor coregrafi, cetățeni aleși 
pentru a exercita această funcţie, trecuţi de patruzeci de ani, destul 
de bogaţi pentru a putea suporta cheltuielile de instruire și de organi- 
zare, care uneori își puneau casa la dispoziţie pentru repetiţii. 

Gimnastica şi muzica erau elemente recunoscute în cetate pentru 
formarea cetăţeanului ca model uman. Momentul care preceda trecerea 
la condiţia de adult era efebia. La Atena, începînd din anul 338 î.Hr., 
instituirea efebiei — a cărei origine era probabil anterioară — se codifică 
sub forma unui serviciu militar. Acesta dura doi ani şi era obligatoriu 
pentru toţi fiii legitimi ai atenienilor, de orice condiţie socială, cărora 
cetatea le suporta întreţinerea. Comparativ cu perioada precedentă, 
inscripţiile din perioada 261-171 î.Hr. înregistrează o puternică scădere 
a numărului de efebi, între 20 şi 40 pe an, raportat la media precedentă 
de circa 650 pe an. În această perioadă, serviciul, redus la un an, nu 
mai era obligatoriu pentru toată lumea şi nici nu mai cădea în sarcina 
cetăţii, astfel încît cei săraci erau în mod automat excluși. În secolul 
al II-lea î.Hr., efebii contribuiau la cheltuieli, la fel ca și cetățeanul 
bogat numit să se ocupe de ei. Într-o epocă în care ponderea militară 
şi politică a Atenei era în mod firesc diminuată, efebia a căpătat din 
ce în ce mai mult caracterul unei instituţii culturale de lux, atrăgînd, 
şi sub dominația romană, străini proveniți din Orient și din Italia. 
Începînd cu anul 161 î.Hr., aceasta a dus la o creştere a numărului de 
efebi. În epoca lui Aristotel însă, efebia îi privea numai pe cetățeni: 
tinerii care împliniseră optsprezece ani erau înscrişi în registrul demei, 
circumscripţia teritorială de care aparțineau taţii lor. Adunarea repre- 
zentanţilor comunităţii decidea, prin vot secret, cu privire la exactitatea 
vîrstei şi legitimitatea descendenței noului cetățean din părinţi atenieni. 
Ulterior, consiliul confirma sau respingea, dacă nu era reglementară, 
această înscriere, pe care uneori tutorii puteau să aibă interesul să o 
întîrzie, iar cei tutelaţi să o anticipeze. Tînărul respins se întorcea în 
clasa aşa-numiţilor paides, dar putea să facă apel în tribunal, riscînd 
totuşi, în caz că pierdea, să fie vîndut ca sclav. 

Înscrierea în demă și deci intrarea cu titlu deplin în statutul de 
cetăţean era un pas destul de dificil și preceda efectuarea serviciului 
militar ca efeb, sub supravegherea unui cosmetes şi a zece sophronistes, 

cîte unul pentru fiecare trib. Adunarea alegea doi pedotribi, un antrenor 
pentru arme, unul pentru tragerea cu arcul, unul pentru aruncarea 
suliței și unul pentru catapultă, în vederea instruirii efebilor. Cu ocazia 
serbării Artemidei Agrotera, efebii participau la o procesiune, iar în 
sanctuarul lui Aglauros depuneau jurămîntul de a apăra patria, grani- 
ţele și instituţiile ei și de a nu-și părăsi camarazii de luptă. Apoi se 
duceau la Pireu, unde făceau serviciul de gardă în două fortărețe. 
În cel de-al doilea an de serviciu avea loc o trecere în revistă a efebilor 
în fața adunării din teatrul lui Dionysos, unde aceștia demonstrau ce 
învăţaseră în timpul antrenamentelor militare. Înmînîndu-le scutul și 
lancea, cetatea exprima trecerea lor la stadiul adult de hopliţi. Sub 
comanda unor strategi, ei patrulau pe teritoriul Atticii, stăteau de 
pază în fortărețe şi prezidau ședințele adunării, purtînd hlamida neagră. 
Serviciul de patrulare la marginile cetăţii în regiunile de frontieră, populate 
cu străini, îl situa pe efeb într-o zonă intermediară, înainte de a-i 
permite să ocupe, ca cetăţean cu drepturi depline, spaţiul central al 
cetăţii, poate în amintirea sau ca moștenire a unei perioade de iniţiere 
eșalonată pe categorii de vîrstă, deşi depusese deja jurămîntul ca hoplit. 

Efebii erau complet integrați în manifestările sărbătorești ale cetăţii ; 
participau la întreceri și jocuri şi, mai ales, făceau servicii în escorta 
transporturilor de obiecte sacre și de statui ale divinităţilor cu ocazia 
procesiunilor, urmînd itinerare canonice care traversau locurile sim- 
bolice ale cetăţii. Acest lucru nu se petrecea doar la Atena; avem 
informaţii despre răspîndirea efebiei în aproximativ o sută de cetăţi 
elenistice. Urna conținînd cenușa lui Philopemenes, ucis în 183 î.Hr. 
de către messenieni, a fost purtată.în procesiune la Megalopolis de către 
viitorul istoric Polybios, pe vremea aceea tînăr efeb de familie nobilă. 

Dar mai ales, începînd din secolul al III-lea î.Hr., aspectul militar 
al efebiei a fost tot mai mult integrat unei instruiri de tip superior. 
Gimnaziul continua să reprezinte centrul vieţii de efeb. Atena avea 
trei asemenea gimnazii în afara cetății, Liceul, Academia şi Cinosarges. 
Spre sfîrșitul secolului al III-lea î.Hr. s-au adăugat încă două, Ptolemeus 
şi Dyogeneio, ridicate poate în cinstea unor binefăcători particulari. În 
aceste gimnazii nu se desfășura doar o activitate de antrenament în 
gimnastică, ci aveau loc lecţii şi conferinţe ţinute de filosofi şi retori, 
uneori şi de medici. În secolul I î.Hr., un astronom ţinea conferinţe în 
gimnaziul din Delfi. Între anii 208 și 204 a fost ridicată în Ptolemeus 
o statuie a filosofului stoic Crisip, care probabil a predat aici. O nouă 
dimensiune își face astfel intrarea instituționalizată în viaţa tinerilor 
atenieni şi chiar a străinilor, care vor veni în număr mare la Atena să 
asculte lecţiile filosofilor şi retorilor. Și cu ea îşi face apariţia cartea; 
biblioteci ale efebilor sînt atestate la Teos, Cos, Atena. Un decret 
atenian din 117-116 î.Hr. stabilea că efebii din fiecare promoţie trebuiau 
să facă o donaţie în cărți. 

Recunoașterea publică a importanței pedagogice nu numai a cărții, 
ci şi a filosofiei, a retoricii și în general a unei instrucțiuni superioare 
pentru itinerarul pe care îl parcurgea tînărul pentru a deveni om nu 
era un fapt de la sine înţeles și, pentru a-i pătrunde semnificaţia, 
trebuie să facem un pas înapoi. Deşi încă de la sfîrșitul secolului 
al VI-lea î.Hr., Xenofan din Colofon protestase împotriva primatului 
nejustificat acordat gimnasticii, care în opinia lui nu contribuia la 
buna funcţionare și la bunăstarea cetăţii, în multe dintre cetăţile 
greceşti formarea cetățeanului-soldat se sprijinea pe echilibrul dintre 
gimnastică şi muzică. Dar o dată cu mutaţiile produse în formele vieţii 
politice şi cu creșterea, mai ales în cetățile democratice, a rolului 
central al cuvîntului ca instrument de adoptare a deciziilor, de impunere 
a punctului de vedere şi de cîştigare a proceselor, acest echilibru a 
început să se strice. 

În cea de-a doua jumătate a secolului al V-lea, sofiştii erau percepuți 
ca semne și factori ai acestei schimbări. Ei nu predau într-un loc stabil 
un învățămînt regulat și continuu, ci umblau din cetate în cetate, 
rostind discursuri demonstrative pentru a atrage elevi şi dînd lecţii în 
primul rînd pentru a-i învăţa să vorbească în mod convingător în public. 
Era vorba în mare parte despre un învățămînt formal, care-i făcea pe 
elevi conştienţi de nuanțele limbajului, figurile retorice și stil, dar nu 
se ostenea să aplice aceste cunoştinţe în tratarea temelor politice, etice 
şi religioase de interes general. Hippias din Elida era atent și la 
conținuturile disciplinelor speciale, de la astronomie la matematică ; în 
acea epocă, matematica se constituia și lua formă didacticistă o dată 
cu opera lui Hippocrate din Chios. Învăţămîntul sofiştilor era particular 
şi plătit. De fapt, putea fi urmat doar de tineri provenind din familii 
mai înstărite; obiectivul lui consta în special în formarea elitelor 
pentru guvernare. Mai ales tinerii erau atraşi de acest învățămînt. 
Învăţămîntul sofiştilor putea să apară prematur în raport cu deose- 
birile tradiţionale ale conţinuturilor proprii în funcţie de vîrstă, întrucît 
cobora spre o vîrstă prea fragedă învăţarea și exerciţiul deprinderii de 
a vorbi, care începînd de la Homer fusese considerat — alături de 
vitejia în război — caracteristica omului matur, dacă nu chiar a celui 
în vîrstă. Iar criteriul vârstei era criteriul fundamental pentru atribuirea 
puterii în toate cetăţile grecești. Tînărul trebuia înainte de orice să 
înveţe să se lupte; deprinderea de a vorbi avea să vină cu timpul, cu 
experienţa. Învăţămîntul sofiştilor părea în schimb că vrea să sară 
peste anumite etape. Insuccesele şi înfrîngerea Atenei în războiul 
peloponesiac contribuiau la slăbirea autorității generaţiilor mai vîrstnice 
şi a canalelor pedagogice tradiționale pe care acestea se sprijiniseră 
pentru ca fiii să devină asemenea taţilor. O temă tipică a dezbaterii 
în cea de-a doua jumătate a secolului al V-lea î.Hr. era dacă din niște 
taţi răi pot să se nască fii vrednici și invers. 

Conflictul dintre generaţii se află în centrul piesei Norii a lui 
Aristofan. Aici Socrate pare să fie asimilat cu sofiștii, fiind capabil să 
predea astronomia și geometria, dar și să ridice obiecţii și să impună 
discursuri mai slabe. Spre deosebire de sofiștii itineranţi, Socrate era 
însă instalat într-un „gînditoriu”, ridicat pe teritoriul cetăţii și, din 
acest motiv, în același timp mai familiar cetățenilor și mai periculos. 
Frecventînd lecţiile sale, tînărul Fidippide putea să-și contrazică tatăl, 
pe Strepsiade: „De mic tu m-ai bătut; de ce nu pot să-ţi fac şi eu 
același lucru? Și eu m-am născut liber”. Vîrsta înceta să mai fie un 
criteriu de diferenţiere. În această comedie, Aristofan exprima felul în 
care nostalgicii timpurilor trecute opuneau vechea paideia celei noi 
prin intermediul antitezei dintre gimnaziu și agora. Paideia veche a 
gimnaziului, bazată pe muzică şi gimnastică, îi făcea pe băieţi pudici, 
robuști și fideli tradiţiilor; ea îi formase pe bărbaţii care luptaseră la 
Maraton. Cea nouă, în schimb, își avea sediul în agora şi în băi, care 
se umpleau de adolescenţi, lăsînd palestrele goale; aici ei învățau nu 
măsura, ci cultivarea limbii şi ascuţirea ei pînă cînd se ridicau î împo- 
triva taţilor. În Broaştele, Aristofan îi reproşa lui Euripide că predă 
pălăvrăgeala, lalia, care golise palestrele, iar în Cavalerii Cîrnăţarul 
arăta că își primise educaţia în agora, printre încăierări şi înșelătorii, 
astfel încît un retor i-a putut prezice viitorul destin de demagog. În 
discursul Contra lui Alcibiade, Andocide foloseşte și antiteza dintre 
gimnaziu şi tribunal, care se traducea prin inversarea sarcinilor speci- 
fice vîrstelor : bătrînii luptau, iar tinerii se adresau poporului. Modelul 
acestei răsturnări era considerat Alcibiade, care și la Tucidide apărea 
drept campionul egalităţii dintre tineri și vîrstnici, spre deosebire de 
bătrînul Nicias, cu ocazia hotărtrii privind expediţia militară împotriva 
Siracuzei. 

Portretul lui Socrate din Norii lui Aristofan dovedeşte o altă schim- 
bare importantă. În comedie, bătrînul Strepsiade este înfățișat cu 
ironie ca frecventînd „gînditoriul” lui Socrate. Una dintre diferenţele 
cele mai evidente dintre figura filosofului Socrate şi cea a sofiștilor — 
care apare mai ales la Platon — consta tocmai în faptul că învățămîntul 
filosofic se prelungea și în timpul vîrstei adulte şi practic nu se încheia 
niciodată. Școala filosofică pe care avea s-o instituie Platon în secolul 
al IV-lea î.Hr. nu în agora, ci lîngă gimnaziul periferic al Academiei, 
nu se baza pe deosebirile de vîrstă. Un precedent al acesteia, comuni- 
tatea pitagoreicilor de la Crotona, se ocupa şi de adulţi, distingînd — 
după modelul iniţierilor religioase în mistere - două niveluri progresive 
de iniţiere cu conţinuturi științifice din ce în ce mai complexe. În 
dialogurile platonice, Socrate este prezentat pe rînd ca tînăr, adult şi 
vîrstnic care continuă să vrea să înveţe, astfel încît cîntăreţul din liră, 
Connos, pe care-l frecventa, era ridiculizat ca învăţător de bătrîni; în 
plus, este înconjurat de discipoli adulţi, cum ar fi Criton. În Apologia, 
activitatea lui Socrate se înfăţişează ca un fel de paideia permanentă 

pentru toate vîrstele şi pentru toţi cetățenii, în vederea unei continue 
perfecționări a sufletului. Acuzatorii lui Socrate, Meletos în Apologia 
și Anytos în Menon, considerau că adevărații educatori ai tinerilor 
erau cetățenii atenieni care luau loc în adunări, în consiliu și în 
tribunale. În sens invers, în Protagoras, sofistul făcea elogiul siste- 
mului de educaţie atenian. Atenei, şcoală de democrație şi de dreptate, 
Platon îi opune ideea radicală că aceiași cetățeni atenieni, departe de 
a fi educatori, trebuiau ei înșiși educați. Transpunerea modelului 
dieteticii medicale de la corp la suflet îi permitea lui Platon să înţeleagă 
filosofia ca pe o tehnică educativă de prevenţie și terapie indispensabilă 
la orice vîrstă. 

În Republica, cetăţile istoric atestate, în special Atena, apar chiar 
ca nişte corupătoare ale firilor înzestrate cu înclinații către filosofie. 
O adevărată cetate, după Platon, ar fi trebuit să se ocupe de filosofie, 
spre deosebire de ceea ce se întîmpla în realitate. După o concepție 
răspîndită — care la Platon este exprimată de Callicles în Gorgias și 
Adeimantos în Republica —, discuţiile filosofice erau potrivite pentru, 
tineri sau adolescenţi, nu pentru bărbaţii adulţi. Ele puteau contribui 
la paideia unui băiat, cu condiţia să fie apoi abandonate; pentru un 
cetățean adult sau bătrîn, în schimb, erau nedemne, pentru că-l deter- 
minau să se stabilească la marginile cetăţii, să șușotească într-un colț 
cu trei sau patru băieţi, în loc să meargă în centrul agorei, meson, 
unde bărbații dădeau tot ce aveau mai bun, participînd la conducerea 
treburilor politice. În mod efectiv, școala filosofică îi apărea şi lui 
Platon al Republicii drept un loc unde se putea corecta proasta educaţie 
pe care o asigurau cetatea şi sofiştii, care nu făceau decît să repropună 
valorile ei dominante și deci să-i perpetueze boala. Chiar și geografic, 
şcolile filosofice erau în general îndepărtate de centrul cetăţii. 

Răsturnînd punctul de vedere curent, Platon excludea din cetatea 
dreaptă o învățare timpurie a celei mai complexe părţi a filosofiei, 
dialectica, deoarece aceasta putea fi folosită — cum se întîmpla în cazul 
sofiștilor — pentru a contrazice şi a pune în discuţie valorile tradiţiei, 
şi preconiza că vîrsta cea mai potrivită pentru a începe studiul filosofiei 
era vîrsta de treizeci de ani, după ce se studiaseră îndelung disciplinele 
matematice. Nu înseamnă că Academia platonică nu primea elevi sub 
vîrsta de treizeci de ani, dar Academia nu se afla într-o cetate dreaptă. 
Și Aristotel va fi conștient de diferența de nivel în ceea ce priveşte 
capacitatea de învățare, recunoscînd că tinerii puteau deveni cu uşurinţă 
buni matematicieni, dar nu puteau dobîndi la fel de ușor înţelepciunea 
necesară pentru a se orienta în problemele vieții sau competenţa în 
studiul filosofiei naturii, pentru că în aceste domenii era necesară 
multă experienţă individuală, pe care numai vîrsta o putea da. Este 
interesant că în Caracterele lui Teofrast sînt ridiculizate figura 
așa-numitului opsimathes, a celui care se apucă tîrziu de învățătură, 
sau manifestările de juvenilism ale adulților care voiau să facă încă 








106 GIUSEPPE CAMBIANO 


gimnastică, să alerge și să danseze cu băieţii, dar nu pomeneau nimic 
despre instruirea superioară și despre filosofie. În general, filosofii 
antici au împărtăşit întotdeauna convingerea lui Epicur că nici o vîrstă 
nu este potrivită ca să te ocupi de salvarea sufletului, deci să filosofezi. 

Între secolele al IV-lea şi al III-lea î.Hr., figura filosofului tinde să 
apară ca un nou model de om, uneori în contradicţie cu imaginea 
tradițională a cetățeanului. Această transformare era posibilă prin 
asimilarea în acest nou model și prin transpunerea pe un alt plan a 
însuşirilor ce caracterizau morala hoplitului : rezistenţa, autocontrolul, 
cooperarea. În Phaidon, Socrate e reprezentat senin în așteptarea 
morţii, fără să se djezică de filosofie, întocmai cum hoplitul știa s-o 
înfrunte luptînd pentru patrie. Integrarea moralei militare în morala 
filosofică îşi va celebra triumful în stoicism, prin figura înţeleptului 
insensibil la suferințe și neîngenuncheat de loviturile sorții. Chiar şi 
funcția procreativă putea fi asimilată și transpusă la un nivel superior; 
la Platon, aceasta se exprima prin metafora sufletului gravid de ştiinţă 
și apt să dea naștere unor iscusite întrebări filosofice. Şcoala filosofică 
devenea locul de reproducere și de perpetuare a unui nou model uman. 
Lui Platon, aceasta îi permitea să includă în noţiunea de eros, înțeles 
ca vehicul al înălțării la filosofie şi deci ca instrument esenţial în 
devenirea omului adevărat, acel raport între adult şi tînăr ţinînd, în 
lumea greacă, de dimensiunea pedagogică a relaţiei homosexuale. 
Îi permitea însă în acelaşi timp să nu mai menţină o distincție radicală 
și rigidă între funcţiile sexelor. Atît în Republica, cât și în Legi, perso- 
najele masculine și feminine parcurg un itinerar educativ comun, 


pentru ca, adulţi fiind, să acceadă la aceleași funcţii; acest lucru era - 


valabil nu numai pentru muzică și gimnastică, dar și pentru antrena- 
mentul militar și pentru cel filosofic. În Legi, cea mai importantă diferență 
dintre cele două sexe consta în fapul că femeile se căsătoreau cel puţin 
cu zece ani mai tinere decît bărbații și aveau acces la funcţiile publice 
la zece ani după bărbaţi, spre patruzeci de ani. 

Prezența femeilor este atestată în Academia platonică şi în şcoala 
lui Epicur, precum și în rîndul cinicilor, dar e greu de spus dacă ele 
au predat sau au scris; este vorba însă de cazuri rare. În ciuda afirma- 
ţiilor lui Platon, filosofia rămîne în mare parte o îndeletnicire masculină. 
Aristotel va dezamorsa aspectele cele mai explozive ale polemicii plato- 
niciene împotriva cetăţii istorice: pentru a deveni om, adică bun cetă- 
țean, și îndreptăţit să conduci cetatea, nu era necesar să fii filosof. 
Aceasta nu înseamnă că, pentru Aristotel, filosofia nu reprezenta, la 
fel ca pentru Platon, cel mai bun mod de viaţă şi că pentru a avea 
acces la ea nu trebuia să fii obligatoriu cetăţean și deci titular al unor 
drepturi și îndatoriri politice faţă de cetatea în care se desfășura 
activitatea filosofică. Dar antrenamentul şi exerciţiul filosofic erau pe 
deplin compatibile și cu condiția de metec, ca în situaţia lui Aristotel, 
originar din Stagira, și a multor filosofi din epoca elenistică, veniţi din 

diferite cetăţi ale lumii greceşti pentru a studia și apoi stabiliţi la 
Atena ca învățători, refăcînd la rîndu-le un itinerar care încă din 
secolul al V-lea î.Hr. l-a făcut pe Anaxagoras să se mute din locul de 
baştină, Clazomenai, la Atena. Stoicii ajungeau chiar să teoretizeze 
compatibilitatea practicării filosofiei cu condiţia de sclav. 


În supoziţiile și postulatele diferitelor curente, filosofia se prezenta, 
de asemenea, drept cel mai adecvat mijloc pentru realizarea obiecti- 
vului de a deveni om. Dar a deveni om la vremea aceea nu însemna 
pur şi simplu a deveni cetățean. Cetatea nu putea să urmeze acest 
îndemn de îndepărtare de ea a filosofiei, nici această deosebire între 
a deveni cetăţean și a deveni filosof. Culmea acestei distanţări a fost 
atinsă de cinici, dar prin intermediul unei transformări a imaginii 
copilului. Cea mai mare parte a filosofilor, cu excepţia mai ales a 
cinicilor, împărtăşeau concepţia curentă despre copil ca fiind lipsit de 
rațiune şi de cuvînt, amplu atestată de la Homer la oratorii secolului 
al IV-lea. Tocmai aceste caracteristici ale copilului făceau ca situaţia 
lui să fie deosebit de delicată şi să fie necesar un sprijin încă de la 
început, dacă se dorea să ajungă la condiţia de om. În concepţia lui 
Platon, erau necesare chiar un fel de gimnastică intrauterină indirectă 
prin intermediul mișcărilor efectuate de mamă, apoi o viață desfășu- 
rată nu numai în interiorul casei și forme de joc care să imite și să 
prefigureze activităţile şi însușirile vîrstei adulte. Și după Platon, 
numai paideia putea să ducă la formarea omului; el introducea aici 
exigența unei educaţii publice — ca la Sparta, dar fără privilegierea 
unilaterală a gimnasticii — accesibile tuturor, cuprinzînd cititul și 
scrisul, învăţarea cîntatului din liră și a dansului. 

Premise destul de asemănătoare se afirmau şi în discuția despre 
paideia în cetate, expusă de Aristotel în Politica. Dar, pe linia consi- 
deraţiilor din literatura medicală, el acorda o atenţie majoră condițiilor 
fiziologice ale copilului. În interiorul unui tablou al naturii copilului, 
articulat după o scală continuă, de o complexitate gradată, culminind 
cu figura omului adult, caracterizat de o raționalitate deplină și de 
statura verticală, în viziunea lui Aristotel, acesta apare ca periculos 
legat de animalitate, după cum dovedește condiţia sa de „pitic”, cu 
membrele superioare mai dezvoltate decît cele inferioare și de aceea 
obligat să se deplaseze în patru labe, ca animalele. Din cauza 
disproporției membrelor, căldura alimentelor ingerate se ridică spre 
partea de sus și face ca bebelușii să doarmă cea mai mare parte a 
timpului şi să înceapă să viseze abia spre vîrsta de patru sau cinci ani. 
După Aristotel, în primele patruzeci de zile, nou-născutul treaz nu 
plînge, nu rîde și nici măcar nu percepe stimulii, adică este lipsit de 
trăsăturile tipice care-l diferenţiază pe omul adult de restul animalelor. 
Sufletul micilor viitori oameni nu se deosebește, în prima perioadă a 
vieţii lor, de cel al animalelor; ca și animalul, copilul nu poate fi 

considerat propriu-zis fericit şi capabil de acţiuni care presupun uzul 
raţionamentului și al capacităţii de deliberare. Spre deosebire de ani- 
male totuși, copilul este susceptibil de un proces de dezvoltare şi de 
îndepărtare de această condiție animală, atît prin raportul dintre mem- 
brele inferioare și cele superioare, care ajung să se echilibreze, cât şi 
prin modul de articulare a facultăţilor psihice. Pe acest itinerar natural 
de la potențialitățile vieţii infantile la actualizarea însuşirilor umane 
ale adultului se poate articula activitatea educativă, menită să însoțească 
dezvoltarea firească. „Nimeni nu ar alege să trăiască toată viaţa cu 
rațiunea (dianoia) unui copil”, conchidea Aristotel în Etica Nicomahică, 
exprimînd un punct de vedere mult mai răspîndit. 

Şi totuşi, tocmai de o asemenea viziune par să se apropie tezele cele 
mai radicale ale filosofilor cinici. O premisă a lor era renunţarea la 
raportarea metaforică a vîrstelor vieții umane la istoria speciei umane 
care l-a determinat pe Eschil, în Prometeu, să-i desemneze pe oameni — 
în condiția lor dinainte de a primi darul lui Prometeu, constînd în 
cunoașterea astrelor, anotimpurilor, navigaţiei, literelor alfabetului, 
medicinei, divinațţiei și, în general, a tuturor așa-numitelor technai — 
cu apelativul, deja folosit de Homer, de „copii” (nepioi), incapabili să 
vorbească. Concepţia cinică, dimpotrivă, se configura ca o regresie 
deliberată spre copilărie, paralelă cu o întoarcere dinspre cultură înspre 
natură. Desigur, unele excepţii de la imaginea negativă asupra copi- 
lului se pot întîlni și înainte de cinici. Astfel, Imnul către Hermes, 
datorat lui Homer, înfățișa portretul zeului-copil precoce, viclean și 
înșelător abil, capabil să inventeze lira folosind carapacea unei broaște- 
-ţestoase. Dar şi aici modelul pozitiv era dat tot de trăsăturile mai 
potrivite și proprii vîrstei adulte; în plus, este vorba de un zeu. 

În mentalitatea comună nu păreau să fie răspîndite conceptele de 
inocenţă, spontaneitate și simplitate a copilului, și nici ideea că poţi 
fi bun redevenind copil. Unele anecdote despre Diogene cinicul, care, 
după exemplul copiilor care beau din căușul palmelor sau puneau linte 
în pîine, arunca vasule, reflectă o inversare a acestui punct de vedere 
şi refuzul cetății și al nevoilor artificiale generate de aceasta, pentru 
a reveni la singurele funcțiuni esenţiale date de natură. Nu întîm- 
plător, în cinism, alături de copil, animalul se constituia drept model 
în calea de urmat pentru a deveni om, o ființă destul de rară, după 
Diogene. Se elabora astfel o imagine pozitivă a copilului bun, apt să-l 
învețe şi pe adultul corupt de viața din cetăţi să redevină om. 

Această concepție a copilului bun și a unei naturi umane iniţial 
necoruptă și-o însușesc și stoicii, dar la ei intră în contradicţie cu 
constatarea prostiei și răutăţii celor mai multe dintre fiinţele umane 
adulte. Recunoscînd punctul delicat de origine a procesului de corupție 
în activitatea mamelor şi a doicilor, care prin băile calde scoteau din 
corpul micuţilor acel tonos, acea tensiune care trebuia, din contră, să 
caracterizeze întreaga viaţă morală a adultului, dînd naştere falsei 

opinii a coincidanţei binelui cu plăcerea, stoicii, sau cel puțin unii 
dintre ei, puteau să evite să impute direct cetăţii responsabilitatea 
pentru corupție. Dimpotrivă, stoicismul se integra tot mai mult în 
instituţiile cetăţii. Chiar dacă inspirată de regele Antigonos Gonatas, 
Atena a emis un decret în onoarea lui Zenon, fondatorului şcolii stoice, 
pentru meritul de a-i fi educat bine pe „tinerii care i se încredințaseră 
ca să fie instruiți în tainele virtuţii și ale moderației” și pentru că i-a 
condus „spre țeluri mai înalte, dîndu-le drept exemplu tuturor propria 
lui viaţă”. În ciuda scurtei paranteze a anului 307, cînd un decret a 
avut drept scop să-i elimine pe filosofi, Atena şi filosofii din școli s-au 
împăcat repede. Introducerea învăţămîntului filosofic în perioada servi- 
ciului efebilor era un semn de recunoaștere din partea cetăţii a impor- 
tanţei filosofiei în paideia tinerilor. 

În unele privinţe, părea să se adeverească astfel visul platonician 
al unei filosofii parte integrantă a cetăţii, deși rămînea dominantă 
dimensiunea privată a învățămîntului filosofic, la care aveau acces şi 
străinii. Dar în momentul în care filosofia era, din punct de vedere 
instituţional, rezervată efebilor, acest vis era definitiv părăsit. O bună 
parte din îndrumătorii în ale filosofiei, și în primul rînd Platon însuși, 
admiteau că pentru a deveni filosof era nevoie de o lungă ucenicie, pe 
care doar puţini erau în stare s-o parcurgă. După părerea filosofilor, 
aceasta nu însemna că adulţii nu ar fi avut nevoie de educație. În Legi, 
Platon a văzut în cetate, cu instituţiile, normele și miturile ei, mențio- 
nate înainte de doici şi apoi reevocate de bătrînii mitologi, instrumentul 
prin care întreaga comunitate, cu toate categoriile ei de vîrstă, se 
autoglorifică (epode), interiorizînd şi impunînd valorile pe care se 
sprijinea existenţa ei. Şi Aristotel recunoștea că mulțimea, a cărei 
viaţă se bazează pe pathe, nu poate fi de obicei convinsă prin forța 
logosului și a învățămîntului și vedea în legi instrumentul educației 
permanente al aceleiași lumi a adulţilor, întrucît legile erau dotate cu 
o mai mare putere și suscitau o mai mică ostilitate decît regulile 
impuse de indivizi izolaţi. 

De fapt, Atena putea să accepte filosofia nu atît ca pe un model 
suprem de viaţă umană, cît ca pe o activitate propedeutică pentru 
formarea acelui tip de om care continua să se incarneze, chiar dacă 
într-o măsură tot mai simbolică, în figura cetățeanului-soldat. 

Direcţia cîștigătoare a fost cea exprimată de Callicles și Adeimantos, 
reformulată cu deosebită vigoare de Isocrate tot în secolul al IV-lea î.Hr. 
În Areopagiticul, scris cu puţin înainte de jumătatea secolului, acesta 
a opus fosta educaţie preventivă celei noi, care își avea centrul în 
agora şi în casele de joc pline de cîntărețe din flaut. Educaţia antică 
se baza pe recunoaşterea diferenţelor sociale, precum și a necesităţii 
de a disciplina pasiunile tinereții și de a le orienta spre ocupaţii nobile, 
îndreptîndu-i pe cei mai săraci spre munca cîmpului și spre comerț, în 

așa fel încît să nu fie lăsați pradă lenei, cauza principală a faptelor rele, 
iar pe cei mai înstăriți spre călărie, gimnastică, vînătoare și filosofie. 

Isocrate voia să-și însușească linia educativă pe care el o atribuia 
vechii paideia, adresîndu-se unei elite destul de bogate pentru a-i 
putea plăti lecţiile costisitoare, care durau în medie trei-patru ani. 
Spre sfîrşitul vieţii, el nota că, de-a lungul a aproximativ patruzeci şi 
cinci de ani, lecţiile sale au fost frecventate de o sută de elevi, deveniți 
în mare parte personaje ilustre ale vieţii politice, nu numai la Atena. 
Dar ceea ce el numea filosofie nu coincidea cu filosofia socraticilor, a 
lui Platon și a Academiei. Aceasta din urmă, pe care el o identifica cu 
discuţiile despre numărul principiilor şi altele de acelaşi fel - un tip 
de discuţie prezentă, de pildă, în Sofistul lui Platon, ca şi în prima 
carte a Metafizicii sau a Fizicii lui Aristotel —, nu era cu totul respinsă, 
dar i se acorda numai o valoare propedeutică şi auxiliară. Filosofia era 
pusă de Isocrate alături de geometrie și astronomie, toate discipline 
inutile activității practice, dar de folos în interiorul unei „concepţii 
musculare” despre însușirile fizice (Finley) şi al unui program de 
gimnastică, de antrenament mental. În sine, însă, erau activităţi 
potrivite pentru educația copiilor și nu pentru cea a adulților. Pentru 
aceștia, filosofia pe care o preda el, mult mai virilă decît cea învățată 
de paides în școală, își păstra în schimb întreaga valoare. După Isocrate, 
o ştiinţă capabilă să determine cu exactitate cum trebuie să vorbeşti 
și să acționezi era inaccesibilă naturii umane. Ştiinţa de a vorbi, de 
a delibera şi de a acționa în interesul comunităţii pe care o preda el 
consta, în schimb, în capacitatea de a discerne cu propria minte ce este 
potrivit pentru fiecare împrejurare. Retorica, definită ca artă a vorbirii, 
epurată de utilizările lipsite de scrupule în scopuri personale şi pe 
deplin integrată în orizontul de valori al păturilor mai înstărite, aptă 
să se refere la trecutul istoric pentru a putea prevedea viitorul, să 
ofere exemple morale și să justifice deciziile politice, putea să-l propună 
pe bunul cetăţean ca model uman și să se propună ea însăşi drept cale 
privilegiată pentru a deveni om. Filosofii, la rîndul lor, fără să renunţe 
la primatul vieţii filosofice, accesibilă unui mic număr de oameni, în 
momentul în care acceptau integrarea activităţii lor în viaţa cetăţii 
Atena sfîrșeau prin a se alătura de fapt soluţiei lui Isocrate şi prin a 
atenua acea incompatibilitate dintre retorică şi filosofie care se radica- 
lizase uneori în paginile lui Platon și pe care deja Aristotel o atenuase 
într-o oarecare măsură. În 155 î.Hr., cînd atenienii trimit o solie la 
Roma pentru a cere să li se anuleze o datorie, pentru a le pleda cauza 
în fața senatului au fost delegaţi reprezentanţii a trei școli filosofice, 
academicianul Carneade, peripateticianul Critolaos şi stoicul Diogene 
din Babilonia. Cei mai buni oratori erau filosofi. Antagonismul dintre 
filosofie și retorică încetase să mai existe; împreună, ele puteau să 
pătrundă în învățămînt și în educaţia tinerilor din clasele avute ale 
societății greceşti şi romane. 

Cetăţeanul 


Luciano Canfora 


Introducere 


În secolul al VI-lea î.Hr., în multe cetăţi grecești, aristocrația, 
susținută de armatele spartane, i-a alungat pe așa-numiții tirani şi a 
preluat controlul politic al cetăților. 

Tiraniile, în măsura în care putem înțelege termenul, aveau în 
general o bază populară: tiranul era la origine un demagog. Totuşi, în 
literatura politică ce s-a păstrat pînă în zilele noastre, imaginea tira- 
niei este definitiv fixată ca o valoare negativă şi a ajuns chiar să fie 
confundată cu noțiunea de stăpînire oligarhică (cum se va vedea mai 
bine în continuare). 

Epicentrul şi prototipul artistocraţiilor greceşti a fost, se știe, Sparta. 
Aici noțiunea de elite (spartiaţii) coincide cu aceea de oameni liberi și 
deci de cetăţeni cu drepturi depline (vezi pp. 118 şi urm.). Dominația 
acestei aristocrații perfecte, care se consacră în primul rînd practicii 
războiului, se sprijină pe o bază importantă de categorii dependente 
(perieci, iloţi). Prin urmare, în Sparta, opoziția oameni liberi — sclavi 
coincide cu opoziţia elite — mase. Între cele două „lumi” (spartiaţii — 
ceilalți) există o tensiune puternică de clasă și de rasă, simțită și 
trăită ca un război propriu-zis. Simbolic, dar nu numai, eforii spartani 
„declară război” în fiecare an iloţilor și tinerii spartiaţi își fac ucenicia 
ca războinici dedîndu-se sportului vînătorii nocturne de iloţi, a căror 
ucidere are — pe lîngă efectul de teroare scontat — o evidentă semni- 
ficaţie rituală și sacrificială. Cetăţeanul, spartiatul, masculul trebuie 
să înveţe înainte de toate să ucidă. 

A.H.M. Jones a făcut cîndva observaţia că aristocrații atenieni, deși 
şi-au manifestat mereu admiraţia pentru sistemul spartan (e suficient 
să ne amintim numele lui Critias, dar și pe cel al nepotului său, 
Platon), s-ar fi adaptat greu la o comunitate atit de închisă şi de sterilă 
din punct de vedere spiritual. Cel mai vechi text care ni s-a păstrat 
din proza attică, Constituţia Atenienilor, amestecată printre operele 
lui Xenofon, dar cu certitudine nu de el scrisă, deschide, pentru a ne 
exprima astfel, această serie de tributuri aduse idealului spartan. 
Autorul deplînge, de exemplu, tratamentul aspru la care sînt supuşi 

sclavii în Sparta și în același timp doreşte un regim politic, eunomia 
(„guvernarea bună”), în care poporul ignorant şi incompetent — şi deci 
inapt să dețină puterea — să fie „redus la starea de sclavie”. 

Și totuși, la Atena, acest ideal, atît de drag unei aristocrații nici pe 
departe resemnate sau dezarmate, nu s-a realizat niciodată concret 
Sau mai bine zis s-a realizat, în mod falimentar, în două foarte âcuzie 
intervale de timp, în 411 și între 404 şi 403, în momentul cînd înfrîn- 
gerile militare suferite de Atena în lungul conflict cu Sparta au ajuns 
să actualizeze posibilitatea de a instaura şi la Atena „modelul spartan” 
Cum se explică acest eşec, dacă se poate într-adevăr vorbi de un eşec? 
Autorul Constituţiei Atenienilor, deşi pune în evidență principalul 
neajuns al democraţiei (accesul celor incompetenţi la funcţiile publice) 
recunoaște totuși că la Atena poporul lasă „seniorilor” cele mai delicate 
sarcini militare. În realitate, aristocrația ateniană s-a adaptat după 
cum vom vedea (vezi pp. 123 și urm.), la un sistem politic deschis — 
democraţia parlamentară — care a pus pe baze noi problema capitală 
a cetățeniei. 

Această aristocrație a menţinut deci, într-un context politic mai 
agitat decît în Sparta, o legitimitate în a conduce statul, bazată pe 
deținerea de competenţe clare (nu numai războinice) şi pe predo- 
vel durabilă a propriilor valori, decretată și în limbajul politic: 
(ucide d Ga aj de „înţelepciune”, înseamnă „guvern oligarhic” 

În Europa secolului al XVIII-lea, pînă la Revoluţia franceză şi după 
ea, era frecventă apropierea dintre Roma și Sparta. Și nu era complet 
nejustificată. Deja Polybios o formulase în termeni de comparaţie și 
observase în sistemul politic roman un echilibru mai bun între puteri 
(vezi pp. 133 și urm.). El nu ascunde de altfel faptul că baza acestui 
echilibru era o aristocrație ce coincidea chiar cu organul de conducere 
(Senatul) prin intermediul căruia aceasta exercita puterea. 

Nu întîmplător, tocmai aristocrația va fi protagonista experienţei 
politice despre care se vorbește în paginile următoare. Dacă am vrea 
să cuprindem într-o formulă caracteristica unei predominanţe atît de 
durabile, i-am putea găsi explicația în capacitatea de reînnoire și de 
cooperare. lar pe acest teren, tocmai aristocrația model, cea spartană 
a dovedit, probată cu fapte, cea mai puţină clarviziune. 


Grecii şi ceilalți 


„Cetățile nu erau mari şi poporul locuia la ţară, ocupat în totalitate 
cu muncile agricole.” Acesta este cadrul economico-social în care Aristotel 
situează nașterea tiraniilor, în cea de-a cincea carte a Politicii (1305 
a, 18). „Datorită mărimii cetăţii, nu toţi cetăţenii se cunoşteau între 
ei ; acesta este unul dintre factorii materiali pe care Tucidide îi invocă 

pentru a explica climatul de suspiciune și înrăutățirea relaţiilor în 
zilele ce au precedat lovitura de stat oligarhică de la Atena, în 411 î.Hr. 
(8, 66, 3). Cetatea arhaică este mică, ceea ce favorizează democraţia 
directă, adică participarea tuturor cetățenilor la hotărîri. Este o con- 
secinţă care nu poate fi contestată, mai ales din momentul în care tot 
mai mulţi dintre cetăţeni (sau candidaţi la cetățenie) se îndreaptă spre 
agora și nu mai rămîn izolaţi la ţară, absorbiți complet de munca 
agricolă. Cît timp situaţia rămîne cea descrisă de Aristotel („poporul 
locuia la ţară, ocupat în totalitate cu muncile agricole”), lupta pentru 
putere este rezervată unor „stăpîni”. Asemenea stăpîni au privilegiul 
de a purta arme și de a-și exercita tocmai în acest mod hegemonia; un 
privilegiu pe care-l putem observa concret în obiectele funerare din 
mormintele greceşti (în mormintele vechi din demele Afidna, Thorikos 
şi Eleusis, nobilii sînt înmormîntaţi cu arme, în vreme ce plebea nu). 
S5npoqopia, obiceiul barbar de a merge înarmat, „este un semn de 
nobleţe — scrie Gustave Glotz — care-l însoțește pe aristocrat pînă în 
mormâînt”. 

În această perioadă arhaică, formele de guvernare determinate de 
alternarea la putere a stăpînilor — aristocrația, tirania, „interregnul” 
unui „mediator” (aisymnetes, diallaktes) —, deși indicate cu nume dile- 
rite, datorate adesea punctului de vedere al celui care scrie, sînt în 
realitate destul de puţin diferite unele de altele. Este suficient să ne 
gîndim la evenimentele din Lesbos din vremea lui Alceu şi la figuri ca 
aceea a lui Pittacos, diallaktes în încăierarea furioasă dintre clanurile 
aristocratice, dar care a fost stigmatizat de către Alceu ca tiran, deși 
va fi apoi ridicat în empireul celor „șapte înţelepţi” împreună cu 
omologul său atenian, Solon. Cei pe care Alceu și alţii ca el îi stigma- 
tizau ca tirani erau, după Aristotel, cei care-și asumau „conducerea 
poporului” (prostatai tou demou). Ei se bucurau — spune Aristotel în 
fragmentul citat anterior — de încrederea poporului, iar „garanţia” 
(pistis) acestei încrederi era „ura față de cei bogaţi”, ură care, explică 
acelaşi Aristotel, se exprima de pildă prin masacrul turmelor de vite 
ale bogaţilor, găsite lîngă fluviu de către „tiranul” Teagene din Megara, 
ins în care poporul avea încredere. La fel era şi Pisistrate, pe care 
Aristotel îl numeşte de altfel în. același context. 

Dar paralizanta pasivitate a oamenilor de la țară (&oxoiia) a încetat 
la un moment dat: o hoardă care înainte nu cunoștea nici justiţie, nici 
lege — se plînge Teogonide (cca 540 î.Hr.) — și purta piei de capră în 
jurul șoldurilor acum se revarsă peste cetate și are mai multă pondere 
decît nobilii, ajunși într-o condiție mizeră. Înainte — notează cu dezolare 
Teogonide — această turmă trăia în afara orașelor sau, mai exact, după 
dispreţuitoarea expresie a lui Teogonide, „păştea” în afara cetăţii. 
Acum au intrat şi chipul orașului s-a schimbat (1, 53-56). Este evident 
că imboldul spre gestionarea directă a cetăţii, democraţia directă, se 
naşte chiar atunci, o dată cu afluxul crescut al plebei în interiorul 

cercului urban; atenuarea ascholiei şi imboldul către democraţie merg 
împreună. Fenomenul e posibil întrucît comunitatea are dimensiuni 
reduse și accesul la putere personală este, pentru a ne exprima astfel 
la îndemînă. Nu este deci cazul să facem speculaţii despre o snielinatia 
către politică înnăscută la greci, chiar dacă, probabil, grecii înşişi au 
revendicat un asemenea merit în fața întregii lumi înconjurătoare 
numită de ei „barbară”. 
Firul conducător al lentei constituiri a „tendinței spre izonomie” a 
lumii grecești între secolele al VIII-lea şi al V-lea î.Hr. a fost afirmarea 
„prezenței politice” (C. Meier) de către toți indivizii înrolați în armată 
și deveniți astfel „cetățeni”. | 
Idealizarea acestui mecanism a produs locul comun care-i califică 
pe greci drept „inventatorii” politicii. Un grec din Asia, cum este 
Herodot, care avea o importantă experiență a lumii persane, a încercat 
să susțină (dar, așa cum observa, „nu a fost crezut”) că şi în Persia 
la moartea lui Cambyses (într-un moment cînd la Atena căndulcea 
încă fiii lui Pisistrate) a fost prospectată ipoteza democratică „de a face 
politica în comun” (26 ufoov xaroBetvat T& "priyuara), cum spune el 
(3, 80). Herodot aminteşte și că în momentul cînd Darius se afla în 
marșul împotriva Greciei, în anul 492, aliatul şi colaboratorul lui în 
expediție, Mardonios, navigînd de-a lungul coastei loniei direct în 
Hellespont, „i-a învins pe tiranii Ioniei și a instaurat democraţia în 
cetăți” (6, 43). Şi în privința acestei informaţii Herodot se teme de 
scepticismul grecilor, din moment ce „nu au crezut că [în criza care a 
urmat morții lui Cambyses] Otanes intenționa să le aducă perşilor un 
regim democratic”. | | 
| Nu vedem de ce nu i-am da crezare lui Herodot. Preţioasa serie de 
informaţii pe care ne-o furnizează el îi apropie mult pe greci de perşi: 
două lumi între care s-a căscat o prăpastie numai datorită reprezentării 
ideologice oferite de greci despre ei înșiși, dar care erau, în practica 
concretă, destul de apropiate şi legate una de alta, chiar Şi în experiența 
politică. Dovadă stă modul firesc în care au stabilit relaţii cu lumea 
persană oameni politici ca Temistocle, Alcibiade, Lysandros și, înainte 
de ei, alcmeonizii, deși Herodot se străduieşte să dea evenimentelor o 
tentă patriotică (5, 71-73; 6, 115 şi 121-24). De aceea, nu este hazardat 
să considerăm că termenii folosiţi de Otanes (ipoteza democratică) 
Megabyzos (ipoteza oligarhică) şi Darius (ipoteza monarhică, învingă- 
toare) în contestata dezbatere constituțională din Herodot (3, 80-82) 
le-au fost familiari și unor venerabili şi iluştri perşi şi nu au constituit 
atributul exclusiv al experienței politice greceşti. | 

Cetăţeanul-războinic 


Democraţia antică este deci regimul în care contează, întrucît au 
acces la adunarea constituantă, toţi cei ce au cetățenie. Problema este: 
cine deţine cetățenie în cetatea antică? Dacă luăm în considerare 
exemplul cel mai cunoscut și, desigur, cel mai tipic, și anume Atena, 
constatăm că relativ puţini oameni deţin acest bun inestimabil: bărbații 
adulţi, cu condiţia ca părinţii lor să fie atenieni și liberi prin naștere. 
Aceasta este limitarea cea mai severă, dacă ţinem cont de faptul că, 
şi după calculele cele mai prudente, raportul dintre oamenii liberi și 
sclavi era de unu la patru. De asemenea, trebuie să luăm în considerare 
numărul deloc neglijabil al celor născuţi dintr-un singur părinte „pur- 
sînge” într-o cetate deschisă comerțului și unor continue contacte cu 
lumea exterioară. Mai trebuie ţinut cont, în fine, cel puțin pînă în 
epoca lui Solon (secolul al VI-lea î.Hr.), că drepturile politice depline — 
al căror conţinut coincide cu cel al cetăţeniei — nu li se acordă celor cu 
totul lipsiţi de posesii; istoricii moderni discută încă dacă într-adevăr 
în vremea lui Solon — așa cum susține Aristotel în Constituţia Atenei — 
dreptul de a ajunge în adunare fusese extins și la cei lipsiţi de bunuri. 
Într-un cuvînt, viziunea asupra cetățeniei se rezumă în epoca clasică 
la identitatea cetățean — războinic. Este cetățean și face parte cu titlu 
deplin din comunitate prin intermediul participării la adunările unde 
se iau deciziile cel care este apt să exercite principala funcţie a bărbatului 
adult liber, adică războiul. Cu munca se ocupau în primul rînd sclavii 
şi, într-o anumită măsură, femeile. 

Întrucît pentru o lungă perioadă de timp calitatea de războinic a 
presupus de asemenea să dispui de mijloace pentru a-ţi asigura echi- 
pamentul militar personal, noţiunea de cetățean-războinic se identifică 
cu aceea de proprietar, deţinător al unei anumite averi (în general 
funciare), care să-i asigure viitorului războinic posibilitatea de a se 
înarma pe cheltuială proprie. Pînă atunci, cei lipsiți de avere se aflau 
într-o poziţie de minoritate politică şi civilă, nu mult diferită de aceea 
a sclavilor. La aproximativ un secol după Solon, o dată cu orientarea 
Atenei către mare și apariţia unei flote de război stabile în vremea 
victoriei împotriva perșilor, a fost necesară o considerabilă mînă de 
lucru războinică: marinarii, cărora nu li se cerea „să se înarmeze 
singuri”. Aceasta este cotitura, evenimentul politico-militar care a 
determinat — în democraţiile maritime - extinderea cetăţeniei asupra 
celor fără posesiuni („teţii”), care ajung astfel, în final, la demnitatea 
de cetățeni-războinici, tocmai în calitate de marinari, în cazul Atenei, 
ai celei mai puternice flote a lumii greceşti. Nu întîmplător, în gîndirea 
politică a unui aspru critic al democraţiei cum este anonimul autor al 

Constituţiei Atenienilor (probabil Critias), modelele politico-statale se 

împart în două categorii (2, 1-6): cei care duc război pe mare (Atena 
şi aliații ei similari) şi cei ce se războiesc pe uscat (Sparta şi celelalte 
state asemenea). 

Ceea ce se schimbă nu este deci natura sistemului politic, ci numărul 
beneficiarilor săi. lată de ce atenienii, sau mai bine zis unii doctrinari 
interesaţi de problema formelor politice, încercînd să vadă clar dife- 
renţa dintre propriul sistem şi cel spartan, sfirșeau prin a indica 
elemente neesenţiale, cum ar fi opoziția dintre spartanii „lenţi” şi 
atenienii „sprinteni”, exprimată în nenumărate rînduri de Tucidide (1, 
70, 2-3; 8, 96, 5). Se poate chiar întîmpla ca, parcurgînd în grabă 
literatura politică ateniană, să te lansezi în elogii ale „democraţiei” spartane, 
așa cum Isocrate, în Areopagiticul, ajunge să proclame nici mai mult, 
nici mai puţin decît identitatea profundă dintre guvernarea spartană 
și cea ateniană (61). 

Prin urmare, la Atena, extinderea cetăţeniei — numită în mod obișnuit 
„democraţie” — este legată nemijlocit de naşterea imperiului maritim, 
imperiu pe care aceiași marinari adepţi ai democraţiei l-au conceput 
în general ca pe un univers de supuși exploataţi la sînge ca sclavi. 
Legată de solidaritatea cu aliaţii-supuși era considerată extinderea și 
în comunitățile aliate a sistemului democratic. Ceea ce vrea să spună 
că, în ciuda exploatării imperiale din partea Atenei, exista totuși în 
comunitățile aliate o parte a societăţii care găsea mai avantajoasă 
alianța cu Atena şi întărirea ei prin adoptarea sistemului politic al 
statului conducător. În concluzie, exista o bază socială pentru demo- 
craţie și în cetăţile supuse Atenei. 

Pe de altă parte, în interiorul statului conducător, extinderea cetă- 
ţeniei asupra celor săraci a dus la o importantă dinamică pe verticală 
a sistemului: grupurile conducătoare, cele care prin poziţia socială 
înaltă deţin încă pîrghiile educaţiei politice, stăpînesc arta cuvîntului 
şi conduc prin urmare cetatea, se divid. O parte, cu siguranţă cea mai 
semnificativă, acceptă să conducă un sistem în care cei lipsiţi de avere 
sînt majoritari. Din această consistentă categorie politică a „seniorilor” 
(mari familii, proprietari bogaţi și cavaleri bogaţi) care acceptă sistemul 
rezultă „clasa politică” ce conduce Atena de la Clistene la Cleon; în 
sînul ei se dezvoltă o dialectică politică adesea fondată pe înfruntarea 
personală, de prestigiu; în fiecare dintre membrii săi este prezentă 
ideea, foarte limpede în toate acțiunile politice ale lui Alcibiade, că ei 
reprezintă interesele generale, ideea că propria dominare pe scena 
politică reprezintă totodată vehiculul celei mai bune guvernări a cetăţii. 
Dimpotrivă, o minoritate de „seniori” (aristocrați) nu acceptă sistemul ; 
organizați în formațiuni mai mult sau mai puţin secrete (așa- numitele 
eterie), aceştia constituie o ameninţare virtuală permanentă pentru 
sistem, a cărui vulnerabilitate o pîndesc mai ales în momentele de 
dificultate militară. Ei sînt așa-numiții „oligarhi”. Nu îşi declară aspirația 
la o conducere a unei camarile restrînse (evident că nu se autodefinese 

ca „oligarhi”, ci vorbeac de o „bună guvernare”, owppoovvn etc.): ei 
propun restrîngerea drastică a „cetăţeniei”, o restrîngere care-i exclude 
de la bun început de la privilegiul cetăţeniei pe cei lipsiţi de bunuri 
şi readuce deci comunitatea la stadiul în care „cetățeni” cu titlu deplin 
să fie doar cei „capabili să se înarmeze pe propria lor cheltuială”. 
Însuși termenul GA(yo. — observă Aristotel — creează confuzie ; nu este 
vorba de faptul că posesorii titlului de cetăţean sînt „mulți” sau „puţini”, 
ci că trebuie să fie cei cu proprietăţi sau cei fără proprietăți; numărul 
lor ca atare este „pur accidental!” (Politica, 1279 b, 35) şi, în orice caz, 
„şi în oligarhii la putere se află tot majoritatea” (1290 a, 31). 

Pornind tocmai de la această pagină din Aristotel, Arthur Rosenberg 
formulează o analogie modernă foarte edificatoare: „Aplicarea defini- 
ţiilor aristotelice la epoca prezentă ar putea duce la rezultate foarte 
ciudate, deși foarte realiste: Rusia sovietică de la 1917 la 1918 ar fi 
o democraţie ; actuala republică franceză ar fi o oligarhie. Nici una 
dintre cele două evaluări n-ar suna nici ca un elogiu, nici ca un blam, 
ci ar fi simpla constatare a unei stări de fapt”. 

Bazîndu-se pe calcule mult discutate şi, deși discutabile, totuși 
semnificative, Rosenberg punea accentul pe faptul că - tocmai în cazul 
Atenei — preponderența numerică a celor care nu posedă avere raportați 
la restul corpului social era departe de a fi un dat: „Raportul numeric 
dintre cei care nu posedau nimic şi cei care posedau ceva era de numai 
4 la 3. De aceea, celor din urmă le-ar fi fost suficient să atragă de partea 
lor, printr-un artificiu oarecare, un segment chiar mic al clasei celor 
săraci, pentru a cîştiga majoritatea în adunarea populară”. Rosenberg 
releva şi rolul unei pături intermediare, definită de el ca „mica clasă 
medie” (der kleine Mittelstand) în dinamica politico-socială ateniană; 
sprijinul acestei pături lărgește mult baza de clasă a democrației, dar 
poate şi să o slăbească, cum se vede în momentele de criză. „Această 
pătură este constituită în mod esenţial din mici proprietari (Diceopolis 
din Aharnienii este poate un simbol). Pe bună dreptate, Rosenberg 
observa că pentru o asemenea categorie democrația înseamnă „accesul 
fără restricţii la cuceririle culturale și posibilitatea de a se elibera, 
îndeplinind din cînd în cînd un rol public, de oboseala muncii cotidiene”. 

O dată cu înfrîngerea militară a Atenei în înfruntarea cu monarhia 
macedoneană (războiul lamiac de la sfîrşitul secolului al IV-lea), cînd 
proprietarii, sprijiniți de armele învingătorilor, au exclus în final de la 
cetăţenie un număr de 12.000 de săraci (Diodor din Sicilia, 18, 18, 5 
şi Plutarh, Focion, 28, 7), adică pe aceia care se situaseră sub censul 
de 2.000 de drahme, o asemenea înfrîngere temporară a sistemului 
democratic se va consuma în izolarea celor lipsiţi de avere : clasa medie 
este în acel moment cu Focion, cu Demades şi cu ceilalți „reformatori” 
filomacedoneni. 

Este simptomatic pentru caracterul central al cetățeniei faptul că, 
ajunşi pentru cîteva luni la putere, primul lucru pe care l-au făcut 

oligarhii atenieni a fost să reducă numărul cetățenilor la 5.000, iar pe 
plan propagandistic au căutat în primul moment să liniştească flota, 
susţinînd că în fond la adunările în care se luau deciziile niciodată nu 
participa un număr atît de mare de persoane (Tucidide, 8, 72, 1) şi că, 
dimpotrivă, cînd au cîștigat majoritatea, democraţii la rîndul lor au 
retras în masă cetăţenia susținătorilor experimentului oligarhic, redu- 
cîndu-i la rangul de cetățeni „diminuaţi” (atimoi). 

Fenomenul este atât de important, încît un mare dramaturg, Aristofan, 
profită de acea zonă liberă a discursului politic care este digresiunea 
autorului, exprimată de cor (parabasis), pentru a lansa un apel către 
cetate cerînd ca acei atimoi, căzuţi pe vremea sa în „cursele lui 
Phrynichos” (unul dintre principalii inspiratori ai puciului de la 411), 
să fie repuși cu drepturi depline în rangul de cetățeni (Broaștele, 
686-705). Şi în 404, cînd au revenit la putere sub protecţia spartană, 
oligarhii nu numai că au instaurat un corp civic şi mai redus (3.000 
de cetățeni cu drepturi depline), dar au favorizat exodul democraţilor, 
al oamenilor din popor de care, din raţiuni politice sau de clasă, era 
legat sistemul democratic, chiar cu riscul de a „depopula” Attica, după 
cum a arătat Socrate într-o dramatică discuție cu același Critias şi cu 
Callicles, relatată de Xenofon în Memorabilia (1, 2, 32-38). 

Gata să se războiască unii cu alții pentru a-și disputa preţiosul bun 
al cetăţeniei, cetățenii „pursînge” sînt totuși de acord cu toţii în a 
exclude orice posibilitate de extindere a cetăţeniei spre exterior, în 
afara comunităţii. Doar în momentele de pericol extrem și de adevărată 
disperare au intuit posibilităţile ce decurgeau din lărgirea conside- 
rabilă a cetăţeniei. După pierderea ultimei flote construite împreună 
la sfîrșitul epuizantului conflict cu Sparta (Egospotami, vara lui 405), 
atenienii au acordat — printr-un gest fără precedent — cetăţenia ate- 
niană insulei Samos, aliata cea mai fidelă; au făcut astfel o tardivă 
și disperată încercare de a-și „dubla” comunitatea. Efemerul remediu 
(Tod, GHI, 96) a fost evident anulat de capitularea Atenei (aprilie 404) 
și de expulzarea, cîteva luni mai tîrziu, a democraţilor din Samos de 
către învingătorul Lysandros (Xenofon, Helenicele, 2, 3, 6-6), pentru a 
fi reintrodus, în democraţia restaurată, în timpul arhontelui Euclid 
(403-402), în cinstea exilaţilor democrați din Samos (Tod, GHI, 97). 
Şaptezeci de ani mai tîrziu, cînd Filip al Macedoniei a învins la Cheroneea 
coaliția avînd în frunte armata Atenei (338 î.Hr.) şi părea pentru o 
clipă că învingătorul, cunoscut ca fiind în stare să distrugă din temelii 
cetăţile învinse, se îndrepta spre Atena rămasă practic fără apărare, 
un politician democrat, dar mai degrabă tot atît de excentric în stilul 
de viață pe cît de „neregulat” în angajarea lui, Hipperide, propune 
eliberarea a o sută cincizeci de mii de sclavi agricoli şi lucrători în 
mină (fragm. 27-29 Balf-Jensen). Din cauza unei iniţiative atît de 
ilegale”, prin strădania unui înverșunat conducător de mulțimi, 
Aristogeiton, răzvrătit în numele democraţiei împotriva prea marii 

extinderi a cetățeniei, Hipperide a sfîrşit însă prin a ajunge în fața 
tribunalului. lar argumentul adus de Aristogeiton a fost atunci cel 
obişnuit în oratoria democratică ateniană: că „dușmanii democraţiei, 
cît timp este pace, respectă legile şi sînt, ca să spunem așa, siliți să 
nu le încalce; dar în timp de război găsesc cu uşurinţă tot felul de 
pretexte pentru a-i teroriza pe cetățeni, afirmînd că nu este posibil să 
salvăm cetatea” dacă nu emit „propuneri ilegale” (Jander, Oratorum 
Fragmenta, 32). 

La sfîrşitul secolului al V-lea, mai precis în ultimii treizeci de ani 
ai acestuia, în lumea greacă a început o perioadă de conflicte extrem 
de sîngeroase: un război general, care a cuprins aproape toate cetățile, 
lăsînd puţin loc celor neutri — un război nu doar între Sparta şi Atena, 
ci între două tabere gravitînd pe orbitele celor două cetăţi —, și conco- 
mitent un război civil, consecinţă imediată şi obligatorie a conflictului 
general. Este o situaţie în care războiul extern și războiul civil se 
alimentează reciproc şi în care guvernul aflat la conducere în fiecare 
cetate se mută, după cei care-l alcătuiesc, dintr-o tabără în alta; și, la 
fiecare schimbare de regim, masacrarea adversarilor și exilurile masive 
marchează venirea la putere a celor două facțiuni. Războiul civil cuprin- 
sese chiar şi unul dintre cele două state conducătoare, Atena, care, 
pentru cîteva luni, în 411 (cu şapte ani înainte de înfrîngerea definitivă), 
asistă efectiv la venirea la putere a oligarhilor, repede răsturnaţi de 
reacția patriotico-democratică a marinarilor constituiți la Samos într-un 
anti-stat, contrapondere la cetatea-mamă, căzută în mîinile „dușmanilor 


" poporului”. Războiul lung — război civil- a cunoscut în anul 404 un 


epilog ce părea definitiv: înfrîngerea militară a Atenei şi completa ei 
renunțare la imperiu şi la flotă, intrarea ei umilitoare sub un și mai 
feroce guvern oligarhic („Cei Treizeci”), în rîndurile aliaţilor Spartei. 
Dar faptul cel mai semnificativ din toată istoria acelei epoci este că, 
după mai puţin de un an, regimul Celor Treizeci cade şi aceiași spartani 
înlesnesc restaurarea democraţiei în cetatea dușmană învinsă. Attica 
refuzase „spartanizarea”; alegerea care se consolidase începînd cu 
Clistene devenise deci o structură profundă a realităţii politice ateniene; 
sistemul bazat pe dreptul garantat celor fără proprietate de a participa 
la cetăţenie se dovedise mai puternic și mai durabil decît chiar legătura 
(ce i-a stat la origine) dintre democrație și puterea maritimă. 


» 
„Vaca 


Unul dintre elementele fundamentale care au consolidat pactul dintre 
cei ce nu deţineau proprietăţi şi aristocrați este „liturgia”, contribuţia 
mai mult sau mai puţin spontană, adesea foarte consistentă, care li se 
cerea celor bogaţi pentru bunul mers al comunităţii: de la banii necesari 
pentru întreținerea navelor, pînă la fondurile cheltuite pentru serbări 

şi teatrul statului. Regimul „popular” antic nu a cunoscut exproprierea 
altfel decît sub forma pedepsei pentru anumite delicte; le-a permis 


celor bogaţi să continue să fie bogați, dar le-a pus pe umeri o enormă 
sarcină socială. 


Capitalistul - a scris într-o eficientă terminologie modernă Arthur 
Rosenberg — era ca o vacă, pe care comunitatea o mulgea cu grijă pînă 
la ultimul ultimul strop. De aceea trebuia ca vaca să primească la rîndu-i 
un furaj substanțial. Proletariatul atenian nu avea nimic împotrivă dacă 
un fabricant, un negustor sau un armator cîștiga în afara cetăţii cît de 


Ro ţi bani putea. Cu cît cîştiga, cu atît putea apoi să dea mai mult la 
stat. 


De aici, deducea nu fără temei Rosenberg, interesul - pe care 
„proletarul” atenian îl avea în comun cu „capitalistul” — pentru exploa- 
tarea aliaţilor Și, în general, pentru o politică externă imperialistă 

Vocile care avertizau împotriva unei politici de jaf s-au potolit E: 
astfel, săracii din Atena, în perioada cînd au deţinut puterea au 
sprijinit fără rezerve elanurile imperialiste ale cuceritorilor. Este roi 
ficativ că, tocmai după venirea la putere a proletariatului, Atena s-a 
lansat în două războaie de jaf în adevăratul sens al cuvîntului : unul 
îndreptat împotriva perșilor, pentru cucerirea Egiptului — de iile se 
vede ce planuri ambiţioase avea Atena la vremea aceea — și altul chiar 
în Grecia, pentru a-și anihila doi concurenți comerciali republicile 
Egina şi Corint. 

j Rosenberg se alătură aici tezei, care nu trebuie subevaluată, conform 
careia concurența comercială dintre Atena și Corint, cele două mari puteri 
maritime, a constituit cauza fundamentală a războiului peloponesiac 

Pentru a cîștiga prestigiu și sprijinul popular, aristocrații zăre 
conduc sistemul își cheltuiesc banii nu numai pe impozite dar şi pe 
donaţii mari, din care comunitatea să se poată servi direct ; este cazul 
lui Cimon, adversarul lui Pericle, care a vrut să-și Duis averea la 
dispoziţia publicului. | 


A El a îndepărtat - spune Plutarh — gardurile de la ogoare pentru ca 
străinii şi cetățenii care aveau nevoie să poată lua fără frică fructe, iar 
= _ & ? 
acasă dădea ospeţe modeste, dar care ajungeau pentru mulţi în fiecare zi. 


Oricare sărac venea găsea o hrană fără lucru, putînd să se ocupe numai 
de treburile politice!. 


Aristotel (fragm. 363 Rose) precizează că de acest tratament din 
partea lui Cimon nu beneficiau fără deosebire toţi atenienii, ci doar cei 
din dema lui. La rezolvarea problemei hranei mai contribuia şi obiceiul 
sărbătorilor, cînd săracii aveau cu ușurință acces la consumul, neobișnuit 





1. „Cimon”, 10, în Plutarh, Vieţi paralele, trad. rom. N.I i 
fe > dia > E Fi = „d. Ba b E ji j- 
fică, Bucureşti, 1966, vol. III, p. 143 (nut.). tii al atică 





CETĂȚEANUL 123 


şi costisitor, al cărnii. Aga-numitul „bătrîn oligarh”, presupusul autor 
al Constituţiei Atenienilor, nu iartă acest parazitism al poporului şi-l 
denunță explicit în opusculul său: „Cetatea aduce multe jertfe pe 
cheltuiala publică, dar poporul este acela care mănîncă și își împarte 
aceste jertfe” (2, 9). Cimon se îngrijea și de îmbrăcăminte: cînd ieșea — 
povestește Plutarh — „îl urmau prieteni tineri îmbrăcaţi frumos, dintre 
care, dacă vreun cetățean mai bătrîn îl întîlnea și nu era îmbrăcat cum 
trebuie, Cimon schimba hainele cu el. Gestul părea distins”. 

Pericle nu-şi putea permite o asemenea generozitate. Familia din 
care se trăgea el nu era mai puţin importantă decît cea a lui Cimon, 
fiul lui Miltiade, învingătorul de la Maraton, şi al Egisipelei, o prințesă 
tracă. Dinspre partea mamei (Agariste), Pericle descindea din Clistene, 
cel care — cu ajutorul Spartei — îi alungase din Atena pe Pisistraţi şi 
instituise geometrica democraţie ateniană fondată pe cele zece triburi 
teritoriale cu care fusese înlocuit vechiul sistem al triburilor gentilice. 
Desigur, era şi clanul familial despre care se spunea că stabilise 
contacte cu perșii în timpul invaziei lui Darius: invazie pe care tocmai 
Miltiade, tatăl lui Cimon, a oprit-o. Era o familie ilustră, dar discutată, 
între altele, pentru sacrilegiul de a fi lichidat, într-o epocă pe care 
Herodot și Tucidide o relatează în moduri diferite, încercarea de instau- 
rare a tiraniei de către marele sportiv Kylon. O stirpe care se ruinase 
într-un lung exil, umilită de înfrîngeri, silită să corupă oracolul de la 
Delfi pentru a obţine ajutorul spartan; dar la vremea ei, la moartea 
lui Pisistrate, gata să facă pact cu fiii tiranului, atunci cînd Clistene 
însuși era arhonte, între 525-524. 

Desigur, Pericle cunoștea bine etapele și dedesubturile unei cariere. 
Cînd Eschil a pus în scenă Perşii (472 î.Hr.), tragedia care-l ridica în 
slăvi pe Temistocle (încă neexilat), el a suportat cheltuielile pentru 
pregătirea corului (IG, II/III2, 2318, col. 4,4). Puţin după aceea, Temistocle 
a dispărut din scenă şi Pericle s-a apropiat treptat de Efialte, care 
propusese acordarea cetăţeniei celor nevoiași. La început a vrut chiar 
să rivalizeze cu Cimon în generozitate. Dar Cimon îl depășea „cu 
ajutorul bogăției şi banilor cu care își atrăgea pe săraci”?. Atunci 
Pericle a ales calea „demagogiei”, începînd să decreteze subvenții în 
bani luate din rezervele statului, precizează Plutarh. Imaginea care 
s-a consolidat în tradiţie este că Pericle „corupe” astfel masele, introducînd 
recompense din partea statului pentru participarea la spectacole și la 
jurii în tribunale, precum și alte recompense publice şi serbări. Adop- 
tarea sistematică a acestor forme de salariu venind de la stat a modelat 
democraţia ateniană în perioada ei de maximă înflorire, consolidînd 
imaginea unei deme dedicate politicii, activităţii juridice şi practicii 





1. Ibidem (n-t.). 
2. „Pericles”, 9, în Plutarh, ed-cit., vol. I, p. 386 (nt... 





124 LUCIANO CANFORA 


sociale a teatrului și a serbărilor, dar emancipată în mare măsură de 

munca manuală; este totodată perioada celui mai mare aflux de sclavi, 

cînd, susținea Lysias, cel mai sărac atenian dispunea de cel puţin un 

sclav (5, 5). 

Dar marile instrumente ale „demagogiei” lui Pericle au fost folosirea 

cu dezinvoltură în scop personal a banilor publici și o tot atît de 

dezinvoltă politică a lucrărilor publice. Atacurile adversarilor se refe- 

reau tocmai la acest punct: „ei strigau în gura mare că poporul este 

dezonorat şi-şi aude vorbe rele cum că a luat banii obștești ai elenilor 

de la Delos şi i-a adus la Atena”; Pericle „lămurea poporul că atenienii 

nu sînt datori să dea socoteală aliaților de bani de vreme ce luptă 

pentru ei şi-i apără de dușmani”; el mai afirma şi că banul, o dată dat, 
este al celui care-l primeşte şi socotea mai mult decât legitimă folosirea 

acelor bani în lucrări publice, o dată satisfăcute necesitățile apărării 
comune: în definitiv, de ce n-ar fi trebuit să-i folosească în opere „de 
la care va dobîndi o slavă nepieritoare, iar cînd vor fi gata va fi şi 
bunăstare” concretă pentru cetăţeni? Şi arăta că operele de. interes 
public pot constitui motorul şi epicentrul întregului sistem, deoarece 
„acum ies la iveală tot felul de meserii şi lucrări care, trezind la viaţă 
toate meșteșugurile și punînd la lucru toate mîinile, fac din cetate o 
salariată care se și împodobește, dar se și întreține cu propriile-i 
mijloace”!. Exista la Pericle, după părerea lui Plutarh, ideea unei 
participări a tuturor la bunăstarea creată de imperiu: dacă tinerii ce 
aveau virsta pentru a îndeplini serviciul militar se îmbogăţeau în 
campaniile militare, mulțimea lucrătorilor neîncadraţi în armată nu 
trebuia să fie exclusă de la beneficii, dar nici să participe la ele fără 
a munci. Şi astfel impune în adunare proiecte grandioase, a căror 
execuţie „necesită mult timp şi multe caţegorii de meșteșugari”: în 
acest fel, cetățenii rămaşi acasă se bucurau de bunurile publice la fel 
ca și trupele, garnizoanele, armatele angajate în campanii. lar Plutarh 
adaugă aici o descriere impresionantă a numeroaselor tipuri de muncitori 
folosiţi în acest flux „rooseveltian” de lucrări publice : dulgheri, sculptori, 
fierari, pietrari, vopsitori, modelatori de aur și de fildeș, pictori, tapi- 
ţeri, gravori, pentru a nu mai aminti categoriile de muncitori implicaţi 
în importul şi transportul materiilor prime, de la armatori la marinari, 
cîrmaci, frînghieri, tăbăcari, mineri etc. „Iar fiecare meşteşug îşi avea 
strînsă, așa cum își are un comandant o armată, o mulțime de munci- 
tori”2. Proiectul originar al Parthenonului, conceput de Callicrates, 
arhitectul apropiat de Cimon (care construise deja zidul de răsărit al 
Acropolei, cu prada adusă din bătălia de la Eurymedon), a fost abandonat, 
Callicrates a fost concediat şi rolul de coordonator al construcţiei i-a 


1. Ibidem, p. 389 (n.t.). 
2. Ibidem, p. 390 (nt.). 

fost încredințat lui lctinos, care, după Vitruvius, a scris și un tratat 
despre construirea Parthenonului (De architectura, 7, pr. 16). 

Nu au lipsit glumele actorilor (Cratinos, fragm. 300 Kock), sarcasmele 
pamfletarilor, atacurile politicienilor. Oratorii partizani ai lui Tucidide al 
lui Melesias, scrie Plutarh, „strigau împotriva lui Pericle că risipeşte 
banii şi distruge veniturile statului”. Reacţia lui Pericle este tipică. A 
întrebat în adunare, adresîndu-se tuturor, dacă într-adevăr a cheltuit 
mult. Toţi în cor i-au răspuns: „Foarte mult !”. Iar Pericle a replicat: 

Ei bine, să rămînă banii cheltuiţi nu de voi, ci de mine, şi pe monumentele 
închinate zeilor [pe care se indica numele celui care le construise] voi 
pune să se scrie numai numele meu”!. Tactica sa a avut efectul scontat : 
Pericle a fost autorizat să recurgă fără restricţii la fondurile statului, 
ori fiindcă — spune Plutarh - i s-a admirat generozitatea, ori poate 
fiindcă poporul nu suporta să nu împartă cu el gloria acelor opere. 


Concepţia personală asupra statului 


Concepţiile conform cărora statul înseamnă persoanele beneficiind 
de cetățenie, veniturile statului sînt tout court veniturile lor și Pericle 
poate să facă cu banii comunității ceea ce Cimon încerca să facă cu 
însemnata avere personală reprezintă tot atîtea indicii ale unei idei 
„personale” despre stat, ale unei concepții conform căreia statul nu are 
o personalitate juridică autonomă, dincolo şi deasupra persoanelor, ci 
coincide cu aceste persoane, cu cetăţenii. Este ideea în virtutea căreia 
Temistocle „transportă” Atena pe insula Egina în ajunul invaziei per- 
sane ; este teoria pe care Nicias, asediator și apoi asediat la Siracuza, 
o formulează pentru a-i îmbărbăta și responsabiliza pe marinarii săi: 
„Oamenii constituie o cetate, nu zidurile și nici corăbiile goale de 
oameni”?. IN | 

Această concepţie despre stat are unele consecințe, de pildă atunci 
cînd comunitatea este învrăjbită de stasis, de războiul civil, situaţie 
deloc neobişnuită (cu excepţia unor comunități deosebit de stabile, ca 
Sparta - virtute asupra căreia insistă, cu admiraţie, Tucidide, I, 18 și 
Lysias, Olympiakos, 1). În asemenea momente se poate întîmpla ca 
societatea să se scindeze în două sau mai multe tabere, cum s-a 
întîmplat în mod repetat la Atena, în timpul crizelor frecvente care au 
izbucnit în lungul război de la sfîrşitul secolului al V-lea. Se poate 
întîmpla deci ca o parte a statului să se constituie în „anti-stat” și să 
se proclame -— pretinzînd o mai mare fidelitate față de o niciodată 
precizată „constituţie strămoșească” (patrios politeia) iei singurul stat, 
cel legitim. Astfel se întîmplă în anul 411, cînd, după un secol de la 


1. Ibidem, p. 392 (n.t.). 
2. 'Tucidide, op.cit, 7, 77, 7, p. 642 (ni.). 

alungarea Pisistraţilor (cel care a atras atenţia asupra acestei rezistențe 
seculare a democrației a fost Tucidide, 8, 68, 4), într-o Atenă scăpată 
din catastrofa siciliană, oligarhii, dintotdeauna susținători ai lovitu- 
rilor menite să submineze sistemul pe care-l detestă, iau puterea. Dar 
se găsesc în fața neprevăzutei reacţii a flotei cantonate la Samos — 
adică a bazei sociale a democraţiei, aflată sub arme din cauza războiului ; 
flota constituită în contra-stat își alege strategii, nu-i recunoaşte pe cei 
aflați în funcţii sub oligarhie și proclamă „continuarea războiului”, în 
timp ce oligarhii nu doresc altceva decît o înţelegere cu Sparta. La 
baza acestei iniţiative se află, pe de o parte, convingerea solidă că 
statul sînt oamenii, pe de alta, convingerea înrădăcinată, inerentă 
ideologiei democratice, conform căreia — așa cum proclamă Athenagoras 
Siracuzanul într-un discurs rescris de Tucidide — „democraţie e denumire 
pentru întreaga populaţie”! : sofism, dacă vreţi, bazat şi pe ambiguitatea 
lexicală în care „demos” este fie pătura îopulă ăi fie baza ei socială, 
fie comunitatea în ansamblul ei. Sofism care, avînd o anumită eficienţă 
demonstrativă, trimite şi el la o concepție personală despre stat. 

Între 404 şi 403, în cursul celui mai grav şi mai lung război civil 
pe care l-a cunoscut Attica, s-a ajuns, la un moment dat, la o împărţire 
în trei. Exista în primul rînd puterea absolută a Celor Treizeci, dornici 
să facă din Attica o Laconie agro-pastorală străină de interesele mari- 
time (este cunoscută anecdota lui Plutarh din Themistocles, 19, 6) în 
care Critias vrea ca tribuna de la care vorbesc oratorii „să fie întoarsă 
către țarină”, cu totul indiferenți la exodul oamenilor simpli şi al 
democraţilor, provocat de victoria oligarhilor, și chiar favorabili unui 
asemenea exod. Dar democraţii, răspîndiți între Beoţia şi Megara, s-au 
coalizat repede, s-au baricadat, după unele succese militare, la Pireu, 
au constituit aici o contra-Atenă democratică, în timp ce oligarhii, 
zguduiţi de înfrîngere, s-au despărțit în două partide, cu două sedii 
diferite, cu două conduceri diferite, una la Atena și alta la Eleusis. lar 
cînd spartanii vor impune pacificarea, adică în esenţă revenirea demo- 
craţilor pe baza unei reînnoiri a vechii constituții democratice ateniene 
în schimbul unui angajament de a nu se trece la epurări şi vendete, 
se va decreta însă — și va rămîne valabilă pentru cîțiva ani — existența 
în continuare la Eleusis a unei republici oligarhice unde își vor găsi 
refugiu toți cei ce nu pot să accepte compromisul pacificării. 

O altă faţetă a acestei concepții despre stat ni se revelează în 
momentul ruperii pactului: mai precis, cînd exilatul, cel alungat, se 
aliază cu dușmanii cetăţii pentru a se întoarce. Premisa de la care 
pleacă acesta este că nu statul (entitate supraindividuală, abstractă), 
ci alţi cetăţeni sînt cauza exilului. Cel care l-a îndurat consideră că 
măsura a fost nedreaptă sau greşită şi intră în război personal cu 
propria cetate, pentru repararea greșelii și îndreptarea injustiţiei. 


1. Ibidem, 6, 39, p. 548 (n.t.) 

Acesta este motivul pentru care Alcibiade trece de partea spartanilor 
şi împreună cu ei se răzbună împotriva sistemului politic atenian 
(Tucidide, 6, 89, 6), iar cînd — mulţi ani mai tîrziu — se va întoarce, 
apologia lui va consta în susținerea îndărătnică a propriei îndreptăţiri 
şi în denunţarea nedreptăților îndurate nu din partea statului, ci din 
partea „celor care l-au exilat” (Xenofon, Helenicele, 1, 4, 14-16). De 
aceea „bătrînul oligarh” se bucură de faptul că Atena nu este o insulă; 
fiindcă — observă el — dacă din nefericire ar fi fost o insulă, oligarhii 
„nu ar putea trăda şi deschide porţile pentru dușmani” (2, 15). 

Însăși noțiunea de „trădare” este astfel relativizată. Două secole 
mai tîrziu, cînd va reflecta asupra experienţei politice greceşti, din ale 
cărei vlăstare îndepărtate făcea parte el însuși, Polybios va manifesta 
o anumită antipatie tocmai față de această noţiune de „trădare” 


Mi se întîmplă adesea să mă minunez — va scrie el — de greșelile pe 
care oamenii le fac în multe domenii, mai ales atunci cînd îi acuză pe 
trădători. De aceea, continuă el, mă folosesc de ocazie pentru a spune 
două vorbe despre problema aceasta, deşi îmi dau seama că este vorba 
despre un subiect greu de definit şi de apreciat. Nu e ușor de stabilit ce 
trebuie să înțelegem cu adevărat prin „trădător”. 


După care desființează, ca să spunem așa, chiar conceptul de tră- 
dare, observînd că nu se poate numi astfel „stabilirea de noi alianţe” 
dimpotrivă, remarcă el, „aceia care, după împrejurări, au încheiat 
pentru cetăţile lor alte alianţe și alte prietenii” au fost adesea demni 
de răsplată din partea cetăţii lor și deci nu are sens modul în care 
Demostene împarte în stînga şi în dreapta calificativul de „trădător” 
propriilor săi adversari politici (18, 13-14). Trădarea este un cuvînt ce 
traduce un mod unilateral de a aprecia un comportament politic, bine 
intenţionat în viziunea celor care, ca Alcibiade și ca „bătrînul oligarh” 
sau ca Polybios, nu sînt de acord cu formularea democraţilor după care 
„democraţie e denumire pentru întreaga populaţie”. 


Kinein tous nomous 


Dar dacă „deros-ul este totul”, dacă poporul, ca totalitate a cetățenilor 
care alcătuiesc statul, se află deci mai presus de orice lege, în calitatea 
lui de sursă a oricărei legi, singura lege posibilă este, la rigoare — așa 
cum proclamă cu asprime „mulțimea” (nAfj0oc) într-un moment critic 
din celebrul proces împotriva strategilor învingători la Arginusa (Xenofon, 
Helenicele, 1, 7, 12) —, aceea că „poporul face ce vrea” (aceeași va fi mai 
tîrziu formula cu care Otanes, în Herodot, III, 80, definește puterea 
monarhului). Dar dacă poporul e mai presus de lege, legea nu poate 
fi considerată de neschimbat, independentă de voinţa populară, ci 
dimpotrivă, va trebui să se adapteze acesteia, chiar dacă „schimbarea 





128 LUCIANO CANFORA 


legilor” (kinein tous nomous) reprezintă şi un reproș clasic al democraţilor 
adresat dușmanilor tradiționali. 

Și pentru unii, și pentru alţii este sănătos să se revendice de la 
„constituția strămoșească” (patrios politeia). După Diodor din Sicilia 
(14, 32, 6), Thrasybulos, promotorul războiului civil împotriva Celor 
Treizeci, declarase că nu va înceta războiul împotriva Celor Treizeci 
„pînă cînd poporul nu își va fi restabilit patrios politeia”. În ce-i 
privește, Cei Treizeci pretindeau, la rîndu-le — după Aristotel —, că 
respectă patrios politeia (Constituţia Atenei, 35, 2). Unii urmăreau 
reînnoirea democraţiei radicale, alții înțelegeau să-și realizeze pro- 
gramul demolînd bazele democraţiei radicale şi deci — explică Aristotel — 
legile cu care Efialte a anulat puterea Areopagului și a deschis astfel 
calea democraţiei radicale. Thrasymachos, sofistul din Calcedonia, 
căruia Platon, în Republica, îi atribuie brutala teorie conform căreia 
dreptatea este dreptul celui mai puternic, dădea la iveală contradicția 
şi găsea motiv de ironie în înfruntările oratoriei politice : „În convingerea 
lor că susțin unii argumente contrare celorlalți, nu-şi dau seama [ora- 
torii] că ţintesc spre același rezultat și că teza adversarului este 
cuprinsă în propriul discurs!. Există, evident, în recursul la acelaşi 
cuvînt de ordine programatic un semn al unui fenomen mai general, 
și anume că, atunci cînd „vorbeşte”, democraţia sfîrșeşte aproape întot- 
deauna prin a se modela după ideologia dominantă. Astfel, apelul la 
trecut, ca la un reper pozitiv în sine (nu întîmplător primul „fondator” 
al democraţiei a fost însuși Tezeu), se îmbină cu conotaţia negativă a 
fenomenului de schimbare a legilor în vigoare (kinein). Dar asemenea 
tendință spre fixitate vine sau poate veni în contradicție cu necesitatea 
de a pune demos-ul deasupra legii, unicul arbitru al modificării sale. 

Pe de altă parte, o modificare a legii are loc totuși, în timp, cu atît 
mai mult cu cît, observă Aristotel, scopul urmărit de toţi nu este 
„tradiţia” (fo patrion), ci „binele” (Politica, 1269 a, 4). Şi în general este 
un fenomen alarmant, pentru gîndirea conservatoare : de la pitagoreici 
(Aristoxenos, fragm. 19 Miller) la Legile platoniciene (772 D), chiar dacă 
Platon nu-şi ascunde sieşi că transformarea este inevitabilă (769 D). 
Kinein este un cuvînt ambivalent; el desemnează atît alterarea, cît şi 
dezvoltarea (Isocrate, Evagoras, 7) şi deci sfîrșește prin a coincide cu 
noțiunea de epidosis (progres, cu referire la diferitele technai), fenomen, 
ca să spunem așa, inevitabil, după cum afirmă Isocrate în acel pasaj 
din Evagoras şi Demostene într-o celebră schiță de istorie a artei 
militare (Filippica a treia, 47, unde kekinesthai şi epidedokenai sînt 
sinonime). Fenomen inevitabil, dacă e privit pe o scară temporală 
foarte largă, chiar şi în ceea ce privește legea, oricît de periculoasă ar 
putea fi — arată Aristotel — crearea unui precedent al modificabilităţii 





1. Dionisios, Despre Demostene, 3-1, pp. 132-134 Usener-Radermacher). 

legii și obișnuirea oamenilor cu ideea că legea poate fi schimbată 
(Politica, 2, 1268 b, 30 — 1269 a, 29). | 

Într-un excursus în care trimiterea evidentă la expresii celebre şi 
uşor de recunoscut din „arheologia” lui Tucidide! urmărește să înfă- 
ţișeze vastitatea timpului înţeles ca „teatru” al schimbării, Aristotel 
ne dă o variantă a propriei apxatoioyia a dreptului, corespondent al 
celei mai generale „arheologii” a lui Tucidide : textul acestuia din urmă 
este unul ale cărui ecou și eficacitate — la cîteva decenii de la răspîndirea 
operei lui Tucidide — pot fi surprinse în introducerea lui Ephoros 
(fragm. 9 Jacoby) şi tocmai în acest important excursus aristotelic. 
Concluzia lui Aristotel închide în ea recunoașterea acelei sinteze de 
înnoire şi prezervare ce face din drept o construcție unică, singura în 
stare să dea stabilitate transformării. Aristotel se străduieşte în același 
timp să identifice un principiu, un criteriu care să-i permită să apre- 
cieze pînă la ce punct și cînd trebuie inovat și cînd, dimpotrivă, cu 
toate că defectele sînt vizibile, trebuie să renunţi la inovaţie. Este un 
criteriu empiric şi generic: „Dacă îmbunătăţirea dorită este neîn- 
semnată, este clar că spre a evita deprinderea nenorocită a schimbării 
prea lesnicioase a legilor trebuie să tolerăm cîteva incongruenţe ale 
legiuirii și guvernămîntului. Folosul inovaţiilor ar fi mai mic decît 


primejdia deprinderii nesupunerii”?. 


Libertate / democraţie, tiranie/oligarhie 


Cînd trece la descrierea sistemului politic atenian, Pericle al lui 
Tucidide stabilește o opoziţie între „democraţie” şi „libertate”: în lipsa 
unui alt termen — spune el — sîntem obișnuiți să definim acest regim 
drept democraţie, pentru că îi implică în politeia pe cei mulţi, dar este 
vorba de un sistem politic liber (eleutheros de politeuomen). Democraţia 
şi libertatea sînt puse oarecum în antiteză de către orator. Desigur, 
elogiul său nu este chiar „acel monument ridicat democrației ateniene” 
pe care o parte dintre interpreţi au crezut că-l găsesc aici (interpreți 
printre care se numără însuși Platon, care de aceea vrea să-l parodieze 
în discursul pe care Aspazia îl rostește în Menexenos). Elogiul Atenei 
pe care textul lui Pericle îl conţine ajunge la noi printr-un dublu filtru: 
primul filtru este însuși genul literar al oraţiei funebre, inevitabil 
elogios ; cel de-al doilea îl constituie chiar persoana oratorului, Pericle, 
așa cum îl vedea Tucidide, un politician care, în opinia istoricului, 
denaturase de fapt sistemul democratic, menţinîndu-i doar aspectele 
exterioare. Însuşi cuvîntul pe care-l folosește (demokratia) nu este un 


1. 'Eo5npopbvv TÂ7£ y&p oi “Ehinvec (Tucidide, 1,6); onuciov pain ripăv (1, 6, 
10; 21); Ev a5rGv Tâv Epyuv (1, 21); 5.& xpâvov mhâdos (1.1). 
2. Aristotel, Politica, ed.cit., p. 76 (n.t.). 

termen caracteristic limbajului democratic, unde, aşa cum știm, este 
mai folosit demos, cu semnificaţiile sale variate (tipică este formula 
folosită de democrați Iyein ton demon — „a dobori” sau „a încerca să 
dobori democraţia”). La origine, demokratia este, dimpotrivă, un termen 
violent și:polemic („prevalarea demos-ului”) creat de dușmanii ordinii 
democratice; nu este un cuvînt al acordului. El exprimă prevalența 
(violentă) a unei părţi; şi acea parte este conotabilă doar în termeni 
de clasă — așa cum Aristotel, cu maximă claritate, formulează parado- 
xalul exemplum fictum conform căruia stăpînirea — într-o comunitate 
de 1.300 de cetățeni — a 300 de săraci (dacă numai atâția sînt) împotriva 
tuturor celorlalţi este tot o „democraţie”. Privită astfel, democrația 
sfîrșeşte de fapt prin a avea trăsături specifice tiraniei, în primul rînd 
revendicarea pentru popor â unui privilegiu propriu tiranului: să fie 
deci deasupra legii, poiein ho ti bouletai. 

În limbajul politic atenian se afirmă însă o altă constelație termino- 
logică și conceptuală : aceea care identifică libertatea şi democraţia, pe 
de o parte, și oligarhia și tirania, pe de altă parte. Şi de această dată 
Tucidide ne pune la dispoziţie documentaţia necesară în acel capitol 
din cartea a opta (8, 68) unde face un bilanţ al semnificaţiilor și al 
consecinţelor loviturii de stat oligarhice de la 411. O lovitură de stat 
efemeră și violentă, sîngeroasă dar mai ales neașteptată, notează 
Tucidide: prima experienţă oligarhică după o sută de ani de la alun- 
garea tiranilor. Și Tucidide comentează, după ce face un portret scurt 
şi admirativ al celor trei principali artizani ai loviturii de stat: fără 
să fi participat la ea „oameni inteligenți şi ulţi [...], într-adevăr era 
greu să se răpească libertatea poporului atenienilor, în al şase sutelea 
an, după ce fuseseră îndepărtați tiranii”!. În acest caz este evident că 
Tucidide identifică regimul democratic cu :noțiunea de libertate, în 
același fel în care în cartea a şasea — unde reevocă spaima răspîndită 
în Atena de scandalul misterios al mutilării Hermelor — definea -ca 
„oligarhică şi tiranică” conjuraţia în spatele căreia democraţii atenieni 
se temeau că se ascunde oribilul și în aparenţă inexplicabilul scandal. 
Aici, distribuirea conceptelor este perfect simetrică cu cea din cartea 
a opta: pe de o parte, libertate = democraţie (a înlătura democraţia 
înseamnă a-i priva pe atenieni de acea libertate pe care o dobîndiseră 
prin alungarea tiranilor), pe de altă parte, tiranie = oligarhie (0 conju- 
raţie care urmăreşte luarea puterii de către cei puţini — adică, încă o 
dată, distrugerea democraţiei — este în același timp „oligarhică” şi 
„tiranică”). Un limbaj care contrastează cu faptul (istoric) că principalii 
artizani ai răsturnării tiraniei fuseseră aristocrații cu aliaţii lor spartani, 
în timp ce forma sub care democraţia arhaică s-a nianifestat a fost 
tocmai tirania. 





1. Tucidide, op.cit., p. 692 (n.t.). 

Aparenta contradicţie are o soluţie destul de simplă, care ne duce 
încă o dată la compromisul din care a rezultat democraţia în Grecia 
epocii clasice : compromisul dintre aristocrați și popor, administrat cu 
judecata, cultura politică, limbajul aristocraților ce conduc cetatea 
democratică. Pentru aceştia, democrația este un regim de dorit doar în 
măsura în care ea înseamnă „libertate” (nu întîmplător Pericle folosește 
cu rezervă cuvîntul demobkratia şi în același timp pretinde că regimul: 
atenian este un regim „de libertăţi”), un regim epurat deci de orice 
reziduu „tiranic”. 

Aici se află originea empirică a clasificării sistematice devenită 
uzuală mai tîrziu și caracteristică gînditorilor greci, care tinde să creeze 
pentru fiecare dintre formele politice un dublet, adică două subtipuri, 
unul bun, iar celălalt rău. Şi este un răspuns la contradicţia enunțată 
înainte, pe care vindirea greacă a elaborat-o foarte repede. O va teore- 
tiza Aristotel, care folosește chiar doi termeni opuși: la el democraţia 
„bună” se numeşte politeia, în schimb democraţia care. nu respectă 
libertatea este, cum era de așteptat, demokratia. 

Dar există o distincţie explicită și în competiţia constituţională a 
lui Herodot, în ale cărui trei intervenţii (sau, mai bine zis, în suma lor) 
se strecoară bănuiala că fiecare formă politico-constituțională degene- 
rează în aspectul ei deteriorat și că acest proces degenerativ pune în 
mișcare un ciclu în care, din punct de vedere istoric, se trece de la o 
guvernare la alta. În acest sens, intervenţia cea mai limpede și cea mai 
importantă este cea a lui Darius, care pune explicit problema des- 
părţirii fiecărei constituţii politice în forma ei „idealizată”, pe de o 
parte, şi realizarea ei concretă, pe de alta. 


Teoria „ciclică” 


Darius observă într-adevăr că fiecare dintre cele trei forme politice 
obţine pe parcursul dezbaterii două caracterizări opuse. Otanes zugră- 
veşte toate defectele concrete ale puterii monarhice şi exaltă, în imagini 
puţin îndemînatice, democraţia; imediat după el, Megabyzos declară 
că este de acord cu critica guvernării monarhice, dar distruge imaginea 
pozitivă a democraţiei și exaltă guvernarea aristocratică, după care 
același Darius încearcă să pună în lumină defectele guvernării aristo- 
cratice şi revine în punctul de plecare, răsturnîndu-l complet, printr-un 
elogiu al puterii monarhice. Tocmai fiindcă are acum în faţă cadrul 
complet al acestor șase posibile aprecieri ale celor trei sisteme, Darius 
își începe cuvîntarea spunînd că „după vorbe” (3, 80, 1: 71& A6yv, această 
lecţiune, care este cea corectă, este dată doar de tradiția indirectă, 
reprezentată de Stobaios) toate cele trei regimuri sînt „excelente” ; e] 
scoate în evidenţă faptul că în fiecare dintre cele trei modele există o 
variantă pozitivă, aceea în care funcţionează în stare pură premisele 

teoretice (asta înseamnă exact 14 A6yw), pe care fiecare dintre cele trei 
modele se întemeiază. Ceea ce implică — iar Darius o spune imediat 
după aceea — că, cel puţin în privinţa aristocrației şi a democraţiei, 
trăsăturile lor negative apar atunci cînd de la planul teoretic se trece 
la cel practic. 

El merge însă şi mai departe și oferă două modele de trecere con- 
stituțională de la o formă la alta. Observă, de fapt, că în practică 
democraţiile concret realizate și aristocraţiile „reale” ajung amîndouă 
la o asemenea dezordine civilă, încât duc la nașterea monarhiei. Puterea 
monarhică se naște deci dintr-o stasis, adesea sîngeroasă, datorată 
falimentului practic al fiecăreia dintre celelalte două forme de guvernare. 
Pe de altă parte, același Darius nu poate să nu recunoască faptul că 
și o monarhie rea poate să ducă la stasis : chiar a doua zi după răstur- 
narea lui Cambyses (întruchiparea perfectă a tiranului) şi după războiul 
civil provocat de uzurpator („falsul Smerdis”), demnitarii persani s-au 
consultat asupra formei politice care trebuia dată Persiei după eșecul 
monarhiei şi au discutat asupra altor soluţii de guvernare, tocmai 
pentru că monarhia s-a încheiat cu un asemenea dezastru. Este deci 
clar, şi nu numai pentru Darius, dar chiar în mediul în care dezbaterea 
se desfășoară, că de la orice formă constituțională se poate trece la alta 
și, în plus, prin intermediul durerosului interval al stazei, al războiului 
civil. 

Darius este învingătorul. Dar el învinge pe plan istoric, nu pe plan 
dialectic. Din punctul de vedere al formei demonstraţiei, argumentele 
lui se alătură celor dezvoltate de doi dintre interlocutorii care l-au 
precedat, nu le anulează. Pe plan dialectic, dezbaterea nu are nici 
învingători, nici învinși; şi nici nu se poate altfel, fiindcă acest final 
deschis corespunde ciclicei treceri de la o „guvernare” la alta, pe ruinele 
şi din cauza defectelor celei precedente, printr-o mişcare ce nu poate 
avea sfîrşit, nu poate avea un moment de încheiere. Și din acest motiv 
sîntem îndreptățiţi să spunem că din această dezbatere din Herodot 
izvorăsc toate dezvoltările ulterioare ale gîndirii politice grecești. 

Cînd, pe parcursul povestirii, se confruntă cu problema stranie a 
rapidului faliment al unui guvern oligarhic — guvernul celor Patru 
Sute, alcătuit totuși, cum spune el, .din persoane de prim rang” —, 
Tucidide nu poate decît să recurgă ia explicația deja prezentată în 
termeni generali de Darius asupra cauzelor falimentului oricărei aristo- 
crații; oricît ar fi de bună, ea generează rivalitatea între şefi, toţi de 
nivel superior, dar toți dornici să obţină o poziţie predominantă (8, 89, 3). 
Şi el se exprimă în termeni care fac referire la trecerea de la o formă 
constituțională la alta, destinată și aceasta să dispară, deci, încă o 
dată, la un segment de „ciclu”: „Astfel — observă el — se îndreaptă spre 
ruină o oligarhie născută dintr-o criză a democraţiei”. 

Această imagine a fluidităţii procesului politico-guvernamental domină 
gîndirea în epocile următoare; de la cartea a opta a Republicii lui 

Platon la cartea a treia a Politicii lui Aristotel, care-și ilustrează 
analiza cu numeroase exemplificări extrase din incomparabila cunoaştere 
a evenimentelor politico-constituţionale ale sutelor de polis-uri greceşti 
(cele 158 de politeiai, dintre care ni s-a transmis aproape integral cea 
privitoare la Atena). Încercarea de a stabili ordinea în care se petrece 
cel mai adesea trecerea concretă a făcut obiectul de studiu și de 
speculaţii al unei serii de gînditori, de la pitagoreicul tîrziu Ocellos din 
Lucania la Polybios, la care cercetarea empirică se combină cu ideea 
filosofică a unei „reveniri”, a unei „ciclicităţi”. 

Remediul eternei repetări a ciclului este o guvernare „mixtă”, adică 
un sistem care, înglobînd elementele cele mai bune ale celor trei 
modele, își propune să le echilibreze (sau își închipuie că o face), 
anulînd efectele distructive şi autodistructive pe care fiecare dintre ele 
le produce. Intuirea unei forme „mixte” ca incomparabil mai bună există 
deja într-un fragment din Tucidide, concis, dar foarte clar (8, 97), unde 
istoricul, în mod destul de ciudat, se oprește să elogieze efemerul 
sistem politic instaurat la Atena după căderea Celor Patru Sute. În 
realitate, acel sistem — așa-numitul regim al Celor Cinci Mii - are 
destul de puţin dintr-un sistem „mixt”; este de fapt unul dintre cele 
desemnate de Aristotel drept oligarhice, tocmai fiindcă se bazează pe 
limitarea cetăţeniei pe bază de avere. Și într-adevăr, și alte proiecte 
de guvernare „mixtă” — împotriva cărora acelaşi Aristotel și mai ales 
discipolii săi (de la Teofrast la Dicearh și Straton) s-au ridicat cu 
vehemenţă — se caracterizează prin anularea principalei trăsături a 
democraţiei, mai precis cetățenia cu drepturi depline a celor săraci: 
sînt.deci, în esenţă, oligarhii. Totuși, tema care domină gîndirea greacă, 
în special în epoca elenistică şi romană, este cea a guvernării „mixte”. 
Pusă pe primul plan în originala şi complexa soluţie pe care polis-ul 
Roma o dădea problemei cetăţeniei și combinării acesteia cu necesitatea 
unei puteri solide şi stabile, Polybios consideră că a găsit tocmai în 
Roma modelul concret și durabil. Cartea a șasea a /storiilor sale, nu 
întîmplător situată după relatarea grelei înfrîngeri de la Cannae, drept 
explicaţie a motivelor pentru care Roma a supraviețuit acelei înfrîngeri, 
este în întregime consacrată tocmai formelor guvernării romane ca 
exemplificare perfectă a guvernării „mixte”. 

Cu Polybios, expunerea concepţiei grecești asupra politicului pe care 
am încercat-o trebuie să se termine însă aici. În contact mai întîi cu 
marile regate elenistice, apoi cu polis-ul roman, gîndirea greacă - de 
acum o unică gîndire elenistico-romană - a luat-o pe alte căi. De aici 
începe o altă istorie. 

Apendice de texte 


Herodot — Istorii, III, 80-82 


80. După ce zarva se potoli şi se împliniră cinci zile din ziua omorului, cei 
care se răzvrătiseră împotriva magilor ținură sfat despre cum se înfățișau 
lucrurile. Cu acest prilej s-au rostit cuvîntări de necrezut pentru unii eleni, 
dar care nu-i mai puţin adevărat că s-au rostit. 

Otanes dădu sfatul ca treburile ţării să fie aduse în faţa obștii perşilor 
şi ţinu următoarea cuvîntare: „Părerea mea este că nu e bine ca unul singur 
din noi să ajungă stăpîn. Acest lucru nu e nici plăcut, nici potrivit. Știţi 
foarte bine pînă unde a mers trufia lui Cambyses şi cu toții ați încercat pe 
pielea voastră trufia magului. Cum poate oare monarhia să fie o orînduire 
nimerită, cînd în monarhie este îngăduit unuia să facă tot ce vrea, fără să 
fie tras la răspundere? Fie el şi cel mai desăvîrşit dintre oameni, pus în 
acest loc de frunte tot s-ar abate de la firea obişnuită. Trufia i se zămisleşte 
în suflet pe urma bunurilor ce le are la îndemînă, iar pizma este dintru 
început înnăscută în om. Cel ce-ar lua puterea în mînă, cu aceste două racile 
în suflet ajunge cu desăvîrşire rău; plin de înfumurare şi invidie, săvîrșește 
nelegiuiri fără număr. Cu toate acestea, e limpede că un monarh ar trebui 
să fie lipsit de simțămîntul pizmei, înconjurat cum este de tot ce-i pofteşte 
inima; faţă de cetăţeni însă, se întîmplă ca purtarea lui să fie tocmai alta 
decît ar trebui. Tiranul îi invidiază pe toţi cei de neam bun cîţi au mai rămas 
încă în viaţă, nu se simte bine decît alături de cei mai netrebnici dintre 
cetăţeni, îşi pleacă cu nesaț urechea la defăimări. Un tiran e omul cel mai 
nestatornic cu putinţă: de-i arăţi o admiraţie potrivită, se supără că nu l-ai 
cinstit îndeajuns, ca pe un stăpin ce este; dacă cineva i se închină cu prea 
mare rîvnă, de asemenea se supără, zicînd că omul e un lingușitor. Vă voi 
spune însă acum ceea ce este și mai rău: tiranul clatină rînduielile stră- 
moșeșşti, îşi bate joc de femei, ucide fără judecată pe oameni. Să nu uităm 
că puterea poporului poartă cel mai frumos nume de pe lume: isonomia. În 
al doilea rînd, nu săvîrșește nici una din încălcările pe care le-nfăptuiesc 
tiranii. Ea împarte dregătoriile ţării prin tragere la sorți, cel care are pe 
seamă o dregătorie răspunde de faptele sale! — şi toate hotăririle se iau în 


1. Aristotel, Politica, [, 8; IV, 7, 3, confirmă că în cele mai multe din polis-urile 
sclavagiste greceşti, unde triumfase democraţia sclavagistă, funcţiile obștești 
se obțineau prin tragere la sorţi. Cf. Retorica, I, 8. În Politica, II, 2 și 12, 
Aristotel vorbeşte şi despre responsabilitatea funcţiilor în polis-urile demo- 
cratice sclavagiste. Despre semnificaţia acestor discuţii în general, vezi J. de 
Rommilly, „Le classement des constitutions d'Herodot ă Aristote”, în Revue 
des €tudes grecques, 1959, pp. 81-99 (n.t.). 




















—— 

sfatul obștesc. Eu zic, așadar, să înlăturăm monarhia şi să ridicăm poporul; 
mulţimea face puterea”. Aceasta a fost părerea înfăţişată de Otanes. 


81. Megabyzos îi îndeamnă în schimb la oligarhie, spunînd cele ce urmează: 
„Cuvintele lui Otanes cu privire la desființarea monarhiei mi le însușesc pe 
deplin. Cît despre ridicarea poporului la putere - aici se abat de la o judecată 
sănătoasă. Nimic nu-i mai smintit şi mai neobrăzat decît o mulţime netrebnică; 
într-adevăr, ar fi peste putinţă de îndurat ca oamenii care cată să scape de 
trufia unui tiran să îngenuncheze sub cea a unei mulţimi dezlănţuite. Tiranul 
măcar, cînd face ceva, ştie ce vrea; mulțimea însă nu poate s-o ştie. Şi cum 
ar putea ști, cînd niciodată n-a fost învățată, nici n-a dat cu ochii de ce e bun 
și cuviincios! Ea se repede fără socotință la treburile ţării, împingîndu-le 
înainte asemenea unui șuvoi năvalnic. Aibă parte de ocîrmuirea norodului 
doar cei ce poartă gînd rău perşilor ; noi însă, alegîndu-ne o adunare alcătuită 
din bărbaţii cei mai destoinici, acestora să le încredințăm puterea. În rîn- 
durile lor ne vom afla și noi — şi este de așteptat că din partea celor mai 
cuminţi bărbaţi vor veni și cele mai cuminţi hotărîri”. Aceasta a fost părerea 
lui Megabyzos. 


82. În al treilea rînd, Darius îşi spuse şi el părerea zicînd : „În cele rostite 
de Megabyzos cu privire la mulțime cred că se cuprinde mult adevăr, nu însă 
şi în cele spuse despre oligarhie. Din cele trei feluri de 'ocîrmuiri pe care 
le-am cercetat, și mă gîndesc la cea mai desăvîrșită înfăţişare a lor, adică 
la cea mai bună democraţie, oligarhie și monarhie, cred că aceasta din urmă 
este cu mult mai potrivită. Se pare că nimic nu-i mai bun decît un bărbat 
destoinic; călăuzit de vederi sănătoase, ar putea să ocîrmuiască mulțimea 
fără greș și, mai presus de toate, faţă de răuvoitori ar şti să păstreze taina 
hotăririlor luate. În oligarhie, unde mulți se întrec în înţelepciune pentru 
binele obștesc, e cu neputinţă să îu izbucnească o puternică dușmănie 
personală. Fiecare în parte năzuind să fie în frunte şi părerile lui să biruie, 
se ajunge la o cumplită dihonie, de aici se trece la răzvrătiri, iar de la 
răzvrătiri, la vărsări de sînge care împing lucrurile tot spre monarhie. Prin 
această schimbare se dovedește pe deplin cu cît este monarhia cel mai bun 
fel de stăpînire. Acuma, să zicem că poporul ar lua în mînă puterea — este 
iarăşi peste putinţă să nu săvîrșească tot felul de ticăloşii ; cînd ticăloşia îşi 
scoate însă capul la iveală, nu-i urmează dezbinare și ură între netrebnici, 
ci, dimpotrivă, prietenii foarte strînse, căci cei care împilează ţara o fac din 
bună înţelegere. Lucrurile merg tot aşa înainte, pînă cînd se găseşte cineva 
care să se ridice în fruntea poporului și să-i ţină în frîu pe astfel de oameni. 
Urmarea e că un asemenea conducător este admirat de popor și, cînd este 
admirat, nu întîrzie să ajungă și rege. Prin aceasta iarăşi se dovedeşte că 
monarhia este cel mai bun fel de ocîrmuire. Dar, ca să nu lungesc vorba, de 
unde ne vine oare nouă libertatea? Cine ne-a dat-o? Oare democraţia, 
oligarhia sau monarhia? Credinţa mea este că dacă am fost mîntuiţi de un 
singur bărbat!, datori sîntem să păstrăm acelaşi fel de stăpînire. Afară de 


1. Aici se face aluzie la Cyrus cel „mare” sau cel „bătrîn”, cum i-au spus istoricii 
greci întemeietorului regatului persan (n.t.). 

aceasta, să nu înyăduim să se strice rînduielile noastre strămoșești sub care 
ne-a mers așa de bine; căci n-o să dăm doară de și mai bine”. 


(Herodot, Istorii, vol. I, Cartea a III-a, 80, 81, 82, traducere şi note de Adelina 
Piatkowski, Editura Ştiinţifică, București, 1961, pp. 262-265 - nt.) 


Acordarea cetăţeniei ateniene locuitorilor Samosului 


Cefisofon din Peonia servea drept secretar. 
Pentru locuitorii din Samos care au fost alături de poporul Atenei. 

Hotărîrea Consiliului şi a Adunării populare. 

Tribul Cecropid avea pritania, secretar era Polymnis, Alexias arhonte, 
Nicofon din Atmonia era prezident. 

Propunere a lui Clisofos și a altor pritani: 

Laudă solilor Samosului, celor veniţi înainte și celor veniţi acum, 
strategilor și tuturor celorlalți samieni, A 
fiindcă sînt oameni de ispravă și gata să facă bine. Laudă muncii lor, 
fiindcă ei lucrează cu folos | 
atît pentru Atena cît și pentru Samos. Drept răsplată pentru binele mult 
pe care l-au făcut 
pentru atenieni, atenienii îi ţin la mare respect și propun ceea ce urmează: 
este hotărîrea consiliului și a Adunării ca samienii să devină atenieni și 
să-şi asume cetăţenia în formele care le convin lor mai mult. Această 
decizie să fie pusă în aplicare în modul cel mai folositor pentru ambele 

' părţi, după cum vor spune; | 
cînd va fi pace, se vor putea purta discuții comune pe orice alte probleme. 
Vor continua neîndoielnic să se bucure de legile lor în deplină autonomie, 
şi tot restul îl vor face după legămintele şi acordurile intervenite între 


samieni şi atenieni (...). a 
(Tod, Greek Historical Inscriptions, 96) 


Tucidide - Războiul peloponesiac 


II, 37. Avem o constituţie care nu imită legile vecinilor, ci mai degrabă 
noi înșine sîntem exemplu, fără să imităm pe alţii. In privința numelui — din 
pricină că este condusă nu de cîțiva, ci de mai mulţi cetăţeni — s-a numit 
democraţie, şi, după lege, toţi sînt egali în privința intereselor particulare; 
cît despre influenţa politică, fiecare este preferat după cum se distinge prin 
ceva, şi nu după categoria socială, ci mai mult după virtute, iar dacă este 
sărac, dar poate să facă vreun lucru bun pentru cetate, nu este împiedicat 
pentru că n-are vază. În raporturile cu comunitatea și în privința SuSpiclunai 
reciproce în activitatea zilnică ne manifestăm liberi activitatea, fără să ne 
mîniem pe vecin dacă face ceva după pofta inimii lui, şi fără să prevedem 
(prin legi) acţiuni supărătoare, care nu comportă o pedeapsă, dar sînt de 
nesuferit pentru alţii. Ne facem, fără să ne supărăm, interesele particulare, 
nu călcăm legile, cînd chibzuim treburile publice, mai ales din respect pentru 
legi, dînd ascultare și oamenilor care sînt, în orice împrejurare, la conducere, 
şi legilor, atît acelora care sînt promulgate, spre a veni în ajutorul oamenilor 

păgubiţi, şi legilor care, deşi nu sînt scrise, comportă totuși un respect 
unanim consimțit. 


38. Dar aceste fapte, după cum vă spun, le știu şi atenienii şi sînt convins 
că ei se străduiesc să-şi salveze puterea şi că oamenii ăștia de aici vorbesc 
despre nişte lucruri care nu se întîmplă și nici n-ar putea să se întîmple. 
Știu că acești oameni nu acum pentru prima dată, ci neîncetat vor să impre- 
sioneze poporul prin astfel de vorbe, și încă prin altele şi mai primejdioase 
mai degrabă decît prin fapte, pentru ca să domine cetatea. Şi mă tei. 
într-adevăr, ca nu cumva, încercînd în fel și chip, să izbutească; noi state 
netrebnici că nu-i atacăm și nu luăm măsuri de pază mai înainte de a păți 
ceva rău de la ei. Într-adevăr, din aceste cauze cetatea noastră în scurte 
răstimpuri a stat liniștită, dar a pornit răzvrătiri și răscoale nu împotriva 
dușmanilor, ci împotriva propriilor concetăţeni și cîteodată tiranii și dinastii 
nedrepte. Eu voi încerca, dacă veţi voi să mă urmaţi, să vă fac să nu pierdeţi 
din vedere că ceva din acestea se petrec chiar în vremea noastră, con- 
vingîndu-vă pe voi cei mulţi și pedepsind pe cei care pun la cale astfel de 
urzeli ; (pedepsindu-i) nu numai cînd îi prind asupra faptului, căci e greu să-i 
prinzi, dar și fiindcă doreau lucruri pe care nu le pot realiza (pentru că 
împotriva dușmanului trebuie să acționăm nu numai cînd făptuieşte, dar să 
ne apărăm chiar înainte de a-și realiza intenţia, căci, într-adevăr, cel care 
nu ia mai înainte măsuri de apărare va să sufere cel dintîi). Cît priveşte pe 
oligarhi, voi încerca pe de o parte să-i dovedesc, pe de alta să mă feresc de 
ei, în fine să le arăt adevărul. În adevăr, numai în acest fel, cred eu aș putea 
să-i împiedic de a face răul. Apoi, desigur, întrebarea pe care mi-am pus-o 
întotdeauna, ce vreţi voi, o tinerilor, oare să conduceţi imediat? Dar nu e 
legal, şi doar legea a fost pusă să vă ţină în frîu mai mult pentru că nu 
puteţi, decît pentru că puteţi. Nu cumva năzuiţi să nu fiți egali cu cei mulţi ? 
Dar, oare, cum este drept ca oameni egali între ei să nu fie socotiți vrednici 
de aceleaşi drepturi? 


39. Va zice poate cineva că democraţia nu este un lucru rezonabil şi nici 
un lucru echitabil, pe cînd cei care au avere sînt şi foarte buni la conducere. 
Eu însă spun mai întîi că „democraţie” e denumire pentru întreaga populație, 
iar „oligarhie”, o parte a populaţiei, apoi că cei bogaţi sînt paznici foarte buni 
ai banilor şi că cei inteligenți ştiu să dea foarte bine sfatul și că judecă foarte 
bine după ce ascultă mulţimea și că apoi stările acestea sînt de asemenea 
și în parte, şi în totalitate, egale în democraţie. Dimpotrivă, oligarhia împinge 
poporul să se avînte în primejdie, iar din foloase nu numai că-şi ia cea mai 
mare parte, dar şi le însușește chiar pe toate. Către lucrurile acestea năzuiesc 


cu ardoare și cei puternici și cei tineri, dar este cu neputinţă să le 
dobîndească într-o mare cetate. 


(Tucidide, Războiul peloponesiac, ed.cit., Cartea a VI-a, 
pp. 547-549 — n.t.) 

Plutarh -— Pericle 


XII. Dar fapta care a adus cea mai mare plăcere și strălucire cetăţii Atena 
şi a mişcat foarte puternic pe ceilalţi oameni, şi care singură mărturiseşte 
Helladei că nu şi-a trădat faimoasa ei putere și vechea strălucire, este 
construcția monumentelor. Această faptă politică a lui Pericles o pizmuiau 
cel mai mult dușmanii săi şi pentru ea-l iînvinuiau în ecclesia. Ei strigau în 
gura mare că poporul este dezonorat şi-şi aude vorbe rele, cum că a luat 
banii obşteşti ai elenilor de la Delos şi i-a adus la Atena, iar pricina cea mai 
cuviincioasă pe care o arată poporului, pe care-l învinuiesc, şi anume cum 
că teama de duşmani a luat banii obșteşti de acolo și-i păzeşte la loc sigur, 
a nimicit-o Pericles însuşi, iar Hellada pare că este supusă unei nemaipome- 
nite silnicii şi este tiranizată în faţa tuturor, văzînd cum cu banii aduși de 
ea, de nevoie pentru război, noi îmbrăcăm în aur cetatea şi o împodobim 
frumos ca pe o femeie mîndră, încărcînd-o de pietre scumpe, de statui și de 
temple care costă mii de talanţi. Atunci Pericles lămurea poporul că atenienii 
nu sînt datori să dea socoteală aliaților de bani, de vreme ce luptă pentru 
ei și-i apără de dușmani. Ei nu dau nici un cal, nici o corabie, nici un hoplit, 
ci numai bani, care nu mai sînt în stăpînirea celor care-i dau, ci în a acelor 
care-i primesc, dar pentru ceea ce primesc dau în schimb cele hotărite. 
Trebuie deci ca cetatea, după ce s-a pregătit temeinic cu cele trebuincioase 
războiului, să-și întoarcă prisosul veniturilor spre împlinirea acelor lucruri 
de la care va dobîndi o slavă nepieritoare, iar cînd vor fi gata, va fi şi 
bunăstare, de vreme ce acum. ies la iveală tot felul de meserii şi lucrări care, 
trezind la viaţă toate meșteșugurile şi punînd la lucru toate mîinile, fac din 
cetate o salariată care se împodobește, dar se și întreţine cu propriile mijloace. 
Într-adevăr, celor care erau în floarea şi puterea vîrstei, expedițiile militare 
le aduceau mijloacele de tra? din veniturile obștești, dar Pericles, voind ca 
poporul, nedeprins cu ordinea şi neștiutor, să nu fie îndepărtat de la foloasele 
comune şi nici să le primească fără să facă nimic și ducînd o viaţă de 
trîndăvie, făcînd măreţe planuri de construcţii şi proiecte întocmite cu mare 
artă pentru lucrări care cereau mult timp spre a fi împlinite le-a adus în fața 
poporului pentru ca şi cei care rămîneau în cetate - în aceeași măsură ca 
şi cei care porneau pe mare sau erau la întărituri sau în expediţie — să poată 
fi ajutaţi şi să se poată înfrupta din veniturile publice. Într-adevăr, acolo 
unde era material de construcţie: piatră, fier, fildeş, aur, abanos, chiparos 
se aflau şi meșteri care le lucrau și le transformau în obiecte — tîmplari, 
statuari, meșteri lucrători în bronz, pietrari, boiangii, modelatori de aur și 
de fildeș, zugravi, broderi, gravori — precum și negustori care să le facă 
reclamă şi să le ducă de ici-colo, şi corăbieri şi cîrmaci, pe mare, iar pe uscat 
rotari şi căruţaşi, şi vizitii, şi frînghieri, şi țesători, şi curelari, și lucrători, 
constructori de drumuri şi mineri, iar fiecare meșteșug își avea strînsă, aşa 
cum îşi are un comandant o armată, o mulțime de muncitori care lucrau 
pentru un salariu, oameni de rînd, care erau instrumentul şi trupul lucră- 
rilor, iar folosirea lor împărțea și împrăștia, ca să zic așa, belșugul la oameni 
de toate vîrstele şi categoriile. 


(Plutarh, Vieţi paralele, ed.cit., vol. I, 
pp. 389-390 - nit.). 

Pseudo-Xenofon — Constituţia Atenei, 2, 19-20 


Eu spun deci că poporul atenian ştie care dintre cetățeni sînt buni şi care 
sint răi şi tocmai fiindcă ştie acest lucru îi iubeşte pe aceia care îi sînt 
favorabili şi folositori, chiar dacă sînt răi, şi-i urăşte mai degrabă pe cei 
buni. Ei se gindesc de fapt că virtutea acestora există nu spre binele, ci spre 
paguba lor. Dimpotrivă, unii, deși democrați prin naştere şi prin fire, nu fac 
parte din popor. Acum eu înţeleg că poporul dorește un guvern popular, 
fiindcă nu se poate să nu fii de acord ca cineva să-şi dorească propriul bine. 
Dar cel care, nefiind din popor, alege să trăiască într-o cetate guvernată de 
popor și nu într-una guvernată de o elită, are de gînd să comită nedreptatea, 
știind că o democraţie oferă delincvenţilor garanții mai mari de impunitate 
decît o oligarhie. Cît priveşte deci constituţia atenienilor, eu nu-i aprob 
forma ; dar din moment ce ei cred că e bine să trăiască într-o democraţie, mi 
se pare că apără bine democraţia, servindu-se de modalitatea pe care am 
ilustrat-o. 


Pseudo-Xenofon - Constituţia Atenei, 2, 14-15 


Un lucru le lipsește atenienilor. Dacă ar locui pe o insulă, ar putea să le 
facă altora rău fără să fie pedepsiţi, fiindcă domeniul mărilor le-ar aparține, 
fără să riște devastarea propriului teritoriu și fără să suporte prezenţa 
dușmanului. Acum, în schimb, ţăranii și atenienii bogaţi încearcă să-i împace 
pe duşmani, în vreme ce poporul, știind prea bine că dușmanii nu vor arde 
şi nu vor devasta nimic din ceea ce-i aparține, trăiește liber și nu încearcă 
să-i mulțumească. Și de încă o spaimă ar fi ei scutiţi, dacă ar locui pe o 
insulă : de spaima că orașul nu poate fi trădat de către oligarhi şi că porţile 
lui nu pot fi deschise şi lăsaţi dușmanii să intre. Cum s-ar putea întîmpla 
așa ceva dacă Atena ar fi o insulă ? Și n-ar putea exista nici atacuri prin 
surprindere împotriva democraţiei, dacă Atena ar fi o insulă. Acum, în 
schimb, dacă s-ar încerca un atac prin surprindere împotriva democraţiei, el 
s-ar da în speranța unui ajutor de la dușmani, cu gindul că pot fi aduşi în 
cetate pe drumuri tersstre. 


Aristotel — Politica, 1268b-1269a 


11. Pentru că am indicat această chestiune, credem că trebuie să intrăm 
în cîteva explicaţiuni mai complete; căci ea este, o repet, foarte contro- 
versabilă şi s-ar putea tot aşa de bine să se dea preferinţă sistemului 
inovator. Inovaţiunea a folosit tuturor ştiinţelor, medicinei, care a scuturat 
practicile sale vechi, gimnasticei şi în general tuturor artelor, în care se 
exercitează facultăţile omenești ; și cum şi politica trebuie să ia rînd printre 
științe, este clar că același principiu se potriveşte și pentru ea. 

12. S-ar putea adăuga că însăși faptele dau mărturie despre această 
aserţiune. Legile strămoșilor noştri erau de o barbarie și simplitate izbitoare; 
grecii multă vreme nu umblau decît înarmaţi și-şi vindeau femeile. Puținele 
legi antice care ne-au rămas sînt de o simplitate de necrezut. La Cume, spre 
exemplu, legea relativă la omor declară vinovat pe acuzat, în cazul cînd 

acuzatorul ar aduce un oarecare număr de martori, care puteau fi luaţi chiar 
dintre rudele victimei. Oamenii caută în general nu ceea ce este antic, ci ceea 
ce este bun. Cei dintîi strămoși ai noștri, fie că au ieşit din sînul pămîntului, 
fie că au supravieţuit vreunei catastrofe, se asemănau probabil cu vulgul și 
cu ignoranţii din zilele noastre; aceasta, cel puţin, este ideea ce ne dă tradiția 
despre uriaşi, fiii pămîntului; şi ar fi o absurditate vădită să te iei după 
părerea acelor oameni. Pe deasupra, rațiunea ne spune că legile scrise nu 
trebuie păstrate neschimbate. Politica, ca și celelalte științe, nici ea nu poate 
preciza toate amănuntele. Legea trebuie să dispună absolut într-un mod 
general, pe cînd actele omenești reprezintă, toate, cazuri particulare. 
Urmarea necesară a lucrului acestuia este că la anumite epoci, trebuie să 
se schimbe anumite legi. 

13. Însă privind lucrurile dintr-un alt punct de vedere, nu s-ar putea cere 
destulă circumspecţiune. Dacă îmbunătăţirea dorită este neînsemnată, este 
clar că spre a evita deprinderea nenorocită a schimbării prea lesnicioase a 
legilor, trebuie să tolerăm cîteva incongruenţe ale legiurii şi guvernămintului. 
Folosul inovaţiilor ar fi mai mic decît primejdia deprinderii nesupunerii. 

14. S-ar putea chiar respinge ca neexactă comparațiunea politicei cu 
celelalte ştiinţe. Inovaţiunea în legi este cu totul altceva decît în arte; legca, 
pentru a se face ascultată, n-are altă putere decît a obiceiului şi obiceiul nu 
se formează decît cu timpul şi după ani; așa că a schimba în mod ușuratic 
legile în ființă pentru altele nouă înseamnă a slăbi tot pe atita forța legii. 
Și chiar admiţind folosul inovaţiunii ne putem întreba dacă în orice stat, 
iniţiativa legilor trebuie lăsată tuturor cetăţenilor, fără deosebire, ori păs- 
trată numai cîtorva ; căci există în această privinţă sisteme foarte deosebite. 
Însă să limităm aci aceste consideraţiuni, care vor mai găsi un loc și aiurea. 


(Aristotel, Politica, ed.cit., p. 76 - nt.) 




























































































Omul și viața domestică 


James Redfiela 


Izvoare : prezența unei absenţe 


Unul dintre învățămintele pe care ni le-a lăsat Arnaldo Momigliano 
este că istoria nu se referă la izvoare. Istoria este o interpretare a 
acelei realităţi pentru care izvoarele sînt „semne indicatoare sau frag- 
mente”. Desigur, noi potnim de la examinarea unor izvoare, dar 
încercăm să privim dincolo de ele, la realitățile pe care le reprezintă 
sau pe care nu reușesc să le reprezinte, le travestesc şi adesea chiar 
le ascund. Indicaţia lui Momigliano este cu deosebire semnificativă 
raportată la problema noastră, deoarece grecii din epoca clasică nu 
ne-au lăsat nici o informaţie despre viața lor domestică. 

În primul rînd, dispunem pentru această perioadă de mărturii infor- 
male foarte sărace — mă refer la surse de informaţie cum ar fi scrisorile 
private, documentele comerciale, materialele de arhivă, depoziţiile din 
proceduri judiciare. Nu lipsesc totuși reprezentările concrete: imagini 
modelate și pictate, descrieri literare, dări de seamă istorice, analize 
filosofice, discursuri publice, transmise ca modele de retorică. Îi întîlnim 
pe greci, ca să spunem așa, în haine de duminică: nu-i luăm prin 
surprindere, ci ne apar așa cum au dorit ei să ni se prezinte. În plus, 
în aceste cazuri, cu puţine excepții, este vorba despre reprezentări ale 
vieţii publice. Istoria, imediat ce a căpătat forma ei canonică prin 
opera lui Tucidide, s-a interesat aproape exclusiv de politică și de 
război. Începînd de la Pitagora, tradiţia filosofică (cu importanta excepţie 
a lui Aristotel) a privit cu ostilitate „sfera domestică”, domeniu al 
emoționalității fluctuante, al tendinţelor antisociale şi al mobilurilor 
josnice. Este mai probabil să fie morale acţiunile caracteristice vieții 
publice, care, fiind vizibile, fac obiectul judecății publice. 

Viaţa publică se desfăşoară într-un spaţiu public. Această regulă 
are o reflectare specială în acea formă artistică ce aduce înaintea 
publicului atenian experienţa privată și relaţiile domestice, adică drama. 
În tragedie, ca şi în comedie, scena este situată într-un loc deschis, în 
stradă sau într-un loc asemănător. Personajele ies din casă sau din 
corespondentul acesteia (cortul lui Aiax, peștera Ciclopului) şi deseori 
dau explicaţii în legătură cu motivul pentru care au ieșit să-și expună 

gîndurile secrete sau să se plîngă de necazurile personale. Altfel spus 
reprezentația se reprezintă pe sine ca revelaţie a ceva ce este în mod 
obişnuit ascuns. Aceasta ne ajută să înţelegem de ce în cadrul dramei 
relaţiile domestice sînt în general reprezentate în anormalitatea lor 
ca rupte sau în criză. În calitatea ei de reprezentare a vieţii doinestiee, 
drama este totodată un fel de scandal. 
| In dramă, multe personaje sînt feminine. După cum observă Pericle 
din opera lui Tucidide, în viața de zi cu zi pentru o femeie ateniană 
era un motiv de mîndrie să nu se știe nimic despre ea. Femeile care 
apar pe scenă sînt într-un anumit fel discreditate sau în pericol de a 
fi discreditate din momentul în care publicul le vede, prin însuşi faptul 
de a fi văzute. Revelarea a ceea ce în mod normal este ascuns nu poate 
fi decît inoportună. i 
Grecii din perioada clasică nu au produs acel gen de naraţiune 
realistă care constituie o mărturie atît de bogată asupra vieţii domestice 
în epocile moderne. Putem să deducem fără îndoială unele lucruri şi 
din reprezentările de care dispunem, dar ca și cum am asista la o 
comedie, în care din cînd în cînd se deschide o ușă şi apare un crainic 
sau ni se înfățișează un personaj și ne spune cîte ceva din cele ce se 
întîmplă în lumea închisă, inaccesibilă vederii noastre. Pe baza unor 
asemenea semne și fragmente este posibil să facem o descriere a sferei 
domestice în viața Greciei antice, și așa s-a și procedat; prezentul eseu 
adoptă totuși un mod diferit de abordare. El vrea să fie o cercetare 
asupra ideii de „sferă domestică” la greci (mai ales așa cum o putem 
deduce din mituri și rituri) şi, într-un mod mai aplicat, asupra situării 
ei în ideologia cetăţii-stat. Alegerea pe care un popor o face atunci cînd 
se reprezintă pe sine poate să spună mult, atît prin ceea ce trece sub 
tăcere, cît şi prin ceea ce arată. 


Suprimarea „sferei domestice” 


| Să începem cu o absenţă bine cunoscută, dar deconcertantă: grecii 
din perioada clasică nu ne-au lăsat nici o poveste de dragoste. Povestea 
cea mai familiară, cea care începe atunci cînd „un bărbat întîlneşte o 
femeie și care se termină cu „au trăit fericiți” nu-și găseşte locul în 
literatura greacă înainte de Mizantropul lui Menandru, scris în anul 
316 î.Hr., șapte ani după moartea lui Alexandru cel Mare. Desigur 
este posibil ca alte opere, care s-au pierdut — ca Andromeda lui Buripide. 
de exemplu —, să fi urmat această schemă şi nu lipsesc unele excepții 
în acest sens nici în operele care au ajuns pînă la noi, cel puţin în ce-i 
privește pe zei; în cea de-a noua Pythică a lui Pindar, de exemplu îl 
întîlnim pe Apollo făcîndu-i curte nimfei Cyrene ; iar Homer face ahuzie 
la jocurile prenupţiale ale lui Zeus şi ale Herei „atunci cînd în oara 
dintii, luîndu-se-n braţe/ s-au drăgostit pe ascuns şi fără să știe 

părinţii”!. Rămîne totuşi valabilă regula generală, iar acest lucru este 
cu atît mai surprinzător cu cît (spre deosebire de naraţiunile de tip 
realist) poveştile de dragoste sînt răspîndite în toată lumea şi se află 
la baza unor opere clasice diferite unele de altele, cum ar fi Povestea 
prințului Gengis sau Sakuntala. În plus, poveștile de dragoste constituie 
o parte importantă a patrimoniului comun al basmelor populare indo- 
-europene, fie că e vorba de povestea fiului mezin care o cucereşte pe 
frumoasa prinţesă, fie că este vorba despre fecioara nefericită salvată 
de neasemuitul ei Făt-Frumos. 

Desigur, grecii spun şi ei povești de acest fel, de pildă cum a 
cucerit-o Iason pe Medeea, sau cum a dobîndit-o Pelops pe Hippodamia, 
dar în perioada clasică acestea nu erau poveşti de dragoste propriu-zise. 
De pildă, Pindar povesteşte atît istoria lui Pelops, cît şi pe cea a lui 
Iason. În prima Olimpică, Pelops este cu siguranță un pretendent, dar 
nu-l vedem făcîndu-i curte Hippodamiei ; ea e mai degrabă recompensa 
pentru care îl învinge pe tatăl ei, Oinomaos. lason, în a patra Pythică, 
o farmecă și o seduce pe Medeea, ce nu este atît recompensa căutată, 
cît instrumentul prin intermediul căruia el duce la bun sfîrșit o faptă 
prin care-și va recăpăta averea. 

Cu alte cuvinte, Iason nu se află în căutarea unei soţii, ci a propriilor 
rădăcini. Moștenirea este aspectul de viaţă familială de care se ocupă 
naraţiunea clasică. În Antigona, de pildă, Hemon şi Antigona sînt o 
pereche de logodnici — dragostea lui pentru fată constituie punctul de 
criză al intrigii tragice —, dar autorul tragediei nu-i aduce împreună 
pe scenă. Antigona devine mai degrabă motivul conflictului dintre 
Hemon și tatăl ei. Clitemnestra își omoară soțul şi se căsătoreşte cu 
alt bărbat, dar tragedia ei rezidă în relaţia cu Oreste, care trebuie să-și 
ucidă mama pentru a-și revendica dreptul asupra regatului tatălui său. 
Alt exemplu, Oedip: necazurile lui încep în copilărie, cînd propriul tată 
încearcă să-l ucidă, și continuă cu episodul cînd — din întîmplare — își 
recuperează averea, omorîndu-și tatăl și devenind soţul mamei sale. 
Problemele încep atunci cînd un părinte încearcă să împiedice succesiunea 
firească a generaţiilor. În același fel, disputa dintre Pelops și Oinomaos 
se transformă în omucidere, pentru că Oinomaos nu voia să accepte 
căsătoria fiicei sale și se întrecea din această cauză cu toţi pretendenții 
într-o cursă de cai. Îl îndemna pe peţitor să pornească primul în cursă 
iar apoi îl ajungea cu caii lui formidabili și îl înjunghia pe la spate. 
În acest fel ucisese doisprezece tineri. Cel de-al treisprezecelea, Pelops, 
reușeşte (prin diverse mijloace, în funcţie de versiunile poveştii) să-l 
ucidă pe Oinomaos şi să o obţină pe Hippodamia. 

Într-una din versiuni, Oinomaos voia să se însoare el însuși cu 
Hippodamia şi această temă incestuoasă poate fi considerată latentă 
în toate versiunile; a te căsători cu propria fiică este echivalent, ca 





1. Iliada, ed-cit., p. 265 (n.t.). 

semnificaţie, cu a-ţi ucide propriul fiu, adică un refuz de a „renunţa”, 
de a lăsa locul generaţiilor următoare. 

Fiind nemuritori, zeii nu au această problemă sau, mai curînd, 
tocmai fiindcă sînt nemuritori, au problema inversă. Teogonia lui 
Hesiod povestește cum cei doi zei supremi, Uranus şi Cronos, încerca- 
seră în zadar, fiecare la rîndu-i, să împiedice succesiunea ; Zeus, care 
este al treilea în linie descendentă, a pus ordine în Univers. A reuşit 
acest lucru mai degrabă devorînd-o pe Metis, prima lui soție, decît 
căsătorindu-se cu ea. Din capul lui Zeus se naște astfel Atena — care 
îi era întru totul devotată, pentru că Zeus îi era deopotrivă tată și 
mamă —, evitîndu-se totodată nașterea unui fiu care ar fi putut fi mai 
bun ca tatăl său. De fapt, puterea veşnică a lui Zeus este asigurată de 
o fiică de-a pururi fecioară și de un fiu nenăscut. | 

Din moment ce sîntem nemuritori, par să le spună grecilor miturile 
lor, trebuie să le dăm voie fiicelor noastre să se căsătorească și fiilor 
noștri să trăiască. Cei care încalcă această lege perturbă Cosmosul. Un 
exemplu legendar este cel al lui Astyages, regele mezilor ; el aflase în 
vis (Herodot, 1, 108) că fiul fiicei sale îi va lua locul pe tron. În loc să 
se bucure de visul care-i promitea că va domni Și în generaţia urmă- 
toare (i-ar fi urmat la tron nu fiul, ci nepotul), Astyages s-a comportat 
ca și cum ar fi sperat să trăiască veşnic și a încercat să-l ucidă pe copil. 
Astfel au apărut Cirus cel Mare și Imperiul Persan. Nişte erori care 
la nivel domestic au provocat tragedii, iar la nivelul marii istorii a 
lumii au generat fapte de vitejie. 

Problema succesiunii reprezintă una din modalităţile de manifestare 
a raportului dintre natură şi cultură: prin intermediul succesiunii, 
noi, fiinţele muritoare — „creaturi de o zi”, după cum ne definesc poeţii — 
„ ne străduim să trasmitem o ordine culturală perenă. N-o putem face 
decît depășindu-ne egoismul; ordinea culturală devine astfel darul 
unei generaţii făcuțt generaţiei care o moşteneşte. În măsura în care 
înțelegeau familia în acești termeni, grecii o priveau din punctul de 
vedere al orașului-stat. Scopul familiei, în această perspectivă cu 
totul politică, este acela de a transmite proprietatea şi rolurile sociale 
în așa fel încît ordinea politică să supraviețuiască morţii indivizilor. 
În ordinea naturii, rolul civil al femeilor era acela de a produce cetăţeni, 
adică moştenitori de sex masculin ai capilor de familie din cetăţi; 
în ordinea culturii, femeile îndeplineau rolul de garanţie într-o tran- 
zacţie între socru şi ginere. Această tranzacţie era engye sau engyesis. 
Era vorba despre un acord între tatăl femeii (sau tutorele ei legal) şi 
pretendent, acord prin intermediul căruia tutela era transmisă de la 
primul la celălalt. În aceiași termeni se petrecea trecerea în garanţie 
a oricărui alt obiect. Încredinţarea femeii era, prin urmare, pecetea 
unui angajament între cei doi bărbaţi; cel mai în vîrstă o oferea ca 
zălog, în sensul activ al verbului, cel mai tînăr o primea în sensul 

verbal „mediu” (engyomai : cf. Herodot, VI, 130, 2). Femeia nu era 
parte implicată în această tranzacţie. i iai la 
Formula grecească spunea: „O dau zălog pe fiica mea pda î. 
naştere unor fii legitimi, şi împreună cu ea o zestre = i a bagi 
(Menandru, fragm. 435 Kol.; Dyskolos, 842 şi urm.). at ea i rula 
că-şi dădea fiica, dar îi ceda ginerelui și răspunderea ei di al 
dată cu fiica și o zestre. Formal, zestrea nu lie bau C Edi 
care o ţinea în păstrare pentru copiii săi și ti a A sila 
mariajul se anula; totuși, constituia adeseori o neîn sii i ispitei du 
din moment ce soțul putea s-o administreze pe toată urat “i ră 
i nu trebuia să dea nimic în schimb ; în povestiri se vorbește 
ardere zestrea nupţială, dar aa ani laroepa ich pate 
i în interiorul unei rețele de reciproci e era ă: 
erai „transferg” fiica pentru că, la rîndul său, ies ca au 
alt bărbat. Singura condiţie expresă a târgului era si Zi 
legitimi”. Socrul era recompensat cu perspectiva dea li 2 e pe 
punctul focal este încă ereditatea. Căsătoria este pad E eee pei 
prin care un bărbat poate avea descendenţi prin interme iu ; 

1. Platon, Opere, ed.cit., vol. V, 362 b, p. 125 (n.t.). 

în termeni mai tehnici, o poveste de dragoste descrie imaginea ideală 
a căsătoriei în termenii unei serii de întîmplări ideale. Aceste povești 
nu au deloc nevoie să reflecteze vreo practică reală a curtoaziei: astfel 
se explică de ce sînt atît de populare în culturi precum cele aud-asiatice 
de exemplu, unde căsătoriile sînt toate hotărîte de părinţii celor doi și 
soţii nu se văd pînă în ziua nunţii. Totuşi, soția speră să placă şi deci 
e pasionată de poveştile cu femei cărora Li se face curte ; la fel pirat 
cului, care se aşteaptă să fie admirat, îi plac poveştile în date viitorul 
soț se luptă pentru a ajunge la doamna inimii lui. Poveştile în care 
soţia este o recompensă în așteptarea celui mai merituos răspund 
dorinţei femeii de a fi socotită o comoară şi aspiraţiei bărbatului de 
o merita. Dacă în poveste soţia este o victimă salvată înseamnă x 
femeile trebuie protejate și că bărbaţii sînt destul 'de puteai cui 
a face acest lucru. În povești ei trăiesc fericiţi pînă la adînci bătrineţe 
ca și cum, o dată lucrurile întîmplate, urmarea nu poate fi decît 
aceasta: sînt cu adevărat reprezentări ale fericirii conjugale 
Absența poveștilor de dragoste din literatura greacă este deci 
aspect al absenței oricărei descrieri pozitive a căsătoriei. Personai le 
feminine din tragedii sînt sau victime ale puterii, ca Ifigenia şi Io pa 
niște furii vindicative, precum Clitemnestra şi Medăoa: adesea său ese 
să fie, ca Deianira şi Antigona, și una, şi alta. În literatura tra că 
perechea cea mai fericită sînt (înainte de a descoperi adevărul) Oedi 
și mama sa! La Aristofan găsim ceva în plus pentru a teechilibra 
balanţa = eroul din Aharnienii apare împreună cu soția sa, aşa cu 
face, mai relevant, eroul din Plutos —, dar singura scenă aia Aleea 
memorabilă dintre un bărbat și soţia lui este, în Lysistrata, scena î 
care Mirina refuză favorurile soţului. Dintre dramaturgii 'ale să e 
opere ne-au parvenit, Euripide pare cel mai interesat de tema căsă- 
toriei. In Ifigenia la Aulis acțiunea gravitează în jurul unei căsătorii 
(care ascunde, fireşte, un sacrificiu uman); Andromaca şi Oreste îs 
termină cu o logodnă, Elena şi Alceste — cu reunirea soţilor. Totuşi 
ema aceste tragedii numai Alceste poate fi considerat o operă SA 
e alc1 se exprimă regretul pentru fericirea conjugală 
Privind la operele epice, ne facem o impresie cu totul diferită 
Odiseea este centrată, în fond, pe refacerea unei căsnicii după cum o 
căsnicie constituie casus belli în războiul troian ; în plus acţiunea din 
Iliada se dezvoltă în jurul pierderii şi recuceririi unei femei de către 
Ahile, care subliniază el însuși împrejurările: „Au între toţi muritorii 
iubescu-și femeile singuri cei din Atreus născuţi? Dar cine-i om b se 
şi cuminte/ dragoste poartă și grijă de-a lui”!. | ii 
Cu Priam şi Hecuba, cu Hector și Andromaca, Alcinou' şi Aretea 
Ulise și Penelopa — ca să nu-i mai amintim pe Zeus şi Hera — găsim 





1. Iliada, ed-cit., p. 164 (nt). 

la Homer o întreagă galerie de perechi căsătorite, iar imaginea asupra 
căsniciei este în general pozitivă. Numai în producţia literară ulte- 
rioară această temă dispare. 

Dar cînd ajungem, în sfîrșit, la Dyskolos, nu ne găsim în faţa unei 
prime, incerte schițări a unei poveşti de dragoste, întrucît comedia este 
deja un exemplu evoluat al genului, cu tînărul erou sincer şi pasionat, 
virginala lui soție captivă, tatăl ei furios și cu amestecul de necazuri 
şi neînţelegeri depășite. După Menandru, acest gen de poveste devine 
filonul principal al naraţiunii elenistice. Și aceasta se întîmplă ca și 
cum poveştile de dragoste ar fi fost întotdeauna prezente în chip latent, 
supoziţie confirmată de observaţia că încă din cărţile a VI-a şi a VIl-a 
din Odiseea există latent o poveste de iubire. Vizita lui Ulise la feaci 
este clar şi foarte explicit construită în aşa fel încît să evite un scenariu 
subînțeles care-l împingea pe străinul cel chipeș venit de pe mare să 
se însoare cu fiica regelui şi să moștenească regatul. Această evoluţie 
alternativă a poveștii se află în mintea tuturor personajelor și era, 
evident, familiară poetului și publicului său. 

Conotaţia căsătoriei ca temă latentă, adică reprimată, în cultura 
greacă este ulterior confirmată de faptul că autorii care dau vieţii 
conjugale forma cea mai realistă sînt Aristofan (ce introduce de pildă, 
în Norii, relatarea lui Strepsiade despre prima noapte de după nuntă 
sau, în Lysistrata, pălăvrăgelile femeilor) şi Herodot — în acest caz 
adesea cu referiri la exoticul Orient, începînd cu Candaul din Lidia, dar 
şi la un context grecesc. Aristofan și Herodot sînt cei doi autori „canonici” 
mai liberi, în mod evident, în a discuta probleme eliminate din genurile 
literare mai respectabile : ambii, de pildă, vorbesc despre lucruri niciodată 
menționate de Homer, ca urina și organele genitale ale femeii. 

Putem să stabilim astfel o graniţă cronologică. Perioada în care 
mariajul este suprimat ca subiect literar este exact aceea în care 
orașul-stat funcționează ca structură suficientă sieși — sau măcar 
independentă - în viaţa grecilor. Înainte de Homer nu se poate vorbi 
despre cetate-stat în sensul propriu al termenului ; după Alexandru cel 
Mare, cetatea-stat a supraviețuit doar ca unitate socială și administrativă 
sub domnia regilor elenistici şi a urmașilor lor. Cetatea-stat, pe de altă 
parte, este structura de viață socială profund caracteristică grecilor 
din perioada clasică, aceea care-i definește cel mai bine. La greci, a 
vorbi despre „omul domestic” înseamnă a ridica problema raportului 
dintre sfera domestică și cetatea-stat. 

În tragedie, care era o artă civilă, temele domestice sînt situate în 
cadrul unei societăţi eroice, o societate în parte imaginară, în parte. 
evocată dintr-o perioadă care a precedat cetatea-stat, cînd după cum 
se vede în naraţiuni, femeile apăreau mai des şi erau mai indepen- 
dente. Societatea eroică este condusă de monarhii, iar familiile protago- 

niste ale dramelor sînt familii de regi și de principi (unele dintre 
primele tragedii sînt localizate în Orient, dar aceasta nu rezolvă problema, 

Melampus şi Bias le duc pe cele trei tinere fete ale lui Pretos într-un 
ţinut învecinat și, omorînd-o pe una dintre ele pe drum, le vindecă pe 
celelalte două şi se căsătoresc cu ele. Pretos împarte apoi Argolida cu 
cei doi gineri ai săi (Apolodor, Biblioteca, 2, 2, 2, 2-8). 

În versiunea pe care Hesiod o dă mitului, puterea feminină care 
scapă de sub control' este explicit puterea sexuală. Trufia fetelor vine 
din aceea că sînt foarte curtate, că se simt „o partidă bună”. Hera le 
pedepseşte făcîndu-le să nu-și mai poată controla sexualitatea și lip- 
sindu-le apoi de orice farmec. În istoria lui Melampus, remediul îl 
reprezintă alungarea, fetelor; rezultatul final (prin sacrificarea uneia 
dintre cele trei) este nu Humai o căsătorie, dar și o nouă ordine politică. 
În cadrul ordinii civile şi domestice astfel restabilite, femeile nu-și vor 
mai ucide copiii şi succesiunea firească va putea fi reluată. Privite în 
ansamblu, diferitele. variante ale poveștii despre fiicele lui Pretos par 
să le spună grecilor că. mariajul, canalizind puterea sexuală a femeii 
către scopurile procreăirii de urmaşi, o limitează şi asigură astfel fie 
ordinea civilă, fie o bună relaţie cu zeii. 

Menadismul și-a găsit reprezentarea literară cea mai desăvîrşită în 
Bacantele lui Euripide. În această operă, menadismul este tot o pedeapsă 
pentru ofensa adusă lui Dionysos, căruia regele Tebei, Penteu, a refu- 
zat să-i recunoască natura divină (Dionysos este de fapt vărul primar 
al lui Penteu, fiind născut din Zeus și din Semele, sora mamei regelui 
teban). Atunci zeul le dă femeilor din Teba nebunia şi le împinge să 
străbată ca nişte sălbăticiuni munţii, să atace satele şi să răpească 
copii. Locul lor la Teba este luat de femeile din Asia pe care Dionysos 
le-a adus cu el, sub prptecţia lui, prefăcîndu-se că este un preot al 
propriului cult. Pentauibmcearcă să-l prindă pe Dionysos, dar zeul scapă 
printr-o vrajă, cutremurînd palatul regal și întunecînd mintea regelui, 

care se urcă și el pe.munte îmbrăcat în femeie. Acolo, propria mamă 
îl omoară sfişiindu-i pieptul și făcîndu-l bucăţi. 

Bacantele este o operă în culori întunecate, iar personajelor sale nu 
li se adresează decît un mesaj, acela că zeul este mare, chiar dacă nu 
este şi bun. Există în dramă o exaltare a stării de beţie și de extaz, 
dar o exaltare contrazisă de dezvoltarea operei, care ne înfățișează 
urmările catastrofale ale unui extaz şi ale unei exaltări fără măsură. 
Mesajul care se degajă de aici li s-a părut multora pură teroare. 

Nu trebuie totuşi să trecem cu vederea că Dionysos, care deţine — 
în calitate de zeu — puterea specială de a schimba aparențele şi ai 
cărui discipoli au experimentat stări de alterare a conștiinței, este în 
același timp zeul teatrului. În Bacantele această legătură este aproape 
explicită : zeul însuşi recită o parte din dramă şi-şi deghizează cu grijă 
victima. De altfel, opera, ca toate tragediile, a fost reprezentată în 
timpul unei serbări în cinstea lui Dionysos. În plus, în reprezentaţie, 
corul menadelor, asemenea tuturor celorlalte personaje, a fost interpretat 
de bărbaţi, așa cum probabil în exclusivitate masculin era și publicul. 

autoritatea aparținea regelui (el însuși un sacerdot, dacă nu chiar o 
zeitate), demnităţile erau conferite de tron, iar surplusul era păstrat 
în palat sau în templu în vederea redistribuirii pentru nevoile curente 
sau în caz de necesitate publică. 

Cetăţenii nu reprezentau întreaga populaţie în cetăţile-stat grecești : 
în realitate, nicăieri ei nu ajungeau la un sfert din numărul rezi- 
denţilor. Cetăţenii cu titlu deplin erau toți bărbaţi liberi adulţi (situaţie 
în care avem de-a face cu un regim democratic) sau doar unii dintre 
ei (aleși fie dintre membrii anumitor familii, fie după contribuţie, fie 
după ambele criterii), şi în acest caz regimul este o oligarhie. În orice 
caz erau excluşi de la cetățenie copiii, femeile și sclavii. Locul lor era 
în casă, în interiorul ei, în afară de situaţia cînd munca specifică îi 
obliga să lucreze afară. Ei erau membri ai familiei, dar nu ai cetăţii, 
decît în chip indirect, cetatea era desigur patria lor, dar ei nu făceau 
parte din sfera publică. 

Cetăţenii formau un „public”, iar viața civilă consta aproape integral 
şi la propriu în reuniuni publice — în adunări, în teatru, la jocuri și 
ritualuri. Dreptul cetățeanului era tocmai dreptul de a participa la 
aceste manifestări publice, dacă nu ca actor, măcar ca spectator (las 
la o parte în această discuţie statutul intermediar între oamenii liberi 
şi sclavi, de pildă cel al cetăţenilor onorifici sau al străinilor rezidenţi; 
pe cît de importanţi puteau fi în viaţa practică a cetăţii, pe atît nu 
aveau nici un rol în „teoria” cetăţii-stat). Acest drept era time-ul 
cetăţeanului, dreptul său de a fi „demn de consideraţie”. O prevedere 
comună în jurisprudenţa attică era atimia, care consta în pierderea 
dreptului de a apărea în public; era un fel de exil intern, ca al unui 
locuitor „discriminat” din Africa de Sud, și-l reducea pe cetățean la 
nivelul unei femei sau al unui copil. 

Aceasta nu însemna că toți cetăţenii cu titlu deplin erau egali; ei 
erau egali doar în privinţa dreptului de a apărea în public. Această 
apariţie se exprima întotdeauna printr-o competiţie care tindea mai 
degrabă să stabilească inegalitatea dintre cetățeni. O asemenea com- 
petiție putea să ia pur şi simplu forma unei etalări a bogăției ; în cazul 
unei manifestări rituale, superioritatea consta în a fi ales pentru a 
îndeplini rolul principal, în timp ce într-un joc sportiv rezultatul îl 
distingea pe învingător de învins. În dezbaterile publice și în teatru, 
relaţia dintre prestigiul social și condiția socială era mai complexă; de 
pildă, actorii au încetat să se bucure de o stimă deosebită imediat ce 
poeţii au încetat să recite ei înșiși rolurile principale. Unele roluri 
politice cu deosebire „vizibile”, de pildă acela de demagog, erau dez- 
onorante. Cu toate acestea, spaţiul public le oferea bărbaţilor posibi- 
litatea de a deveni respectabili — termenul homeric este ariprepees ; 

aici se reunea comunitatea şi cu această ocazie stabilea diferenţele 
dintre membrii săi. În general, grecii erau convinşi că numai făcînd 
parte dintr-o asemenea comunitate de egali aflați în competiție puteau 

deveni fii î ă 
. eni aaa umane în adevăratul sens al cuvîntului. Prin urmare 
umai bărbaţii puteau fi (în sens restrîns) fiinţe umane. 


Competiţia prin excelenţă era războiul, în care bărbaţii se distingeau 

1. În Platon, Opere, ed.cit., vol. V, p. 84 (nit.). 

în versiunea lui Telemah (Odiseea, I, 358); el îi spune mamei sale să 
se retragă în iatacurile femeilor, fiindcă „a discuta este o treabă de 
bărbaţi”. Iraţionalitatea pretenţiei masculine de monopol asupra 
inteligenţei politice era clară la. Aristofan. Lysistrata lui explică dezo- 


lată că acea frază a fost făcută anume pentru bărbatul atenian atunci 
cînd soţia sa manifestă interes pentru problemele cetăţii: 


La începutul războiului, noi am suportat cu răbdarea ştiută tot ce ați 
uneltit voi, bărbaţii. De altfel, cine ne lăsa să suflăm? Nu că ne-aţi fi 
plăcut! Dar v-am înţeles bine: deseori, chiar şi închise înăuntru, reușeam 
să aflăm că aţi pus la cale o mare nenorocire. Atunci, ascunzîndu-ne 
durerea, vă întrebam surizînd: „Ce aţi hotărit în adunare azi? Ce altceva, 
pentru a face pace ?”. „Ce te interesează 7" spunea soţul. „Mai bine ţine-ţi 
gura!” Iar eu tăceam [...]. Aflam despre un plan încă şi mai nebunesc. 
Atunci întrebam: „Bărbate, aţi făcut o boacănă, de ce?”. O privire care 
mă fulgeră: „Du-te la tors și ai grijă de capul tău! De război se ocupă 
bărbaţii” (Lysistrata, 506-20). 


Excluderea femeilor din viaţa publică ateniană reflectă acel tip de 
cerc vicios caracteristic sistemelor culturale. De ce femeile nu iau parte 
la viaţa publică? Fiindcă ele nu au îndeletnicirile specifice vieţii publice. 
Şi de ce nu au femeile acest fel de îndeletniciri? Pentru că nu sînt 
lucruri potrivite pentru femei. Premisele se autodemonstrează. 

Pare totuşi improbabil ca Lysistrata (scrisă, ca și Bacantele, de un 
bărbat pentru alţi bărbaţi) să fi fost atît de puţin realistă, încît să fie 
pur şi simplu tulburătoare ; piesa ne informează că bărbaţii din Atena 
ştiau că soțiile lor aveau opinii politice şi ne face să deducem că uneori 
femeile ajungeau să le și exprime. Reprimarea femeilor la greci — şi la 
Atena, unde în anumite privinţe lucrurile stăteau mai rău decît în alte 
părţi — era departe de a fi totală. Instruirea femeilor nu era încurajată, 
dar nici interzisă; deşi erau excluse de la acele arte care necesitau 
apariţia în public (activitatea lor productivă era limitată la țesut), 
ştim că unele femei se dedicau poeziei lirice. Şi femeile puteau, în 
diferite moduri, să apară în public; avem informaţii despre competiții 
atletice feminine — desigur, nu la Atena, ci mai ales în Sparta, dar nu 
numai aici —, iar în sfera rituală femeile aveau o poziţie aproape egală 
cu cea a bărbaţilor. Femeile din Atena, de exemplu, nu erau așa de 
izolate încît să nu fie reprezentate pe frizele Parthenonului, iar în 
viața reală riturile le ofereau bărbaţilor posibilitatea de a arunca o 
privire spre femeile din alte familii. Dacă unui tînăr i se părea că o 
fată este atrăgătoare, putea (după ce aduna informaţiile necesare) să 
se ofere drept ginere tatălui ei. Dacă tratativele aveau un final pozitiv, 
fata își părăsea părinţii. La Atena, miturile eleusine ale Demetrei și 
Persefonei vorbesc despre despărțirea dintre mamă și fiică și despre 

nevoia de a nu întrerupe legătura dintre ele, dar plecarea fetei era o 
pierdere și pentru tată. Zestrea era cea care dădea formă materială 

interesului constant al acestuia pentru ea și „pariului” pe care îl făcea 
în legătură cu nepoţii. 

Faptul că structura rudeniei, deşi formal patriliniară, era în mod 
latent bilaterală în Grecia ne arată că la greci femeile erau considerate 
persoane. La ei reificarea femeilor nu a fost niciodată totală, ca la 
triburile Zulu de exemplu, unde avem informaţii că în casele regilor 
femeile erau considerate simple obiecte sexuale și instrumente de 
reproducere şi de îngrijire a progeniturilor. Dimpotrivă, grecii le exclu- 
deau pe femei din societatea civilă numai în virtutea conştiinţei deficitare. 

Tocmai această conștiință lacunară poate să fie contribuţia lor la 
„Problema feminină” așa cum s-a dezvoltat ea în istoria occidentală. Se 
pare că, în momentul cînd le-a exclus pe femei, cetatea-stat a evocat 
încă de la început imaginea fantastică a unei cetăți alternative a 
femeilor, o imagine tradusă în forma rituală a Tesmoforiilor, în timpul 

„cărora femeile se îndepărtează de casă pentru un anumit timp și 
formează un fel de cetate rituală pe cont propriu. Această ipoteză 
fantastică își găseşte locul şi în comedie: acțiunea politică a femeilor 
este o răsturnare imaginară, ca și cucerirea Paradisului sau învierea. 
Dar ipoteza imaginară este mai bine cunoscută în tradiţia filosofică, 
în special prin intermediul utopiei socratice din Republica. 

Pe parcursul expunerii utopiei sale, Socrate subliniază la un moment 
dat că paznicilor, fiina crescuți în cumpătare, nu le va fi greu să se 
ocupe de probleme cum ar fi „posesia femeilor, procreația, căsătoriile, 
de vreme ce trebuie ca toate acestea să fie puse cît mai mult în acord 
cu proverbul «comune sînt cele ale prietenilor»” (II, 423 e, 424 a)!. Că 
„toate cele ale prietenilor sînt comune” se afirma deja într-un proverb 
pitagoreic ; pitagoreicii căutau să transforme comunitatea lor într-una 
perfectă punîndu-și laolaltă proprietățile. Nu avem informaţii dacă se 
gîndiseră vreodată să extindă această regulă și asupra femeilor, dar 
este limpede în orice caz că la Socrate eliminarea proprietăţii private 
nu va fi suficientă; cetatea nu va fi niciodată o comunitate perfectă 
atît timp cît conducătorii vor avea propriii lor copii şi de aici un interes 
privat legat de bunăstarea unor persoane particulare. 

La începutul celei de-a cincea cărți, ascultătorii îi cer lui Socrate să 
fie mai clar în explicaţii; posesia în comun a femeilor prezintă, ca să 
spunem aşa, „un interes uman”, că tot ce are legătură cu sexul. Răspunsul 
lui Socrate are două părți. Mai întîi, el apără ideea de a admite femeile 
în viața publică şi în rîndurile conducătorilor; apoi se ocupă de pro- 
blema familiei. 

Utopia trebuie să fie o comunitate întemeiată pe natură ; s-ar părea 
atunci că bărbaţii și femeile trebuie să beneficieze de un tratament 
diferit, din moment ce ei sînt în mod clar diferiți prin fire. Dar, 
răspunde Socrate la obiecţia pe care el însuși a ridicat-o, aceasta 





1. Zbidem, p. 203 (nut.). 

Z 3, 5 ă 
înseamnă să înțelegem greșit semnificația cuvîntului saca dt a 
este un stat unde autoritatea aparţine acelora care au e “saca 
a primi un tip specific de instruire ; singurele diferenţe na la - 
vante sînt acelea care au legătură cu partea educabilă a cică ui, la 
Socrate îi dă numele de psyche, suflet. Faptul că femeile a i adela i 
copii, în vreme ce bărbații nu o fac, ţine de trup, și este î fel 
această diferență nu are nici o legătură cu o deosebire între s 
ivi î irilor sufletești. i | | 
fa gi eo atu că Socrate consideră bărbaţii și ali Se 
din punct de vedere psihologic; dimpotrivă, ai uncii ia A 
există însuşiri speciale ale femeilor, şi deci nici ale Ara) E lau 
baz-ază pe presupunerea că bărbaţii, la urma urmelor, se) ie ui 
femeilor în totalitate, inclusiv în arta țesutului și a si pa ea 
aceasta nu exclude posibilitatea ca unele femei să fie mai ota i = 
unii bărbaţi, să fie capabile să primească cel mai înalt grad de ins i 
iar aceste femei ar trebui să fie admise în rîndul celor mai buni. 
Evident, vor fi în număr mai mic decît bărbații. | aaa 
Din moment ce aceste însușiri sînt specific masculine, m e : se 
trate cu ele vor semăna mai mult cu bărbaţii. Socrate a ii JA 
că femeile admise pentru o educaţie superioară vor ps Eee A 
care le fac şi bărbaţii, inclusiv „mânuirea armelor şi iale a să 
În special (iar aici Socrate începe să se teamă S i SAR, pă a 
bărbaţii, ele se vor antrena goale — și nu numai cele tine i î 
bătrîne. La urma urmelor, spune el, acestea sînt lucruri rela Ara 
punct de vedere cultural; nu cu mult timp în urmă pia: dec 
ruşinoasă nuditatea în public a bărbaţilor, așa cum ia rac a iza 
la barbari: „ridicolul din ochi a fost alungat de către inele din j 
cată” (452 d)! şi tot așa se vor petrece lucrurile Și în acest isa îza 
În această ipoteză imaginară, diferența dintre bărbaţi şi pa i 
rezolvă într-un singur sens: unele femei „bune ml i. 
pentru război” (456 a) devin, în mod cert, bărbați ecaisili șa aa 
care primesc această învățătură sînt „cele mai bune Aș re î 
(456 e)?. Socrate afirmă, cu alte cuvinte, că cel mai bun lucru p 
îl poate face o femeie este să devină bărbat. ADA dala 
El trece deci la descrierea programului său de eliminare a fa i i 
A arătat deja că paznicii nu trebuie să aibă nici casă şi ia un aie, 
altă proprietate; acum afirmă că fiii lor trebuie lea Li a gră ste 
ca animalele. Aspectele cele mai scandaloase din A a în Sia irta 
legitimitatea incestului şi asasinatul eugenic al ot Sul e. 
acest capitol. Socrate împinge aici la limită aversiunea filosofiei p 


sfera domestică. 


1. Ibidem, p. 238 (nt.). 
2. Ibidem, pp. 243-244 (nt.). 

Socrate se fereşte să nege orice valoare a feminităţii în sine. Faptul 
că femeile nasc copii şi îi alăptează (cf. 460 d) trebuie considerat un 
fel de handicap fizic de care trebuie să se ţină seama într-un fel, dar 
care trebuie pe cît posibil depășit şi minimalizat. O egală expunere a 
celor două sexe în timpul instrucției este fundamentală pentru a-i 
învăța pe paznici să nu privească diferenţa sexuală ca pe ceva important. 
Demonstrația lui Socrate nu este îndreptată împotriva excluderii femeilor 
din viața politică, ci vizează mai curînd o extindere a vieţii politice 
spre unele dintre ele; feminitatea nu trebuie luată în considerare şi 
nici nu este permis să fie folosită împotriva femeilor — şi pe această 
cale se ajunge la admiterea lor. 

Oricîtă ironie ar fi pus în ele — Socrate în dialog sau Platon vorbind 
prin intermediul lui —, aceste consideraţii ne permit, dacă interpretăm 
răsturnările, exagerările şi negările pe care le conţin, să trasăm o 
schemă a cetăţii-stat. Ne apare o viață despărțită într-o sferă publică, 
unde bărbaţii se pun în slujba valorilor comune, și un spaţiu privat, 
despre care poate este mai bine să nu se vorbească, „un spațiu ascuns” 
unde se concep copiii şi se petrec alte lucruri care nu sînt demne de 
atenţia puterii politice. Sfera publică este masculină, e un domeniu al 
cuvîntului și al ideii, caracterizat printr-o competiție deschisă pentru 
demnităji publice, adică pentru identificarea propriilor egali. Trupul 
este aici în mod obișnuit gol: această „goliciune eroică” (care în artă 
era extinsă asupra bărbaţilor tineri în general, chiar și reprezentaţi în 
afara exerciţiului atletic) prezintă persoana ca pe o „creatură mini- 
mală”, o simplă unitate socială ce se autoafirmă. În competiție, acești 
indivizi îşi perfecționează diferența; comunitatea lor se întemeiază 
deci pe similaritatea lor iniţială (în Sparta cetățenii erau numiţi Pomoioi, 

„semeni”). Femeile erau excluse în baza aceluiași principiu prin care 
Socrate le includea, adică pentru faptul că asemănarea (în aspectele 
relevante, oricare ar fi rezultatele) reprezintă principiul statualităţii. 
Concret, această asemănare era obținută, în cea mai mare parte a 
cetăților grecești, prin intermediul participării la un antrenament și la 
o organizație militară comună, al cărei nucleu central era alcătuit 
dintr-un corp de soldaţi, hopliții, antrenați și înarmaţi identic, care nu 
funcționau ca o ierarhie organizată, ci ca o masă uniformă. 

În sfera privată, dimpotrivă, diferenţa era principiul de bază ; femi- 
nitatea dobîndea aici o valoare specifică, fiindcă în căsătorie bărbaţii 
şi femeile intrau în relaţie unii cu alții prin intermediul deosebirii 
dintre ei. Casa nu era un loc de competiţie, ci de caoperare, nu de idei, 
ci de lucruri, nu de sarcini, ci de bunuri personale, de podoabe, de 
mobilier. Aici trupul era în mod obișnuit împodobit; acesta este locul 
de origine atit al producţiei, cît şi al consumului, locul în care cetățeanul 
ia contact cu sinele său natural şi cu pămîntul. Ipoteza imaginară a 
lui Socrate urmărește să taie această legătură cu pămîntul, să nege 
fiinţa trupului, a eului natural. 





OMUL SI VIAȚA DOMESTICĂ 159 


Versiunea spartană 


Pînă în acest moment, tema noastră a fost ocultarea” psi 
domestice — nu lipsa ei practică de relevanţă, ci aceea ne d o 
cum cetatea-stat s-ar fi emancipat de viața privată familia “ 
încît să-şi perpetueze autoreprezentarea ca societate suficien ii 
organizată în jurul unei competiții între egali, înzestrați cu i sul 
egale. Acest punct de vedere justifică o comparaţie un Via 
societate australiană masculină, unde bărbații se întî nesc în sa 
pentru a savura puterile speciale ale sexului lor. Dar din moment e 
orașul-stat se baza nu pe secret, ci pe evidenţă, putem ab ie pe 
o paralelă cu satul Bororo descris de Levi-Strauss. În sin ua E 
vorba despre un grup de colibe în pădure, dispuse în cerc. În a pari 
se află coliba bărbaţilor, unde trăiesc adolescenții de sex mas E 
nici o femeie nu are acces aici, decît în ziua în care îşi caută E A 
O fecioară care din întîmplare se aventurează riscă să Cip eiiep 
mijlocul acestui cerc aflat în centru, bărbaţii celebrează rituri le î. d 
în special pe cele funerare, care cuprind dansuri şi ata ep 
asistă din exteriorul cercului, rămînînd lîngă colibe e care : pl: 
suprafața centrală de pădure. Cercul este, în Cal dis da 
cultural, locuit numai de bărbaţi, care au privilegiul e i EA 
culturii. Femeile ocupă spaţiul de graniță dintre cultură i na pita 
dau viaţa, care este forma naturală de apariţie a indivizi or; Ata 
se ocupă de moarte, ce reprezintă transformarea unei persoani ti 
amintire, adică în acel lucru cultural mai aproape de desăvîrşir 
agil greacă cea mai apropiată de acest model era pile 
(deosebit de semnificative erau funeraliile regilor ei şi li ied A 
forme de cult al morților) și poate că tocmai crearea unei Sa înc ej 
de bărbaţi a transformat Sparta în prototipul — deși cu totu Pius 
nal- al cetăţii-stat, de toţi lăudată și de nimeni imitată, CE ds Ș 
spune Xenofon. După o perioadă îndelungată de eul mi ia = 

îndelungată nu fiindcă ar fi durat mai mult decit ei a ia pr i 
pentru că începea foarte devreme —, spartanii adoptau e d A i 
unei armate aflate în campanie. Mîncau împreună în tabere e mili fi . 
se duceau acasă numai pentru a se culca, iar hrana şi ied ii . 
lor erau mai mult sau mai puţin standardizate. Însăși viața or alia 
într-o continuă competiţie, întrucît fiecare dintre ei Mă î. til pd 
mai spartan decît ceilalți. Această comunitate de băr aţi, , i . 
comun o educaţie ce era totodată o inițiere, constituia în acelaș A 
armata (sau, cel puţin, unităţile de elită Și corpul dtilar A esa î 
Spartei. Cu alte cuvinte, spartanii făceau din sfera politică 
masculină închisă, impregnată de cultură. 

În plus, spartanii nu aveau contacte cu sfera economicului. Nu se 
considera că trebuie să acumuleze bogății. Nu munceau şi, în perioadele 
cînd nu erau în război, își petreceau viaţa între dans şi vînătoare. Le 
era interzis să-și administreze proprietăţile ; pămînturile lor erau lucrate 
de iloţi, care puteau fi ucişi fără riscul vreunei pedepse — în fiecare an 
spartanii declarau război iloților lor —, dar nu puteau fi alungaţi şi nici 
obligați să plătească arenzi mai mari decît cele prevăzute. Spartanii 
și iloţii erau legaţi printr-un război rece, aproape ritualizat, care 
degenera deseori într-o violenţă generală. Această relaţie cu forţa de 
muncă îi obliga pe spartani să menţină organizarea militară şi în 
același timp garanta despărţirea lor de natură; veniturile lor fixe le 
permiteau să se întreţină practic fără efort și fără să-și facă vreo grijă. 
Detașaţi de nevoile imediate, erau liberi să-şi trăiască viaţa în spiritul 
dragostei de patrie şi în cel religios. Aveau, ca-cetăţeni de sex masculin, 
privilegiul valorilor superioare. 

Spartanii înșiși perpetuau mitul unei societăţi primitive din anumite 
puncte de vedere; eternul lor război cu iloţii ritualiza mitul descinderii 
lor originare ca o hoardă de cuceritori care supusese cîndva teritoriul 
şi forța de muncă băștinașă. Indiferent care a fost în realitate baza 
(desigur slabă) a acestui mit, trebuie să remarcăm faptul că spartanii 
cultivau un alt mit contestabil, conform căruia societatea lor ar fi 
derivat din proiectul atribuit legislatorului Licurg. În această versiune, 
Sparta ar fi fost cîndva cea mai rea dintre societăţi şi s-ar fi trans- 
format în cea mai bună numai învingîndu-şi tendinţele negative ; faptul 
că între cetăţile-stat Sparta era inegalabilă în privința religiozitățţii și 
a patriotismului constituie o reacție la individualismul absolut pe care 
îl trăise deja. Și acest mit era ritualizat în educaţia spartană, după a 
cărei asprime ne putem da seama cu ce forțe avea de luptat. În Sparta 
forțele acestea se localizau în sfera privată a familiei din care provenea 
fiecare cetățean și pe care o reconstituia prin intermediul căsătoriei. 

Societăţile tribale de tipul Bororo, ce asociază în chip explicit femeile 
cu sfera naturii și închid bărbaţii într-un mediu cultural protector, sînt 
de regulă matriarhale. Adolescenţii de sex masculin care locuiesc în 
casa bărbaţilor se află pe traseul dintre coliba mamei şi cea a soţiei, 
şi din moment ce satul Bororo este, în sens spaţial, împărţit în două 
jumătăţi exogame, aceștia se află literalmente la jumătatea drumului 
în trecerea dintr-o parte a satului — cea în care trăieşte mama -— în 
cealaltă parte a lui — partea în care se vor alătura soției și în care vor 
sta copiii lor. În acest tip de societate, femeile asigură subzistenţa, 
cultivînd pămîntul și adunînd recolta, în timp ce bărbaţii procură 
vînînd anumite alimente „speciale” — adică mai specific „aculturate” şi 
asociate ceremoniilor rituale. Legăturile matrimoniale sînt relativ slabe, 
bărbatul fiind liber să se întoarcă la casa mamei sale dacă lucrurile 
nu merg bine, iar copiii sînt crescuți de rudele mamei, în special de 
unchiul matern. Este neîndoielnic că şi în Sparta legăturile matrimoniale 

au fost relativ slabe; s-a păstrat un material anecdotic referitor la soţii 


împărțite sau împrumutate, și se pare că perechile nu se căsătoreau 
înainte de venirea pe lume a fiilor. Toate acestea se bucurau de apre- 
cierea filosofilor (Xenofon, Constituţia Spartanilor, I, 5-9); în realitate, 
popularitatea Spartei în tradiţia filosofică antică poate fi atribuită în 
mare parte iluziei pe care această cetate o reprezenta -a unei vieți 
dedicate în întregime statului, lipsite de legături domestice . Deşi — așa 
cum ştiau filosofii — aceasta era doar o iluzie, Sparta însăşi nu con- 
stituia o utopie. Tocmai din acest ultim motiv, în Republica (584 a-b) 
Socrate deosebeşte Sparta (pe care o definește ca o timocraţie) de 
propria-i ipoteză utopică. Societatea spartană se baza pe proprietatea 
privată și cînd averea unui spartan nu-i era suficientă pentru a-și plăti 
dările către societatea bărbaţilor, el pierdea calitatea de cetățean. 
Ne-spartanii nu o puteau cumpăra, motiv pentru care numărul cetăţenilor 
era în continuă scădere. Nevoile publice în Sparta erau satisfăcute 
prin intermediul impozitelor pe averi, exact ca și în alte organisme statale 
din Grecia, unde indivizii puteau să adune bogății ce le confereau 
statutul social. În plus, această avere aparţinea grupurilor familiare 
din tipologia greacă normală: patriliniare şi virilocale. Ceea ce înseamnă 
că spartanii nu eliminaseră tipul obișnuit de viață domestică, ci merseseră 
pur şi simplu mult mai departe decît alți greci în ocultarea ei. 
Despărțirea bărbaţilor spartani de casele lor era legată de o sta 
deşi prelungită, a existenţei lor. Pînă la vîrsta de șapte ani, înainte să 
înceapă antrenamentul, băieţii erau crescuţi în casă și întrucit bărbaţii 
adulţi, inclusiv fraţii mai mari, trebuiau să fie în altă parte, educația 
lor era încredinţată în primul rînd femeilor. Erau apoi azvîrliți în 
lumea ascetică şi competitivă a bărbaţilor, și violenţei acestei schim- 
bări i se poate atribui rigida și totuși fragila stăpînire de sine a 
spartanilor; cu toată disciplina lor, ei erau cu siguranță (după descrie- 
rile istoricilor), dintre toţi grecii, cei mai expuși acceselor de violență 
şi de miînie. | 
" Familia din care proveneau continua, desigur, să existe pentru ei 
şi să reprezinte o parte - nu ştim cît de însemnată — a vieţii lor ; la 
moartea tatălui, un spartan devenea tutorele surorilor sale. Apoi, la 
o anumită vîrstă, trebuia să se căsătorească; din cauza continuei 
scăderi a populaţiei, căsătoria era obligatorie. Astfel, el avea o soţie și, 
mai tîrziu, fiice. Trebuia deci să negocieze căsătorii. Aristotel ne poves- 
teşte cum, în lipsa altor oportunități comerciale, schimbul matrimonial 
reprezenta un mijloc important de a dobîndi proprietăţi (Politica, 1270 a). 
În plus, ocaziile oferite unui spartan de a lua sau dea da o fată de 
soţie erau în mod semnificativ determinate de succesul său în sfera 
competiţiilor masculine. Xenofon vorbeşte despre neajunsurile cărora le 
cădeau victimă cei laşi: ei sînt dispreţuiţi de toată lumea „Și trebuie 
să-și ţină în casă fetele şi să îndure acuzaţiile lor de lașitate, trebuie 
să-şi vadă inima lipsită de prezența unei femei și să plătească și 

pentru asta” (Constituţia Spartanilor, 9, 5). Este lesne de înţeles că 
femeile spartane erau primele care le impuneau soţilor lor respectarea 
codului războinic: „cu scut sau pe scut”. 

Efectul regimului spartan asupra femeilor era ambiguu. Asemenea 
bărbaţilor, ele trăiau departe de sfera economicului și nu munceau; 
erau singurele femei de condiţie nobilă din Grecia care nu trebuiau 
să-şi petreacă zilele ţesînd. Se pare că energiile devenite disponibile 
astfel le erau absorbite de o serie de obiceiuri rituale foarte elaborate 
care susțineau și modelau fiecare aspect al vieţii spartane; femeile 
aduceau în ritualuri (aici, ca și în toate celelalte cetăţi greceşti) o 
contribuţie egală, interzisă în alte domenii. În plus, riturile spartane 
aveau o componentă atletică, astfel încît femeile din Sparta erau vestite 
pentru însușirile lor atletice, de la spartanele din poemele lui Aleman 
care „alergau ca nişte cai în vis”, la Lampitos a lui Aristofan, ce reușea 
să sugrume un taur. Un proverb grec spunea: „În Tesalia pentru cai 
în Sparta pentru femei”. 

Pe de altă parte, femeilor le era interzis accesul la viaţa politică; 
legenda spunea că Licurg le-a cerut să se supună ca toată Haos 
legilor, dar că ele au refuzat (Aristotel, Politica, 1270 a). Femeile erau 
deci vinovate fiindcă au ales să rămînă în „cea mai rea formă de 
societate” care existase înainte de lege, ele vor deveni în cultura 
spartană purtătoarele tuturor tendinţelor negative. Disciplinei şi asce- 
tismului bărbaţilor li se opuneau dezordinea şi desfrîul femeilor. Sparta 
era singura dintre cetăţile grecești unde femeilor li se permitea să 
moștenească și să aibă avere; în chip paradoxal, acesta era un semn 
al excluderii lor. Bărbaţii le-au cedat lor casa şi familia, pe cît se pare 
pentru a-și asigura superioritatea, lăsîndu-le femeilor instabilitatea 
emoțională, tendinţele antisociale și mobilurile josnice. 


Poziţia contradictorie a femeilor 


| Întrucît Sparta era forma-limită atinsă de cetatea-stat, contradicţiile 
din sînul ei ne apar în forma extremă şi se exprimă cu prioritate în 
„problema feminină”. Cetăţenii alcătuiau o comunitate de bărbaţi ale 
căror relaţii erau caracterizate de o competiţie deschisă ; ei constituiau 
o clasă în competiţie cu sine, care trebuia să menţină cumva condiţiile 
acestei competiții. Aceste condiţii erau asigurate de formele de rudenie 
ce constituiau structura unei societăți mai mult sau mai puţin stabile, 
în interiorul căreia putea avea loc competiția. Prin urmare soluţia 
utopică (în ciuda faptului că, teoretic, grecii erau fascinaţi de Sa) nu era 
aplicabilă ; eliminarea familiei — cum observa Aristotel (Politica, 1262 b) — 
avea să exacerbeze competiția în loc să o modereze. Cetăţeanul trebuia 
să vadă mai departe și să se intereseze de binele comun, în măsura în 
care se interesa de generaţiile viitoare. El se perpetua prin intermediul 

fiilor şi nepoților, inclusiv prin fiii fiicei sale. Fiecare cetățean provenea 
dintr-o familie și, la vîrsta cuvenită, își întemeia şi el una. Pentru 
greci, succesiunea generaţiilor presupunea căsătoria-schimb. 

Soluţia utopică, pe care am cunoscut-o prin proiectul lui Socrate, 
avea să elimine femeile, transformîndu-le în bărbaţi; „soluţia Zulu” 
avea să le transforme în schimb în obiecte sau în animale domestice 
şi din același motiv se va dovedi imposibilă. Un cetăţean liber avea o 
origine legitimă, ceea ce înseamnă că mama sa era 0 femeie liberă. Fiii 
concubinelor nu erau cetăţeni ; lor cetăţenia trebuia să le fie acordată 
în același fel ca străinilor. Femeia liberă era femeia dată în căsătorie 
soţului ei de către un om liber care era tatăl (sau tutorele) său. 
Legitimitatea fiului era deci parţial un dar al bunicului patern. 
Onoarea și demnitatea familiei erau investite atât în fiice, cât şi în fii. 

Societatea pe care o guverna cetatea-stat era bazată pe proprietatea 
privată şi pe o reciprocitate generalizată; nu era deci posibilă nici 
„soluţia Bororo”, în care femeile, intermediind între cultură și natură, 
cedau bărbaţi şi primeau în schimb alți bărbaţi. Ar fi rezultat de aici 
pierderea controlului masculin asupra familiei sau, cel puţin, a succesiunii 
transmise pe linie masculină. Pretutindeni în Grecia, inclusiv în Sparta, 
la cîrma unei familii se afla un cetăţean liber. În societatea greacă, 
supremaţia masculină avea o formă permeabilă; căsătoria era viri- 
locală, moştenirea patriliniară şi autoritatea patriarhală. Totuşi, bărbaţii 
nu erau decît „jumătatea statului” (Aristotel, Politica, 1269 b). Ori de 
câte ori li se nega importanța cuvenită, femeile se afirmau ele însele. 
Nu puteau să fie moștenitoare (cu excepţia Spartei), dar o naștere 
liberă le conferea legitimitate. Nu erau cetățene, și totuși cetatea era 
o comunitate de bărbaţi liberi și de femei. Cu excepţia Spartei, femeile 
nu aveau proprietăți, dar, ca să spunem așa, erau cele care le dădeau 
viaţă ; o casă fără femei era goală. În centrul simbolic al iatacurilor 
femeiești se afla patul matrimonial; acesta aparținea soţului şi era 
destinat soției sale. În ceremonia nupţială, soțul o lua pe soţie de mînă 
şi o conducea în casa și în patul său. În Odiseea, virilocalitatea este 
simbolizată prin patul pe care Odiseu l-a construit cu propriile sale 
miîini, dar cu o simbolică particularitate secretă : acesta este la propriu 
înrădăcinat în pămînt. În Alceste (1049-1060), Admetos îşi pune pro- 
blema femeii despre care crede că este o prizonieră lăsată lui de către 
Heracle ; dacă o va conduce în iatacurile bărbaţilor, va fi molestată, 

dar dacă o va duce în iatacurile femeilor, va trebui să doarmă cu el! 
Plecarea Alcestei a lăsat un loc liber în patul în care el continuă să 
doarmă. 

Grecii nu se ocupau şi nu se pregăteau să primească oaspeţi femei ; 
nu era prevăzut ca femeile să călătorească. Totuşi, în relaţia matrimo- 
nială, femeia este aceea care se mișcă, nu bărbatul. O dată în viaţă 
femeia trebuie să se despartă de o familie și să să mute în alta, în care 
ei, o intrusă, i se încredinţează grija a tot ceea ce este închis, protejat, 

destinat intimităţii. În mitologie, femeia se recunoaște în Hestia, zeița 
căminului, singura din mitologia platonică (Phaidros, 247 a) care nu-l 
urmează pe Zeus cînd acestea intră în Empireu, rămînînd dincolo de 
porţile lui. 

În orice caz, relaţia femeilor cu căminul este ambiguă; ritualul prin 
care era primită în casă nu o asocia, după cît se pare (lamblichos, De 
vita Phytagorica, 84), cu căminul, ci mai curînd stabilea o despărţire 
de el. Puritatea căminului este ostilă sexualităţii; Hesiod îi avertizează 
pe soţi să nu facă dragoste în faţa focului (Munci şi zile, 733 şi urm.). 
În mitologie, Hestia nu este o soţie, ci mai curînd o eternă fecioară; 
Zeus i-a acodat privilegiul de a rămîne pentru totdeauna în casa ei 
„decît să se căsătorească” (Imn Afroditei, 28). Ei îi revine rolul fetei 
căreia i se permite să rămînă cu tatăl şi, în fapt, fiica fecioară este 
ipostaza cea mai adevărată a Hestiei. 

Posibilitatea de a deține veșnic un rol care muritorilor le revine 
doar vremelnic este o caracteristică a zeilor. Grecii socotesc că toate 
femeile trebuie să se căsătorească ; fiica fecioară devine soție și-și 
asumă temporar grija căminului, pînă cînd dă naștere, la rîndul său, 
unei fiice. În această alternanță de roluri se regăseşte instabilitatea 
esenţială a femeilor. Momentul lor de perfecțiune este reprezentat 
pentru greci de parthenos, fecioara la vîrsta măritişului. Dar acesta 
este un moment trecător, nu doar din cauza permanentei treceri a 
vîrstelor către moarte (ceea ce este valabil în aceeaşi măsură pentru 
bărbaţi), ci pentru că rolul în sine (spre deosebire de echivalentul 
masculin, cel al tînărului războinic) depinde de un alt rol. Tatăl se 
bucură că are o fiică numai pentru a o ceda altuia; cu cît este mai 
dezirabilă, cu atît este mai maritabilă şi, prin urmare, el o va pierde 
cu atît mai sigur și mai repede. Pentru femeie, momentul de maximă 
ambiguitate este totodată acela de maximă împlinire, mai precis momen- 
tul cînd devine soție. 

Statutul ambiguu al soţiei este exprimat de faptul că grecii aveau 
două tipuri de căsătorii şi, desigur, le practicau pe amîndouă. Despre 
unul am vorbit deja; este vorba de engye, care a fost uneori numit în 
mod impropriu „logodnă”. Această traducere este de două ori inadec- 
vată, din moment ce logodna repreziră o înțelegere între viitorii soți 
şi e preliminară căsătoriei, în vreme ce engye reprezenta o înţelegere 
între ginere şi socru și era chiar căsătoria. Nu era necesară nici o altă 
ceremonie pentru a legitima copiii şi pentru a definitiva acordurile cu 
caracter patrimonial. Nimic altceva nu era necesar pentru a valida 
căsătoria decît consumarea ei, la care se referă termenul grecesc gamos. 

Momentul consumării căsătoriei, prima noapte (care putea să urmeze 
la o distanţă apreciabilă de timp după engye), era de obicei ocazia unei 
sărbătoriri numite la rîndul ei gamos. Deşi această petrecere nu era 
obligatorie, presupunem că puţine soţii de condiţie bună ar fi renunţat 
la ea. Ocazia seamănă mult cu ceea ce înțelegem noi printr-o nuntă: 

se invitau oameni, se toasta, se bea, se cînta, iar toate acestea îl costau 
pe tatăl miresei o sumă frumoasă. Dar nu era o căsătorie, în sensul 
că soţii nu își făceau unul altuia promisiuni şi nu exista nici o formă 
de consacrare a perechii. Perechea, sau numai soția, putea să viziteze 
un templu în ajunul nunţii pentru a-și lua rămas bun de la starea ei 
de virginitate şi să ceară protecţia zeului pentru viața ei nouă, dar la 
căsătoria propriu-zisă zeii nu erau mai prezenți decît la orice alt fel 
de petrecere. Gamos-ul celebra, și în același timp ritualiza, inițierea 
sexuală a soţiei, care era totodată stadiul cel mai semnificativ al 
iniţierii sale în vîrsta adultă. 

În general, petrecerea se desfășura în casa tatălui miresei, unde 
mirele putea să doarmă în noaptea precedentă. Momentul cel mai 
important al acestei etape era anakalypteria, ceremonia în timpul 
căreia o femeie mai în vîrstă, nympheutria, ridica vălul miresei şi o 
prezenta soţului ei. Acesta o ducea apoi, pe jos sau într-un car, la casa 
lui, însoţit de făclii și în muzică de flaut. Nympheutria mergea cu ei, 
în timp ce mama miresei îşi lua rămas-bun, iar mama mirelui îi ura 
miresei bun venit. După un ritual de unire, nympheutria îi însoțea pe 
soţi la patul lor. În ziua următoare putea să aibă loc o altă procesiune, 
epaulia, cu prilejul căreia prietenii și rudele soţiei îi duceau trusoul la 
noua locuință. 

Engye constituia o tranzacţie între bărbaţi şi îl avea în centru pe 
soţ, care primea felicitările pentru succesul repurtat în cucerirea soţiei; 
aceasta nu trebuia să fie însă de față. Gamos era condus în principal 
de femei și gravita în jurul miresei și al îmbrăcării ei. Fără îndoială, 
ea era protagonista evenimentului ; în diferite comunităţi o serie de 
ritualuri străvechi specifice, de pildă baia preliminară, puteau să-i 
privească pe ambii miri sau numai pe mireasă, dar niciodată numai 
pe mire. Acesta rămînea în spatele soției: în definitiv, pentru ea viața 
se schimba cel mai mult. Engye reprezenta ceremonia mutării ei, iar 
gamos -— ritualul transformării ei. În engye, căsătoria era considerată, 
din punctul de vedere al cetăţii, un contract între bărbaţi, în vreme ce 
în gamos era văzută din punctul de vedere al familiei, ca o reînnoire 
a acesteia care are loc în centrul casei. Femeia dobîndea un nou statut, 
cu obligaţii şi puteri specifice. 


Bărbaţi şi femei 


Prototipul soţiei prin excelenţă este Pandora, a cărei poveste merită 
spusă în detaliu pentru că situează căsătoria în contextul unei relatări 
mitice a raportului pe care-l întrețin oamenii cu ordinea firească. Voi 
urma textele lui Hesiod, combinînd versiunile sale (Teogonia, 507-612 
şi Munci şi zile, 42-105). 




















A 


166 JAMES REDFIELD 


Se povesteşte că la început viaţa a fost uşoară: omul putea trăi un 
an din roadele muncii unei singure zile şi oamenii benchetuiau împreună 
cu zeii. Dar într-o zi, în timpul unui asemenea banchet, Prometeu a 
împărţit carnea în porții inegale: a luat carnea şi pielea și le-a îngră- 
mădit în stomacul animalului, iar din oase a făcut o altă grămadă, mai 
mare, pe care a acoperit-o cu grăsime. Pentru că Zeus s-a plîns de 
această împărţire care părea nedreaptă, Prometeu i-a dat voie să 
aleagă. Deși știa că va fi înşelat, Zeus a luat partea cea mai mare — 
şi iată motivul pentru care, atunci cînd îndeplinesc sacrificii, grecii 
aduc ofrandă zeilor oasele şi grăsimea (care sînt arse) și păstrează 
pentru ei părţile comestibile și utilizabile din animale. Sacrificiul are 
deci un caracter ambiguu: pe de o parte restabilește o înțelegere între 
oameni și zei, continuînd banchetul lor, pe de altă parte reactualizează 
momentul despărțirii de zei, reluînd sacrificiul sub forma care a trezit 
miînia lui Zeus. 

Zeus a luat atunci focul, făcînd imposibil sacrificiul și consfințind 
separarea. Prometeu a ripostat furînd focul și restabilind legătura, dar 
printr-un act de sfidare. Drept răspuns, Zeus a recurs la o viclenie. 
A plăsmuit din lut o fecioară seducătoare şi toţi zeii au contribuit la 
împodobirea ei. Pentru că primise daruri din partea tuturor, a fost numită 
Pan-dora („toate darurile”). I-au trimis-o apoi în dar lui Epimeteu, fratele 
lui Prometeu. Epimeteu fusese pus în gardă să nu primească nici un 
fel de dar de la Zeus, dar, în fața farmecelor Pandorei, a uitat. A primit-o 
şi, o dată cu ea, a luat un vas pe care fata îl adusese. Cînd aceasta a 
deschis vasul, au ieşit de acolo toate relele: boli, trudă, discordie. 

Epimeteu nu s-a mulţumit s-o găzduiască pe Pandora, ci s-a căsă- 
torit cu ea. Tot ceea ce îi aparținea acesteia — ceea ce adusese cu ea— 
a trecut în proprietatea soțului. În versiunea lui Hesiod, căsătoria este 
paralelă cu sacrificiul. Amîndouă consfințesc un raport ambiguu cu 
zeii. Căsătoria decurge dintr-un legămînt cu ei (Pandora este darul lui 
Zeus) şi reprezintă un semn al despărțirii de ei (darul era destinat să 
facă rău). Ambele implică tema înșelătoriei, dar în mod diferit. În 
povestea sacrificiului, Prometeu încearcă să-l înșele pe Zeus în intere- 
sul oamenilor. Acesta, deși nu e înșelat, îl pedepsește pentru tentativă. 
Cînd Prometeu anulează pedeapsa, Zeus trimite o alta, înșelînd la 
rîndu-i. Povestea sacrificiului include un fel de întrecere de forță între 
om şi zei, ceea ce grecii numesc pleonexia, „încercarea de a obține mai 
mult decît ţi se cuvine”. În povestea cu căsătoria, zeii îi persecută pe 
oameni, aceștia sînt victime, iar răul vine din slăbiciunea lor. 

Povestea Pandorei reprezintă povestea căderii — care, ca și în Geneză, 
este căderea în natură şi în toate relele pe care carnea le moștenește: 
boală, trudă, moarte. În ambele povești, femeile sînt cele care duc la 
pierzanie ; ele sînt emblema condiției noastre naturale, fiindcă ele dau 
naștere cărnii. Tatăl, la urma urmelor, nu are nici o contribuție la viața 
fiului, în afară de informaţia genetică ; substanţa vine toată de la mamă. 








OMUL ŞI VIAȚA DOMESTICĂ 167 


Pandora este prima femeie; „de la ea se trage stirpea femeiască a 
rasei umane” (Teogonia, 590). Așa cum a adus pe lume moartea, a adus 
şi viaţa. Hesiod nu dă nici o explicaţie în legătură cu modul în care 
bărbaţii veneau pe lume înainte ca femeile să existe ; poate că veneau 
din pămînt, sau poate, mai probabil, existau dintotdeauna. Nu este 
nevoie de nici o explicaţie, pentru că în această primă perioadă, vîrsta 
de aur, oamenii nu aveau nici un raport cu natura; nu erau decît ființe 
culturale, pur şi simplu. În alți termeni, mitul se întemeiază pe o 
inversare conceptuală nu foarte diferită de ipoteza privind „starea de 
natură” emisă de Iluminism. În ambele cazuri ceea ce din perspectiva 
evoluţiei este anterior se situează pe o poziţie inferioară. La Rousseau, 
indivizii, la origine autonomi, se adună pentru a forma o comunitate 
(dar în ce limbă au discutat ei „contractul social” ?). La fel, la Hesiod, 
oamenii mai întîi există și abia pe urmă dobîndesc o viață biologică. 
La Rousseau inversiunea priveşte raporturile dintre individ şi grup, la 
Hesiod, relația dintre bărbaţi și femei. Cultura masculină datează 
dinainte de intervenţia rolului mediator al femeii între cultură și 
natură. 

Hesiod situează povestea Pandorei în cadrul general al misoginiei 
sale explicite. „Cel care se încrede-n femeie, în hoţ îşi pune credința”!. 
Femeile, scrie el, sînt ca trîntorii care stau în stup toată ziua și se 
hrănesc pe seama albinelor (Teogonia, 594-600). Dar aceasta este o 
proastă comparaţie; munca domestică și artizanală din gospodăriile 
Greciei rurale le datora probabil femeilor mai mult decît menţinerea 
lor. Şi este o tot atît de proastă aplicare a zoologiei, după cum Hesiod 
ştie. Trîntorii (cel puţin așa spun pronumele care se referă la ei) sînt 
de genul masculin, în vreme ce harnica albină este femeie ; lucrul este 
atît de adevărat, că Simonide din Amorgos, un alt mare misogin al 
epocii arhaice, o ia pe albina cea harnică drept model al (rarei) femei 
virtuoase. Dar poate că Hesiod indică tocmai această răsturnare: ca și 
între cultură și natură, rolul sexelor este inversat. În natură, masculii 
sînt aproape în excedent; în stadiul cultural, femeile, dacă nu sînt 
covîrşitoare numeric, constituie totuşi un semn al incapacității culturii 
de a deveni independentă de natură. Găsim aici interpretată, la nivel 
economic, aceeaşi condiție de dependenţă de pămînt pe care am întîlnit-o 
deja la nivel politic: cetăţeanul grec, în definitiv, provine dintr-o fami- 
lie şi creează o alta, fiind consacrat politic de posesia unei averi 
familiale. 

După cum căderea duce spre natură, aspiraţia către răscumpărare 
duce la condiţia pur culturală. În cadrul acestor termeni putem să 
înţelegem de ce grecii au aspirat să-şi dedice vieţii publice întreaga lor 
existență ; putem să ne gîndim că spartanii, cu izolarea lor de sfera 


1. Hesiod, Munci şi zile, 375, trad. rom. Dumitru T. Burtea, Univers, 1973, 
p. 70 (n.t.). 

economică, au dat viaţă imaginii fantastice a vîrstei de aur: fără muncă 
şi fără femei. Prin includerea în sistemul politic a monarhilor lor de 
origine divină, ei au realizat realmente un fel de banchet cu zeii. 

În Sparta, se mai spunea, statul ar fi perfect dacă n-ar exista 
femeile. Femeile făceau ca bogăţia să fie importantă (mai importantă 
decît onoarea), fiindcă, așa cum scrie Aristotel, „bărbaţii sînt împinși 
a se lăsa dominați de către femei, pornire obişnuită la popoarele 
energice și războinice [...]. Este foarte adevărată ideea mitologului 
aceluia care cel dintîi concepu unirea lui Ares cu Afrodita” (Politica, 
1269 b)!. 

Femeile erau periculoase fiindcă erau atrăgătoare (şi erau deosebit 
de periculoase la Sparta, fiindcă erau deosebit de atrăgătoare pentru 
bărbaţii spartani). În același fel, Pandora este irezistibilă : este „curată 
înșelătorie, împotriva căreia ființele umane: sînt lipsite de apărare” 
(Teogonia, 589). 

Puterea Pandorei îi este conferită de propriile-i calităţi. Atena a 
înzestrat-o cu talentul de a ţese (adevărat izvor de seducţie pentru o 
femeie : vezi Iliada, IX, 390). Hermes i-a dat „suflet lipsit de ruşine [...] 
și fățarnică fire” (Munci şi zile, 78). Zeus a însărcinat-o pe Afrodita 
să „toarne pe creștetu-i farmec” și „doruri aprinse, ispite şi pofte ce duc 
la sleire” pe bărbaţi (ibidem, 66. În fine, opera de pregătire este dusă 
la bun sfîrşit de Hore, Graţii și Peitho, care îi prind în urechi cercei 
de aur şi o împodobesc cu flori de primăvară. 

Farmecele unei femei sînt în mod specific poikiloi, proteiforme, şi 
amintesc acele suprafeţe multiforme și complexe care în cultura greacă 
caracterizează lucrurile înșelătoare, învăluitoare. Colierele unei femei 
sînt o reprezentare concretă a purtărilor ei lingușitoare. Întregul univers 
feminin, cu coșuleţele, cu vasele lui de preț decorate, cu mobilierul și 
ţesăturile lui, îl încurcă și îl prind pe bărbat în cursă. Aceste înțelesuri 
simbolice sînt reprezentate de Eschil în extraordinara scenă în care 
Clitemnestra îl îndeamnă pe Agamemnon să păşească pe un covor 
brodat înainte de a-l ucide. Simbolul cel mai bun ar putea fi centura 
Afroditei, o panglică ale cărei broderii reprezintă „dragoste, dor împreună 
cu dulci tăinuiri de iubire/ și-ademenirea ce pînă și mintea-nţelepţilor 
fură” (liada, XIV)“. Veşmintele soției includeau o centură, și un eufe- 
mism pentru a indica consumarea actului matrimonial era „desfacerea 
centurii”. Centura, asemenea bijuteriilor, era un simbol al puterii 
sexuale. Cu alte cuvinte, soţia este împodobită astfel încît să-şi poată 
seduce soțul în timpul căsătoriei. 


Aristotel, Politica, ed.cit., p. 78 (n.t.). 
Hesiod, Munci şi zile, ed.cit., p. 61 (n.t.). 
Ibidem (m.t.). 

Homer, Zliada, ed.cit., p. 263 (nit.). 

În Iliada, Hera primeşte de la Afrodita centura pentru a-și putea 
seduce soțul. Puterea Afroditei se extinde şi asupra lui Zeus, care este 
„cel mai mare dintre toţi zeii” şi cel mai „preamărit” (Imn către 
Afrodita, 31)!. Zeus reacţionează, transformînd-o pe Afrodita în sclava 
propriei puteri, care o face să se îndrăgostească de Anchises. Și femeile 
sînt supuse puterii sexuale : sînt în același timp seducătoare şi seducti- 
bile. În mit, de obicei bărbatul are iniţiativa. Tezeu o seduce pe Ariadna 
şi-şi găsește în felul acesta drumul prin labirint. La fel, Iason o seduce 
pe Medeea şi Pelops pe Hippodamia. Femeia de măritat este în mod 
semnificativ veriga slabă a sistemului. Se poate observa cum sexualitatea 
femeii are rolul de a submina puterea bărbatului în două direcţii: 
faptul că este dezirabilă o face să-l cucerească pe pretendent, în timp 
ce dorinţa ei o face să uite de sentimentul datoriei filiale față de tată. 
Ambele aspecte intră în acțiune în versiunea cea mai curentă a istoriei 
lui Pelops şi a Hippodamiei. Hippodamia îl iubeşte pe Pelops și deci 
este alături de el împotriva tatălui său. Carul acestuia din urmă se 
strică, fiindcă Myrtilos, vizitiul, înlocuiește o treaptă a scării cu o alta 
falsă, făcută din ceară (şi comite acest act de necredinţă fiindcă atît 
Pelops, cît și Hippodamia i-au promis favorurile fetei în prima noapte). 
În această ultimă versiune, soţia folosește singura putere de care 
dispune, atracţia sexuală, pentru a se despărţi de tată şi a se alătura 
soțului. În mit, evident, orice lucru este dus la limită: tatăl vrea să 
se căsătorească cu fiica sa şi să-i ucidă pretendenții, dar este trădat 
de un servitor — căruia fiica lui i se dăruie în secret — și moare. În viaţa 
reală, tatăl şi soțul reușeau de obicei să cadă de acord într-un fel sau 
altul, dar tatăl încerca o anumită tristețe pentru pierderea fiicei, în 
vreme ce apropiații care o încurajau pe fată să se căsătorească erau 
mînaţi de o afecţiune sinceră și autentică pentru ea, iar favorurile 
primei nopţi erau promise și acordate soțului. 

Povestea Hippodamiei o reprezintă pe soţie ca subiect activ al 
contractului matrimonial. Desigur, la Atena, în viaţa curentă, fetele 
erau consultate și-și dădeau acordul pentru căsătorie. Avem informații, 
de pildă, despre existența unor promnestriai, mijlocitoare ale căsătoriei, 
care intermediau între tineri. Xenofon pune în gura lui Socrate urmă- 
toarele afirmaţii: 


Odată am auzit-o pe Aspazia spunînd că vrednicele peţitoare duc de 
la unul la altul descrieri exacte, fără să se îndepărteze de la realitate, 
reușind astfel să lege căsătorii şi sînt, dimpotrivă, refractare la ideea de 
a ţese laude mincinoase. În acest caz, persoanele înșelate se vor uri unele 
pe altele, așa cum îl vor urî pe cel care a făcut legătura dintre ele 
(Memorabilia, 2, 6, 36). 


1. În Homer, Imnuri, trad. rom. Ion Acsan, Minerva, Bucureşti, 1971, p. 90 (n.t.). 

Observăm că intermediarul este o femeie şi că Socrate a auzit-o 
vorbind pe Aspazia, ce reprezintă legătura lui cu universul feminin. 
Căsătoria, engye, poate fi contractată și între bărbaţi, dar puterile 
feminine sînt cele care o fac să funcționeze, în special puterile celei 
mai feminine dintre zeițe, Afrodita. 

Prin căsătorie, puterea Afroditei o desparte pe fată de tată și o 
leagă de soţ. Lucrul acesta este normal. În toate poveştile pe care 
le-am analizat pînă aici — cea a lui lason, Tezeu şi Pelops — ne ima- 
ginăm că tatăl este cel care pierde, în timp ce tînărul care îi seduce 
fiica urmăreşte un anumit plan. Mai tirziu, cum se știe, atît Iason, cît 
şi Tezeu își părăsesc soțiile, dar acest lucru nu ar trebui să se întîmple. 
În mitologia greacă, soțiile abandonate sînt figuri puternice, peri- 
culoase. Atit Ariadna, cît și Medeea ating un fel de apoteoză. Ariadna 
(în cea mai mare parte a versiunilor) se căsătoreşte cu Dionysos; 
Medeea (în versiunea lui Euripide), după ce-i ucide pe fiii lui Iason, 
dispare într-un car în flăcări. 

Prototipul soției abandonate este Hera, a cărei ură scaldă întregul 
univers mitologic, fiind îndreptată împotriva Troiei, a lui Heracle, a lui 
Io, a lui Leto, împotriva oricui a fost vreodată iubit de Zeus. În Imnul 
către Apollo (300-355), Hera se supără atît de tare pe Zeus pentru că 
acesta a născut-o pe Atena, încît îl naște din pîntecele ei pe Typhon. 


"În Hesiod (Teogonia, 820-868), Typhon este ultimul monstru pe care Zeus 


va trebui să-l învingă pentru a-şi consolida puterea. Lupta a continuat 
totuşi în generaţiile următoare: progenitura lui Typhon a fost Hidra 
din Lerna, învinsă de Heracle cu ajutorul Atenei (Teogonia, 313-318). 

Căsătoria stearpă, lipsită de dragoste dintre Zeus şi Hera repre- 
zintă cheia de boltă pentru stabilitatea Universului și semnul că Zeus 
a rupt ciclul generaţiilor cerești şi că va domni pentru totdeauna. 
Totuși, noi nu sîntem zei și pe pămînt lucrurile se petrec exact invers: 
noi supraviețuim numai dispărînd și lăsînd locul urmașilor noştri, care 
sînt crescuți cu atît mai bine cu cît căsătoria noastră este nu doar 
fertilă, dar şi trăită în dragoste. În căsătorie, tatăl este înlocuit prin 
soț, aceasta este regula. Afirmarea mai clară a acestui principiu este, 
probabil, povestea Hypermnestrei. Aceasta era una din fiicele lui Danaos, 
cărora tatăl le-a interzis să se mărite cu pretendenţii lor egipteni; 
cînd, în cele din urmă, ele au fost obligate să se căsătorească, li s-a 
cerut să-și înjunghie bărbaţii în patul conjugal. Numai Hypermnestra 
nu s-a supus acestei porunci; „patima a făcut-o să-şi piadă capul”, scrie 
Eschil (Prometeu, 853). Tatăl său a trimis-o în judecată, pentru că a 
încălcat legile patriarhatului. Pentru a-și ispăși vina de a nu-și fi ucis 
soţul, ea a întemeiat sanctuarul Artemidei Peitho (Pausanias, 11, 21, 1). 

Probabil că aceste fapte au fost reprezentate în ultima dramă a 
triologiei lui Eschil intitulată Danaidele, din care ne-a rămas prima, 
Rugătoarele. Singurul fragment păstrat din această operă este un 
discurs al Afroditei, poate în apărarea Hypermnestrei: 

Cerul sfînt binevoiește să pătrundă glia; 

iată că dorinţa iubirii cuprinde pămîntul. 

Ploaia căzînd din umedul cer 

Face glia să rodească şi aceasta le dă muritorilor 

Turmele de oi și darul vieţii de la Demetra. 

Anotimpul copacilor acestei bine scăldate nunți 

se împlineşte. Şi în aceasta am şi eu partea mea (în Athenaios, 600 b). 


Faptul că o femeie își iubește soţul este foarte firesc, spune Afrodita. 
Dacă femeile sînt semnul căderii noastre în condiţia de natură, nu 
trebuie să uităm că tot natura este cea care ne hrănește. Femeile 
reprezintă problema, dar și soluţia; sînt semnul mortalităţii noastre, 
dar fac posibilă continuarea vieţii nu numai la propriu, prin fertilitatea 
lor, ci şi pe planul instituţiilor. Lor le aparține puterea de a da şi de 
a inspira dragoste, care în cetatea-stat devine puterea de a merge de 
la o inimă la alta și de a însufleţi noile cămine. 

Afrodita se numeşte „participantă” (paraitios) la căsătoria dintre 
cer și pămînt. Semnificaţia juridică a acestui termen este „complice”, 
dar putem să-l traducem, de asemenea, prin „catalizator” şi „inter- 
mediar”. Diferenţa dintre bărbat și femeie este cea mai semnificativă 
din punct de vedere social; medierea de către dragoste a acestei dife- 
rențe dă naștere societăţii. 

Reprimarea la greci a ceea ce ţine de sfera domestică constituie în 
același timp recunoașterea puterii sale secrete. Dacă bărbaţii reven- 
dicau pentru ei spaţiul public şi valorile culturale, erau totuși conştienţi 
că aceasta reprezenta doar o jumătate a poveștii. Orice dihotomie — 
între public şi privat, masculin și feminin, cultură și natură -— este 
însoțită de o mediere. Pe plan ritual o dovedeşte caracterul dublu al 
căsătoriei — engye şi gamos. În mit, confirmarea o dă eterna, cordiala 
înfruntare dintre Zeus şi Afrodita. În cetatea-stat este vorba despre 
jocul dintre lege şi iubire. 








Auditor și spectator 


Charles Segal 


Viziune, monument, memorie 


Grecii sînt un popor de spectatori. Curioși din fire, atenţi la diferenţa 
dintre ei şi ceilalți — non-grecii, „barbarii” —, sînt buni observatori şi 
povestitori talentaţi. Ambele calităţi ies în relief în întreaga operă a 
doi mari povestitori care au trăit la începutul și, respectiv, la sfirşitul 
epocii arhaice: Homer, care a compus și şi-a transmis oral marile 
poeme epice la sfîrșitul secolului al VIII-lea î.Hr., și Herodot, cu povestirea 
războaielor persane din anii 490-479 și ampla prezentare a civilizaţiilor 
care o înconjurau pe cea greacă. 

Amîndoi sînt fascinaţi de imaginile mișcătoare pe suprafaţa lumii, 
amândurora le place să fixeze în cuvinte infinita varietate a comporta- 
mentelor umane: modul în care oamenii se îmbracă, vorbesc, își adoră 
zeii ; sexul, căsătoria, familia, războiul, arhitectura şi așa mai departe. 
La amîndoi este evidentă puterea de seducţie a curiozitățţii, dorința de 
a vedea și de a cunoaște. Odiseea debutează cu eroul care „cunoscu în 
drumul lui tot felul de oameni, de orașe și de datini” (1, 2)!. La 
începutul Istoriilor sale, Herodot narează povestea lui Candaules și a 
lui Gyges, care se bazează pe puterea imaginii văzute, observarea în 
secret a corpului unei femei prin intermediul căreia regele Lidiei, 
Candaules, vrea să-i arate locţiitorului său extraordinara frumuseţe a 
iubitei sale soţii (1, 8, 2). În fapt, Herodot începe povestea lui Candaules 
cu afirmaţia de ordin general că „omul își crede mai puţin urechilor 
decît ochilor”?. Dar în povestea care începe astfel, văzul se află la 
originea unei tragice intrigi de iubire, voyeurism, trădare, ruşine și 
înşelăciune. La Homer, impactul vizual al frumuseţii feminine este pe 
cît de puternic, pe atît de prevestitor de consecinţe tragice. Cînd 
bătrînii Troiei o văd pe Elena venind spre turnuri, o compară cu o zeiţă 
nemuritoare și pentru o clipă ajung poate să se gîndească că ar merita 
să faci un război pentru ea (Iliada, 3, 154-160). 


1. Homer, Odiseea, trad. rom. George Murnu, Univers, București, 1979, p. 27 
(n.t.). 
2. Herodot, Istorii, |, 8, 3, ed-cit., p. 18 (n-t.). 

În scene de acest fel, noi, cititorii, devenim efectiv spectatori ai 
puterii caracteristice a văzului. Ca să rămînem la cele două exemple 
ale noastre, atît Homer, cît şi Herodot tind să stimuleze şi să amplifice 
imaginația vizuală a cititorilor. Războinicul lui Homer stă înaintea 
noastră „mîndru la vedere”, thauma idesthai, după formula epică recu- 
rentă. Puterea lui este imaginată vizual: strălucitor în armurile ce 
scînteiază, se remarcă prin teribila creastă şi prin penele coifului şi 
este adesea înfățișat în mişcare rapidă, astfel încât sugerează compa- 
raţii cu exemple provenite din universul naturii şi care izbesc ochiul, 
ca animalele mari, păsările de pradă, focul, fulgerul din ceruri. În mod 
analog, Herodot alege și descrie ceea ce este „demn de a fi văzut”, 
axiotheeton. Ansamblul operei sale reprezintă o „expunere” sau o „de- 
scriere”, apodeixis (1.1). Pe Herodot, ca şi pe Homer îi interesează 
păstrarea marilor fapte ale bărbaţilor în ceva ce ar echivala cu un 
monument realizat din cuvinte. 

Cu Herodot ne aflăm în prezenţa unuia dintre primele exemple de 
scriitori în proză, autori ai unor opere de mari dimensiuni şi care ne-au 
lăsat aceste mărturii despre trecut în formă scrisă. Dar şi pentru 
poetul oral, păstrarea marilor fapte se realizează atît prin intermediul 
ochiului, cît și prin intermediul urechii. Înfruntînd căpeteniile grecilor 
în cea de-a şaptea carte a Iliadei, Hector promite că amintirea duș- 
manului său va trăi sub forma unui „mormînt”, monumentul său 
funebru (sema) pe țărmul Hellespontului. Aici el va fi sursa de inspi- 
rație a altor cuvinte: „Zice-va cine va trece pe-acolo cîndva după aceea/ 
călătorind în corabie pe-ntunecatele valuri:/ iată mormîntul acelui 
bărbat care o dată pe vremuri/ fost-a vestit ca viteaz și pierit-a de 
arma lui Hector/ Asta va zice cîndva şi slava mea veşnică fi-va” Uliada, 
7, 88-91)!. 

Dar prin el însuși, chiar dacă e „vizibil de departe”, monumentul nu 
poate să vorbească. El are nevoie de vocea unui om şi în acest caz 
poetul folosește cuvintele rostite de Hector. Situaţia este analoagă cu 
aceea a statuilor antice. Inscripţia dă glas pietrei mute, spunînd: „Eu 
sînt mormîntul, monumentul sau cupa lui Cutare”. Un monument 
neînzestrat cu această voce nu poate rămîne în memorie; nu are o 
poveste de spus, nu are kleos (faimă, de la Fkluein, a auzi) la care 
oamenii să poată „pleca urechea” în vremurile care vor veni. Nu este 
decît un lucru inert, ca semnul care delimitează terenul pentru cursele 
de cai la funeraliile lui Patrocle, e pur şi simplu „mormîntul unui om 
mort cîndva” (Iliada, 23, 331). Expresia este identică cu cea folosită de 
Hector în cartea a șaptea, dar aici semnul nu are nimic de spus, nu 
poate trezi nici o amintire, nu e decît un loc spre care se năpusteau 
carele, pentru a trece apoi mai departe. 

Ceea ce este „memorabil” devine kleos, apt adică să reziste timpului, 
după ce a fost auzit. La Homer, cea mai mare nenorocire pentru un 





L. Homer, Zliada, ed.cit.. p. 125. 

bărbat este să moară aklees, adică fără să lase o poveste care să-i poată 
eterniza memoria într-o comunitate. Ar fi fost mai bine, spune Telemah 
în prima carte a Odiseii, dacă Odiseu ar fi murit la Troia, fiindcă 
atunci „toţi aheii / Aveau să-i nalţe un mormînt şi însuși/ Lăsau nume 
bun ca moștenire/ La fiul său. Dar azi, fără mărire/ Vîntoasele-l răpiră 
şi se duse/ Necunoscut şi neştiut de nimeni”. În acest fel, chiar „ceea 
ce se va spune” despre un om în cetatea sa poate deveni criteriul de 
bază pentru acţiune, ca în decizia fatală luată de Hector de a-l înfrunta 
pe Ahile în luptă (liada, 22, 105-108). Hector este exemplul cel mai 
realizat care poate fi întîlnit în epica acestui nou ethos al polis-ului, 
eroul a cărui cea mai puternică și substanţială relaţie se stabilește cu 
vocea comunității. 

În orice caz, această funcţie a „ascultării” ca mecanism de control 
social reprezintă doar o mică parte a experienței acustice legate de 
epică. Homer și Hesiod insistă cu mare plăcere pe suavitatea și pe 
limpezimea vocii şi a lirei. Cîntul, povestirile şi ascultarea povestirilor 
constituie o parte importantă a intrigii din Odiseea. În Iliada, Ahile, 
în momentul vizitei mesagerilor, „Sta veselindu-se acolo cu dulcele 
sunet din lira-i/ Cea cu căluşul de-argint, frumoasă şi meșteșugită” (9, 
204)2, rar exemplu de muzică solitară. Există pasiune şi în cei doi 
păstori înfățișaţi pe scutul lui Ahile, care „se desfătau cu naiul”, neștiutori 
de nenorocirea ce-i pîndea (18, 525 şi urm.). Momentele culminante 
importante sînt marcate de sunete puternice: tunetul lui Zeus la 
sfîrşitul cărţii a șaptea a Iliadei, strigătul de durere al lui Ahile la 
moartea lui Patrocle, auzit de Thetis din adîncurile oceanului (17, 35), 
sau urletul lui din șanț ce răsună ca un glas de trîmbiţă în jurul unei 
cetăţi fortificate (18, 207 și urm.). Povestind asasinarea sa de către 
Clitemnestra, Agamemnon adaugă, detaliu mișcător, că „a auzit”, în 
timp ce murea, vocea Cassandrei care era ucisă lîngă el (Odiseea, 11, 
412). 

Supravieţuirea în amintirea celorlalţi depinde de auz; dar în epică, 
la fel ca în tragedie, vederea este cea care permite reprezentarea mai 
viguroasă și mai articulată a emoţiilor. Recunoașterea dintre Odiseu 
şi Penelopa, amînată de mai multe ori, se petrece printr-un delicat joc 
al privirilor: el, așezat în faţa ei, își pleacă privirea (23, 11), în timp 
ce ea păstrează tăcerea şi priveşte cînd la el, cînd la hainele lui, şi 
ripostează la nerăbdarea și mînia lui Telemah că nu poate să i se 
adreseze direct, nici să-i „privească drept chipul” (105-107). 

Vederea domină și scena culminantă din Iliada. Priam şi Ahile 
schimbă priviri pline de uimire şi admiraţie (24, 629-634). Dar aici 
văzul ilustrează totodată precaritatea acestui moment încremenit. 
Priam cere permisiunea de a-şi răscumpăra fiul, să „poată să-l vadă” 


1. Idern, Odiseea, ed.cit., p. 41 (nt... 
2. Idem, Iliadu, ed.cit., p. 160 (nt... 





176 CHARLES SEGAL 


(24, 555). Ca şi Homer, Ahile cunoaște violenţa reacției pe care o 
asemenea priveliște ar fi putut s-o declanșeze, de aceea poruncește ca 
trupul lui Hector să fie spălat în altă parte, „pentru ca nu cumva 
Priam să-și vadă feciorul/ Doar se putea ca bătrînul să nu-şi înfrîneze 
necazul/ Fiul văzîndu-și, și Ahile să-şi iasă cumva din sărite/ Şi să-l 
omoare pe el și să calce porunca lui Zeus” (24, 583-586).. 


Priveliștea gloriei: regele, războinicul, atletul 


Dată fiind profunda înrădăcinare a poeziei greceşti în funcţiile 
comunitare ale cîntului şi povestirii în contextul unei culturi orale 
ocaziile cînd aceasta este recitată pot fi transformate în prezentări lg 
ordinii sociale, revelată astfel mulţimii adunate. Teogonia lui Hesiod 
de exemplu, îl înfățișează pe rege înaintea adunării, unde „nozGăul 
către acela se mișcă, să-i facă dreptate degrabă” cînd „vorbe ca mierea 
de dulci din buzele-i curg” (Teogonia, 84-86, 91 şi urm.?; cf. Odiseea 
8, 171-173). Hesiod acordă o atenţie deosebită vocii blînde şi convingă- 
toare a suveranului, dar ni-l arată şi atunci cînd merge prin mulțimea 
cetățenilor. Imaginea regelui ca întruchipare a ordinii în cetate este 
caracteristică mentalităţii unei societăţi de cultură orală, unde normele 
şi idealurile își află personificarea în situaţii concrete, pe care toată 
lumea le vede și le împărtășește. 

Cel ce dobîndea o recunoaștere publică devenea obiectul unei atenţii 
speciale, 'se distingea din mulțime, era ekprepes. Este o ţintă spre care 
incitaţi de poeţi, tindeau toți. Omul de stat are înaintea lui idealul de 
rege hesiodian în adunare ; fetele -care participă la dansurile corale au 
drept model fecioarele descrise de Aleman în parthenii (Parthenia, 1 
40-49) şi, firește, atleţii participanţi la jocuri speră să atingă modelul 
de faimă descris de Pindar atunci cînd promite ca „dulcele meu cînt 
să-l revărs/ Pentru Hyppocles/ Astfel şi mai mult prin imne/ De dragul 
cununilor, cinstire în cei de-o/ Vîrstă cu el deșteptînd... și asemenea 
în cei mai vîrstnici/ Şi în fecioare un proaspăt cutremur” (Pythianice 
10, 57-59). In tragedie, în orice caz, după cum vom vedea, ființa 
admirată ca un exemplar deosebit de masele obişnuite constituie un 
aspect al ambiguei relaţii a eroului cu societatea, iar privirea uluită 
a observatorului se umple de durere, perplexitate și milă. 

Intrecerile de atletism sînt cele mai importante spectacole în Grecia 
antică. Acestea cuprind nu doar cele patru mari jocuri panelenice 
(olimpice, pythice, nemeene și isthmice), ci şi numeroase jocuri locale 


Ibidem, p. 465 (nit.). 

Trad. rom. Dumitru T. Burtea, Univers, Bucureşti, 1973, p. 27 (nt... 

În e II, Pythianice, trad. rom. lon Alexandru, Univers, Bucureşti. 1975 
p. 57 tat). i 

care se ţineau în anumite cetăţi, precum loleele la Teba sau 
Panateneele la Atena. Odele lui Pindar şi ale lui Bachilide, care cele- 
brau victoriile în aceste concursuri, îl înfăţişau pe învingător sub chipul 
eroului ideal, care se reflectă în miturile paradigmatice povestite de 
poet. Victoria reprezintă însușirile alese înnăscute ale sportivului, 
disciplina lui, abilitatea de care a dat dovadă, disponibilitatea lui 
pentru risc, cumpătarea în bucuria succesului. Faimosul Auriga din 
Delfi, monument din bronz care celebrează o victorie ce a avut loc la 
puţin timp după 470, este o reprezentare sculpturală a multora dintre 
aceste calităţi. Odele dedicate învingătorilor îşi propun să creeze un 
„monument” verbal care să aibă soliditatea, frumuseţea și durata în 
timp a unor statui ca aceasta. De aici frecventa comparaţie dintre odă 
şi un templu sau o comoară (de pildă, în Olympice, 6; Pythianice, 6 şi 7; 
Nemeene, 5). 

Ceea ce familia face pentru învingători fac cetățile-stat pentru ele 
însele în timp de război, punînd în sanctuarele panelenice, ca Delfi sau 
Olympia, inscripţii ; în practică, aceste sanctuare constituie un teatru 
al rivalităţilor şi al adversităţilor dintre cetăți. 

Prin urmare, e de la sine înţeles că spectacolul cel mai mare şi cel 
mai important pentru cetate este războiul. Acest lucru este valabil 
deja în Iliada, iar publicul lui Homer își însuşește punctul de vedere 
al zeilor, care privesc din Olimp evenimentele ce se desfășoară pe 
cîmpia Troiei. 

În război, cetatea își etalează în chip spectacular puterea, fie pentru 
propriii cetăţeni, fie faţă de alte state. Defilarea unei mari armate, cu 
armele ei strălucitoare, cu animalele de povară, câinii, civilii care-o 
însoțesc, aprovizionarea şi întregul echipament, constituia un spectacol 
excitant și le dădea cetățenilor o imagine fără egal a puterii și a 
resurselor sale. Tucidide ne oferă o relatare plină de viaţă a unei scene 
de acest fel şi a stării de emoție pe care ea putea s-o producă, atunci 
cînd descrie îmbarcarea pentru expediţia către Sicilia din 416 î.Hr. 
(6.2.1-2). Cel mai auster dintre clasicii greci ne prezintă, pentru un 
moment, războiul ca o mare paradă tragică a gloriei ateniene stră- 
lucitoare, dar condamnată la o soartă funestă. 

Nici aici nu sîntem prea departe de universul epic. Putem compara 
această descriere a unui eveniment contemporan, de pildă, cu relatarea 
lui Pindar a plecării miticilor Argonauţi din Iolkos (Pythianice, 4, 
191-198): 


lar sus la proră cînd atîrnară și ancora, 

În miini a luat scoica de aur a prinosului 
Arhontele la .pupă şi pe tatăl Uranizilor, 

Pe ochitorul cu fulgerul Zeus şi de asemeni repede 
Mişcătoarele valuri şi suflarea vînturilor 

Le-a strigat... Apoi şi nopţile şi drumurile mării 
Şi zilele înseninate şi o soartă 

Prietenoasă la întoarcerea îndărăpt. Din nouri 
Insă îi răspunde prielnic glasul tunetului ; 
Raze veneau fulgerînd, se rupeau din slăvil. 


| In observarea unei demonstraţii de forţă războinică, atenţia lui 
Pindar este îndreptată mai mult asupra zeilor şi asupra naturii decît 
asupra navelor și înzestrării lor. 

Şi descrierea de către Herodot a imensei armate a lui Xerxes ce se 
pune în mişcare conţine elemente spectaculoase (7, 187), accentuate de 
atitudinea lui Xerxes, care este, se poate spune, literalmente un spectator 
al bătăliei. La Abydos, el a cerut să i se ridice un tron de piatră albă 
pentru a putea urmări în același timp armata și flota (7, 44). La 
Termopile și la Salamina asistă la bătălie în calitate de spectator (7 
212, 8, 86), însoţit de un secretar a cărui sarcină este să noteze iuiială 
celor care se remarcă prin fapte de vitejie (8, 88, 2). Ca şi Tucidide 
Herodot scrie în timpuri dramatice. Calitatea de spectator a regelui, 
ca şi a poporului atenian ce asistă la plecarea propriei armate către 
Sicilia, aproximativ 60 de ani mai tîrziu, ascunde tragica lui orbire 
faţă de semnificaţia reală a evenimentelor. 

Sfirşitul unui război este tot atît de spectaculos ca și începutul lui 
Monumentul (tropaion) este înălțat pe cîmpul de bătălie. Au loc defilări 
ale războinicilor victorioși alături de prăzile lor de război (arme echipa- 
ment militar, prizonieri); o parte din pradă este în general păstrată 
şi depusă, ca ofrandă, într-un sanctuar grecesc, unde să poată fi văzută 
de toată lumea. Se ridică în mod curent monumente în amintirea celor 
căzuţi în război, sînt premiaţi cei mai viteji şi se pronunţă elaborate 
oraţii funebre în memoria celor morți. Așa cum rezultă din celebra 
relatare a lui Tucidide despre oraţia funebră a lui Pericle de la sfîrşitul 
primului an al războiului din Pelopones, acest eveniment este unul 
dintre cele mai impresionante spectacole publice. Cu două zile înaintea 
oraţiei, osemintele războinicilor căzuți sînt expuse public sub un cort 
Apoi are loc o mare procesiune, în care rudele celor morți, bărbaţi şi 
femei, defilează alături de carele ce poartă coşciugele din lemn de 
chiparos. Procesiunea se oprește la mică distanţă în afara oraşului 
unde oasele sînt înhumate într-o groapă comună (Istorii, 2 34). Din 
ceremonia funebră face parte şi discursul ţinut de un celebru orator 

Cetatea care-şi trăiește înfrîngerea constituie un alt fel de spectacol, 
dramatizat cu forță artistică în Perșii lui Eschil şi în Troienele şi 
Hecuba lui Euripide. În drama lui Eschil, îl vedem pe monarhul înfrînt 
întorcîndu-se în gemete şi vaiet, îi vedem armata pierdută şi stră- 
lucitoarele veșminte sfișiate. Bucuria plecării îşi arată acum adevărata 
semnificație. Chiar şi Pindar zugrăvește o scenă similară cu scopul de 
a scoate în evidenţă, prin contrast, bucuria și faima ca rod al victoriei: 


I. Ibidem, p. 31 init.). 

„[celor învinși] nu le-a fost întoarcerea acasă la fel ca ţie/ Prietenoasă, 
la Pytho hotărîtă.../ Și venind la maica lor n-au aprins harul dulce/ Al 
rîsului, bucuria... Ci pe uliți lăturalnice, ferindu-se de/ Dușmani, rușinați 
umblă, cu inima sfişiată de nenoroc...” (Pythianice, 8, 83-87). 

În loc să se bucure, cum face învingătorul, de faima (kleos) dobîndită, 
pentru că este văzut ca thaetos sau ekprepes, „demn de admiraţie” sau 
„extraordinar”, învinsul rămîne neștiut și uitat. 

Zugrăvind însuflețirea din momentul plecării unei mari armate, 
Eschil, Herodot şi Tucidide atestă totodată interesul grecilor pentru 
puternica fascinaţie exercitată de emoțiile colective. Grecii erau conștienți 
de puterea efectului unui spectacol asupra unei mulțimi, deşi în perioa- 
dele mai vechi nu s-a înregistrat nimic similar cu sîngerosul freamăt 
din timpul spectacolelor de circ de la Roma sau din Bizanțul imperial. 
În 493 î.Hr., cînd tragediograful Phrynichos şi-a prezentat drama 
Cucerirea Miletului, atenienii i-au dat o amendă de o mie de drahme, 
pentru că trezise în ei amintirea suferințelor unui popor din aceeași 
stirpe cu ei, poporul ionian. „Întreg teatrul a izbucnit în lacrimi”, scrie 
Herodot (6, 21). Pasajul ne semnalează participarea emoţională a 
publicului atenian care asista la tragedie, dar ne demonstrează totodată 
modul în care emoția colectivă se identifică drept categorie în sine. 

Cuvîntul folosit de autorii din Grecia antică pentru a defini adună- 
rile publice ce aveau loc cu ocazia acestor reprezentații este agon, 
avînd şi înţelesul derivat de „competiţie”. Acest al doilea sens va deveni 

ulterior sensul principal al cuvîntului. Grecilor le plac concursurile și 
adeseori își organizează întrunirile sub forma „competiţiilor”. Hesiod 
a participat la o competiţie de acest gen, jocurile funebre în cinstea 
regelui Amfidamas, cu un poem, poate Teogonia, şi a cîștigat un premiu 
(Munci şi zile, 650-659). Platon enumeră între „concursurile” care îi 
„desfătau pe spectatori” comedia, tragedia și muzica, gimnastica, între- 
cerile de care şi recitarea rapsodică (Legile, 2, 658 a-b). Fetele care 
cîntă partheniile lui Alcman se întrec între ele (Aleman, fragm. 1 
PMG). Poezia lui Sappho şi a lui Alceu, de la sfirșitul secolului al 
VII-lea î.Hr., dovedeşte că în insula Lesbos aveau loc concursuri de 
frumusețe feminină. 

Precînd la lucruri mai serioase, în ansamblul cultului misteric, în 
special în Misterele Eleusine, erau puse în scenă reprezentații reli- 
gioase despre moarte și renaştere care trebuiau să-i reveleze celui 
iniţiat o cunoaştere ocultă a lumii de dincolo și în acest fel să-l liniștească 
în privinţa destinului ce-l aștepta după moarte. Din cauza caracterului 
secret al riturilor, nu cunoaştem cu precizie detaliile, dar reprezentările 
erau aproape sigur însoţite de muzică și de imnuri poetice. Un fragment 
din finalul Imnului homeric către Demetra ne dă cel puţin un indiciu 
despre ceea ce putea să vadă un participant la riturile de acest fel: 


1. Ibidem, p. 48 (nit.). 

Ferice pămîntenii care cunosc misterele deplin! 
Cel neiniţiat în taine sau nepărtaș nicicînd nu are 
Aceeaşi soartă, chiar cînd moartea îl zvirle-n beznele jilave. 


Importanța experienţei vizuale în aceste rituri este pusă în evidenţă 
de faptul că inițiatul se numeşte epoptes, „unul care face pe spectatorul”. 


Cunoaştere auditivă şi vizuală 


La sfîrșitul secolului al VIII-lea î.Hr., grecii au dezvoltat, pe baza 
scrierii silabice semitice septentrionale, o scriere alfabetică mult mai 
adaptată limbii lor decît cea silabică miceniană. Totuşi, datorită tra- 
diției consolidate a culturii orale şi limitării tehnologiei scrisului 
expresia orală (şi cîntată) continua să se bucure de o poziţie privi- 
legiată. În Odiseea, culmea gloriei eroice este reprezentată de cîntul 
muzelor „cu voce frumoasă” la funeraliile lui Ahile, care fac să plîngă 
întreaga armată greacă (24, 60-62). Peleu şi Cadmos sînt exemple de 
„fericire desăvirşită”, fiindcă amîndoi s-au căsătorit cu zeite şi „Muzele 
cu panglici de aur pe frunte, în hora cîntecelor/ Pe munţi şi la ee 
şapte porţi ale Thebei le auzeau glăsuind” (Pindar Pythianice 3 
88-91)i. 

Aşa cum experiența auditivă este importantă pentru amintire şi 
pentru transmiterea culturii, gîndirea greacă tinde să privilegieze 
vederea ca instrument primordial al cunoaşterii. Și chiar al emoţiei, 
după cum am văzut deja la Homer. Ochiul este locul dorinţei, pe care 
poetul o vede emanînd din privirea iubitului sau localizată în ochiul 
celui iubit. „Cine în ochii lui Teoxenos vede raze şi străluciri şi nu este 
atins de fiorul dorinței”, scrie Pindar, în retoricul elogiu adresat acelui 
tînăr corintian care „de diamante sau de fier a ars inima în flacără 
rece” (fragm. 123 Snell-Maelher). 

Subiectul cunoscător este structurat ca un observator ; ce este necu- 
noscut este și invizibil: întunericul cețos dinaintea ivirii zorilor (Odiseea 
10, 190, 11, 13 şi urm.) sau adîncurile Hadesului de sub pămînt (Euripide, 
Hyppolit, 190 şi urm.). A fi în viaţă echivalează cu „a vedea Îitojiae, 
soarelui”. Nepăsarea și uitarea, lethe, fac parte din întuneric, iar 
strălucirea (aglaia) este atributul gloriei sau al faimei. Cele dota 
tragedii ale lui Sofocle avîndu-l ca subiect pe Oedip sînt construite pe 
identitatea dintre cunoaștere și vedere și dintre orbire și ignoranță. 
Pentru Platon, cunoașterea universului suprasensibil al Ideilor înseamnă 
puterea de a vedea acel spaţiu luminos și etern de dincolo de feno- 
menele contingentului, obscure şi materiale (cf. Phaidon, 109 b-110 c; 
Republica, 9, 586 a). „Orice suflet omenesc — scrie în Phaidros — - 


1. Ibidem, p. 20 (nt). 

contemplat esențele (fetheatai ta onta)” (249 e). În celebrul mit al 
carului inimii, el combină din nou cele două aspecte ale văzului, conceput 
ca izvor de dorinţe și izvor de cunoaștere. Viziunea pe care sufletul o 
are asupra ideilor îl umple de dorință şi în același timp îi arată 
adevăratul său loc (250 a-252 b). 

De la începuturile gîndirii filosofice şi pînă la neoplatonism, filosoful 
„ridică ochii” către misterele cereşti, dar are și revelația a ceea ce stă 
ascuns „în adîncuri”, după cum spune Democrit (68 B117 FVS). Parodia 
lui Aristofan din Norii asociază ambele aspecte ale cercetării, a ceea 
ce este îndepărtat şi a ceea ce este invizibil. În timp ce discipolii îl 
privesc de pe pămînt, Socrate stă suspendat într-un coș, încercînd în 
acest fel să dea mai multă desăvîrşire ideilor sale despre ta meteora, 
obiectele cereşti (227-234). „O mare idee” se pierde atunci cînd excremen- 
tele unei şopîrle îi cad în gură în momentul în care „observa mersul 
lunii şi al revoluţiei sale privind în sus” (171-173). 

Aristofan ironizează pe tema distanţei dintre realitate și privirea 
filosofului îndreptată spre obiectele aflate la distanțe enorme. Dar 
acest contrast între ceea ce este tangibil și ceea ce este îndepărtat 
constituie încă un aspect a ceea ce Eric Havelock numeşte „revoluţia 
alfabetică”. Tranziţia începe în secolul al VI-lea şi se intensifică în 
secolul al V-lea. Cunoaşterea auditivă depinde de contactul direct, 
personal dintre cel care vorbeşte şi cel care ascultă, dintre mesajul 
verbal și percepţia auditivă. Cunoaşterea vizuală permite un raport la 
distanţă mai mare, mai speculativ și impersonal în ce priveşte informa- 
ţia, mai ales cînd aceasta este transmisă prin intermediul cuvîntului 
scris de către cineva care nu este prezent fizic. 

Literatura orală (poemele homerice, de exemplu) are drept scop 
„plăcerea” suscitată de descrierile detaliate şi de povestirea înfrumu- 
sețată a evenimentelor. Scrierea favorizează o mentalitate mai în acord 
cu abstractul, conceptualul, universalul decît cu concretul și particu- 
larul. Cuvîntul care se ascultă este invizibil și dispare o dată cu 
emiterea suflului ce îl poartă, pe cînd scrierea fixează detaliile, permiţînd 
criticile și comparaţiile. Tradiţia orală permite existența mai multor 
versiuni ale unei povestiri; prin caracterul definitiv al scrisului se 
dezvoltă o noţiune mai închisă a adevărului considerat ca unitar, greu 
de atins şi numai prin intermediul unui proces de căutare și de analiză. 
Astfel, în poezia greacă antică adevărul, aletheia, este asociat cu 
„ne-uitarea” (a-lethe) mai mult decît cu exactitatea sau verificabi- 
litatea. 

Pentru istoricii Herodot şi Tucidide, zvonul, akoe, poate înșela și 
necesită verificarea prin observaţie, de preferință prin mărturia directă. 
Tucidide se declară în introducerea istoriei sale un scriitor. Confruntînd 
concepția sa despre istoriografie cu aceea a predecesorilor lui, el opune 
insistența proprie asupra „acurateţei” și a „efortului” presupuse de cerce- 
tare popularității facile a „fabulosului”, ce este pur şi simplu „plăcut 

urechilor”, într-un „concurs de ascultat momentan” (1, 22). Deși departe 
de Platon, Tucidide concordă cu el prin aceea că privilegiază vizualul 
faţă de auditiv, într-o perspectivă ce se îndepărtează de tradiţia orală. 

Aceste antagonisme iau diferite aspecte în tragedie, după cum vom 
vedea mai în detaliu. Nu numai că tragedia asociază experiența auditivă 
cu cea vizuală în concepţia ei complexă şi contradictorie din punct de 
vedere structural asupra adevărului ; ea evidenţiază totodată cumulul, 
schimbul și confruntarea dintre percepțiile senzoriale. Insulta lui Oedip 
adresată orbului Tiresias, „Eşti orb de ochi, de urechi şi de minte” 
(Oedip rege, 371), reflectă în parte îmbinarea vocii cu elementul vizual 
în paradoxurile cunoașterii și ale greșelii din această dramă. Hecuba 
lui Euripide din Troienele adaugă pasiune povestirii suferințelor ei, 
relatînd cum nu numai că a „aflat” despre moartea lui Priam, ci: 
„L-am văzut cu ochii aceştia măcelării lîngă focul din atrium și cetatea 
învinsă” (479-484). În Electra lui Sofocle, povestirea orală a morţii lui 
Oreste (devenită mai expresivă prin prezenţa fizică a urnei funebre) 
este mai puternică decît adevărul a ceea ce Crisotemide a văzut cu 
ochii (883 şi urm.). 

Explorînd aceste contraste, tragedia evocă infinitele variaţii pe tema 
diferenței dintre a fi și a părea. În Hyppolit al lui Euripide vedem cum 
tînărul, nevinovat după lege, este acuzat de o crimă cumplită. Drama 
este deosebit de interesantă pentru rolul scrierii ca reflectare textuală 
a acestei răsturnări feminine dintre adevăr și aparență. Ea pune în 
legătură inversarea realității şi a aparenţei cu puterea scrisului Fedrei, 
minciuna „mută” a tăblițelor sale care acoperă glasul adevărului (cf. 
819 și urm.). Disimularea şi revelarea din prima scenă a Fedrei se 
exprimă, în ultimul ei gest, în scris, dar noblețea inițială a împotrivirii 
a devenit acum înșelătorie sîngeroasă. Prin intermediul asocierii (care 
nu apare doar în această piesă) între scriere, trupul feminin, secret (cu 
trimitere la sexualitate), complot și revelaţie a ceea ce se ascunde 
„înăuntru”, tragedia lui Euripide îşi afirmă capacitatea de a trata în 
spațiul public al teatrului subiecte care forează în cea mai adîncă 
intimitate şi în secretele cele mai ascunse ale sufletului omenesc. 

Caracterul înșelător al aparenţelor în tragedie se întemeiază pe o 
lungă tradiție a gîndirii grecești. „Ca și de-a Iadului poartă lehamite 
mi-e de bărbatul/ Carele una vorbeşte și tăinuie-n sufletu-i alta”, spune 
Ahile în Iliada (9, 312)!, adresîndu-i-se lui Ulise. Travestirile acestui 
erou în Odiseea pun totodată problema relaţiei dintre schimbarea 
aspectului exterior şi ceea ce rămîne neschimbat, dacă rămîne ceva 
neschimbat, în firea noastră. Care sînt criteriile de stabilire a identităţii, 
dacă ea se schimbă sau rămîne ascunsă într-o âtît de mare măsură? 
Travestindu-se, Odiseu reușește să-şi înșele soția, dar nu poate să-i 
ascundă doicii lui cicatricea din adolescenţă. Fireşte, Homer nu ne 





1. Edcit., p. l64inut). 

oferă o tratare articulată și conştientă a acestor teme, dar ele sînt 
implicite în modul cum ni-l prezintă pe eroul proteiform şi cu multiple 
chipuri, precum și viclenia la fel de mare a consoartei lui, întotdeauna 
ocupată să ţeasă și să deşire. Mult mai tîrziu, Platon meditează asupra 
urmelor respingătoare pe care răul le lasă întipărite pe sufletul unui 
tiran corupt (Gorgias, 524 c şi urm; cf. Republica, 588 c şi urm.). 
Invizibile în această viaţă, cicatricele sufletului se vor arăta înaintea 
ochilor judecătorilor din Hades. Aceeași preocupare de a pătrunde cu 
privirea dincolo de aparenţa exterioară, în adevărata fire ascunsă, 
caracterizează discuţia, relatată de Xenofon, dintre Socrate și un artist 
vestit despre cum se pot picta caracterul și morala unui om (Memorabilia, 


3, 10). 


Magia plăcerii : reprezentare şi emoție 


În cultura Greciei antice spectacolele de cea mai mare importanță 
nu sînt nici manifestările naturale, nici cele ale sufletului individual, 
ci ocaziile publice în care lumea se adună ca să participe la serbări, 
să asculte muzică, să asiste la competiţii atletice şi ceremonii reli- 
gioase. Chiar şi pictorii de fresce din palatele minoice din Creta și din 
Thera, din epoca bronzului, înfăţişează adunări ale publicului în curțile 
interioare marilor palate şi în arenele alăturate. Homer păstrează 
amintirea acestor serbări cînd aseamănă un dans coral înfățișat pe 
scutul lui Ahile cu dansurile din palatul Ariadnei din Knossos (Iliada, 
18, 590-592). În Odiseea există o scenă asemănăoare, care prezintă 
cîțiva tineri dansînd în palatul lui Alcinous (8, 256-265). 

Adunarea ionienilor la Delos, descrisă în Imnul homeric către Apollo, 
este sărbătoarea perfectă și, prin extensie, reprezentaţia perfectă. Aici 
se dă viaţă unui spectacol care aduce desfătare (terpsis) atit zeilor, cît 
și muritorilor (146-155). Poetul pare să identifice această terpsis dată 
de cînt cu efectul de ansamblu al serbării. În afară de „pugilat, dans 
şi cînt” (149), există plăcerea adusă vederii cînd „cei prezenţi pot 
observa graţia împărtășită de toţi” (153), „căci l-ar face să-i tresalte 
inima văzînd în jurul lui bărbaţii, femei cu mîndră cingătoare, înaripa- 
tele corăbii împovărate cu de toate” (153-155)!. Fragmentul este o mărturie 
prețioasă din prima perioadă arhaică asupra efectului combinat al 
plăcerii rezultate din văz și auz în timpul marilor serbări, ca şi asupra 
admiraţiei speciale pentru puterea imitativă a vocii. Autorul imnului 
atribuie măiestriei vocale a fecioarelor din Delos valoarea unui specta- 
col în sine, „0 mare minune, a cărei faimă nu va pieri niciodată”. 
Aceasta nu constă numai în „vraja” sunetelor, ci şi în priceperea 
fecioarelor în a imita „vocile şi intonaţiile tuturor bărbaţilor” (156-164). 


1. În Homer, Imnuri, ed.cit., p. 39 (nt.). 

Reprezentaţia orală cere din partea publicului o reacţie globală, atît 
fizică şi emoţională, cît şi intelectuală. Poezia recitată şi/sau cîntată 
în aceste împrejurări implică o relaţie personală puternică între inter- 
pret și public. 

Atunci cînd îi povesteşte zeiței Thetis cearta lui cu Agamemnon în 
prima carte a Iliadei, Ahile repetă un lucru cu care noi sîntem deja la 
curent, dar povestirea la persoana întîi a suferinţei înaintea mamei îi 
dă eroului satisfacția de a comunica cu un ascultător implicat emo- 
ţional și în empatie cu el. Un episod asemănător este acela în care 
Odiseu îi povesteşte Penelopei aventurile sale, după ce s-au regăsit, în 
cea de-a douăzeci și treia carte a Odiseii. Asemenea scene, în care 
narațiunii îi corespunde o ascultare participativă, pot fi văzute ca 
analogii sau modele ideale ale relaţiei pe care rapsodul speră să o 
stabilească între el și propriul său public. Aşa cum, într-un mod mai 
concis, afirmă lon în dialogul platonic care-i poartă numele, „dacă 
reușesc să-i fac să verse lacrimi, eu sînt cel care voi rîde, luîndu-mi 
plata, dar dacă îi fac cumva să rîdă, eu sînt cel care voi plinge după 
banii pierduţi” (Jon, 535 e).. 

Platon consideră periculoasă această eliberare de emoţii și-i exclude 
deci pe poeţi din republica sa ideală, dar dialogul Jon ne dă o imagine 
a unei astfel de reprezentații. Îl vedem pe rapsod cucerindu-și publicul, 
aproape hipnotizîndu-l cînd face să-i treacă pe dinaintea ochilor sce- 
nele epice ale povestirii sale (535 c). Platon compară efectul cu cel al 
unui magnet asupra piliturii de fier. Puterea magnetică se transmite 
de la poet la rapsod şi de la acesta la public (533 d, 535 e). Cînd se 
identifică total cu rolul, însuși naratorul este „ieşit din sine” (535 b). 
„Ori de cîte ori recit ceva care stîrneşte mila — spune rapsodul — mi 
se umplu ochii de lacrimi ; cînd este însă ceva groaznic sau tulburător, mi 
se face părul măciucă de groază şi mi se zbate inima în piept” (535 c)2. 

La sfîrșitul secolului al V-lea, sofistul Gorgias vede în aceste reacţii 
emotive efectul special al puterii pe care poezia o exercită asupra 
ascultătorului. Elogiind forţa limbajului, în Elogiul Elenei, scrie: „În 
cei care o ascultă [poezia] se strecoară un fior plin de spaimă, o milă 
plină de lacrimi și un regret ce alină durerea” (9). Reacţiile de ordin 
fiziologic provocate de limbaj confirmă ceea ce putem deduce în legă- 
tură cu reacţiile emotive la tragedie, fie din mărturii mai tîrzii, fie din 
tragediile însele. Momentele de criză în interiorul dramei au consecințe 
cu caracter violent: frisoane, tremurături, păr ce se zbîrleşte, afazie, 
amețeli, palpitații sau nod în gît, senzaţie de frig în măruntaie, tensiune 
în tot corpul. 


1. În Platon, Opere, vol. |, trad. rom. Dan Slușanschi și Petru Creţia, Humanitas, 
București, 2001, p. 314 (n.t.). 
2. Ibidem (n.t.). 

Din cauza puterii ei intrinsece și reale de a trezi emoţii, poezia 
poate reprezenta atît un pericol, cît şi un element providenţial. Ca 
„farmec” sau „vrăjitorie”, ea exercită o putere de natură magică, şi în 
aceşti termeni o descrie Gorgias în Elogiul Elenei (10, 14). Thelxis, 
cuvîntul care exprimă această „vrajă”, desemnează în Odiseea atît 
cîntecul sirenelor, cît şi puterea de seducţie a Circei. Pindar povestește 
cum figurile magice asemănătoare sirenelor de pe frontonul templului 
lui Apollo de la Delfi cîntau într-un fel atît de suav, încît bărbaţii își 
uitau familiile și se mistuiau, seduși de cîntec, astfel încît zeii au 
trebuit să distrugă templul (Peana, 8, fragm. 52 i, Snell-Maehler). 

Fiindcă grecii tind să reprezinte înșelătoria şi seducția şi sub formă 
de viziuni, imagini şi fantasme, vraja cuvîntului rostit se poate mani- 
festa sub haloul unei frumuseți fascinante : cea care învăluie minciunile. 
Ca şi Pandora lui Hesiod, poveștile pot fi „urzite din felurite minciuni”, 
care ne amăgesc, „basme înșelătoare” (Pindar, Olympice, 1, 28 și urm.). 
Consideraţia mai mare de care se bucură Odiseu comparativ cu Aiax 
este rodul abilității lui Homer, spune Pindar în Nemeene, 7, „pentru 
că măreţia îl înconjoară, minciunile şi zborul artelor./ Aici ne înșală 
Poezia (sophia)/ care seduce prin poveşti;/ oarbă este inima mulțimii 
de oameni./ Dacă puteau să dovedească adevărul, nu-şi înfigea în piept 
spada strălucitoare/ cel urît de armele [lui Ahile], Aiax voinicul”. 

Sirenele lui Homer sînt cea mai reuşită reprezentare în poezia 
antică a pericolului la care magia cîntului îl expune pe cel ce ascultă. 
Dîndu-ne posibilitatea să uităm necazurile, cum afirmă Hesiod în 
legătură cu poezia lui (Teogonia, 54 și urm.), cîntul poate să ne șteargă 
amintirile ce ne leagă de trecut, conferindu-ne identitatea noastră de 
oameni. La Hesiod paradoxul unei puteri evocative a memoriei care 
duce spre uitare este deja o caracteristică a poeziei. În cazul sirenelor 
însă paradoxul se desface într-o serie de elemente contradictorii ce 
neagă scopul cîntecului. Sirenele ştiu tot ce s-a întîmplat la Troia, ba 
chiar tot „ceea ce se întîmplă pe pămîntul roditor” (Odiseea, 12, 
188-191), dar insula lor este înconjurată de cadavre în putrefacție și 
de oseminte omeneşti și se află departe de comunitatea oamenilor de 
care se leagă semnificaţia şi funcţia memoriei (12, 45-47). 

Asemenea „vrăjitoarelor” aurite ale lui Pindar, la al căror cîntec 
„bărbaţii se mistuie departe de soții și de copii”, sirenele lui Homer 
sînt muze depravate. Ele spun că au o memorie totală, dar această 
putere coexistă în mod straniu cu cele mai ruşinoase semne de decădere 
specifice lumii muritorilor, antiteză a nemuririi divine conferite de 
faimă, care este „nepieritoare” (kleos aphthiton). Rămînînd la efectele 
pur corporale ale magiei lor, „vraja” lor, thelxis, este doar momentană; 
răsună în urechi, dar nu trăieşte pe buzele oamenilor. Este pur acustică, 
şi în acest fel Odiseu poate să-i zădărnicească efectele prin mijloace 
exclusiv fizice, astupînd urechile tovarășilor săi cu ceară și legîndu-se 
de catargul navei. 

Ceea ce pentru poeții antici era o formulă magică devine o problemă 
de abilitate tehnică atunci cînd artele limbajului se profesionalizează 
și se raționalizează, la sfîrşitul secolului al VI-lea şi la începutul 
secolului al V-lea. Profesorii de retorică, precum Protagoras, Gorgias 
şi Prodicos, erau profesioniști, iar Gorgias, în al său Elogiu al Elenei, 
extinde în manieră proprie discursul despre înrudirea dintre aceste 
arte, mijloacele magiei şi droguri. Cine accepta să-şi plătească lecţiile 
putea dobîndi astfel arta de a convinge un auditoriu speculînd sen- 
zaţiile acestuia. Dacă îi dăm crezare lui Tucidide, Pericle datora cel 
puţin o parte a puterii sale politice darului de a influenţa mulțimile. 
Atiît istoricii, cît și dramaturgii epocii dovedesc o sensibilitate de tip 
nou față de mulțime şi de emoţiile acesteia: panică, isterie, impulsuri 
neașteptate de generozitate și compasiune. 

Teatrul, chiar mai mult decît adunarea sau tribunalul, este locul 
unde emoţiile de masă se manifestă din plin. Așa cum am văzut, 
pentru că a stimulat emoţii improprii, Phrynichos a primit o amendă 
în loc de coroana de învingător. Platon sugerează ca puterea de a trezi 
emoții specifică poeziei să se înlocuiască cu dialogul filosofic. Aceasta 
ar fi „poezia” adecvată statului ideal și filosofic. În Legile sale, el 
defineşte „muza cea mai frumoasă” ca fiind „cea care-i mulţumeşte pe 
cei mai buni, care este perfect educată”. Tragerea la sorţi a juriilor 
pentru drame este un semn că „guvernul Atenei din aristocratic a 
devenit teatrocratic, spre nenorocirea sa” (Legile, 3, 701 a)l. Filoso- 
fii-legiuitori sînt „autorii unei tragedii foarte frumoase şi foarte bune 
pe cît ne stă în putință”, fiindcă statul lor ideal este „o imitație 
(mimesis) a tot ce viaţa are mai frumos și mai bun” şi întruchipează 
astfel „adevărata tragedie” (7, 817 b). 

Lăsînd la o parte relevanţa lor în ceea ce priveşte ideea lui Platon 
asupra propriului rol de educator, aceste observaţii pot fi citite în 
perspectivă istorică, pentru a ne face, îndreptîndu-ne privirea spre 
trecut, o idee despre locul central al teatrului în comunitatea ateniană 
şi despre importanţa reacţiilor publicului. Mîndria deosebită a atenienilor 
în legătură cu aceste spectacole este confirmată şi de observaţiile 
atribuite de Tucidide lui Pericle în discursul funebru. Aici Pericle 
laudă Atena pentru numeroasele posibilităţi de recreere pe care le 
oferă după oboseala cotidiană, „jocuri (agones) şi serbări de-a lungul 
întregului an”, a căror „desfătare” (terpsis) alungă oboseala. Conti- 
nuîndu-și discursul, el compară Atena cu Sparta, lăudînd-o pe prima 
pentru deschiderea ei; nimănui nu-i este interzis să „cunoască sau să 
vadă orice” (spectacol, theama), cu singura condiţie ca aceasta să nu 
constituie un ajutor direct dat dușmanului (2, 39, 1). Limbajul lui 
Tucidide este generic, un pic vag, dar spectacolele de teatru populare 


1. Edcit., p. 120 înt.). 
2. Ibidem, p. 229 (nut.). 

pot fi cu siguranţă incluse în theama despre care vorbeşte Pericle ; la 
ele se gîndea probabil atunci cînd făcea cunoscuta și hotărîta afirmaţie 
„într-un cuvînt, afirm că întreaga cetate este un exemplu de educaţie 
pentru Grecia” (2, 41, 1). 


Drama : origini şi caracterisici 


Chiar dacă scopul său este să ne facă „să vedem” marile fapte ale 
universului epic ca pe niște „minuni” (fhauma, thambos), Homer nu 
are îndoieli în a considera cuvîntul recitat (şi cîntat) drept adevăratul 
vehicul al comunicării şi al memoriei. De la sfîrşitul secolului al VIII-lea 
î.Hr., cînd scriitura capătă o importanţă din ce în ce mai mare, acest 
raport între văz și auz se schimbă. La sfîrșitul secolului al VI-lea și 
începutul secolului al V-lea, poeţi ca Simonide, Pindar și Bachilide, 
deși profesează şi uneori întreţin raporturi personale cu propriii lor 
mecenați, au o concepţie despre propria lor artă care se dezvoltă într-un 
sens mai profesional. Scriind pentru bani, după comenzi care le vin din 
diferite părți ale lumii grecești, ei se află mult mai departe de carac- 
terul nemijlocit al relaţiei directe cu publicul, specifică rapsodului de 
tip homeric. Această relaţie mai liberă cu recitarea orală este evidentă 
şi în metaforele vizuale găsite de Pindar și Bachilide pentru propriile 
lor cînturi. Spre deosebire de imaginaţia orală a lui Homer şi Hesiod, 
ei nu au adesea nimic ori au prea puţin de-a face cu împrejurările 
recitării, cu vocea sau cu muzica. Oda este o statuie, o ghirlandă, o 
tapiserie brodată, un templu, o abundentă libaţie cu vin, un izvor 
limpede, flori, foc, aripi. Poetul însuși poate fi un vultur care pluteşte 
în înaltul cerului, un arcaș sau un aruncător de suliță care lansează 
un cînt-proiectil, un călător care călătoreşte pe un drum lung sau un 
navigator pe o corabie ce brăzdează mările. 

Cînd Simonide spune: „Pictura este poezie mută, poezia este pictură 
care vorbeşte” (Plutarh, De Gloria Athen., 3.346 F), pune poezia în 
relaţie nu cu recitarea, ci cu experienţa vizuală, un domeniu destul de 
diferit. Sîntem tentaţi să legăm analogia lui Simonide dintre vizual și 
acustic de interacţiunea sunet — vedere pe care aproximativ în aceeași 
perioadă tragedia începea să o dezvolte, în special pentru că Simonide 
este în multe privinţe un precursor al sofistului itinerant și al libertăţii 
sale de speculație rațională. 

În tragedie, organizarea materialului narativ al miturilor prin interme- 
diul unui text scris face posibilă o naraţiune vizuală nouă, puternică: 
vocea şi imaginea vizuală se îmbină în relații complexe, de tip nou. Cu 
această insistență majoră pe aspecte şi conținuturi înnoite, spectacolul 
sau teatrul devin metafore pentru a descrie experiența umană în 
general. Platon sugerează în Philebos că viaţa este tragedie sau come- 
die (50 b) şi aceasta este poate prima formulare în literatura occidentală 

a analogiei dintre lume și teatru, devenită celebră datorită melancolicului 
Giacomo al lui Shakespeare (Cum vă place, II, 7). Epicur (citat de 
Seneca în Scrisori către Lucilius, 7, 11) observa: „Prima constituie 
pentru celălalt un public destul de numeros”. În formularea sa cea mai 
generală, ideea este exprimată, poate la sfîrşitul secolului I d.H., de 
Longinus în tratatul Despre sublim, ce compară întregul univers cu un 
mare spectacol, unde omul este un spectator privilegiat şi în care 
recunoaște măreția căreia îi este destinat datorită imenselor posibi- 
lităţi ale gîndirii sale (35). 

Acest fragment, influenţat de stoicismul platonizant, revendică de 
fapt pentru om ceea ce în gîndirea Greciei arhaice şi clasice constituie 
prerogativa zeilor: statutul de spectator detașat al suferințelor și al 
conflictelor din viaţa oamenilor. Acesta este şi punctul de vedere al 
divinei înţelepeiuni a filosofului în epicureism (cf. Lucrețiu, De rerum 
natura, 2, 1-13). Atît publicul epopeii, cît şi cel al tragediei beneficiază 
de acest punct de vedere privilegiat: într-un sens figurat în epopee, în 
măsura în care omniscientul narator la persoana a treia ne face părtaşi 
la secretul a ceea ce văd și știu zeii; în sens mai propriu în tragedie, 
întrucît noi dominăm tragedia de la o distanță cvasi-olimpiană, chiar 
dacă nu cu o detașare pe măsură. În epopee, ca și în tragedie, acest 
spectacol al suferinţei umane ne face și mai intens conştienţi de limi- 
tele vieţii noastre muritoare. Totuşi, viziunea filosofică urmăreşte 
tocmai să depășească aceste limite. 

Deși originile tragediei rămîn obscure şi controversate, relaţia stabilită 
de Aristotel cu ditirambul (Poetica, 4, 1449 a) este unanim acceptată. 
Ditirambul, la origine o reprezentare corală şi dinamică în cinstea lui 
Dionysos, pare să fi devenit, la sfîrșitul secolului al VI-lea, o formă 
artistică cu un caracter mai calm, mai liric, în care se povestesc mituri 
despre zei și ulterior despre eroi. Şi anticii se confruntau cu problema 
legăturii dintre tragedie și Dionysos. De aceea, dictonul „Nimic lui 
Dionysos” a fost interpretat ca o critică adusă distanţei excesive dintre 
tragedie şi cultul propriu-zis al zeului în timpul celei mai importante 
dintre serbările care îi sînt dedicate, marile Dionysii, principala ocazie 
pentru reprezentații dramatice. Deși începuturile tragediei trebuie 
situate în vremea tiranului Pisistrate (data tradiţională acceptată este 
534 î.Hr.), aceasta a fost reluată și perfecționată în epoca noii demo- 
craţii, la începutul secolului al V-lea. Este posibil ca asocierea lui 
Dionysos mai curînd cu cultul popular decît cu tradiţiile aristocratice 
să fi încurajat dezvoltarea tragediei. 

Dionysos se defineşte ca zeu al vegetației, în special al viţei-de-vie 
şi al produsului obţinut prin fermentarea fructului ei; de asemenea, 
este asociat cu nebunia și cu extazul religios. Adesea apare pe vase cu 
o suită de satiri, creaturi cu copite de ţapi, jumătate oameni, jumătate 
animale, care dau frîu liber naturii lor animalice, prin beţie, gesturi 
obscene și un apetit sexual lipsit de discriminare. După Aristotel, 

dansurile satirilor au contribuit și ele la dezvoltarea tragediei (Poetica, 
4, 1449 a), iar în cadrul Dionysiilor fiecare autor aflat în concurs prezenta, 
pe lîngă cele trei tragedii, o dramă mai puţin riguroasă, cu un cor de 
satiri. Alte însoţitoare ale lui Dionysos, în strînsă (chiar dacă nu 
neapărat și armonioasă) legătură cu satirii, sînt menadele (literalmente 
„nebune”). Şi ele reprezentau o eliberare dezinhibată de energia emo- 
tivă şi fizică printr-un abandon total faţă de zeu şi cultul său. 

Asocierile lui Dionysos cu iraționalul, nebunia, femeile, dansul şi 
muzica frenetică şi cu labilitatea limitelor dintre animal, om și zeu au 
toate relevanţă pentru tragedie. Legătura dintre Dionysos și mască 
este și mai directă. În fapt, Dionysos este adesea venerat sub forma 
une măști, agăţată uneori într-un copac sau de o coloană, alteori 
împodobită cu frunze de iederă, planta consacrată zeului. Masca face 
posibilă reprezentarea cu caracter mimetic a miturilor în formă dra- 
matică. Actorul mascat poate totodată să experimenteze fuziunea unor 
identități, esențe sau categorii de experiențe diferite: masculin și 
feminin, uman și animal, străin şi apropiat, inițiat și profan. Masca 
devine astfel centrală în experienţa teatrală, ca semn al voinţei publi- 
cului de a se supune iluziei, jocului, simulacrului, de a risipi energiile 
emoţionale în ceva care este conotat ca ficțiune sau Alteritate. Privirea 
fixă a măștii, după cum a sugerat Vernant, constituie în același timp 
modul de a reprezenta prezenţa divinității între oameni. 

Pentru toate aceste motive, Dionysos este zeul cel mai potrivit să 
patroneze tragedia şi aspectele ei specifice: atmosfera încărcată de 
emoție, caracteristică unui spectacol de tip mimetic; profundul sen- 
timent de identificare cu lumea magică creată şi personificată de actorii 
mascaţi ; abilitatea de a pune faţă în față elementul animalic şi pe cel 
divin din viața omului și de a recunoaște iraționalitatea și emoti- 
vitatea, asociate, într-o societate dominată de bărbaţi, cu elementul 
feminin ; deschiderea spre problematici de mai largă amploare, posibilă 
datorită prezenţei vizibile a zeilor ca forțe acționînd în lumea oamenilor. 
Vraja măștii dionisiace eliberează, în doze controlabile, temerile, anxie- 
tăţile, iraționalitatea ce mocnesc sub patina de strălucire a Atenei din 
epoca lui Pericle. 

Tragedia redefineşte rolul spectatorului. În locul plăcerii sau terpsis 
a recitării epice sau a reprezentării corale, tragedia își implică publicul 
într-o tensiune între doi poli, cel al plăcerii care se aşteaptă de la un 
spectacol de calitate şi cel al durerii produse de conținutul lui. Uneori, 
chiar autorii atrag atenţia asupra acestei contradicții, a „paradoxului 
tragic” al plăcerii în suferință (cf. Euripide, Medeea, 190-202 şi Bacantele, 
815). 

Tragedia nu dă doar o reprezentare concretă și impresionantă a 
vechilor mituri, ci, în cadrul acestora, își concentrează atenţia asupra 
situaţiilor de criză. Spre deosebire de narațiunea amplă și cuprinză- 
toare a epopeii orale, tragedia alege o serie de momente critice și 

condensează soarta unei familii sau a unei cetăți într-o acţiune unitară, 
care se dezvoltă într-un spaţiu și într-un interval de timp limitate. 

Toate componentele tragediei se regăsesc în poezia trecutului : recita- 
tivele poetice ale discursului mesagerului ; cînturile corului exprimînd 
bucuria, plînsul sau trimiţînd la exemple mitologice; într-un fel, şi 
dialogurile. Dar aceste elemente ating o forță necunoscută înainte 
atunci cînd interacționează în noul organism al tragediei. Eschil folosește 
simetria repetiţiei de către cor sau desfășurarea răspunsurilor pentru 
a reda efectele unei mulțimi terorizate, ca în Cei şapte contra Tebei 
(150-180). În Perşii, combină responsum-ul liric deznădăjduit al corului 
cu spectacolul vizual al regelui înfrînt, care-și arată veşmintele sfişiate 
pentru a sugera amploarea înfrîngerii pentru ansamblul comunităţii 
(Perșii, 906-1077). Identificarea publicului de teatru cu cetatea amenin- 
țată, obţinută prin redarea imitativă a pericolului, conferă acestor 
scene o intensitate care merge dincolo de orice exemplu din lirica 
corală. | 

Viaţa lui Eschil, datînd din Antichitate, evidenţiază puterea sa de 
ekplexis, de a „şoca” publicul cu efecte vizuale răscolitoare. În momentul 
apariţiei Furiilor din Eumenidele - ni se povestește în lucrare - s-a 
întîmplat ca unii copii să leșine, iar unele femei au avortat. Veri- 
dicitatea anecdotei este îndoielnică, dar ea reflectă probabil spiritul 
artei lui Eschil. Efectele sale acustice au aceeași forță: strigătele de 
groază ale Danaidelor în Rugătoarele, misteriosul ototototoi popoi da 
opollon opollon al Cassandrei, exprimînd ceva între groază şi profeție 
(Agamemnon, 1072 și urm.), mîrîitul nemulțumit al Furiilor cînd fan- 
toma Clitemnestrei le sperie la începutul Eumenidelor (119 și urm.), 
urmat imediat de cumplitul lor cîntec „care subjugă” îndreptat împo- 
triva victimei lor (307-96); sau acel aaee al lui Io, orice sunet ar vrea 
să reprezinte, atunci cînd intră în scenă urmărită de un tăun (Prometeu 
înlănțuit, 566). 

Sofocle şi Euripide sînt mai măsuraţi, dar au şi ei Sfinxul lor care 
şuieră (Euripide, Oedip, fragm. II Austin), eroii lor care urlă de furie 
(Sofocle, Trachinienele, 805, 983-1017; Euripide, Heracle, 869 și urm.), 
personajele care suferă și deci se vaită sau strigă (Sofocle, Electra, 
826-830, 840-845 ; Filoctet, 730-757). La cealaltă extremă, sînt totodată 
capabili să se folosească de tăcere pentru a atinge un efect tot atît de 
puternic. Aristofan își bate joc de lungile tăceri ale personajelor lui 
Eschil în scenele de început (Broaștele, 911-20). Tăcutele ieșiri din 
scenă ale Iocastei, Deianirei și Euridicei (în Oedip rege, Trachinienele 
și, respectiv, Antigona) reprezintă sinistrul moment de linişte care 
precedă furtuna nenorocirii. În Oedip la Colona, Sofocle creează o 
atmosferă de tensiune, lăsîndu-l mut pe bătrînul Oedip pe durata a 
sute de versuri, pînă ce furia mocnită împotriva fiului Polinice explodează 
în insulte înspăimîntătoare şi în blesteme (1254-1354). Folosindu-se 
de încă recenta inovaţie a celui de-al treilea actor, Eschil trebuie să-şi 

fi uimit publicul în Agamemnon, atunci cînd Cassandra, care rămîne 
tăcută în timpul lungii scene dintre Agamemnon și Clitemnestra, 
izbucneşte brusc în cumplitele ei strigăte disperate şi profetice. În 
următoarea tragedie a trilogiei, Pilade rămîne, de asemenea, tăcut 
pînă la punctul culminant, cînd, în teribilul moment al hotărârii, îi dă 
lui Oreste imboldul, care se va dovedi decisiv, de a-și ucide mama — 
şi acestea sînt singurele trei versuri rostite de el în timpul tragediei 


(Hoeforele, 900-902). 


Limbajul şi tragedia 


Forţa evocatoare a limbajului constituie o problemă fundamentală 
în tragedie. Termeni etici de o importanţă crucială, ca „justiție, „bună- 
tate”, „nobleţe”, „puritate”, sînt în permanenţă puși în discuţie şi 
redefiniţi. Paradoxul unei „feroce pietăţi” stă în centrul Antigonei. 
Semnificaţia cuvintelor „bun-simţ” (sophrosyne) şi „înţelepciune” (sophia) 
este fundamentală atât pentru Hyppolit, cît şi pentru Bacantele lui 
Euripide. O mare parte din forța unor opere ca Agamemnon a lui 
Eschil, Oedip rege, Trachinienele și Filoctet ale lui Sofocle se datorează 
aprofundării temei privitoare la lipsa de comunicare, atît între oameni, 
cît și între oameni și zei. Ambiguităţile limbajului, caracteristice pro- 
feției şi oracolelor, determină evenimentele acestor tragedii, ca şi pe 
ale altora. Din acest punct de vedere, tragedia nu numai că se resimte 
de pe urma examenului critic al limbajului caracteristic iluminismului 
sofistic, dar anticipează şi ideea platonică de a conferi stabilitate 
valorilor etice în interiorul universului instabil şi trădător constituit 
de cuvinte. o | 

Importanţa temelor limbajului și a semnificației lui transpare din 
faptul că acestea apar în egală măsură pe scena comediei şi pe cea a 
tragediei. În Norii lui Aristofan, o mare parte din încărcătura umo- 
ristică provine din iniţierea lui Strepsiade în subtilitățile studiului 
sofistic al gramaticii, categoriilor şi morfologiei. Spectatorii comediei 
nu se desfată doar la auzul vocii umane. Corul din Păsările trebuia să 
fie constituit dintr-o extraordinară imitare a cîntecului păsărilor (ca 
acela pe care poetul vechi Alcman se lăuda că este în stare să-l imite 
[fragm. 39 şi 40 PMG]), un experiment glumeţ atestat în manuscrisele 
de care dispunem doar de acel torotorotorotorotix / kikkabau kikkabau 
(cf. 223 şi urm., 260 şi urm., 310 şi urm.). Jocurile de cuvinte, termenii 
cu dublu înţeles, divertismentele verbale abundă în comediile lui Aristofan. 
Numele oferă numeroase ocazii pentru glume, multe dintre ele obscene, 
ca acelea care transformă o demă attică într-o comunitate de onanişti 
(Anaphlystioi şi anaphlan: Broaştele, 427). | 

În tragedie cuvîntul, muzica şi mișcarea constituie partea preponde- 
rentă, iar acest lucru concordă cu rolul subordonat acordat de Aristotel 





192 CHARLES SEGAL 


opsis-ului, spectacolului, în Poetica. Dramaturgul avea la dispoziţie o 
serie de mașinării scenice. O macara putea să transporte carele și eroii 
(ca Perseu) în zbor. Enkyklema putea să aducă înaintea ochilor publicului 
consecinţele unei acţiuni — în general violentă - care se petrecea în 
interiorul unei case. Eschil, după cum s-a văzut, a fost cel mai curajos 
dintre dramaturgii ale căror opere ni s-au păstrat, prin inventarea 
unor efecte spectaculare, mirobolante. În ansamblu, totuși, reprezen- 
tarea teatrală era mai mult convenţională decît realistă şi făcea relativ 
puţin uz de elementele de decor, servindu-se de efecte scenice simple. 
Rolurile personajelor, mascate și îmbrăcate cu mare grijă, trebuiau să 
fie mai degrabă stilizate ; vocea, dicţia și gesturile exploatau din plin 
valoarea lor expresivă. Chiar și în cazul cîntăreților erau apreciate 
mișcările și gesturile. În legătură cu celebrul flautist Pronomos, de 
exemplu, Pausanias relatează că „atât prin mimica feţei, cît și prin 
mișcarea întregului său trup producea o mare desfătare spectatorilor”!. 

Efectele vizuale din operele lui Sofocle și ale lui Euripide apar 
într-un fel mai în armonie cu temele centrale ale tragediei decît cele 
ale lui Eschil și exprimă mai bine caracteristicile protagoniștilor şi ale 
situaţiilor în care aceștia se află: orbirea lui Oedip în cele două tragedii 
care-l au drept subiect, Penteu îmbrăcat în menadă în Bacantele, 
decăderea şi boala lui Filoctet. Euripide împinge adeseori acțiunea 
pînă la limitele suferinţei și ale ororii şi apoi o întrerupe brusc prin 
intervenţia unei divinităţi (deus ex machina). Sofocle se serveşte de 
acest expedient o singură dată şi într-o manieră diferită: în Filoctet, 
Heracle vine din Olimp, în carne şi oase, ca personificare a eroismului 
şi generozității rămase în letargie în eroul bolnav și abătut. 

Frecventele parodieri ale efectelor vizuale din tragedii pe care le 
întîlnim în piesele lui Aristofan ne arată cît de mult impresionau 
acestea publicul atenian. În mod foarte asemănător, Sofocle şi Euripide 
imitau, în versiunile lor asupra mitului, scene din Eschil, în special 
din Orestia. În Trachinienele, intrarea în scenă a cortegiului lui Heracle 
împreună cu tăcuta lui prizonieră, Iole, este un ecou vizual al intrării 
lui Agamemnon alături de Cassandra în Agamemnon, un expedient 
care aruncă umbra ucigașei Clitemnestra asupra fidelei, răbdătoarei 
şi penelopienei Deianira. 

Electra lui Euripide reprezintă poate cea mai consistentă reluare 
vizuală a scenelor eschiliene. Aici, Electra o atrage pe Clitemnestra în 
propria casă pentru a împlini matricidul, sub pretextul că ea, căsătorită 
cu un ţăran sărman, a născut şi are nevoie de ajutor pentru riturile 
de purificare. Sosind cu un car, îmbrăcată fastuos şi însoţită de sclave 
troiene în chip de slujnice, Clitemnestra îndeplineşte aici rolul lui 
Agamemnon, vinovat de hybris în drama eschiliană, în timp ce Electra, 








1. Pausanias, Călătorie in Grecia, II, 9.12.6, trad. rom. Maria Marinescu-Himu, 
Editura Științifică şi Enciclopedică, București, 1982, p. 205 (nt.). 

care atrage puternicul personaj în casa ei pentru a îndeplini o oribilă, 
îngrozitoare vendetă, joacă aici rolul interpretat în Agamemnon de 
către mama sa. Atiît în EZectra lui Sofocle, cît şi în cea a lui Euripide, 
aceste ecouri scenice ne pot duce cu gîndul la împlinirea unei pedepse 
juste, dar ele implică totodată perpetuarea impietății și a violenţei 
criminale. 


Spectacol şi narațiune 


Nici atunci cînd atinge deplina maturitate ca formă de spectacol, 
tragedia nu reprezintă o ruptură totală de tradiția orală. Lungile 
discursuri ale mesagerilor, care adesea povestesc evenimentele culminante 
în tragedie, trebuie să-i fi sunat familiar unui public obișnuit cu 
amplele naraţiuni în versuri din poezia epică. Sensul acestor naraţiuni 
în tragedie este însă destul de diferit de acela pe care-l au ele în 
epopee. Lupta dintre Eteocle și Polinice în Fenicienele lui Euripide, de 
exemplu (1359-1424), se aseamănă mult cu duelurile dintre eroii Iliadei. 
Dar, în locul deosebirii categorice dintre prieten și dușman, naraţiunea 
tragică vorbeşte de blestem, păcat și fuziune/confuzie între doi fraţi 
care nu pot nici să se împace, nici să se despartă într-o înfruntare 
clară. De aici legătura care se face în acest caz între formula homerică 
„a muşca ţărîna cu dinţii” în momentul morții și motivul tragic al 
asasinatului unei rude de sînge şi al imposibilității operării unei 
distincții (1423 și urm.). PI | 

Întîmplările cele mai violente şi mai dureroase ale tragediei grecești 
sînt mai mult povestite în aceste discursuri decît arătate pe scenă: 
asasinarea lui Agamemnon de către Clitemnestra și uciderea ei de 
propriii săi copii; tăierea în bucăţi a lui Penteu ; Tieste, care-şi mănîncă 
propriii copii; Medeea, care-și otrăveşte victimele, apoi îşi ucide copiii 
cu spada şi așa mai departe. Totuși, în tragedie aceste fapte nu rămîn 
limitate în spaţiul narațiunii, și aceasta din trei motive. In primul 
rînd, publicul poate vedea imediat consecințele actelor violente a căror 
desfăşurare a ascultat-o: trupul lui Agamemnon şi cel al Cassandrei, 
tîrâte afară din palat pe enkyklema, apariția lui Oedip orb sau a lui 
Polimestor (în Hecuba lui Euripide), ori a lui Agave care arată capul 
lui Penteu în Bacantele. În al doilea rînd, relatările au loc adeseori în 
prezenţa a două sau mai multe personaje care au reacţii diametral 
opuse. În Electra lui Sofocle, de exemplu, Electra Şi Chitemnestra 
reacţionează diferit la ştirea (falsă) a morții lui Oreste. În Trachinienele, 
ca şi în Oedip rege, discursul unui mesager are o anumită semnificaţie 
pentru un protagonist masculin (Hilos, respectiv Oedip) și una cu totul 
diferită pentru un personaj feminin, care părăsește scena mut în dure- 

rea sa și se sinucide (Deianira și locasta). 

În al treilea rînd — lucrul cel mai important —, relatarea violenţei 
petrecute în afara scenei atrage atenţia asupra a ceea ce nu se vede. 
Se acordă astfel un statut privilegiat acestui spectacol invizibil doar 
prin faptul de a-l ascunde vederii. Un asemenea „spectacol negativ” — 
cum poate fi definit — creează o dialectică între evenimentele ce se pot 
vedea la lumina zilei, înaintea publicului, şi cele ascunse, care se 
petrec în afara scenei. Acestea din urmă capătă astfel o dimensiune 
ulterioară de mister, oroare şi fascinaţie prin simplul fapt că au loc în 
spatele scenei. Spaţiul de dincolo de scenă, ce reprezintă adesea interiorul 
casei sau al palatului, îndeplineşte rolul de teritoriu al iraționalului 
şi al demonicului, reprezentind domenii ale experienței sau aspecte ale 
personalității ascunse, obscure şi teribile. Așa sînt, de pildă, palatul 
în care Clitemnestra îl atrage pe Agamemnon pentru a-l asasina, sau 
casa în care Deianira păstrează și apoi folosește sîngele veninos al 
Centaurului, sau cortul în care Hecuba şi tovarășele sale îi ucid pe fiii 
lui Polimestor și-l orbesc pe acesta, sau închisoarea subterană în care 
apariția lui Dionysos în chip de taur începe să pună în pericol auto- 
ritatea rațională a lui Penteu. 

Discursul solului în Oedip rege, cel mai cunoscut între povestirile 
de acest tip din tragedia greacă, exploatează la maximum contrastul 
dintre ceea ce este „ascuns” Şi ceea ce „se poate vedea”. Reticenţa sau 
incapacitatea de a da seamă de „durerile care-i pot lovi pe oameni” 
(1228-1231) învăluie scena într-o penumbră sugestivă. Împinși de 
„amintirea” mesagerului o urmăm pe locasta în camera ei dinăuntrul 
palatului, pe care ea ne împiedică s-o vedem, închizînd ușile (1246). 
Obstacolul material al uşilor închise și acela figurat al ezitărilor solului 
de a-și aminti și a povesti fac neliniştea ei invizibilă, dar auzim 
„invocaţia” ei către mortul Laios și propria ei „amintire” a actului 
conceperii şi a celui al nașterii, a căror oroare o ţine acum prizonieră 
în spațiul închis al camerei. 

Punctul culminant al povestirii solului este o misterioasă, inexpli- 
cabilă revelaţie conform căreia „un anumit zeu îi arată [lui Oedip] ceea 
ce căuta” (1258). Cu strigăte înspăimîntătoare dărîmă ușile barica- 
date, expunînd înaintea ochilor noștri priveliştea înspăimîntătoare a 
trupului locastei care se balansează, atîrnată de laţul strîns. „Oribilul 
spectacol” ascuns înainte este în fine revelat (1253 și urm., 1263 şi 
urm.), dar numai înaintea ochilor celor ce se aflau în palat (şi în 
poveste), și nu publicului teatrului. „A fost o priveliște oribilă”, continuă 
mesagerul (1267), şi se întoarce la Oedip, care acum „0 vede” și își 
străpunge ochii cu agrafele veșmintelor ei (1266 Și urm.). 

Motivul frecvent al vederii interzise sau parțiale este oportun atunci 
cînd ne aflăm în prezenţa unei imagini prea teribile pentru a fi povestită 
sau înfățișată pe scenă. Dar tensiunea dintre povestirea a ceea ce este 
vizibil şi ceea ce este ascuns, dintre ceea ce este ascultat Și ceea ce este 
văzut dispare prin vederea deplină a lui Oedip, care vrea să se deschidă 

porţile pentru ca să „se arate tuturor tebanilor” cît a fost Ci de ga 
(1287-1289). Naratorul dă explicaţiile: „Se deschid uşile: ie ea 
un spectacol (fheama) care ar inspira milă şi unui duşman” ( i 
urm.). Apariţia lui Oedip, teatralizată în chip voit, face ca ap 
reprimate să-și găsească expresia colectivă în strigătul corului cînd 
acesta, ca şi publicul, vede în fine cu propriii săi ochi ceea ce Aia 
atunci rămăsese o experiență pur orală/ascultată. „Cumplită priveliște 
a durerii pentru ochi omenești — strigă corul —, cea mai cumplită pe 
care am întâlnit-o vreodată!” 


Tragedia : spectacol citadin 


Deşi subiectul tragediei este, în mod direct sau indirect, le părti 
excepționalul, iraționalul, în fiecare parte a reprezentării de e e i 
reflectă faptul că ea este integrată în cetate și în instituții e ei pi 
cratice. Unul dintre magistraţii de rang înalt era desemnat să-i aleag 
pe cei trei autori tragici ale căror opere trebuiau să fie Acid 
la serbările citadine ale Dionysiilor şi Leneelor. Spre deosebire i 
teatrul roman, actorii şi membrii corului erau cetățeni; la iri 
secolului al V-lea însă poeții înșiși recitau în propriile piese. Juriu pi 
format din cetăţeni aleși prin tragere la sorți din fiecare dintre cele 
zece triburi. Teatrul însuși era un edificiu public; aici se e ațua 
adunarea, în ziua de după încheierea Dionysiilor, pentru a stabili că 
serbarea s-a desfășurat după cuviinţă. În paralel cu reprezentații e 
dramatice, în timpul Dionysiilor se primea omagiul aliaților, Ada 
numiţi public binefăcătorii cetății iar orfanii cetățenilor căzuţi î uptă 
defilau cu armele dăruite de către stat. După cum ne lasă să înțe egem 
atît Tucidide, în discursul funebru al lui Pericle, cît și Aristofan, în 
Aharnienii, Dionysiile erau pentru cetate o ocazie de a se arăta înaintea 
aliaților şi a cetăților vecine, de a-și da o dimensiune peer 

Dar tragedia nu este o manifestare ca oricare alta în pt ei 
unui spectacol citadin de acest tip, întrucit, cu extraordinara o miei fi 
dere, determină cetatea să mediteze la ceea ce intră în conflic 
idealurile ei, la ceea ce trebuie să excludă sau să reprime, pa î 
îi inspiră teamă sau consideră că-i este străin, necunoscut, i i : 
această perspectivă se poate înțelege dramatizarea repetată d ei 
sau a urii femeilor în contextul domestic (Eschil, Orestia,; ofocle, 
Trachinienele ; Euripide, Medeea, Hyppolit, Bacantele), cu răsturnarea 
rolurilor sexuale și transformarea unor suverani puternici în proscriși 
învinşi şi vrednici de milă (Oedip, Iason, Heracle, Creon, Penteu Sieu), 
Euripide putea să idealizeze Atena ca cetate justă şi e a 
lupta pentru împlinirea dreptății (Heraclidele, Rugătoare e), şi acelaș 

lucru îl face Sofocle în Oedip la Colona. Dar Euripide a scris şi opere 
ca Hecuba şi Troienele, ce sunau ca niște critici implicite la adresa 

brutalității și a politicii războinice a Atenei. În Perșii, Eschil avea față 
de invadatorii învinşi o atitudine de indulgență şi înţelegere. În comedie 
se poate exprima dorinţa de pace, ilustrată clar în opere ca Aharnienii, 
Pacea sau Lysistrata ; în plus, aici se exprimă satira la adresa unor 
instituţii ca tribunalele sau adunarea (Viespile, Adunarea femeilor) 
sau parodierea unor personaje publice precum Cleon (Cavalerii). 

Tragedia putea să aducă pe scenă, în formă simbolică, dezbateri 
contemporane pe teme politice şi morale de prim-plan, ca limitarea 
puterilor în Areopag în Eumenidele de Eschil. Dar semnificaţia ei 
civică și politică putea fi încă și mai largă şi indirectă. Rolul lui Odiseu 
în Aiax al lui Sofocle, de exemplu, evidenția valoarea democratică a 
compromisului față de autoritarismul și intransigenţa aristocratică. 
Tragedia pune totodată problema pericolelor inerente exerciţiului puterii 
(Perșii, Orestia, Antigona), arată consecințele funeste ale dezbinării, 
ale discordiei în cetate (Cei şapte contra Tebei, Fenicienele) sau descoperă 
o structură morală fundamentală la originea întîmplărilor umane, așa 
cum se poate vedea în lenta, anevoioasa, adesea dureroasa cale a 
dreptății de-a lungul multor generaţii, de pildă în trilogiile lui Eschil. 

În timp ce lirica corală tinde să consolideze tradiţiile și valorile 
familiilor aristocratice, forma relativ nouă a spectacolului dramatic 
este aceea ce caracterizează polis-ul democratic. Prin integrarea ei în 
viața cetăţii, structura dialectică a dezbaterii prezente în ea, relaţiile 
mereu în schimbare dintre erou şi comunitatea reprezentată prin cor, 
putem înțelege cum democraţia a promovat încă de la începuturile ei, 
în epoca lui Pisistrate, această formă de artă. Ethosul aristocratic al 
individualismului, al gloriei personale și al excelenţei în competiţie, 
exprimat prin poezia epică, este încă viu în secolul al V-lea. După cum 
rezultă limpede din opere precum Cei șapte contra Tebei, a lui Eschil, 
Aiax şi Filoctet ale lui Sofocle sau Heracle al lui Euripide, una dintre 
funcţiile tragediei este de a reexamina aceste atitudini în lumina 
exigențelor compromisului şi cooperării, proprii unei societăți demo- 
cratice, 

Miturile prezente în tragedie nu mai oglindesc valorile tradiționale 
ale unei epoci trecute, idealizate. Dimo»otrivă, devin cîmpul de bătălie 
al luptelor interne din cetate: concepţiile precedente privitoare la o 
răzbunare sîngeroasă, opusă noului legalism civic (Orestia) ; obligaţiile 
familiale opuse obligaţiilor civice (Antigona) ; conflictele dintre sexe şi 
cele dintre generaţii (Alceste, Medeea şi Bacantele lui Euripide); dife- 
renţele dintre guvernarea autoritară şi cea democratică (Euripide, 
Rugătoarele, Sofocle, Aiax şi Oedip la Colona). Inclusiv din aceste 
motive reprezentațiile tragice nu sînt concepute ca un divertisment de 
tip stabil (ca în teatrul modern), ci sînt limitate la cele două serbări 
citadine dedicate lui Dionysos şi au loc în spaţiul sărbătoresc asociat 
acestui zeu. 

Dar, mai presus de orice, tragedia creează un spirit comunitar, atit 
în teatru, cât şi în cetate. Aici, cetăţenii-spectatori, deşi diferiţi, devin 
conştienţi de unitatea lor în ansamblul cetăţii și al edificiului public 
unde sînt reuniți. Spectatorii tragediei devin unii pentru alţii specta- 
tori în calitatea lor de cetăţeni exact în același mod în care sînt 
spectatori ai reprezentaţiei. Faptul de a fi adunaţi în teatru creează 
legături între cetăţeni, care împărtăşesc emoţiile și mila. La sfîrșitul lui 
Hyppolit, de exemplu, durerea pentru moartea fiului lui Tezeu este un 
„rău” care se răspîndește în sufletul tuturor cetățenilor (1462-1466), în 
ciuda faptului că Hyppolit pusese înaintea îndatoririlor sale politice 
scopurile personale ale practicării vînătorii şi atletismului. Această 
comemorare civică reprezintă, în plus, tributul pe care-l poate oferi o 
comunitate, opus ritului privat şi religios prin care zeița sa, Artemis, 
îi va cinsti memoria (1423-1430). PV! 

Tragedia nu îndreaptă spre problemele contemporane numai oglinda 
distanțatoare a mitului. În ea se oglindesc și unele dintre cele mai 
importante instituţii ale cetăţii. Similitudinile majore sînt cele cu 
tribunalele. Zece spectatori aleși la sorţi sînt de fapt judecătorii dramei. 
Rapidul schimb de replici între personajele tragediei aflate în conflict 
seamănă cu pledoariile avocaților opuși în tribunale. In realitate, 
tragediile îi atribuie într-un anumit sens publicului rolul de judecător 
al complexelor probleme morale în care ambele părți cer dreptate şi 
este greu să deosebești ceea ce e drept de ceea ce este nedrept. Discuţia 
dintre Hecuba şi Polimestor din Hecuba, de exemplu, este de fapt o 
situaţie de tip juridic (1129 și urm.). Se pot cita, de asemenea, scena 
procesului din Eumenidele lui Eschil și parodia unui tribunal din Viespile 
lui Aristofan. Scriitori mai tîrzii vor elogia tragediile pentru apropierea 
lor realistă de dezbaterea juridică (cf. Quintilian, 10, 1, 67 şi urm.). 

Mai mult decît judecata asupra vinei şi pedepsei, tragedia tratează 
problema hotăriîrii. Aproape toate dramele care ne-au parvenit ne 
înfăţişează un protagonist aflat dinaintea unei alegeri dificile și chinui- 
toare între alternative aflate în conflict, sau luptîndu-se să hotărască 
între salvare și o acțiune periculoasă ori cu final nesigur. „Ce voi 
face?” (ti draso?) este o întrebare recurent: in momente de criză. 
Personaje ca Medeea, Fedra sau Oreste ezitu, șovăie, își schimbă 
părerea. Intransigenţa poate să fie tot atît de funestă ca şi nehotărirea 
sau nestatornicia, așa cum ne arată Filoctet al lui Sofocle. Situaţii ca 
răsturnarea propriei poziţii realizată de Creon în Antigona sau izbucnirea 
de mînie a lui Oedip împotriva lui Tiresias în Oedip rege arată publicului 
nu numai caracterul distructiv al conflictelor în cadrul familiei, dar și 
consecințele judecăților pripite, dictate de mînie sau greșite. Această 
dramatizare a hotăririi, a răsturnării, a rigidităţii etc. face apel la 
experiența pe care publicul o are în legătură atit cu adunările, cît şi 
cu tribunalele. Relatarea lui Tucidide despre schimbarea de poziţie a 

atenienilor după condamnarea mytilenezilor este o demonstraţie despre 
felul în care viața reală se bazează pe hotărtri luate și încălcate (3, 36). 


Tragedie şi scriitură 


Este posibil ca poeţii tragici să fi compus mari părţi ale operelor lor 
în minte, asemenea rapsozilor tradiţiei orale, şi tot oral să-i fi învățat 
pe actori şi corul să le recite. Totuşi, mentalitatea legată de știința de 
carte şi de producţia de texte scrise pare să fie în mod clar indispensabilă 
structurii tragediei — concentrarea dinainte organizată a unei acțiuni 
complexe într-o formă riguros structurată şi care se manifestă într-un 
spațiu simbolic, geometric şi convenţional. 

Broaștele lui Aristofan, în anul 405 î.Hr., reprezintă pe scenă conflictul 
dintre vechea concepţie asupra poeziei și teatrului şi cea nouă. Eschil 
îl acuză pe mai tînărul său rival, Euripide, că joacă rolul unui factor 
dezagregant al moralității antice prin subtilităţile sale intelectuale, 
prin paradoxuri şi prin faptul că aduce în scenă personaje feminine 
imorale (vezi 1078-1088). Bătrînul poet, mai apropiat de cultura orală 
a trecutului, este totodată mai apropiat de o corespondenţă directă 
între cuvînt și lucru și de rolul tradiţional al poetului ca purtător de 
cuvînt al valorilor comunitare (1053-1056). Arta lui Euripide se aso- 
ciază mișcării sofistice, cărților, frivolității superficiale, volubilităţii 
înșelătoare a limbii. Este prezentată ca o disociere între limbaj şi 
realitate („viaţa nu e viață”). Pe de altă parte, discursul lui Eschil 
posedă concreteţea profană caracteristică vocii în cultura orală; expre- 
siile sale vin din „viscere”, din diafragmă”, din „suflu” (844, 1006, 
1016). În „bătălia prologurilor”, unde versurile sînt cîntărite pe balanţă, 
subtilităţile „înaripate” ale persuasiunii euripidiene pierd în înfruntarea 
cu greutatea carelor, a morții și cadavrelor lui Eschil (1381-1440). 
Răstălmăcirea ironică atinge apogeul în momentul în care Dionysos îl 
alege pe Eschil tocmai folosind versul lui Euripide despre separarea 
dintre „limbă” și „intelect” (Broaştele, 1471; cf. Hyppolit, 612). 

Poate părea paradoxal să asociem tragedia — care combină cu atîta 
forţă, pentru o mulțime excitată și adesea zgomotoasă de mii de persoane, 
spectacolul vizual, muzica și poezia — cu comunicarea austeră și mono- 
cromă a literaturii nevorbite, Și totuși, tocmai puterea scrisului în 
spatele culisei permite îmbinarea organică a imaginii vizuale cu cea 
discursivă şi cea acustică în reprezentarea multimedială. Folosirea 
frecventă a metaforelor sinestezice în tragedie şi armonizarea explicită 
a experienţelor vizuale și acustice în momente de mare tensiune dra- 
matică atrag atenția asupra acestei interconexiuni a diferitelor simțuri. 

Atît spaţiul grafic al scriiturii, cît şi spaţiul scenic al dramei depind 
de crearea unui cîmp de activitate simbolică în care cele mai mici 
semne pot să cupete cea mai mare semnificaţie. Aici atenţia se con- 
centrează pe un cimp limitat, voit miniaturizat. Acest microcosmos 

este modelul unei ordini mai vaste, atît sociale, cît și cosmice. Literatura 
şi tragedia presupun o activitate interpretativă care se concentrează 
pe o arie restrînsă. Ambele depind de capacitatea de a opera în interiorul 
unui sistem de convenții, de a recunoaște semne şi de a le interpreta, 
de a le pune în secvenţe corecte, „de a judeca prezentul călăuzindu-te 
după trecut”, cum spune Iocasta despre Oedip (cu referire totodată la 
dibăcia lui în dezlegarea ghicitorilor), în Oedip rege (916). În greacă, 
„a citi” înseamnă „a recunoaşte”, anaghignoskein, iar pentru a indica 
punctul culminant al tragediei Aristotel folosește şi el termenul „recu- 
noaştere”, anagnorisis. 

Forţa extraordinară a tragediei se poate datora, cel puţin în parte, 
faptului că aceasta apare din cultura greacă într-un moment de tran- 
ziţie al culturii greceşti, cînd puterea mitului nu a fost încă erodată 
de spiritul critic ce însoţeşte scriitura, gîndirea abstractă și poziţiile 
etice sistematice. Comedia păstrează vitalitatea şi puterea de inovare 
pînă în secolul al IV-lea, în parte pentru că Menandru și urmașii săi 
reușesc să distragă atenția comediei antice spre probleme private şi 
domestice, ajungînd la elementele de sentimentalism ale ultimelor 
intrigi euripidiene, bazate pe recunoaștere-regăsire, şi dezvoltă un stil 
colocvial şi în același timp elegant. În schimb, nici o transformare de 
acest fel nu dă o nouă viaţă tragediei, cel puţin dacă judecăm după 
ceea ce s-a păstrat. 

Tragediile compuse după secolul al V-lea nu au fost socotite demne 
de a fi păstrate și nici una nu a supravieţuit. Tragedia secolului 
al V-lea este în măsură să îmbine seriozitatea morală și religioasă cu 
imaginaţia mitică proprie epopeii orale, cu căutarea intelectuală carac- 
teristică unei epoci în care procesul de alfabetizare progresa și în care 
aveau loc încercări curajoase de a conceptualiza omul și natura în 
ştiinţă, medicină, filosofie, istorie, geografie etc. În tragedie, ca şi în 
filosofie, gîndul şi viziunea sînt împinse pînă în străfundurile necu- 
noscutului. Eschil compară „gîndirea profundă” cu o scufundare „in 
abisuri” sau încearcă să surprindă mintea lui Zeus, „vedere fără margini”, 
ceva care scapă înţelegerii umane (Rugătoarele, 407 şi urm. și 1057; 
cf. Cei şapte contra Tebei, 593 şi urm., Agamemnon, 160 şi urm.). 

Reprezentarea vizuală a miturilor antice în tragedie pare să privi- 
legieze aparențele superficiale ale percepţiei sensibile, dar explorează 
în mod constant deosebirile dintre suprafaţă și profunzime, cuvinte și 
acţiuni, aparenţă și existenţă. În autentica deplinătate a forţei sale 
reprezentative, prin intermediul îmbinării cuvîntului cu muzica, dansul 
şi gestul mimetic, ea subliniază imposibilitatea de a atinge un adevăr 
definitiv și arată cît este de greu, chiar dureros, să înţelegi natura 
comportamentului uman, condiţia zeilor, termenii și limitele condiţiei 
muritoare. 

Oricât ar fi de diferit mijlocul folosit, poeţii tragici sînt fraţii spiri- 
tuali ai filosofilor care, asemenea lui Heraclit, Democrit și Platon, ştiu 

că în lume este mai multă înşelăciune decît adevăr și se străduiesc să 
înțeleagă de ce viaţa este ceea ce este, de ce există durere, cum se pot 
realiza în societate dreptatea și fapta morală și care este ordinea cea 
mai cuprinzătoare, dacă există una, ce face existența noastră inteli- 
gibilă. După secolul al V-lea continuă să se scrie și să se reprezinte 
tragedii, dar energiile creatoare, preocupările etice şi cercetările teolo- 
gice care au produs capodoperele se canalizează acum către filosofie şi 
istorie. Spectatorii lui Eschil și ai lui Sofocle sînt acum şi cititorii lui 
Platon şi Aristotel. 

Omul și formele socializării 


Oswyn Murray 


Omul este un animal social. Omul grec este o creație a polis-ului: 
acesta este sensul faimoasei definiții date omului de către Aristotel. 
Omul aristotelian este de fapt „în mod natural politic” (Politica, 1, 
1253 a). Dar definiţia lui Aristotel era formulată în contextul unei 
teorii etico-biologice, în care a fi pe deplin uman presupunea exerci- 
tarea deplină a tuturor potențialităților proprii naturii umane şi în 
care o ierarhie morală acorda prioritate gîndului în defavoarea emoţiilor. 
Prin urmare, percepţia polis-ului ca formă de organizare socială în 
care omul putea să-și realizeze mai bine potenţialităţile subordona 
exigenţele religioase, familiale şi emoţionale ordinii politice superioare 
în care acestea se înscriau, găsindu-și locul. 

Istoria studiilor despre organizarea socială a grecilor este o adevă- 
rată luptă, mai mult sau mai puţin conştientă, ce urmărește detaşarea 
de viziunea aristotelică asupra societăţii greceşti în favoarea unei 
imagini care să redimensioneze importanța acelui fenomen unic în 
istorie care este polis-ul și să încerce să „depolitizeze” omul grec, pentru 
a surprinde legătura dintre formele de organizare socială ale acestei 
culturi şi cele ale altor societăţi ale lumii antice. În sinteză, aceasta 
este istoria studiilor despre cetatea greacă de la Fustel de Coulanges 
(1864) pînă astăzi!. 

Raportul care se stabilește între om și socieiate este întotdeauna 
dinamic: orice virstă a omului are un trecut şi un viitor și nu există 
un om grec, ci o succesiune de oameni greci, după cum ne arată 
Burckhardt în cel de-al patrulea volum al lucrării sale /szoria culturii 
greceşti?. Urmîndu-i exemplul, voi distinge patru tipuri ideale, mai 


* Notele din acest eseu sînt în mod intenţionat scurte și vor doar să-l trimită 
pe cititor la textele mai reprezentative și la punctele de vedere mai recente 
asupra subiectului. Pentru o bibliografie mai detaliată a temelor tratate 
facem trimitere la M. Detienne şi J.-P. Vernant (1979) în J. Svenbro, în 
P. Schmitt Pantel (1987) și O. Murray (1989 a). 

1. Fustel de Coulunges, 1864. 

2. Burckhardt, 1698-1902; paragrafele din cap. 9, vol. [V rămîn, după mine, cea 
mai bună aborcare a socialităţii grecești (serbări religioase şi forme de convi- 
vialitate). Pentru banchet vezi și von der Mulill. î957. 

precis patru vîrste ale omului grec: omul epocii eroice, omul jocurilo 

omul politic și cosmopolitul. Asemenea sumare clasificări ee A 
nu au, evident, o valabilitate absolută, dar sînt necesare gb a 
înțelege, prin intermediul unei analize diacronice raporturile sin 
cronice aflate la baza diferitelor forme sociale. Să icasazi dezvoltările 
sociale de-a lungul secolelor înseamnă să falsifici istoria culturii, privil : 
giind cauzalităţile în defavoarea funcţiilor, iar a accentua A i 
continuitatea înseamnă să ignori transformările fundamentale a 

petrec dincolo de ecranul limbajului și al instituţiilor. titei 


Forme sociale şi instituția meselor în comun 


Fenomenele sociale pot fi studiate din puncte de vedere diferite, d 
poate că este util să prezentăm imediat raportul acestora cu Eco 0, ia. 
In spatele fațadei vizibile a formelor sociale se află raporturile As 
mice, expresii ale distribuirii diferite a bunurilor. O analiză si pg 
va considera structura socială și deci relaţiile sociale drept o sea td 
a luptei pentru asigurarea unei părți mai mari din bunuri. Rînd d 
rînd, unii savanți au subliniat abundența resurselor naturale în Ra A 
tăţile primitive şi, ca urmare, importanța unor activităţi sociale ca 
darul; serbarea, luxul, etalarea bogățiilor dinaintea semenilor i 
zeilor!. În ambele cazuri, surplusul, mare sau mic, este stiai 
pentru a crea o structură socială, care susține apoi activităţile culturale 
politice și religioase ale comunităţii ; formele redistribuirii sur lusul , 
realizată prin etalarea generozităţii sau a puterii, sînt cel iei 
turează societatea. | deea 
Dat fiind rolul primordial al pămîntului şi al roadelor sale în lum 
antică, surplusul agricol este în mod curent utilizat pentru a struct x: 
societatea și cultura respectivă. Redistribuirea lui în timpul se băziloR 
religioase creează, graţie ritualului precis, un model social care apoi 
pătrunde și în celel: lte raporturi ale societăţii respective. În s A 
anumite produse rare devin simboluri ale statutului privilegiat ; Esch t ] 
este ritualizat şi servește la definirea comunităţii ca un între reote 
unei clase în interiorul acesteia. În Grecia, produsele cele mai A ma 
de semnificație sînt carnea şi vinul, rezervate ocaziilor special i 
consumate în contextul anumitor ritualuri. cai i 
Carnea este hrană sacră, rezervată zeilor şi eroilor unei epoci apuse 
Ea este consumată cu prioritate în timpul ceremoniilor religioase, e 
ocazia sacrificiilor, cînd animalul jertfit este ars ; zeii primesc mires le 
măruntaielor, în vreme ce oamenii petrec împreună, mîncînd srțile 
comestibile ale animalelor abia ucise și fierte pentru d frăgezi i aoleai 
Asemenea ocazii nu sînt rare ; ele reprezintă evenimente comune, stabilite 








i. Vezi, de pildă, Engels, 1891; Veblen, 1899: Sahlins, 1972. 

printr-un calendar complex al festivităților. Rolul lor este acela de a 
manifesta simţul apartenenţei grupului la aceeași comunitate, reunită 
într-o experienţă a plăcerii și a serbării care include atit oamenii, cît 
şi zeii. Adorarea zeilor constituie momentul de bucurie și de uitare a 
necazurilor la care în mod firesc participă întreaga comunitate sau o 
parte a ei (ca adolescenţii sau femeile) şi care uneori ajunge să deschidă 
porţile inclusiv străinilor și sclavilori. Alcoolul e mai ales un drog 
social, al cărui ritual este legat fie de întărirea legăturilor din interiorul 
unui grup închis, fie de o revărsare cathartică a tensiunilor sociale 
într-un fel de carnaval al permisivităţii. Puterea vinului și necesitatea 
de a exercita un control social asupra utilizării lui sînt foarte clare în 
cultura greacă. 

Barbarul îşi permite un consum de alcool dezordonat și excesiv; 
omul grec, dimpotrivă, se definește tocmai prin consumul ritualizat al 
vinului care este băut doar diluat cu apă și în cadrul unui context 
social specific. Din raţiuni pe care le vom ilustra în cele ce urmează, 
vinul pune în mișcare anumite mecanisme ce duc la crearea unor 
grupuri mici, specializate, cu funcţie războinică, politică și hedonistă. 
Folosirea vinului ca instrument de eliberare este mai puţin obișnuită, 
dar revine cu siguranţă în diferite ritualuri legate de Dionysos. Femeile, 
cărora li se interzice consumul vinului în context comunitar și care din 
acest motiv sînt înfăţişate ca înclinate spre o beţie secretă și nestructu- 
rată, îl adorau pe Dionysos în ritualuri în care orice regulă era înlă- 
turată : victima sacrificială nu era ucisă cu cuțitul, ci ruptă în bucăţi 
şi devorată mai degrabă crudă decit fiartă sau prăjită, în timp ce vinul, 
neamestecat cu apă, era consumat fără nici o măsură. Aceasta nu era 
însă o expresie a socializării, ci mai degrabă o eliberare de tensiunile 
create chiar de ritualurile sociale. 

Din studiul culturii greceşti se poate deduce cu ușurință importanța 
convivialităţii și a ritualurilor legate de mîncare și de băutură. Începînd 
cu Homer, poezia a fost întotdeauna parte integrantă a banchetului, 
mai ales a formei sale arhaice, simpozionul. În ceea ce priveşte acompa- 
niamentul muzical, metrica și subiectul, poezia greacă antică trebuie 
analizată în legătură cu locul reprezentării, care în cazul liricii corale 
este serbarea religioasă, dansată și cîntată de tinere, iar în cazul 
elegiei şi al liricii monodice — cercul aristocratic, reunit cu ocazia 
libaţiilor. Ceramica greacă și pictura de pe vase serveau mai ales la 
satisfacerea gusturilor unor asemenea grupuri ; formele și decoraţiunile 
reflectă aceleaşi interese sociale exprimate în poezia arhaică. Organi- 
zarea meselor publice şi private în perioada arhaică și clasică, cu 
corpusul ei de reguli şi privilegii scrise sub formă de legi și decrete, 
arată cît de importante au fost mesele în comun în activităţile unor 

asemenea comunităţi. Mai tîrziu, dezvoltarea unei literaturi filosofice 





1. Detienne şi Vernant, 1979. 

a meselor comune în lumea clasică și postclasică a creat o viziune 
idealizată a unei instituţii sociale, poate că nu atît de centrală cum 
fusese în trecut, dar care continua să fie destul de tipică pentru cultura 
greacă pentru a atrage interesul scriitorilor pe teme antice din perioada 
elenistică și din cea romană. Ospățul sofiştilor (Deipnosophistai) al lui 
Athenaios, adevărată enciclopedie a convivialităţii greceşti de la sfîrșitul 
secolului al II-lea î.Hr., îşi înfăţişează propriul obiect sub forma unei 
conversații într-un deipnon, ale cărui conținuturi sînt ordonate după 
activităţile participanţilor imaginari], 


Omul vîrstei eroice 


În poemele homerice lumea este structurată în jurul riturilor ospețelor 
comune. Piesele esenţiale ale casei unui basileus eroic sînt megaron-ul, 
sala banchetelor și cămara, unde se păstrează surplusul producţiei, 
pentru a fi utilizat în cazul unor sărbători sau pentru a fi oferit în dar 
oaspeţilor din aceeași clasă socială cu basileus. Ulise travestit spune 
că şi-a recunoscut casa după activitățile sociale legate de ospețele care 
au loc în ea: „De bună seamă oameni mulţi năuntru/ Caută de-ospeţe, 
că fum se-nalță/ De la fripturi și sună viers de liră,/ Cu care zeii 
mesele-nsoțiră” (Odiseea, 17, 360-363)2. 

Bazileul îi întreţine pe membrii clasei sale sociale cu „banchete de 
onoare” și prin asemenea mijloace el dobîndeşte autoritate şi prestigiu 
într-o lume în care se luptă pentru onoare. Un grup astfel constituit 
este un grup de războinici, al cărui statut se exprimă şi a cărui coeziune 
se menţine tocmai prin intermediul banchetului. Într-un anumit sens, 
acesta rămîne un rit social legat de procesele de autoidentificare şi de 
formare a unei elite aristocratice ; dar această elită este totodată clasa 
războinicilor, care are funcţia de a proteja societatea. 

„Poveștile mincinoase” ale lui Ulise, la fel ca și metaforele homerice, 
sînt poate mai adevărate decît narațiunea în care sînt inserate, întrucît 
(în calitate de scriitură de gradul al doilea) vor să-i amintească publicului 
propria sa experiență. Relaţia reciprocă dintre banchet și activitatea 
militară, atît publică, cît şi privată, este bine descrisă în relatarea lui 
Ulise despre viaţa sa de fiu nelegitim al unui nobil cretan, care, 
deposedat de moştenirea sa, a reuşit să-și cucerească un loc în aristo- 
crație grație valorii lui de războinic profesionist: se îmbogăţise din 
prăzile de război aduse din expedițiile piratereşti. Acestea erau isprăvi 
private ; dar cînd izbucnește războiul din Troia, poporul l-a aclamat şi 
l-a vrut căpetenie „Şi n-aveam încotro, așa de tare fu glasul obștii” 


În a a IONII 


1. Pentru istoria studiilor asupra convivialităţii greceşti vezi introducerea la 
Murray, 1989 a. 


2. Edecit., p. 395 (nt). 

(Odiseea, 14, 318-319)!. După război, el se întoarce la ie ao 
sale private: „Vreo nouă vase-am pregătit soia bai tă Ss iai 
pe lîngă mine./ Vreo şapte zile chefuiră soţii/ lubiţi ai mei. fi jer î 
o mulţime/ Le împărţii ca zeilor să-nchine/ Şi-ospăț să-ntindă ei ș 
ine” (14, 331-336)". | 
e cc doperiati sînt prezentate două tipuri de fapte : incursiunile 
private ale unei elite războinice — alcătuită din căpetenii gal ca 
şi din „companioni” din aceeași clasă, ale căror legături de i a i 
iau naștere în cursul jocurilor şi al petrecerilor comune — ȘI i 
„poporului” de a cere îndrumarea claselor de războinici în caz de răz FA 
Expediția împotriva Troiei se înscrie în cel de-al doilea tip și il 
banchete pe cheltuiala comunității pentru participanţi şi amenzi Sa zu 
cei ce refuză să participe. În cadrul comunităţii, statutul este de ini 
de modul de a se hrăni; în faimosul discurs al lui Sarpedon către 
Glaucos, acesta afirmă că ei doi, cinstiţi în Licia ca niște i fe 
(„şi ne dau locu-nţii pe la mese, fripturi şi pahare pline ) şi găz UE 
într-un temenos, au datoria să lupte pentru comunitatea din î fac 
parte ; atunci „Zice-vor dar licienii cei bine-narmaţi după paie a 
n-o cîrmuiesc ca niște nevrednici ai noștri/ Domni amîndoi. In eşer 
ei nu se hrănesc cu oi grase/ Şi beau vin dulce pe-ales, sînt i 
inimoși şi putartici/ Euptărdainte mereu în fruntea ostașilor noștri 
j 08-312). î 
ie centrată pe ura lui Ahile, care se exprimă prin izolarea 
sa şi prin refuzul de a participa la riturile ospeţelor în comun; în 
Odiseea sînt puse faţă în față două modele de convivialitate, cea a 
lumii ideale a feacilor şi cea a pretendenților din Itaca, în cazul Aa 
decăderea valorilor sociale se manifestă tocmai prin încălcarea glie 
convivialităţii, care presupun reciprocitate şi competiţie: TGA in 
casă, pregătiţi aiurea/ Ospeţele, mîncaţi avutul vostru/ see dep A 
rînd unii pe alţii”, le spune Telemah pețitorilor (Odiseea, 2, i 
Vinovăţia peţitorilor constă în uzurparea prerogativelor unei clase de 
războinici în absența căpeteniei militare. | | | 
Relaţia complexă a acestei reprezentații poetice cu o realitate 507 
rică oarecare nu ar trebui să ne intereseze. Poemele homerice a 
imaginea unei societăţi trecute care la un moment dat able ai 
imagine mentală „contemporană” şi influențează dezvo tarea vii 
a convivialităţii grecești. Totuşi o asemenea imagine este, foarte A 
babil, parțială şi ignoră formele de socialitate în care alia Sa 
poporul, în primul rînd pe cele privitoare la festivitățile religioase. 


Ibidem, pp. 318-319 (n.t.). 

] 384-835 (n.t.). ȘI | E 
pdl dei homeric şi funcția lui socială vezi Finsler, 1906, Jeanmaire, 
1939. cap. Î, şi Murray, 1983. 

4. Edit, p. 57 (nt.). 

| Ceea ce nu înseamnă că trăsăturile acestei imagini sociale nu sînt 
importante în dezvoltarea societăţii greceşti. Masa în comun din Homer 
(deipnon sau dais) este precedată de un sacrificiu în care victimele 
animale sînt ucise ca într-o ofrandă adusă anumitor divinităţi, adesea 
în ocazii speciale de cult festiv sau cu o mare semnificatie familială 
Carnea este friptă în țepușe, iar banchetul se desfăsoară într-o sală 
(megaron) unde comesenii bărbaţi sînt asezaţi în rînduri de-a lungul 
pereților, cu mici tăvi în faţă, cîte doi pentru fiecare tavă; uneori 
există jilțuri și porţii de onoare, dar în general accentul se Suna pe 
egalitatea din ambele puncte de vedere. Şi oaspetele neinvitat, fie că 
este un aristocrat sau un cerșetor, își primeşte partea. Vinul este 
amestecat cu apă și este servit în cupe. 

Poetul prezintă o ambianţă fericită, exprimată într-un ritual social 
în centrul căruia se situează pe sine: „Eu cred că nu e/ Nimic mai drag 
şi mai plăcut în viaţă/ Ca ziua cînd e vesel tot poporul/ Si-n sală şed 
mesenii-n şir și-ascultă/ Pe cîntăreţ, iar mesele sînt pline/ De pîne și 
friptură şi-un paharnic/ Aduce vin în casă scos și-l toarnă/ Mesenilor 
în cupe. Mie-mi pare/ Că asta-i tot ce-i mai frumos pe lume” (Odiseea 
IX, 5-13). Este vorba despre o imagine ce se dorește în același timp 
o descriere şi o reprezentare a banchetului, fiindcă bardul homeric este 
cîntăreţul cu lira, care, din interiorul povestirii, reprezintă narațiunea 
însăși. Noi ne putem reprezenta cu greu noțiunea unei performance de 
poezie epică în cadrul banchetului, dar este limpede că Homer vrea să 
ne facă să credem în poezia lui ca acompaniament al unui eyphrosyne 

„Dacă Iliada exprimă funcţia socială „externă” a banchetului SEA 
boinic în organizarea activității militare, Odiseea este o epopee „internă” 
construită ca divertisment în timpul banchetului. Fiecare episod al 
călătoriilor lui 'Telemah este marcat de experienţa meselor în comun : 
întreaga acțiune converge spre banchet sau se îndepărtează de acesta. 
Nucleul narativ al călătoriilor lui Ulise ni se înfăţişează ca o repre- 
zentaţie petrecută în timpul unui banchet, care cuprinde diferite forme 
de convivialitate între lotofagi, între Ciclopi, cu Circe şi în lumea 
morților. În Itaca, masa simplă a paznicului de porci este pusă în 
antiteză cu banchetul nedemn al peţitorilor care jefuiesc casa eroului 
absent. Acţiunea finală a acestei epopei a convivialităţii are în centrul 
ei măcelul peţitorilor la masă, în toiul petrecerii. În timp ce poetul 
cîntă la banchet, evocă oroarea imaginară a unui alt banchet. iar 
ascultătorii se transpun în acea situaţie: peste încăperea unde i află 
ei se lasă noaptea, din carnea lor picură sîngele, în timp ce urletele şi 
vaietele cresc, sîngele împroașcă pereţii și grinzile podului (Odiseea 
20, 345 şi urm.). 





1. Edcit., p. 206 (n.t.). 

Odiseea creează din chiar spaţiul reprezentării ei o structură nara- 
tivă, îşi implică publicul în acţiunea epică ; este o reprezentare poetică 
studiată pentru banchet şi care tratează materia narativă a acestuia. 
Astfel, publicul participă la naraţiune din interior; atît poetul, cît și 
publicul fac parte dintr-un dublu eveniment, narat şi văzut. Rolul 
acestei poezii în lumea convivialităţii este de a evidenția pentru parti- 
cipanţi semnificaţia ritualului social în care sînt antrenați. 

Astfel, banchetul eroilor prezintă deja multe dintre caracteristicile 
principale care vor constitui mai tîrziu riturile greceşti ale meselor în 
comun. Pe de o parte este legat la exterior de funcţia socială a războ- 
iului, pe de altă parte este profund legat, la nivel intern, de plăcere 
(euphrosyne). În contextul poemului eroic, tema banchetului posedă o 
formă narativo-dialogică adaptată reprezentaţiei în mediul convivial şi 
capabilă să se reflecte asupra activităţilor banchetului. Dar imaginea 
prezentată este încă parţial legată de exigenţele comunității, iar multe 
dintre caracteristicile specifice ritualurilor ulterioare de socializare 


grecești lipsesc. 


Omul arhaic 


Două elemente sînt considerate în mod curent trăsăturile distinctive 
ale convivialităţii greceşti în perioada istorică: poziția întinsă, și nu 
cea aşezată, şi separarea activităţilor legate de hrană de cele legate de 
băutură. Ambele elemente sînt părți constitutive ale unei mai ample 
dezvoltări a tradiţiei meselor comune în Grecia arhaică timpurie. 

Poziţia culcată, ca parte a unui obicei social acreditat, este atestată 
pentru prima oară de profetul Amos ca atitudine a locuitorilor Samariei, 
în secolul al VIII-lea (Amos, 6, 3-7); este vorba, poate, de un obicei pe 
care grecii l-au căpătat prin contactul cu cultura feniciană. Prima 
mărturie greacă explicită a unui asemenea obicei datează de la sfîrşitul 
secolului al VII-lea, în arta corintică și la Aleman, dar se poate demonstra 
că această practică exista încă din secolul precedent!. Este vorba despre 
o schimbare fundamentală în convivialitatea greacă, deoarece determină 
aceeaşi organizare a grupului. De fapt, comesenii culcaţi cîte unul sau în 
perechi pe paturi de-a lungul pereţilor sălii, impun o organizare a spa- 
ţiului simpozionului ce definește dimensiunile grupului?. Megaron-ul 
se transformă în andron, o sală special concepută să adăpostească un 
număr fix de paturi, adesea cu ușa dispusă în partea stingă. În plus, 
dimensiunile grupului erau limitate și de posibilităţile de comunicare 


1. Asupra originilor vezi J.M. Dentzer, care plasează introducerea acestui obicei 
în Grecia în secolul al VII-lea (eu însă, într-un viitor articol asupra cupei lui 
Nestor, voi propune o datare anterioară, în secolul al VIII-lea. 

2. Despre conceptul de spaţiu al simpozionului vezi Bergquist, 1989. 

dintr-o parte a sălii în alta: în mod obișnuit în andron se aflau 7, 11 
Rp Er e au iar numărul invitaţilor oscila de regulă între 14 şi 30 
Putem surprinde acest tip de organizare a spaţiului în dezvoltarea 
arhitecturii civile şi religioase a epocii clasice și în aceea a necropolelor 
etrusce, ce reprezentau unul dintre cei mai buni indicatori arheologici 
ai influenţei grecești asupra formelor convivialităţii altor culturi antice 
Dar importanţa sa constă în principal în faptul că făcea parte dintr-o 
evoluție mai amplă, care ar fi dus la formarea unor mici grupuri şi 1 
elaborarea unor ritualuri specializate. il ct 
Unul dintre aceste ritualuri constă în separarea hranei de băutură 

Convivialitatea greacă în perioada istorică este împărţită între aie ari, 
în care sînt consumate atît hrana, cât și băuturile, şi, mai tirziu, 
symposion, în timpul căruia accentul este pus pe vin “ape se ben 
însoţit doar de simple lipii. Deipnon-ul din perioada preelenistică a 
fost puțin studiat, dar se pare că era foarte simplu și lipsit de rituali- 
zări, cu excepţia anumitor ceremonii religioase care prevedeau unele 
interdicții. Elaborarea discursului şi a ritualurilor sociale este caracte- 
ristică simpozionului. 

| Pentru simpozion s-a creat un mobilier complex. Andron-ul putea 
fi prevăzut cu conducte, pervaze, podea pavată cu dale, sistem de 
drenare; paturile şi mesele laterale erau adesea lucrate cu măiestrie 
și aveau decorațiuni în intarsia ; existau aici pernuţe și tapiserii deosebit 
ornamentate. Multe dintre formele vaselor din epoca arhaică sau din 
cea clasică erau concepute special pentru simpozion: chiupuri pentru 
amestecarea apei cu vinul, psyhter pentru răcirea amestecului, pâlnii 
şi căni pentru distribuirea lui şi o imensă varietate de cupe pentru a-l 
bea, diferite ca formă și ca număr, fiecare cu funcţia ei. Imaginile care 
împodobesc vasele descriu concepţiile și activităţile claselor sociale 
care participau la simpozion. Scenele eroice, scenele de război sau cele 
extrase din repertoriul poetic sînt frecvente, ca şi imaginile luate din 
viața aristocratică : atletismul, vînătoarea şi relaţiile homosexuale 
Dimpotrivă, scenele de muncă sau descrierea activităților feminine 
sînt rare, ca şi scenele cu temă religioasă. Evident, se acordă o atenţie 
specială reprezentării diferitelor momente din mesele zeilor, eroilor şi 
contemporanilor; iconografia reflectă aproape întregul spectru al activi- 
tăților legate de simpozion, de la scenele cele mai plăcute, pînă la cele 
erotice și de beţie violentă. Un asemenea comentariu zică pate al 
simpozionului reflectă prin intermediul reprezentării picturale acel 
fenomen de autoreferenţialitate pe care l-am întilnit și în producţia 
poetică ce gravitează în jurul simpozionului ; iconografia derivată de 
aici este complexă şi sofisticatăl. 





1. Lissarrague, 1987. 

Poezia cu acompaniament muzical rămînea un element central al 
simpozionului. S-au dezvoltat două forme principale, care corespundeau 
aproximativ celor două tipuri de instrumente muzicale utilizate pentru 
acompaniament. Flautul dublu (aulos) era instrumentul de pe cîmpul 
de luptă şi al poeziei elegiace; dintre instrumentele cu coarde, kithara 
homerică a lăsat locul barbiton-ului, cu un sunet mai profund ; tradiţia 
îi atribuie lui Terpandru inventarea lui și îl consideră instrumentul 
ideal pentru poezia lirică şi semnul distinctiv al poeţilor specializaţi 
în simpozion, ca Anacreon. Formele poetice reflectau întrecerile spon- 
tane şi creaţia poeţilor ocazionali; distihul elegiac este special adaptat 
circularităţii improvizaţiei: o temă aleasă era dezvoltată, pe rînd, de 
toţi invitaţii; skolion-ul era o elaborare mai formală. Scurtele poezii 
lirice cu versuri şi metrică repetitivă, cîntate cu acompaniamentul 
unei melodii simple, indicau un tip analog de reprezentare. Primii 
poeţi lirici, ca Arhiloh, Alceu și Sappho, își cîntau mai ales propriile 
lor poezii, iar elegia pare să fi rămas întotdeauna în sfera improvizaţiei. 
Din acest motiv erau folosite emoţiile, experienţele personale narate 
la persoana întîi și adresarea directă către public; poetul folosea 
adeseori persoanele întîi şi a doua. În secolul al VI-lea s-a dezvoltat 
o clasă de poeţi profesioniști, ca Mimnermos şi Anacreon, care au 
rafinat tehnicile dicţiei poetice şi au continuat o producţie de același 
gen, de inspiraţie mai generală, din care lipseşte referirea la experiența 
personală a poetului). 

Temele acestei producţii poetice reflectă interesele grupului social 
şi stilul său de viaţă aristocratic. După cum am văzut deja în cazul 
iconografiei vaselor, aceste poeme se refereau la faptele eroice, la război 
şi la iubirea homosexuală. Sînt frecvente imnurile, atît sobre, cît și 
umoristice, dedicate invitaţilor la simpozion, dar nici aici nu găsim 
referinţe la ritualurile religioase contemporane. Familia și femeia 
liberă sînt absente; exprimarea dorinţei sexuale este liberă, dar se 
referă numai la sclave şi la animatoare. Polemica și îndemnul la acţiune 
politică merg de la apărarea patriei pînă la incitarea la război civil, 

Asemenea teme se sprijină pe formarea unei etici a grupului într-o 
lume ai cărei membri sînt legaţi prin jurăminte de lealitate (pistis) şi 
de valori comune. Instituţia banchetului este foarte conştientă de 
propriile valori şi funcţii şi creează un vocabular al faptului de a bea 
împreună simbolizat prin însuși termenul sym-posion. Acest limbaj își 
găseşte deplina expresie în producţia poetică a lui Alceu, compusă 
pentru a fi cîntată în timpul reuniunilor grupurilor de tovarăși (hetaroi) 
din aristocrația din Mytilene, în 600 î.Hr. Contextul este încă în mare 
parte homeric, vasta casă străluceşte de arme de bronz, dar accentul 
pus pe „vin, femei şi cînt” (asociate aici pentru prima dată) revelează 








1. Reitzenstein, 1983; Gentili, 1884. 

un nou tip de euphrosyne. Rolul grupului nu mai este acela de a lu ta 
împotriva dușmanului extern într-un mediu social consolidat, ci ala 
de a confirma unitatea de acțiune în polis şi de a apăra privilegii) 
clasei: războiul care se pregătește este un război civil, apelul este 
menit să întărească unitatea grupului, pregătit pentru Actii împo- 
triva tiranului. Alceu nu vrea să convingă un public numeros teii 
său se adresează doar celor care fac deja parte din grup, care Apar 
şesc valorile și ţelurile lui. Toate acestea sînt caracteristice începu- 
turilor polis-ului și demonstrează fuziunea totală dintre formele sociali. 
tăţii și acţiunea politică în interiorul grupului aristocratic. Puterea în 
comunitate le aparţine de drept lui Alceu și tovarășilor lui aristocrați 

dar le-a fost smulsă din milini; va fi deci recucerită prin război civil 
și chiar cu ajutorul aurului luat de la barbari. Relaţia strânsă pe care 
am menționat-o deja, dintre politică şi convivialitate își găseşte punctul 
de sprijin în concepţia aristocratică a simpozionului ca organism exclu- 
siv, destinat să menţină hegemonia unei clase sociale asupra lumii 
mai vaste a polis-uluil. 

De-a lungul secolelor al VII-lea şi al VI-lea, această lume aristo- 
cratică a fost ameninţată de apariţia unor noi forme politice, economice 
şi militare. Banchetele comune arhaice corespundeau declinului aristo- 
crației ȘI importanţei crescînde a polis-ului, cel puţin prin două aspecte 
Asa ae cele două caracteristici contrastante ale convivialităţii gre- 

şti. 

Convivialitatea militară de tip homeric se potrivea bine cu instituţiile 
comunităţilor masculine, ca acelea din societatea cretană tradiţională 
unde elemenele de continuitate și de adaptare sînt extrem de evidente. 
Aici, comunitatea bărbaţilor era organizată în grupuri, avînd tot atitea 
„case de bărbaţi” (andreia) în care aceștia se adunau ca să mănînce 
împreună; hrana era dată de cetate Și provenea fie de pe pămînturile 
comunității, fie din contribuţiile particularilor. Continuitatea acestor 
uzanțe este demonstrată de faptul că se păstrase vechiul obicei de a 
minca așezați și nu culcaţi ; importanţa ei în definirea comunităţii este 
demonstrată de separarea atentă a oaspeților, cărora le era rezervată 
„0 tavă pentru străini”, dedicată lui Zeus Xenios. După masă se discu- 
tau problemele de interes public şi „se descriau faptele războinice 
bărbaţii curajoși erau lăudaţi și dați drept exemplu de curaj pentru cei 
mai tineri”. Pederastia era ritualizată și avea caracterul unui rit de 
iniţiere. Amantul făcea iubitului său trei daruri simbolizînd virilitatea: 
A eta un bou și o cupă, simboluri ale intrării acestuia în universul 

Probabil că prima funcţie socială a elegiei a fost aceea de a consolida 
valorile războinice prin exortație, mai degrabă decît prin metoda 





1. Râsler, 1980. 
2. Athenaios, 4, 145. il, 782: Jeanmaire, 1939, cap. VI 

indirectă a descrierii folosită de poemele epice. Această transformare 
indică o tensiune şi o tentativă de a întări valorile şi atitudinile 
tradiționale, fenomen tipic pentru un moment de tranziţie în societate: 
„Cît timp o să mai staţi așa, întinși şi molatici? Cînd o să vă regăsiţi 
marele vostru curaj, o, tineri? Nu vă este ruşine să pierdeţi pămînturile 
de la graniţe aşa de uşor?”, spune Callinos din Efes. Elegia de război 
repropune imaginea eroică a unui mai mare grup militar, aflat acum 
în slujba polis-ului. 

Exemplul cel mai complet al acestei „instituționalizări a banche- 
tului” ne este oferit de Sparta în perioada arhaică, aproape în același 
timp cu adoptarea noii tehnici militare de masă, tehnica hopliţilor. 
Poate că tradiţia spartană a meselor comune a derivat din practicile 
dorice de tipul celor prezente la Creta, dar a fost complet transformată 
în instituţiile sociale şi militare create de Licurg. Tinerii cetăţeni de 
sex masculin, după ce trecuseră prin rigurosul sistem fondat pe cate- 
gorii de vîrstă, cunoscut ca agoge, erau aleși într-un syssition, un grup 
de războinici care gravita în jurul practicii cotidiene a banchetului 
comun, ce avea loc în phidition. Fiecare participant era obligat să dea 
o anumită cantitate fixă de hrană şi de vin provenită de pe pămînturile 
sale ; imposibilitatea de a participa la această cheltuială presupunea 
pierderea dreptului de a aparţine grupului și totodată pierderea drep- 
turilor de cetăţean. Raportul dintre masa în comun și organizarea 
militară este descris în Herodot: Licurg decretase legile în Sparta, 
„apoi luă hotărîri privitoare la războaie, enomotii (enomotiai)!, triecade 
(tirekades)?, syssitii (syssitia)? (Istorii, 1, 65). Cu aceste grupuri bazate 
pe numerele 15 și 30, armata spartană luptă de-a lungul întregii 
perioade arhaice şi clasice. 

Aceste numere reflectă organizarea arhaică a spațiului simpozionului, 
bazată pe 7 sau 15 paturi ; prima mărturie literară explicită a banche- 
tului în Alcman se referă la un context spartan şi atestă modelul cu 
7 paturi. Masa spartană urmează clasica diviziune greacă în două 
părţi, numite aici aiklon şi epaiklon. Ambele presupun jertfe obligatorii 
şi de aceea sînt elemente rituale originare. După concepția spartană, 
în orice caz, aiklon avea funcţia simbolică de element de legătură cu 
formele mai vechi și de consolidare a egalităţii și a unei inalterabile 
austerităţi. Felurile de hrană erau fixe și constau în lipii de orz, carne 
de porc fiartă însoţită de faimosul sos negru de Sparta. Dimpotrivă, 
epaiklon sublinia diferenţele de avere, statut și virtuți militare prin 
intermediul unui evantai de posibile contribuții; prin urmare, s-a 
dezvoltat și a devenit o formă de simpozion mai elaborată, care pre- 
vedea o alegere ulterioară de alimente, în special carne, obţinută din 





1. Cea mai mică unitate de infanterie spartană, formată din 32 de oameni (n.t.). 
2. Unităţi sociale alcătuite din treizeci de familii sau de persoane (n.t.). 
3. Mesele luate în comun de cetăţile cu constituţii de tip doric (n.t.). 





















































214 OSWYN MURRAY 


vînătoare şi nu din sacrificii. În ciuda încercărilor ateniene din secolul 
al IV-lea de a propune, ca exemplu presupus al spartanilor, abstinenţa 
spartanilor în privința vinului sau cel puţin o ponderare a Goian ji 
vinul juca un rol de primă importanţă în cadrul ritualului! 

Acest model de ospăț în comun este strîns legat de crearea de către 
polis a falangei hopliţilor ca „o corporație de războinici” (Max Weber); 
el se îndepărtează de modelul homeric prin universalizarea prero- 
gativelor aristocratice și de cel doric prin izolarea şi privilegierea 
funcţiei militare. De aceea nu surprinde prin nimic faptul că poetul 
spartan Tirteu a fost unul dintre imitatorii cei mai fideli ai modelului 
homeric, dar totodată cel care a contribuit în cea mai mare măsură la 
perfecționarea genului poemului militar?, 

Dezvoltarea ospețelor în comun la greci, opusă celei prezentate 
anterior, subliniază aspectul lui intrinsec de incarnare a principiului 
plăcerii. Se poate ca din acest motiv să fie o modalitate de a favoriza 
retragerea unei aristocrații marginalizate în lumea privată specifică 
așa-numitei euphrosyne. În perioada arhaică simbolurile iei clase 
privilegiate și înstărite au căpătat o importanţă tot mai mare: în tim 
ce războiul și puterea politică au dobîndit un caracter de drept a ine 
atletismul şi banchetul au fost create pentru a le înlocui. Toate acestea 
sînt vizibile mai ales în lumea coloniilor din Grecia apuseană, unde 
noua aristocrație a primilor colonizatori a încercat să-și confere un 
statut special în cursul secolului al VII-lea; în acest context, banchetul 
i iii puternic Și este acceptat de grupurile care apar, etruscii și 
Avril ca simbol al vieţii aristocratice de care nu se poate face 

Plăcerea era legată mai ales de elaborarea ritualurilor, etalarea 
luxului şi a comodităților, rafinamentul mereu în creştere al întru- 
nirilor, poetice sau de alt tip, și eliberarea sexualității din constrîngerile 
sociale. Pe de altă parte, în schimb, consumul alimentelor şi al vinului 
nu pare să se fi transformat în chip semnificativ; spre deosebire de 
ceea ce s-a întîmplat în Imperiul Persan, formele convivialităţii greceşti 
au ue simple, iar tryphe era exprimată mai degrabă prin eleganţă 
Lp ei decît prin mîncărurile și băuturile consumate în mare 

Poezia şi ritualurile banchetului au fost deja tratate în linii mari: 
ne rămîne acum să abordăm tema distracțiilor nepoetice. | 

| Artele distracţiilor dezvoltate în contextul simpozionului erau adesea 
frivole şi prevedeau participarea animatoarelor de profesie, cum ar fi 
cîntărețele din flaut, balerinele, acrobaţii, mimii şi actorii. În perioada 
clasică existau deja impresari în fruntea grupurilor de animatori, iar 





1. Athenaios, 4, 138-142; Bielschowsky, 1 Ni 
CEIA darea chowsky, 1869; Nilsson, 1912. 
3. Ampolo, 1970-71; D'Agostino. 1977. 

pentru sclavii tineri şi atrăgători de ambele sexe puteau să se 
specializeze în artele specifice banchetului. Figura bufonului (akletos), 
oaspete nepoftit care-şi cîştiga viața distrîndu-i pe invitaţi, este frecvent 
întâlnită în literatura despre banchet!. Există anumite jocuri de petre- 
cere cunoscute din epoca arhaică: cel mai cunoscut dintre toate este 
kottabos, care constă în aruncarea resturilor de vin din cupă într-o 
ţintă şi este considerat o invenție siciliană. De asemenea, toastul în 
cinstea unui invitat era frecvent şi acestui obicei i se datorează inscrip- 
ţiile des întîlnite pe cupe cu numele unui bărbat, însoţit de adjectivul 
kalos. Proposis-ul, o înfruntare cu caracter de competiţie, a fost unul 
din elementele banchetului criticate mai tirziu de moraliști, care com- 
parau indulgenţa ateniană în privinţa acestor incitări la beţii fără 
măsură cu absenţa lor în Sparta. Elementul competitiv este caracte- 
ristic în asemenea îndeletniciri ale omului „competitiv”. 

Tradiţia greacă a banchetului a avut influența cea mai puternică în 
sfera sexualităţii. Homosexualitatea era normală în universul viril al 
grupurilor de războinici și adesea era instituţionalizată ca o parte a 
riturilor de iniţiere prin care trebuiau să treacă tinerii. Există o puternică 
componentă de idealizare și sublimare în legătura care se crea în 
timpul ritualului de cucerire de către tînărul bărbat, erastes, a adolescen- 
tului, eromenos, care putea, ca la Creta, să fie primit în mod formal 
în lumea adultă a banchetului comun tocmai datorită unui raport de 
acest gen. Pînă cînd nu împlinea vîrsta adultă și nu dobîndea, prin 
urmare, consacrarea militară, tînărul nu putea să stea întins în timpul 
banchetului, ci trebuia să stea așezat alături de tatăl sau de amantul 
său. Așadar expresia iubirii homosexuale în contextul simpozionului 
este adesea idealizată şi priveşte mai mult căutarea și întrecerea decît 
cucerirea ; în orice caz ea gravitează în mediul unei educaţii senti- 
mentale și este legată și de alte aspecte ale vieții tînărului, ca de pildă 
universul atletic. După terminologia lui Michel Foucault, pederastia 
este „problematizată”, adică pusă în serviciul celor mai largi nevoi ale 
comunităţii?. 

Sexualitatea liberă intră în banchetul arhaic datorită prezenţei 
sclavilor, femei şi bărbaţi, servitori sau animatori. Mitul lui Zeus şi 
Ganimede exprimă bine relaţia tradiţională dintre invitat și tinerelul 
care stă lîngă cupă şi toarnă vinul. Prezenţa a două forme distincte de 
iubire homosexuală, după cum obiectul acestei iubiri este un sclav sau 
un om liber, complică ulterior înțelegerea noastră asupra fenomenului. 
Vom putea înțelege mai bine tipul de raport sexual întreţinut cu sclavii 
dacă-l comparăm cu relaţia cu femeile. 

Femeile libere, sau cetăţene, nu erau niciodată prezente la banche- 
tele greceşti; nu există atestări ale prezenţei lor nici la banchetele 





1. Ribbeck, 1883: Fehr, 1989; Pellizer, 1989. 
2. Foucault. 1984. 

nupțiale, nici la cele funebre, acestea fiind sfere de care femeile sînt 
în mod tradițional foarte legate. Reuniunile feminine erau în general 
legate de festivitățile religioase, de la care în mod normal bărbaţii 
erau excluși, sau de componența corurilor religioase; singurul caz în 
care este posibil să vedem un soi de comunitate feminină, aceea din 
poezia lui Sappho, este foarte controversat și pare să depindă de 
modelul banchetului masculin!. Și totuşi, Afrodita şi Dionysos sînt 
divinități asociate și invocate curent în poezia recitată la banchete 
încă de la primele atestări, de pildă pe Cupa lui Nestor din secolul 
al VIII-lea, Femeile prezente în asemenea ocazii erau în general sclave, 
adesea pregătite ca animatoare, balerine, acrobate şi muzicante ; ase- 
menea tinerilor care îndeplineau roluri similare, erau alese pentru 
frumusețea şi tinereţea lor și se pare că dansau aproape goale și că 
adesea sfirșeau, ca de altfel și acei tineri, în paturi. Femeile însă, spre 
deosebire de ceea ce se întîmpla cu băieții, se pare că puteau dobîndi 
un statut special și se legau în chip statornic de unul sau de mai mulți 
bărbați; în acest caz erau numite hetairai, calc ironic al masculinului 
hetairoi, membre în toate privinţele ale grupului. Hetairele erau pricepute 
în artele spectacolului și ale animației și se pare că adesea erau 
posedate în coproprietate de doi sau mai mulți bărbaţi?. 

Tocmai aceste practici sociale sînt elementul care distinge poezia de 
dragoste din Grecia arhaică. Pe de o parte, intensitatea sentimentală 
a iubirii homosexuale este personalizată și în general inspirată de 
tineri membri ai aceleași clase sociale; ea este descrisă ca nedomolită 
şi este legată mai mult de dorința de apropiere de un ideal pur de 
frumuseţe decît de satisfacția sexuală, o dorinţă care trezește emoţiile 
profunde ale iubirii și ale geloziei. De cealaltă parte se situează poezia 
de dragoste, liberă de constrîngeri sociale şi ușuratică, inspirată de tinere 
sclave, văzute ca obiecte sexuale ; o iubire lipsită de complicaţii, trecătoare 
și procurînd satisfacţii ușoare, un sentiment care poate cel mult trezi 
melancolia pentru tinerețea care se ofileşte și pentru gîndul morții. 

Lumea banchetului crea deci o ordine separată și străină de regulile 
comunităţii mai largi, cu valorile ei intrinsece alternative. Eliberarea 
rituală de inhibiții, obținută graţie consumului de alcool, avea regulile 
sale proprii, destinate să menţină echilibrul între ordine și dezordine. 
Adesea era ales un simpoziarh, sau basileus, pentru a controla ameste- 
cul vinurilor; atitudinile urmau reguli precise și invitaţii cîntau sau 
vorbeau pe rînd; fiecare cupă de vin băută are o semnificaţie diferită. 
După cum spune poetul comic Eubulos: 


Numai trei cupe amestec pentru cei cuminţi : una pentru sănătate, pe 
care ei o beau la început; a doua pentru dragoste și pentru plăcere; a 





1. Calame, 1977. 
2. Cea mai bună relatare a vieţii unei hetaire se găsește în discursul lui Demostene 
Contra lui Neera, 59; vezi și Athenaivs, 13. 

treia pentru somn ; după ce le-au băut pe acestea, oaspeţii cuminţi pleacă 
acasă. Cea de-a patra nu mai este a noastră, ci a obrăzniciei ; a cincea 
este a gilcevii; a șasea a orgiei; a șaptea a ochilor încercănaţi ; a opta a 
judecătorului; a noua a furiei; a zecea a nebuniei și a aruncatului cu 
scaunele (în Athenaios, 3, 36). 


Poetul antic este legiuitorul banchetului. De aceea o mare parte din 
producţia sa poetică este metasimpotică, referindu-se adică la atitu- 
dinea de adoptat sau de evitat în timpul banchetului, care presupune 
drepturi și îndatoriri. Și simpla descriere a unui simpozion la Alcman 
este normativă în privinţa organizării ritualului ; în mod analog, Xenofan 
descrie și se pronunţă în favoarea unui model de ritual simpotic în care 
sînt excluse poemele epice și discuţiile despre războiul civil, pentru a 
lăsa locul celor ce exaltă curajul. În corpusul poetic al lui Theognis 
există numeroase fragmente care descriu comportamentul corect în 
timpul simpozionului și relaţiile cuviincioase dintre invitaţi, unde sînt 
exaltate mai ales legăturile de dragoste și fidelitatea reciprocă. Poezia 
monodică greacă este cu adevărat un produs al banchetului şi prezintă 
o complexă serie de referiri la diferite forme ale socialității arhaice. 

Încrederea şi jurămîntul sînt momente importante de trecere de la 
activităţile din timpul banchetului la cele exterioare. Intrebarea cine 
este demn de încredere şi de adevărurile revelate în timpul beţiei 
constituie o temă importantă pentru Theognis; grupurile de hetaire 
ale lui Alceu au jurat credință unei case. Unitatea grupului este 
considerată un imperativ moral absolut: încă din secolul al V-lea 
trădarea încrederii este judecată, după Andocide, pe măsura pari- 
cidului!. Una dintre metodele de a întări asemenea legături este parti- 
ciparea împreună la acţiuni antisociale sau de-a dreptul criminale 
pentru a institui un pistis, o ulterioară pedeapsă de complicitate. Toate 
acestea sînt semnificative pentru tensiunile care există între grup și 
restul societăţii. j h j 

Comportamentul necorespunzător în grup îi pregătește într-adevăr 
pe participanţi pentru exhibarea beţiei urîte care cuprinde întreaga 
comunitate pe timpul ritualului Fomos-ului. În mod concret, la sfîrşitul 
simpozionului, petrecăreţii, împodobiţi cu ghirlande, merg adesea beţi 
pe străzi, dansînd aproape goi şi agresîndu-i intenționat pe trecători, 
cu insulte, acte de violenţă și de vandalism, în dorinţa de a demonstra 
puterea lor socială şi disprețul pentru comunitate”. | j 

Aceste tendințe pot duce la adoptarea de legi represive de către 
polis-ul antic. La Mytilene, de exemplu, legiuitorul decretase sancţiuni 
duble pentru încălcarea legii comisă în stare de ebrietate; la Atena, 
Solon a atacat comportamentul bogaţilor și a introdus în codicele 
hybris-ului un delict public care se referea la actele comise în scopul 


1. Andocide, 1, 51; 2, 7; 35 şi altele. 
2. Lissarrague, 1989. 



















































































218 OSWYN MURRAY 


dezonorării victimei. Aceste norme se referă la drepturile femeii și 
chiar ale sclavilor și par să reflecte lumea simpozionului. Alte cetăți 
au stabilit prin lege vîrsta la care tinerilor le era permis să beal. 

În aceste ritualuri aristocratice zeii aveau, în mod firesc, partea lor. 
Ocazia putea să se ivească în contextul unui eveniment de ordin 
religios, fiindcă deipnon-ul este adesea precedat de un sacrificiu; 
deipnon-ul se încheie cu o libaţie în cinstea lui Agathos Daimon pe 
bază de vin curat. Banchetul propriu-zis începe cu distribuirea de 
coroane invitaţilor, libaţii în cinstea lui Zeus Olimpianul, eroilor şi lui 
Zeus Soter și cu un imn războinic cîntat în cinstea tuturor zeilor. Pe 
timpul banchetului însă, zeii cei mai des invocaţi erau Dionysos și 
Afrodita ; la sfîrșit era prevăzută o libaţie pentru Zeus Teleios. În orice 
caz, în ciuda acestei prezenţe rituale, divinităţile rămîneau pe fundal; 
este vorba despre o împrejurare în mod esențial profană, atît prin 
funcţiile, cît și prin limbajul ei. Banchetul religios propriu-zis are loc 
într-un alt context2. 

Mesele comune cu caracter religios implică comunitatea în ansamblul 
ei; serbările îi invocă pe zei în calitatea lor de protectori şi garanţi ai 
comunității și calendarul anotimpurilor de care depinde comunitatea. 
Convivialitatea în cadrul religios este o activitate publică, a cărei 
organizare corespunde celei a societăţii ; preoţii primesc porţii speciale 
datorită funcţiei lor, dar în interiorul său membrii comunității sînt 
consideraţi egali. Nucleul este deci, din ce în ce mai mult, polis-ul. 

Orice rit de convivialitate religioasă este strict reglementat pentru 
a corespunde semnificației cultului. Pentru a dovedi acest lucru, să 
analizăm două exemple spartane. Pe timpul celei mai importante 
serbări religioase dorice, Carneienele din Sparta, se construiau nouă 
„adăposturi” sau cabane, în care nouă bărbaţi benchetuiau împărțiți în 
trei „confrerii” sau fratrii, reprezentate în fiecare cabană; această 
dispoziţie reflectă organizarea socială originară în trei triburi şi în 
fratriile corespunzătoare lor. Este vorba despre o repetare simbolică a 
formei ospeţelor comune spartane într-o perioadă anterioară consti- 
tuirii polis-ului, care privește întemeierea comunităţii. În plus, anumite 
serbări religioase care aveau loc în vechiul oraș prespartan Amyclai şi 
în alte părți prevedeau un prînz special pentru străini, numit kopis. 
Alături de templul lui Apollo se construiau cabane cu culcușuri de 
crengi pe care orice străin se putea întinde; toţi oaspeţii, spartani sau 
străini, erau hrăniți cu carne de capră, lipii și alte mîncăruri simple. 
Exclusivismul ritualurilor civice din Sparta se atenuează într-un context 
religios special. Tot atîtea variante ale fenomenului convivialităţii 
religioase ar putea fi ilustrate pentru fiecare cetate. Apelul la ritualu- 





1. Murray, 1989. 


2. Vezi Nilsson. 1952, pentru banchet: pentru serbarea religioasă, Gernet, 1928; 
Goldstein, 1978. 

rile primitive, reale sau imaginare, și problema ospitalităţii care le, 
acordată străinului constituie teme recurente. Unele ritualuri AT 
legate de o perioadă de părăsire a cetăţii, cînd locuitorii se duceau i 
un sanctuar din apropiere ; altele, care au loc în cetate, se pot împărți 
în două categorii: cele în care carnea sacrificială este consumată ÎN 
interiorul templului şi cele în care ea este consumati! in altă parte 
Nu există însă o separație netă între simpozionu. ristocratic şi 
serbările publice. În special, tiranii din perioada arhaică au încercat 
să accentueze caracterul luxos și exhibiţionist al modului at 
benchetui şi să introducă noi forme de petrecere publică, mode sia 
după concepţia lor „eroică” de viaţă. Astfel, Clistene din Siciona a creat 
un amestec special de symposion şi de agon aristocratic, cu concursuri 
și banchete publice, în timpul unei întreceri pentru obţinerea aie 
fiicei sale, care s-a încheiat după un an cu sacrificiul a 100 de | oi și 
un banchet pentru pretendenți și pentru toți cetățenii din ie da 
(Herodot, 6, 126 şi urm.). Banchetul pentru pretendenți a Ia î 
îndoială, forma unui symposion opulent. Acest tip de hibrid pare el 
fost curent pe timpul lui Pindar, care-și compunea odele pentru ki - 
victoria atleţilor aristocrați în ocazii ce tal să combine serbări 
publice cu sărbătoriri particulare ale victoriei . | da , 
Și cei care voiau să-și proclame refuzul de a se integra in pie 
normală a polis-ului făceau acest lucru formînd grupuri care se defi- 
neau datorită diferitelor ritualuri ale convivialităţii. Astfel, pitagoreicii, 
la începutul secolului al V-lea, dezvoltaseră un mod de viață sa i 
despărţirea de comunitate înfăptuită prin intermediul unor comp îi 
interdicții alimentare şi printr-o viaţă în comun care incepea cu regula 
celor cinci ani de linişte: paradoxala lor idee de puritate eri ui 
fi interpretată ca o mișcare de protest față de establishmentul polis-ului. 
Tabuurile lor alimentare pun în discuţie formula cea mai Sc 
de viață comună, aceea dimprejurul mesei; refuzau ritualul central a 
tradiţiei religioase, prînzul sacrificia”?. Şi totuși, riturile lor, care se 
desfășurau în locuri destinate anume întâlnirii, nu sînt altceva decît 
o răsturnare a formelor convivialității universal acceptate. Pentru i 
timp pitagoreicii au fost la putere în Crotona, dar la sfîrşit i ba inii 
s-au revoltat şi s-au răzbunat, dînd foc locurilor lor de întîlnire și 
î -i pe membrii sectei. e Pati 
psi aa Sola cas avînd în centru polis-ul este experiența nai 
şită de majoritatea grecilor și transpusă de ei în marile es ice 
panelenice din epoca veche, adeseori legate de jocuri (O pIa, stea 
Corintului și Nemeea) şi de oracole (Delfi); funcţia lor pi fe în deeea 
de a apropia grupuri care se considerau omoloage, ca ionii (Panionion 





1. Athenaios, 4, 138-139; Bruit, 1989. 
2. Van Groningen, 1960. 
3. Burkert, 1985, p. 385. 

din Priene sau Delos). Toate urmăreau ca, prin intermediul serbării și 
al sacrificiului, să ajungă la crearea unui fel de sentiment al „grecităţii” 
(to hellenikon) derivat din conştiinţa că sînt „de acelaşi sînge şi un 
grai, şi [...] au aceleași lăcașuri de închinăciune şi aceleaşi jertfe și 
obiceiuri” (Herodot, 8, 144). 


Omul politic 


Formele de socialitate întilnite în perioada clasică sînt dezvoltări şi 
adaptări ale formelor precedente ; se schimbă în special contextul social 
și relaţia dintre socialitate și polis. După Aristotel, pentru omul clasic, 
„toate comunităţile (foinonia) au aspectul unor părți ale comunităţii 
politice” (Etica Nicomahică, 9, 1160 a 7)?. Şi totuşi, nici această politi- 
zare a formelor sociale nu este un fapt cu totul nou; diferenţa constă 
mai mult în complexitatea relaţiilor reciproce dintre diferitele tipuri 
de asociere decît în subordonarea unui tip faţă de altul. 

Importanţa diferită care le este atribuită aduce în prim-plan aspectele 
unor activități comune mai puțin vizibile de-a lungul perioadei arhaice, 
dar în orice caz importante. Originea socialităţii politice a fost adesea 
identificată în conceptul de „vatră comună”. Cultul Hestiei şi existenţa 
unei vetre comune a polis-ului sînt fenomene foarte răspîndite, poate 
universale, în Grecia?. Vatra cetăţii este legată de existenţa unui foc 
etern și ambele oferă o imagine simbolică a comunităţii politice ca grup 
familial; întocmai ca o soţie care poartă focul de la casa părintească la 
noul ei cămin, colonizatorii duc focul de la cetatea lor de origine, la cea 
nou întemeiată. Acest simbolism poate constitui fără îndoială unul 
dintre primele semne ale apariţiei unei conştiinţe a polis-ului ; focul şi 
vatra sînt păstrate într-un sanctuar sau într-un edificiu public și se 
află sub controlul direct al magistraţilor cetăţii aristocratice arhaice, 
spre deosebire de alte forme ale cultului citadin, oficiat de dinastii de 
preoți. La Atena, dar adesea și în alte cetăți, vatra comună era păstrată 
în prytaneion, sediul oficial al celui mai înalt magistrat, arhontele eponim. 

Una dintre funcţiile pritaneului era aceea de loc principal al convivia- 
lităţii publice ; şi alți arhonţi aveau locuri similare, destinate aspectelor 
comune, dar de importanță mai mică. În pritaneu, arhonții, în calitate 
de șefi, îi întreţineau pe oaspeţii cetăţii şi asemenea practică presupunea 
o continuitate mitică cu timpurile mai vechi ale meselor în comun din 
epoca eroică, bazîndu-se pe faptul că sinecismul lui Tezeu prevedea 
abolirea pritaneelor locale și înființarea unui pritaneu principal la 


1. Istorii, ed-cit., p. 349 (n-t.). 

2. Trad. rom. Stella Petecel, Editura Ştiinţifică şi Enciclopedică, B i 
1988, p. 200 (n.t.). iii: ii pet di 

3. Gernet, 1952; Malkin, 1987, cap. II. 

Atena. Instituţia este aristocratică, ritualul nu presupune o masă 
comună sau fie şi numai reprezentativă, ci prînzul onorific al unei 
elite. A mînca în pritaneu reprezintă efectiv cea mai înaltă onoare 
oferită de către cetatea democratică, o onoare la care un membru 
obișnuit al demos-ului nu poate aspira. Acesta este sensul comentariului 
ironic şi insolent al lui Socrate, care, după condamnare, afirmă că, în 
loc să fie pedepsit, ar trebui să primească mese gratuite în pritaneu 
pentru întreaga lui viață (Apologia, 37)). 

Dreptul de a mînca aici în permanenţă aparţine de fapt unei elite 
aristocratice restrînse, stabilită prin lege. Un text de lege atenian, 
fragmentar, datînd de la jumătatea secolului al V-lea, îi înşiruie pe cei 
car au acest drept: preoţii Misterelor Eleusine, doi descendenți direcți 
ai tiranicizilor, Armodios.şi Aristogeiton, cei „aleși de Apollo”, învingă- 
torii într-o probă importantă din cele patru mari întreceri între cetăţi 
şi (probabil) generalii (IG, I, 3, 131); cu siguranţă, arhonțţii erau și ei 
preze.aţi. În fine, invitaţia de a mînca în pritaneu era o formă de xenia 
cu care erau cinstiţi solii străini, solii atenieni întorși din misiune și, 
în general, toţi cei pe care cetatea voia să-i onoreze. Aceste privilegii 
au fost extinse și acordate mai frecvent în secolul al IV-lea și au 
devenit o parte a onorurilor regulate pe care adunarea cetăţii hotăra 
din cînd în cînd să le acorde binefăcătorilor acesteia ; de exemplu, cine 
primea cetăţenia era invitat să mănînce în pritaneu, iar spre sfîrşitul 
secolului al IV-lea se instituie posibilitatea unui drept permanent, 
uneori chiar ereditar, de sitesis. 

Legile religioase ale Atenei clasice conţin, de asemenea, prevederi 
referitoare şi la alți deținători ai dreptului de sitesis în pritaneu sau 
în altă parte. Aceştia, numiţi cu termenul tehnic parasitoi, par să fie 
adesea asistenţi oficiali ai arhontelui sau ai sacerdotului unui anumit 
cult religios; așa-numiții parasitoi archon basileus-ului erau aleşi din 
comunele Atticei, răspundeau de gospodărirea cerealelor adunate ca 
dări și aveau un sediu al lor. Folosirea denigratoare a termenului 
„parazit” derivă tocmai din această situaţie şi reprezintă comentariul 
popular la practica aristocratică tradițională, ca toţi cei ce se ocupau 
de treburile publice să mănînce pe cheltuiala publică?. Caracterul 
aristocratic al acestor forme de convivialitate este bine ilustrat de 
următorul fragment poetic: 


Atunci cînd statul îl cinstește cu fast pe Hercule şi-i închină sacrificii 
în toate, nu-i tocmeşte pentru a aduce aceste sacrificii pe acei parasitoi 
zeilor alegîndu-i prin tragere la sorţi, nici alegîndu-i la întîmplare, ci a 
ales întotdeauna cu grijă doisprezece bărbaţi dintre cetăţenii născuţi din 
doi părinţi, ambii cetățeni destoinici şi proprietari de pămînt (Diodor din 
Sinope, în Athenaios, 6, 239 d). 





1. Miller, 1978; Henry, 1983. 
2. Vezi docta discuţie despre parasitos în Athenaios, 6, 234 şi urm. 

Practica de a mînca în pritaneu provine dintr-o instituție veche a 
statului aristocratic, păstrată şi dezvoltată apoi în perioada clasică 
drept parte a unui sistem onorific, dar nu a fost niciodată o formă de 
convivialitate împărtășită de întreaga comunitate politică, nici în mod 
direct, nici în mod simbolic, prin intermediul alegerii d repre- 
zentanţi ai poporului. Singurul exemplu contrar cunoscut este doola al 
prânzului comun consumat în pritaneu de neamul naucraţilor cu ocazia 
anumitor sărbători religioase (Athenaios, 4, 149 şi urm.) “dar se referă 
la un polis de excepţie, alcătuit din comunităţi separate preexistente 
In consecință acest tip de convivialitate reprezintă o adaptare a obi- 
ceiurilor aristocratice la lumea polis-ului şi îşi găsește expresia arhi- 
tectonică în hestiatoria publice, şiruri de încăperi destinate banchetelor 
aflate în mijlocul cetăţii şi în apropierea celor mai importante sanctuare, 
ca Brauron, începînd de la jumătatea secolului al VI-lea. Aceste localuri 
erau rezervate fără îndoială meselor oficiale ale unei elite de magistrați 
oaspeților importanți şi preoţilor. SA e 

Dar statul atenian avea un alt centru, cu adevărat democratic 
pentru mesele publice. Din momentul instituirii unui consiliu tras la 
sorți pentru a se ocupa de afacerile care trebuiau discutate în adunare 
50 de pritani lucrau în același timp, iar lor li se puneau la dispoziţie 
o bucătărie și o sală de mese în Tholos. Acest edificiu circular are o 
formă care nu se pretează la un banchet tradițional, cu invitați întinşi 
pe paturi, şi în plus nu era destul de spaţios ca să încapă toate ibiza 
necesare; forma lui arhitectonică amintește de cea a unor skiades 
construcții provizorii sau adăposturi pentru uzul popular care se aflau 
în apropierea sanctuarelor, în afara zidurilor cetăţii, și sugerează o 
diferență de clasă între două tipuri de convivialitate, cea în care 
mesenii stăteau întinși și cea în care ei erau aşezaţi. Membrii consi- 
liului primeau porții de carne sacrificială şi o diurnă în bani. Este tipic 
pentru documentația pe care o avem la dispoziţie, faptul că nu conţine 
nici o informație detaliată cu privire la această formă practică şi 

neonorifică a meselor în comun?. i 

Statul democratic atenian nu a produs niciodată rituri universale 
de convivialitate comparabile cu cele ale Spartei. Totuși, „legiuitorii 
(...) au dat legi referitoare la mesele triburilor, demelor asaenuiraițil o 
thiasoi, fratriilor şi acelor orgeones” (Athenaios, 5 186 a); detaliile 
regulamentelor cu privire la sărbătorile patronate de stat arată pînă 
la ce punct atenienii s-au străduit să creeze un corpus juridic care să 
definească complexa rețea de obiceiuri și instituţia ospeţelor comune 
şi din care să se nască sentimentul de sine al unei comunități politice 
revenite în ritualul religios. În acest proces se disting cinci stadii 
principale, chiar dacă în general este greu să datăm introducerea 
practicilor specifice. Legile lui Solon de la începutul secolului al VI-lea 





1. Bârker, 1983. 
2. Schmitt Pantel, 1980; Cooper și Morris, 1989. 

definitivau regulamentul pritaneului și, poate, al consiliului, precum 
şi pe cel al banchetelor aristocratice, atît private, cît şi religioase; pe 
atunci era deja recunoscut un mare număr de asociaţii: 


Dacă o demă, sau phratores, sau orgeones, sau gennelai, sau grupuri 
care se adună pentru a bea, sau asociaţii specializate în ceremonii fune- 
bre, sau asociaţii religioase, sau de pirați, sau de comercianţi stabilesc 
între ele reguli, acestea trebuie să fie considerate obligatorii, cu condiţia 
să nu fie în conflict cu legile publice (Digesto, 47, 22, 4). 


Activităţile tiranilor care au organizat unele dintre marile culte 
ateniene, ca Misterele Eleusine, Panateneele sau Dionysiile, trebuie să 
fi avut efect asupra practicii sacrificiilor şi banchetelor comunităţii. Și 
mai importantă în această direcție a fost intervenţia lui Clistene 
(508-507 î.Hr.), care a organizat o reţea de instituţii locale oficiale, 
deme şi fratrii ce reglementau dobîndirea cetățeniei sub controlul 
general al cetăţii, fiecare dintre ele avînd, sau în orice caz creîndu-și 
curînd, propriile rituri de convivialitate. La sfîrșitul secolului al V-lea, 
legile religioase din Atena au fost codificate pentru prima dată de 
Nicomah şi din această perioadă datează probabil toate fragmentele 
aflate azi în posesia noastră privitoare la legile referitoare la asociațiile 
religioase!. În sfirşit, reinstituirea uzanțelor religioase tradiţionale, 
legată de venirea la putere a omului de stat democratic și conservator 
Licurg (338-322 î.Hr.), a dus la o restauraţie economică și religioasă 
şi la amplificarea celor mai importante ritualuri legate de mesele în 
comun?. Ca rezultat al acestui proces îndelungat, întrepătrunderea 
instituţiilor civice cu socialitatea exprimată în banchetul religios este 
aproape totală; şi astfel, toate grupurile sociale publice și private, cum 
sînt cele citate în legile lui Solon, își administrează chiar propriile 
afaceri după modelul adunării ateniene, cu funcționari, propuneri, 
decrete referitoare la organizarea internă și în cinstea „binefăcătorilor” 
şi proceduri formale de contabilitate, adesea sculptate în piatră, ca și 
cum acele grupuri ar fi fost mici cetăţi în interiorul cetăţii. 

Marile serbări religioase populare de la Atena ilustrează comple- 
xitatea acestor relaţii. Una dintre obligaţiile principale era cea numită 
hestiasis, datoria de a pregăti un banchet pentru membrii propriului 
trib pe timpul Dionysiilor sau Panateneelor. Se pare că sacrificiul 
oferit de cetate furniza o mare cantitate de carne : în timpul Dionysiilor 
din 334-333 î.Hr. au fost sacrificate 240 de vaci. Împărţirea a fost 
organizată în Keramikos, poate în zona Pompeionului, la porţile cetăţii, 
de unde plecau marile procesiuni, zonă în care au fost descoperite 
resturile de sare pentru banchet şi urmele banchetelor populare?. 
Sărbătoarea care prevedea hrănirea unui întreg trib făcea probabil 





1. Vezi Lysias, Contra lui Nicomah, 30. 
2. Despre reformele lui Licurg vezi Schwenk, 1985; Humphreys, 1985. 


3. Despre Pompeion, ca Festplatz vezi Hoepfner, 1976, pp. 16-23. 







































































224 OSWYN MURRAY 


parte din această ceremonie, în care cetatea furniza carnea, iar cei 
bogaţi — restul. În mod analog, se alegeau două soţii de oameni bogaţi 
care trebuiau să prezideze serbările feminine ale Tesmoforiilor şi să se 
ocupe de hrana pentru banchetele organizate în deme. Astfel, poporul 
le cerea celor bogaţi, ca o componentă a datoriilor civice ale acestora, 
să ofere mesele rituale în acel sector al cetăţii din care făceau parte. 

De asemenea, celui bogat îi revenea sarcina de a-i hrăni pe membrii 
comunităţii sale pe durata banchetelor de nuntă. Dar riturile de trecere 
ale cetăţenilor atenieni gravitau mai ales în jurul fratriilor, într-o serie 
de banchete legate de vechea serbare ionică a Apaturiilor. Unii funcţio- 
nari supravegheau banchetul și aveau datoria să participe cu o parte 
din hrană, însă carnea provenea din sacrificiile oferite de părinți în 
numele fiilor lor. În timpul Apaturiilor trei momente sacrificiale marcau 
stadiile de trecere ale tînărului atenian către vîrsta adultă: meion, cu 
ocazia primei intrări în grup, koureion pentru pubertate şi gamelia pentru 
căsătorie. Fiecare dintre aceste momente este sărbătorită printr-un 
banchet organizat de membrii aceleiași fratrii și aceasta este ceremonia 
publică ce atestă legitimitatea actului. De aici se poate vedea în ce fel 
ritualurile și actele — la origine pertinente în grupul de rudenie — au 
fost transformate de cetate într-o practică universală și acum serveau 
drept criterii de legitimare și de cetățenie. 

Toate aceste transformări ale instituţiei convivialităţii în Atena 
democratică sînt dovada unui proces îndelungat de politizare a obice- 
iurilor sociale bazate pe hrană, în interiorul cetăţii deja structurate; 
ele pot fi văzute în parte ca dezvoltare a cutumelor precedente, în 
parte ca răspîndire a celor limitate înainte la clase şi ocazii speciale. 

Convivialitatea privată va continua, firește, axată pe instituţia și 
ritualurile banchetului; acesta din urmă nu a încetat să fie perceput 
ca parte a unui stil de viață aristocratic. Viespile lui Aristofan ni-l 
prezintă pe Filocleon, un erou demagog care nu cunoaște regulile 
comportamentului cuviincios în timpul banchetului, din moment ce 
trebuie să înveţe cum să stea culcat şi cum să converseze. La sfîrşit, 
Aristofan ni-l înfăţişează atît de entuziasmat de ocazie, încît ajunge să 
o răpească pe flautistă și să se întoarcă acasă urmărit de cetățenii 
supăraţi pentru că, fiind beat, le-a stricat proprietatea în timpul 
komos-ului (Viespile, 1131-1264, 1292-1449). 

Grupurile aristocratice combinau banchetele cu activităţile care se 
desfășurau în cluburi politice, sau hetaireiai, organizate pentru „a 
influența cazurile judiciare și alegerile” (Tucidide, 8, 54); oamenii 
politici democrați, ca Pericle sau Cleon, a căror putere se baza pe 
adunare, sînt prezentaţi ca puţin înclinați către banchet, datorită 
imaginii lor politice aristocratice. Platon îi descrie astfel pe adevărații 
filosofi: 


„..fireşte că de la bun început nu știu de mici calea către agora și nici 
în ce loc se găsește tribunalul ori sala de consiliu sau alt loc de întrunire 

obştească. Cît despre legile sau decretele în dezbatere sau votate, nici nu 
le văd, nici nu aud despre așa ceva, iar la pregătirile electorale ale 
grupărilor politice pentru alegerile de magistrați, la întruniri, banchete 
şi petreceri cu flautiste, nici măcar nu visează să participe (Theaitetos, 


173 d). 


La sfîrşitul secolului al V-lea, hetaireiai au devenit nucleul unei 
revoluţii oligarhice ; de acolo au plecat ordinele de ucidere a opozanților 
şi au apărut capii loviturii de stat armate din 411. Trecerea de la o 
activitate politică de elită, dar încă legală, la eversiune statis a fost 
uşurată de rolul jucat de pistis sau jurămîntul de solidaritate. In 411, 
uciderea opozanților politici a fost prezentată ca o formă de pistis şi 
deja în anul 415 distrugerea sistematică a Hermelor dinaintea caselor 
ateniene a fost interpretată ca un gest al acelor hetaireiai care puneau 
la cale revoluţia; anchetele care au urmat au dat la iveală faptul că 
unele grupuri aristocratice comiseseră deliberat sacrilegiul de a oficia 
Misterele Eleusine pe timpul simpozionului. Imediat ce s-a întors la 
putere, în secolul al IV-lea, democraţia a interzis formal și categoric 
acele hetaireiai constituite pentru a o răsturna (Demostene, 46, 26), 
iar jurămintele cetățenilor din alte cetăţi conțineau promisiunea expli- 
cită : „Nu voi participa la nici o conspirație (synomosia). Pentru Atena 
era vorba totuşi de un moment delicat: în mod normal, distrugerile 
comise în stare de ebrietate și sacrilegiile puţin grave, de pildă urinatul 
în micile temple de pe marginea drumului sau furtul şi consumul cărnii 
sacrificiale destinate zeilor, constituiau culmea comportamentului sacri- 
legial; unele grupuri se distrau parodiind așa-numitele thiasoi 
religioase, dîndu-şi nume obscene și întîlnindu-se în zilele de rău 
augur?. | 

Aceste activităţi interzise le pun în lumină pe cele normale din 
thiasoi şi din cadrul acelor orgeones religioase, asociaţii private sau 
semi-publice dedicate în special cultului anumitor divinități, care existau 
în mod firesc dintotdeauna și primiseră, cum s-a spus, recunoașterea 
formală în legile lui Solon; în perioada clasică au proliferat împreună 
cu cultul eroilor minori și al divinităţilor străine. Baza activităților 
acestor grupuri o constituia tocmai prînzul comun după un sacrificiu, 
conform practicilor fiecărui cult. În general, acesta cuprindea deipnon-ul 
şi symposion-ul; Aristotel descrie sacrificiile și reuniunile ca gesturi 
prin care oamenii „aduc zeilor onoruri și în același i își oferă lor 
înşişi recreări plăcute” (Etica Nicomahică, 8, 1160 a 26) şi le consideră 
izvorîte din dragostea pentru plăcere. Alte grupuri pot fi clasificate 
după funcţia lor: eranos era la origine un banchet organizat cu contribuția 


În Platon, Opere, ed.cit., VI, p. 223 (n.t.). | | 

2. Despre cluburile ateniene şi rolul lor politic vezi mai ales Calhoun, 1913; 
Murray, 1989 b. 

3. Ed.cit., p. 200 (n.t.). 

fiecăruia ; mai tîrziu a devenit o importantă instituţie de ajutor reciproc, 


care dădea bani membrilor săi fără dobîndă, centrată adesea pe un: 


cult şi care prevedea un banchet comun. În mod similar, grupuri 
specializate în ceremonii funebre asigurau înmormîntarea după 
cuviinţă a membrilor, dar în realitate îndeplineau o funcţie socială mai 
amplă. 

Moartea era, cu siguranţă, o chestiune problematică. În general, 
instituția meselor comune nu depășea granițele mormîntului, dar aceste 
rituri erau atît de importante în timpul vieţii, încît unele culte încercau 
să formuleze pentru adepții lor un credo al banchetului etern. Platon 
descrie astfel doctrinele orfice : „Ei îi conduc pe drepţi, prin învățătura 
lor, la Hades și îi așază pe paturi, le pregătesc un ospăț al sfinţilor, 
încununîndu-i și făcîndu-i să-și petreacă întregul timp cu băutură. Ei 
socotesc o răsplată minunată a meritului un veșnic chef” (Republica, 
1, 363). 

Motivul principal care-i determina pe oameni să se inițieze în Misterele 
Eleusine era tocmai promisiunea banchetelor post-mortem. Dar ase- 
menea credințe nu fac decît să sublinieze separarea absolută dintre 
plăcerile sociale ale vieţii și absenţa lor în moarte. Numai eroilor le era 
dat să se sustragă unei astfel de fatalităţi, iar în perioada elenistică 
aceasta trebuie să fi influenţat cultul mortului transformat în erou2. 

Caracterul reflexiv al reprezentării literare a convivialităţii în perioada 
clasică tinde să ignore dimensiunea religioasă şi se referă mai ales la 
dimensiunea socială a ritului. Prima tentativă cu caracter memo- 
rialistic, aceea a lui Ion din Chios, acordă un spațiu larg marilor 
oameni întîlniţi la banchete şi le analizează caracterele. O temă prefe- 
rată și recurentă era, încă de pe atunci, aceea a obiceiurilor exotice, 
citate pentru a descrie caracterul „diferit” al barbarilor (Herodot, Euripide 
în Ciclopul), care nu înţeleg regulile convivialității cetăţeneşti. Obice- 
iurile diferitelor comunităţi greceşti sînt analizate de Critias ca dovezi 
ale însușirilor lor morale. Aceste texte, împreună cu descrierile banche- 
telor din poezia veche, sînt precursoarele genului filosofic al „banchetului” 
căruia i-au dat viață Platon şi Xenofon în portretele lui Socrate. În 
aceste lucrări, ritualurile discursului și ale comportamentului în timpul 
banchetului determină atât structura, cît şi temele discuţiei. Şi pentru 
filosofi, iubirea, în special cea homosexuală, reprezintă singurul subiect 
de discuţie potrivit pentru un simpozion ; Platon arată, de exemplu, cu 
măiestria lui de a evoca o viziune mistică asupra puterii iubirii, cum 
înțelege el atmosfera banchetului. Mai tîrziu, în Legile, face dovada 
unei înțelegeri deosebit de profunde a puterii vinului, a meselor în 





1. În Platon, Opere, ed.cit., V, p. 127 (nit.). 
2. În ce priveşte tema artistică a lui Totenmabhl, critica lui Dentzer, 1982, este 
fundamentală. 

comun și a influenţei pe care acestea o exercită asupra sufletului uman 
şi în raporturile sociale!. | 

Din acest motiv, pentru greci, relaţiile personale de dragoste și de 
prietenie constituie fenomene sociale. Aristotel defineşte prietenia în 
termeni de grup social, fiindcă „orice formă de prietenie implică o 
formă de asociere”. El enumeră prietenia care-i leagă pe soţi și pe 
rude, cea care-i leagă pe cetăţeni, pe membrii tribului, pe tovarășii de 
călătorie şi aceea exprimată în legătura ospitalităţii. Fiecare dintre 
aceste forme implică un tip de asociere (koinonia), iar polis-ul este 
descris în aceiași termeni, ca fiind el însuși o koinonia, alcătuită dintr-o 
reţea de koinoniai (Etica Nicomahică, 8, 1261 b). Viaţa omului este 
marcată în orice moment de legăturile de prietenie exprimate în ritualuri 
sociale, adesea prin intermediul banchetului, dar prin religiozitate, 
sport, educaţie şi război. În termeni practici, sensul unei astfel de vieţi 
este descris cel mai bine în faimosul apel din 404 î.Hr., din timpul 
războiului civil: 

Bravi cetăţeni, pentru ce ne alungați? De ce vreţi să ne ucideţi? 
Pentru că noi nu v-am făcut niciodată vreun rău, ci am luat parte cu voi 
atît la serbările cele mai măreţe, cît și la jertfele şi petrecerile cele mai 
frumoase ; am cîntat și am jucat cu voi în jocurile sacre, am învățat în 
aceleași şcoli, am fost tovarăși de arme cu voi și multe primejdii am 
înfruntat alături de voi pe uscat şi pe mare pentru salvarea comună, 
pentru libertatea noastră și a voastră. În numele zeilor materni şi paterni, 
în numele legăturii de sînge și a înrudirii dintre noi, în numele priete- 
niei — căci mulţi dintre noi sîntem legaţi între noi prin toate acestea — 
ruşinîndu-vă de zei şi de oameni, încetaţi loviturile împotriva patriei” (2, 
4, 20-22). 


În acest tip de societate nu există libertatea individului așa cum o 
înţelegem noi astăzi, deoarece individul este întotdeauna considerat 
un animal social, niciodată singur cu el însuși. Există însă o diferenţă 
între societățile constituite în jurul unei concepții unice asupra insti- 
tuţiei meselor în comun, ca de pildă Sparta, și lumea complexă a 
Atenei; criticînd ingenuitatea idealului platonician al comunităţii ca 
familie universală, Aristotel afirmă: " 


Într-adevăr, este oare mai bine ca fiecare să numească de fiul său pe 
oricare dintre cele două mii sau zece mii de copii, ori este mai bine să 
numească al său ca în statele de acum? Unul numește fiul său pe aceeași 
persoană pe care altul o numeşte fratele său, altul vărul său, sau după 
altă înrudire, ori de sînge, ori de alianţă fie cu sine, fie cu celelalte rude, 


1. Pentru genul literar al banchetului în filosofie şi literatură vezi Martin, 
1931; pentru Platon, vezi Tecusan, 1989. RT A 

2. Xenofon, Helenicele, trad. rom. N.I. Ștefănescu, Editura Ştiinţifică, București, 
1965, pp. 108-109 (n-t.). 

ori de trib. Este mult mai bine să fie cineva văr adevărat (în statul 
actual), decît fiu în orînduirea aceasta (a Republicii lui Platon) (Politica, 
2, 1262 a, 8-17). 


Ceea ce lipseşte la Atena este conceptul de individ, nu acela de 
libertate a individului. O libertate personală, o capacitate de a trăi 
după propriile dorințe, care face parte din idealul atenian: este vorba 
de libertatea de a alege între o multitudine de legături sociale ce se 
suprapun și de a-ți găsi propriul loc într-un fel de „libertate inter- 
stițială”. Este însă vorba de o libertate în socialitate, o libertate care 
este rodul certitudinii de a aparţine simultan mai multor realități 
sociale diferite?. 


Omul elenistic 


Universul elenistic a fost dominat de două forme opuse de organizare 
socială care au avut, desigur, efectele lor asupra ritualurilor sociali- 
tăţii. Aceste două forme consistau în viaţa de la curtea din monarhiile 
elenistice, cu funcţionarii lor, şi în transformarea ritualurilor civice 
precedente într-o riguroasă organizare colonială care s-a răspîndit pe 
întregul teritoriu al fostului Imperiu Persan, de la Afganistan și India 
de nord la Egipt și în Africa de Nord. 

Convivialitatea regală macedoneană, pe care se bazează apoi cea a 
monarhiilor elenistice, reflectă tradiţii arhaice grecești şi prin multe 
aspecte aminteşte de lumea homerică ; deşi a adoptat apoi numeroase 
obiceiuri greceşti, cum ar fi cel de a benchetui culcaţi, ea a fost însă 
concepută la o scară mai largă. Monarhul şi „tovarăşii” săi constituiau 
o elită aristocratică ce mînca împreună, adesea cu mulţi invitaţi ; hrana 
era oferită din abundență, și macedonenii erau cunoscuţi ca mari 
băutori. Unele practici tradiţionale arată cum macedonenii au împru- 
mutat și adaptat obiceiuri grecești. Printre aceste practici se număra, 
de pildă, regula conform căreia un om trebuia să fi vînat şi să fi ucis 
un mistreț pentru a avea dreptul de a mînca întins şi nu aşezat (obicei 
ce reflectă deosebirea comună la greci între adulți și adolescenţi), sau 
folosirea trîmbiţei pentru a anunța sf'rșitul deipnon-ului şi începutul 
banchetului?. Dispunerea sălii bancietului pentru acest tip de mari 
reuniuni nu este limpede; multe dintre marile edificii elenistice desco- 
perite prezintă caractere ce sugerează dispunerea într-o singură sală 
a unor grupuri independente de paturi. Problema de a împăca tradiţia 
greacă a egalităţii dintre convivi cu realitatea unei curți regale se 


1. Educit., p. 53 (nit.). 


2. Discuţia despre libertatea individului în Grecia antică începe deja cu Constant 
1819. 
3. Pentru banchetele macedonene vezi Tomlinson, 1970 ; Borza, 1983. 

exprimă prin două motive anecdotice contrastante: unul subliniază 
tradiţia „libertății cuvîntului” (parrhesia) pentru curteni în timpul 
simpozionului și, în consecinţă, acceptarea din partea bunului rege a 
egalităţii invitaţilor lui; altul descrie litigiile, încăierările dintre beţivi 
şi chiar omorurile săvirşite de monarh în furia lui regală, corupția 
generată de putere și imposibilitatea unei adevărate prietenii între 
persoane inegale. 

Acesta este stilul de convivialitate caracteristic curţii elenistice, 
fără îndoială cu adaosul unor elemente persane. Regele și demnitarii 
săi, desemnaţi cu titlul de „prieteni”, constituiau un grup care adesea 
mînca împreună şi care afişa public luzul şi abundența regală; ase- 
menea lux (îryphe) a devenit, după stilul persan, o virtute regală. 
Serbările religioase constituiau parade ostentative; ne-a rămas des- 
crierea uneia dintre ele, organizată la Alexandria de către Ptolemeu 
Filadelful (Athenaios, 5, 196 şi urm.).! Ea cuprindea o extraordinară 
procesiune şi un banchet regal ţinut într-un pavilion construit ad-hoc, 
descris ca putînd să cuprindă 130 de paturi dispuse circular. Edificiul 
era decorat cu picturi, tapiserii, opere de artă şi arme ornamentale 
caracteristice sălilor de banchet; două sute de invitaţi erau adunați pe 
o sută de paturi de aur, alături de care erau așezate două sute de tăvi 
cu trepied, tot de aur. Pe un pat special erau așezate cupele pentru 
băut, de aur şi încrustate cu pietre preţioase. Valoarea totală a mobi- 
lierului se ridica la zece mii de taleri de argint, circa trei sute de mii 
de kilograme. Din păcate, banchetul propriu-zis nu este prezentat, nici 
nu avem descrierea modului în care au fost distribuite marile cantităţi 
de vin și animalele sacrificiale etalate pe parcursul procesiunii; de 
altfel, în ciuda acestei componente, evenimentul era structurat în jurul 
ritualurilor tradiţionale ale ospeţelor comune greceşti. Alţi monarhi, 
poate, nu erau în stare să concureze cu bogăţia Ptolemeilor, dar viaţa 
lor de curte era modelată după același stil simpotic, organizînd și ei 
asemenea etalări de opulenţă pe timpul serbărilor religioase. 

Cît despre sfera privată, Athenaios o descrie în legătură cu ban- 
chetul de nuntă al unui bogat nobil macedonean (4, 128 şi urm.). Este 
vorba tot de un: banchet după stilul grec, dar îmbogăţit cu forme de 
distracţie și cadouri în vase de aur și de argint, cadouri atît de luxoase, 
încît „oaspeţii căutau acum să cumpere case, pămînt și sclavi”. S-a 
susținut adesea că vasele de aur şi de argint erau rare în perioada 
clasică şi au devenit un lucru obișnuit doar în epoca elenistică; desigur, 
posibilităţile mai mari ale macedonenilor de a-și procura aur și argint 
trebuie să le fi indus obiceiuri diferite, mai ales după ce cuceririle lui 
Alexandru au deschis drumul către rezervele de aur și de argint ale 
Imperiului Persan ; de asemenea, s-a emis ipoteza că declinul nivelului 
artistic al picturii de pe vasele greceşti poate fi legat de aceste 


1. Studniczka, 1914. 

transformări. Chiar dacă este adevărat că în perioada clasică a Greciei 
metalele preţioase erau destinate aproape exclusiv uzului religios şi că 
luxul se răspîndeşte pe scară largă mai tîrziu, amploarea transformării 
produse în perioada elenistică nu trebuie supraevaluată. În secolul | 
î.Hr., luba din Mauritania afirmă că „pe durata întregii perioade mace- 
donene vasele folosite la masă erau din ceramică” (Athenaios, 6. 229 
c) și că folosirea aurului şi a argintului trebuia atribuită unei recente 
inovaţii romanel. 

Ă Noile cetăți grecești din perioada elenistică erau aşezăminte coloniale 
într-un mediu străin, indiferent şi uneori ostil; instituţiile lor reflectau 
prin urmare, dorinţa de a menţine și de a întări identitatea culturală 
a grupului. În vreme ce omul epocii clasice şi-a găsit cea mai adevărată 
expresie în acțiunea politică și deci a tins să subordoneze orice alt 
aspect al vieţii sale sociale acestui aspect al polis-ului pentru a fi 
cetățean în perioada elenistică trebuia să aparţii elitei e ae i ele- 
nice; în jurul acestei noi concepţii despre cetăţenie s-au dezvoltat 
evident, forme specifice de socialitate, iar banchetul civic ca săperieuță 
culturală a fost remodelat?. | 

În acest proces, educaţia dobîndea o mare importanţă. La sfîrşitul 

secolului al IV-lea, la Atena, intrarea în rîndul cetățenilor era organi- 
zată trecînd printr-o perioadă de iniţiere, efebia, pe timpul căreia toţi 
cetățenii bărbaţi între optsprezece și douăzeci de ani trebuiau să se 
înscrie la un curs de pregătire generală și militară sub controlul 
funcționarilor de stat; acești efebi alcătuiau clase de vîrstă care tindeau 
să se mențină de-a lungul ritualurilor meselor în comun. În cetăţile 
elenistice, educaţia formală se făcea în gimnaziu, sub conducerea unui 
slujbaș de stat, gimnaziarhul; dreptul de acces la această educaţie era 
legat strîns de dreptul de cetățenie, astfel că multe dintre disputele 
privind revendicările dreptului deplin la cetăţenie din partea comuni- 
tăţilor ebraice rezidente în cetăţile grecești sînt exprimate în discuţiile 
despre dreptul de acces la gimnaziu și despre problemele legate de 
datoria de a studia textele literare neevreiești şi de obiceiul de a se 
antrena goi. Instituţia gimnaziului se răspîndeşte, de-a lungul unui 
arc de timp semnificativ, pe arii largi; același regulament, alcătuit din 
140 de norme de origine delfică, a fost găsit în simnaziul din Ai 
Khanum, în Afganistan, în cel din insula Thera din Marea Egee, în 
Anatolia şi în Egipt. Din acest motiv grupurile de efebi şi de neoi se 
înmulțeau într-o nouă structură pe clase de vîrstă, nouă pentru acele 
țări în care se acorda multă importanţă activităților sportive şi cine- 
getice ale tinerilor. 





1. Aceate scurte referiri nu reflectă pe deplin discuția începută de Vickers în 
1985 asupra raportului dintre argint şi ceramică. i 
2. spaista această secţiune vezi în special partea a treia din Schmitt Pantel 

Şi sistemul taxelor din perioada clasică a suferit transformări, 

atunci cînd cei bogaţi au fost încurajați, prin conferirea de funcţii 
publice, să se întreacă în funcţiile civile și religioase cu acte de bine- 
facere dedicate poporului. Cele mai răspîndite mărturii ale formelor de 

socialitate din această perioadă constau în decrete ce dictează regulile 

după care se desfăşurau festivitățile religioase Srganizate pe cheltuiala 

unui bogat euergetes sau în texte ce omagiază un binefăcător pentru 

generozitatea sa. Asemenea acte de binefacere publică sînt adesea 

asemănătoare cu datoria de sitesis impusă atenianului bogat, întrucît 

sînt legate de un rol special deţinut în cadrul funcţiilor publice sau al 

serbărilor religioase, dar s-au dezvoltat ulterior, cînd cei bogaţi au 
dorit să fie menţionaţi în timpul donațiilor benefice și testamentare 
care prevedeau distribuirea periodică de hrană și ulei poporului sau un 
banchet funebru comemorativ!. Multe dintre aceste activităţi se desfă- 
şurau pe lîngă gimnaziu, sanctuare sau alte spaţii publice. Fenomenul 
evergetismului nu implică o alunecare spre o formă de clientelism în 
care săracii depind de bogaţi, ci reprezintă mai degrabă expresia unei 
comunităţi de valori. Evergetismul este considerat într-un fel obliga- 
toriu şi (cel puţin din punct de vedere ideologic) oferit în mod liber ca 
mediere între bogaţi și cetăţenii obișnuiți, despărțiți de o prăpastie 
economică din ce în ce mai adîncă. Spiritul public, care nu a găsit loc 
în politică, se exprimă în etalarea și ritualizarea unei cheltuieli în 
beneficiul comunităţii. Cei care beneficiau de donații puteau face parte 
dintr-un grup exclusiv de slujbași, consilieri sau preoți; puteau să facă 
parte și dintr-un subgrup de cetățeni, de exemplu membrii tribului 
binefăcătorului. Dar, de foarte multe ori, întreaga comunitate era 
invitată la o demothoinia, sau ca să primească daruri. Limitele acestei 
generozităţi variau; uneori, ea era destinată tuturor celor care luau 
parte la o sărbătoare religioasă, alteori, dimpotrivă, îi cuprindea pe 
toți cetăţenii de sex masculin ai polis-ului. Sclavii nu sînt niciodată 
explicit incluși, iar femeile primesc doar cadouri și nu sînt niciodată 
invitate la banchete. În mod normal totuși, invitația este adresată 
„tuturor”, cetățeni de sex masculin, străini rezidenţi şi în trecere şi 
uneori „romanilor”- consideraţi o categorie aparte -, adică italicilor. 
Aceste invitaţii exprimă perfect voința polis-ului de a aparţine unei 
comunităţi culturale elenice mai vaste, deoarece invitaţia nu este 
adresată şi non-grecilor, cu excepţia categoriei privilegiate a „romanilor” ; 


1. Importanţa evergetismului este tema pe care se axează eseul lui Veyne, 1976, 
de unde vezi în special partea a doua. Despre evergetism și cultele funerare 
vezi Schmitt Pantel, 1982. Manifestarea extremă a acestei forme de con- 
vivialitate este cultul regal instituit de regele Antioh din Commagene la 
sfirșitul secolului I î.Hr., care prevedea organizarea obligatorie pentru toți 
supuşii săi a unei serii de banchete ce trebuiau să aibă loc pe virful muntelui 
în cinstea sa şi a strămoşilor. 

de fapt, chiar dacă cetățenii din alte cetăți grecești sînt primiți cu 
bunăvoință, ţăranii din partea locului sînt excluşi. În acest fel, cetățile 
noi din lumea greacă încercau să creeze, prin intermediul formelor 
culturale, un sentiment al apartenenţei la comunitate care în perioadele 
precedente era spontan; să privim aceste practici doar din perspectiva 
continuității înseamnă să ignorăm elementele de noutate exprimate în 
universalizarea lor și în funcţia lor schimbată. 

Asociaţiile bazate pe activitatea economică au existat dintotdeauna 
în polis-ul grecesc, dar, spre deosebire de lumea romană și de cetatea 
medievală, nu par să fi constituit un element semnificativ al structurii 
sociale; aceasta reflectă poate statutul social inferior al activităților 
comerciale şi subordonarea sferei economice celei politice. Ocazional 
sînt menţionate activităţile de cult ale unor grupuri, cum ar fi cel al 
meșteșugarilor în bronz sau al olarilor, dar va trebui să așteptăm 
perioada romană pentru ca asemenea asociaţii să apară în sfera publică. 
Anterior, importanţa asociaţiilor artizanale era în cea mai mare parte 
limitată la activităţile profesionale exterioare structurii civice ; tocmai 
pentru că erau itineranţi, medicii, cel puţin pînă în secolul al V-lea, 
păstraseră cultul lui Asclepios, centrele de pregătire profesională (în 
special pe insula Cos), o conștiință de sine ca grup profesional și 
jurămîntul lui Hippocrat. În perioada elenistică asistăm la apariția 
technitai-lor lui Dionysos, corporaţii de actori profesioniști ale căror 
activități sînt răspîndite în toate cetăţile grecești. Acest fenomen, ca 
și existența grupurilor organizate de străini rezidenţi, provenind din 
anumite zone ale Atenei și din alte cetăţi, este expresia nu atît a 
structurii polis-ului, cît a nevoii de forme sociale care s-o transceandă. 
În mod analog, grupurile de origine militară, adesea cu un caracter 
specific naţional, erau o consecinţă firească a obiceiului de a angaja 
mercenari proveniți din Campania sau din alte regiuni, care adesea 
puteau să obțină cetățenia sau să se impună cetăţii]. 

Organizarea trasmiterii științei urma schema tradiţională a organi- 
zării cultului, caracterizată de proprietatea în comun și de camaraderia 
creată de mesele luate împreună. Vechiul cadru al filosofiei din perioada 
socratică, așa cum l-a descris Platon, cu lecţii publice şi întîlniri private 
în casele aristocrației sau pe străzile Atenei, a cedat locul instituţiilor 
permanente mai consolidate, legate de gimnazii (Academia platonică), 
edificii publice (Stoa) ori sanctuare (Liceul aristotelic). Nucleul fiecăreia 
dintre aceste şcoli era format dintr-un grup de prieteni care foloseau 
un edificiu pentru întîlniri, lecţii și cărţi comune, chiar dacă pro- 
prietatea efectivă se afla în mîinile celui ce conducea şcoala. Ei ofereau 
sacrificii comune şi mîncau regulat împreună. Analog, instituția de 
învăţămînt creată de Ptolemeu Filadelful la Alexandria, Museul, era 
constituită dintr-un grup de savanţi pe care îi legau participarea la 


1. În ce privește asociaţiile profesionale vezi Ziebarth, 1896; Poland, 1909. 

celebrarea unui cult şi viaţa comună în interiorul palatului și la masa 
regală. Aceea era perioada banchetelor înțelepților, unde se discutau 
probleme literare şi filosofice, perioadă care a durat pînă în anul 145 
î.Hr., cînd Ptolemeu al VIII-lea, exasperat, i-a alungat pe intelectuali 
de la curtea sa. Grădina lui Epicur oferă cel mai interesant exemplu 
a] acestei vieţi comunitare : discipolii trăiau împreună „o viaţă ascunsă 
în casa maestrului, unde ţineau un banchet lunar, în ziua de naştere 
a lui Epicur. Printre membrii grupului se numărau și femei măritate, 
şi sclavi, atît bărbaţi, cît și femei. Era organizat ierarhic, asemenea 
unei secte mistice, pe trei niveluri: dascăli, asistenţi și ucenici. Astfel, 
deși s-au refugiat din lumea polis-ului, discipolii lui Epicur nu puteau 
să se sustragă normelor sociale ale banchetului comun şi ale cultului 
Maestrului ca eroul. | | 
Acestor norme li s-au sustras doar cinicii, a căror fugă din societate 
cuprindea şi refuzul absolut al oricărei constrîngeri sociale. Însă con- 
cepţia lor despre viaţa simplă nu a reușit să construiască o nouă structură 
în care să se integreze individul liber, întrucît era vorba de o răsturnare 
a formelor de socialitate de la care încercau să se sustragă. Cea mai 
interesantă lucrare filosofică a perioadei elenistice, Republica, scrisă 
de fondatorul şcolii stoice, Zenon din Kition, în faza lui cinică expune 
elementele unui stat ideal opus celui din Republica platonică, unde 
omul înţelept respinge legăturile din cadrul polis-ului, pentru că nu 
aparţine unei comunităţi reale, ci unei cosmopolis ideale de înţelepţi. 
Asemenea răspunsuri reflectă dificultățile întîmpinate în încercarea 
de a se elibera de legăturile socialităţii definitorii pentru omul grec în 


orice perioadă a istoriei. 


Referinţe bibliografice 


Ampolo, C., „Su alcuni mutamenti sociali nel Lazio tra PVIII e il V secolo”, 
in Dialoghi di Archeologia, IV-V, 1970-1971, pp. 37-68. N : 

Bergquist, B., „Sympotic space: a functional aspect of Greek dining-rooms : 
in O. Murray (coord.), Sympotica. The Papers of a Symposium on the 
Symposion, Oxford, 1989. 

Bielschowsky, A., De Spartanorum syssitiis, Breslau, 1869. 

Borker, C., „Festbankett und griechische Architektur”, in Xenia, IV, Konstanz, 

NE „The symposium at Alexander's court”, in Ancient Macedonia III A 
Papers read at the Third International Symposium held in Thessaloniki, 
Institute for Balkan Studies, Thessaloniki, septembrie 1977, PP. 45-55. 

Bowie, E.L., „Miles ludens? The problem pf martial exhortation in early 
Greek elegy”, in Murray, Sympotica cit. 


1. 'Teoria şi practica prieteniei epicureene sînt discutate în capitolele 1 și 7 din 
Rist, 1972. 

















234 OSWYN MURRAY 


Bruit, L., „The meal at the Hyakinthia: ritual consumption and offering”, in 
ibidem. 

Burckhardt, J., Griechische Kulturgeschichte, Berlin, 1898-1902 (trad. it. 

Storia della civilită greca, 2 vol., Sansoni, Firenze, 1955). 

Burkert, W., Greek Religion, Archaic and Classical, Oxford, 1985 (trad. it. 
I Greci, 2 vol., Jaca Book, Milano, 1984). 

Calame, C., „La fonction du choeur lyrique”, in Les choeurs de jeunes filles en 
Grâce archaique, vol. 1., Edizioni dell'Ateneo, Roma, 1977, pp. 359-449. 

Calhoun, G.M., Athenian Clubs in Politics and Litigation, Austin, 1913. 

Constant, B., „De la liberte des anciens compare ă celle des modernes”, in 
De la liberte chez les modernes : 6crits politiques, M. Gauchet, Paris, 1980 
(trad. it. Discorso sulla libertă degli antichi paragonata a quella dei 

„moderni, Libreria edit. Canova, Treviso, 1954). 

Cooper, F., Morris, S., „Dining in round buildings”, in Murray, Sympotica, 
cit. : 

D'Agostino, B., „Grecs et «indigănes» sur la câte tyrrhânienne au VII siăcle: 
la transmission des idâologies entre les 6lites sociales”, in Annales ESC, 
32, 1977, pp. 3-20. | 

Dentzer, J.-M., „Aux origines du banquet couchâ”, in Revue Archeologique, 
1971, pp. 215-258. | 

Idem, Le motif du banquet couchă dans le Proche Orient et le monde grec du 
VIl-eme au IV-eme sitcle, Ecole Franţaise de Rome, Roma, 1982. 

Detienne, M., Vernant, J.-P., La cuisine du sacrifice en pays grec, Paris, 1979 
(trad. it. La cucina del sacrificio în terra greca, Boringhieri, Torino, 
1982). 

Engeis, F., Lorigine della famiglia, della proprietă privata e dello Stato, 
trad. it. Benevento, 1885. 

Fehr, B., „Entertainers at the symposion: the akletoi in the Archaic period”, 
in Murray, Sympotica, cit. 

Finsler, G., „Das homerische Kănigtum”, in Neue Jahrbiicher, 17, 1906, 

"pp. 813-336; 393:412. 

Foucault, M., Histoire de la sexualite, 2, „L'usage des plaisirs”, Paris, 1984 
(trad. it. Storia della sessualită, 2, „L'uso dei piaceri”, Feltrinelli, Milano, 
1984). 

Fustel de Coulanges, N.-D., La cite antique, Paris, 1864 (trad. it. La cittă 
antica, Sansoni, Firenze, 1972). 

Gentili, B., Poesia e pubblico nella Grecia antica, Laterza, Roma, Bari, 1984. 

Gernet, L., „Frairies antiques”, in Anthropologie de la Grice antique, Paris, 
1968, pp. 21-61 (trad. it. Antropologia della Grecia antica, Mondadori, 
Milano, 1983, pp. 15-48). 

Idem, „Sur le symbolisme politique : le Foyer commun”, in ibidem, pp. 382-402 
(trad. it. in ibidem, pp. 319-336). 

Goldstein, M.S., The Setting of the Ritual Meal in Greek Sanctuaries : 600-300 
B.C., diss. Berkeley, 1978. 

Henry, A.S., „Entertainment in the Prytaneion”, in Honours and Privileges 
in Athenian Decrees, Hildesheim, 1983, pp. 262-290. 

Hoepfner, W., Das Pompeion und seine Nachfolgerbauten, Berlin, 1976. 

Humphreys, S.C., „Lycurgus of Butadae: an Athenian aristocrat”, in 
J.W. Eadie, J. Ober (coord.), The Craft of the Ancient Historian. Essays 
in honor of Chester G. Starr, pp. 199-252. 





OMUL ŞI FORMELE SOCIALIZĂRII 235 


Jeanmaire, H., Couroi et Courătes, Lille, 1939. | 

Lissarrague, F., Un flot d'images. Une esthetique du banquet grec, Paris, 
1987 (trad. it. L'immaginario del simposio greco, Laterza, Roma, Bari, 
1989). 

Idem, „Around the krater : an aspect of banquet imagery”, in Murray, Sympotica, 
cit. 

Malkin, 1., Religion and Colonization in Ancient Greece, Leiden, 1987. 

Martin, J., Symposion. Die Geschichte einer literarischen Form, Paderborn, 
1931. 

Miller, 3.G., The Prytaneion, its Function and Architectural Form, Berkeley, 
1978. 

Murray, O., „The symposion as social organisation”, in R. Hagg (coord.), The 
Greek Renaissance of the Eighth Century B.C. : Tradition and Innovation, 
Stockholm, 1983, pp. 195-199. | 

Idem, „La legge soloniana sulla hybris”, in Annali dell'Istituto Orientale di 
Napoli, 9, 1987, pp. 117-125. | 

Idem (coord.), Sympotica. The Papers of a Symposium on the Symposion 
Oxford, 1989. E 

Idem, „The affair of the mysteries: democracy and the drinking group”, in 
ibidem. 

Nilsson, M.P., „Die Gotter des Symposions”, in Opuscula Selecta, 1, Lund, 
1951, pp. 428-442. 

Idem, „Die Grundlagen des spartanischen Lebens, Altersklassen und 
Sysskenien”, in Opuscula Selecta, 2, Lund, 1952, pp. 826-849. 

Pellizer, E., „Outlines of a morphology of sympotic entertainment”, in Murray, 
Sympotica, cit. 

Poland, F., Geschichte des griechischen Vereinswesens, Leipzig, 1909. 

Reitzenstein, R., Epigramm und Skolion, Giessen, 1893. 

Ribbeck, I., „KOLAX, eine ethologische Studie”, in AAb, Săchs. Gesellschaft 
d. Wiss.,.9, 1, Leipzig, 1883. 

Rist, J.M., Epicurus, an Introduction, Cambridge, 1972 (trad. it. Introduzione 
a Epicuro, Mursia, Milano, 1978). 

Rosler, W., Dichter und Gruppe. Eine Untersuchung zu den Bedingungen und 
zur historischen Funktion friiher griechischer Lyrik am Beispiel Alkaios, 
Minchen, 1980. 

Sahlins, M., Stone Age Economics, London, 1972 (trad. it. Economia dell'etă 
della pietra, Bompiani, Milano, 1980). 

Schmitt Pantel, P., „Les repas au Prytande et ă la Tholos dans l'Athânes 
classique. Sitesis, trophă, misthos: râflexions sur le mode de nourriture 
d&mocratique”, in Annali dell'Istituto Orientale di Napoli, 11, 1980, 
pp. 55-68. 

Idem, „Everg&tisme et memoire du mort. A propos des fondations de banquets 
publics dans les citâs grecques ă l'6pogque hell6nistique et romaine”, in 
G. Gnoli, J.-P. Vernant (coord.), La mort, les morts dans les socictes 
anciennes, Cambridge-Paris, 1982, pp. 177-188. 

Idem, La Cite au banquet, teză de licenţă din 1987. 

Schwenk, C.J., Athens in the Age of Alexander. The Dated Laws and Decrees 
of the „Lykourgan Era” 339-322 B.C., Chicago, 1985. 









































236 OSWYN MURRAY 


Studniczka, F., „Das Symposion Ptolemaios II nach der Beschreibung des 
Kallixeinos wieder hergestellt”, in Abh. Săchs. Gesellschaft d. Wiss., 30 
2, Leipzig, 1914, pp. 118-173. Si 

Tecusan, M., „Logos sympotikos: patterns of the irrational in philosophical 
drinking. Plato outside the Symposium”, in Murray, Sympotica, cit. 

Tomlinson, R.A., „Ancient Macedonian symposia”, în Ancient Macedonia 
Papers read of the First International Symposium held in Thessaloniki, 
Institute for Balkan Studies, Thessaloniki, august 1968, pp. 308-315. 

van Groningen, B.A., Pindare au banquet, les fragments des scholies €dites 
avec un commentaire critique et explicatif, Leiden, 1960. 

Veblen, T., The Theory of the Leisure Class, New York, 1899 (trad. it. în 
Opere, ediţie îngrijită de F. De Domenico, introducere de F. Ferrarotti 
UTET, 'Torino, 1969). 

Vetta, M. (coord.), Poesia e simposio nella Grecia antica, Guida storica e 
critica, Laterza, Roma-Bari, 1983). | 

Veyne, P., Le pain et le cirque. Sociologie historique d'un pluralisme politique 

Paris, 1976 (trad. it. 1] pane e il circo, Il Mulino, Bologna, 1984). 

Vickers, M., „Artful crafts: the influence of metalwork on Athenian painted 
pottery”, in Journal of Hellenic Studies, 105, 1985, pp. 108-128. 

von der Mihll, P., „Dar griechische Symposion”, in Xenophon, Das Gastmahl 
Berlin, 1957 (trad. it. în Vetta, op.cit., pp. 3-28). 

Ziebarth, E., Das griechische Vereinswesen, Leipzig, 1986. 





Omul și zeii 


Mario Vegetti 


Aristotel povesteşte că bătrînul înțelept Heraclit, adresîndu-se unor 
oaspeţi veniţi să-l viziteze şi care rămăseseră în prag, privindu-l cum 
se încălzeşte lîngă soba din bucătărie, îi invită să intre fără să șovăie: 
„Şi aici, spuse, există zei” (De partibus animalium, 1, 5). 

Anecdota aristotelică este semnificativă şi utilă în înțelegerea atitu- 
dinii religioase a omului grec din mai multe motive. Ba pune în lumină, 
în primul rînd, caracterul difuz al experienței „sacrului”, apropierea sa 
de momentele şi spaţiul vieţii cotidiene. Vatra, în jurul căreia familia 
se adună pentru a găti și pentru a consuma hrana, este consacrat unei 
zeițe, Hestia, care veghează la prosperitatea şi continuitatea vieţii 
familiale ; fiecare nou-născut este purtat în jurul focului, pentru a 
consfinţi și religios intrarea lui în spaţiul domestic. 

În vorba înțeleaptă a lui Heraclit, această răspîndire a sacrului se 
prelungește într-o relaţie de familiaritate cu zeii ce caracterizează din 
plin experienţa religioasă greacă ; aici zeul nu este îndepărtat și inacce- 
sibil, comunicarea cu el caracterizează, se poate spune, fiecare moment 
semnificativ al existenţei private şi sociale ; se întîmplă destul de des 
să-i întîlnim imaginile, să-l întîlnim în practicile culturale care-i sînt 
dedicate, în povestea familială și publică unde se conturează tramele 
dense ale unei simbolizări semnificative a existenţei, încît întrebarea 
de ce credeau grecii în zeii lor apare ca rău pusă. Ar trebui mai curînd 
să ne întrebăm cum ar fi fost posibil ca ei să nu creadă în zei, avînd 
în vedere că necredința ar fi implicat negarea unei mari părți a expe- 
rienţei cotidiene de viaţă. 

La sentimentul omniprezenței sacrului și al familiarităţii cu zeii se 
adaugă, în contextul aristotelic al anecdotei, un al treilea caracter, 
care se referă în special la atitudinea intelectuală a filosofilor faţă de 
sfera divinului. Acesta este din ce în ce mai mult identificat ca principiu 
şi garant al ordinii, al regularităţii, al sensului lumii naturale (Aristotel 
a citat de fapt cuvintele lui Heraclit pentru a legitima studiul teoretic 
al naturii vii, un mediu cu siguranță mai puţin nobil decît acela al 
cerurilor şi astrelor, mai îndepărtat de divinitate, dar guvernat și el 
de legi ale ordinii şi valorii, deci și el „plin de zei”). Această atitudine 

filosofică nu contrastează, cel puţin în fond, cu caracterele experienţei 
religioase comune, dar cu siguranţă le prelungeşte într-o nouă concepţie 
ce transformă proximitatea şi familiaritatea divinului în imanenţa sa 
faţă de ordinea lumii. 
Despre toate aceste trăsături ale experienţei religioase grecești se 
va vorbi analitic mai departe. Pentru a-i înțelege totuşi aspectul funda- 
mental și aparent contradictoriu, acela de a fi o experienţă difuză şi 
pătrunzind în toate straturile existenţei, dar în acelaşi timp, ca să 
spunem așa, „ușoară”, fără a opresa sai hole şi social, va trebui în 
primul rînd să recurgem la cîteva delimitări negative. îmi -un cuvînt, 


va trebui să clarificăm ceea ce religia greacă nu este. 


O religie fără dogme şi fără biserică 


În primul rînd, aceasta nu se fundamentează pe nici o revelaţie 
„pozitivă” acordată oamenilor direct de către divinitate; nu are deci 
nici un fel de profet fondator, spre deosebire de marile religii mono- 
teiste din bazinul Mediteranei, și nu posedă nici o carte sfîntă care să 
enunţe adevărurile revelate și să constituie baza unui sistem teologic. 
Absența Cărții presupune absenţa corespunzătoare a unui grup de 
interpreţi specializaţi ; în Grecia nu a existat niciodată o castă sacerdotală 
permanentă și profesională (accesul la funcţiile sacerdotale fiind în 
principiu deschis oricărui cetățean şi de obicei în mod provizoriu) și cu 
atît mai puţin o biserică unificată, înțeleasă ca aparat ierarhic și 
independent, autorizat să interpreteze adevărurile religioase şi să 
administreze practicile cultului. Nu au existat niciodată nici dogme de 
credinţă, a căror respectare să fie impusă și supravegheată și a căror 
încălcare să facă loc figurilor ereziei şi blasfemiei. 

Acest sistem de absenţe se prelungește într-o tăcere deosebită, dar 
poate semnificativă. În ansamblul credințelor și poveștilor despre divi- 
nitate, cele referitoare la creaţia lumii şi a oamenilor nu au nici un rol 
central şi de fapt nu există decît în unele curente marginale şi sectare 
după cum vom vedea ; în experienţa comună a existat dintotdeauna, în 
lume, o convieţuire între stirpea zeilor şi cea a oamenilor. Nu există, 
de asemenea (cu aceleași excepţii deja semnalate), nici o idee de „păcat 
originar” de care oamenii ar trebui în vreun fel purificaţi şi salvaţi; 
dacă nu se murdăreşte cu o vină și o contaminare specifică, omul grec 
este în mod normal „pur” și, ca atare, poate să acceadă liber la funcţiile 
sacre. Tot atît de marginală este, cel puţin la nivelul religiei publice, 
chestiunea supravieţuirii sufletului şi a salvării sale după moarte, 
chiar dacă aceasta va tinde să apară, după cum se va vedea, în con- 
textul cultelor misterice şi iniţiatice. 

Acest ansamblu de consideraţii negative face dificilă o discuţie 
pozitivă despre o „religie” greacă. cel puţin în sensul în care termenul 

este folosit în contextul tradiţiilor monoteiste. În greacă nu există un 
cuvînt al cărui cîmp semantic să echivaleze propriu-zis cu termenul 
„religie”. Termenul cel mai apropiat, eusebeia, este definit de preotul 
Euthyphron, protagonistul dialogului platonice omonim, cu „grija 
(fherapeia) cuvenită față de zei”l. Această religiozitate constă deci în 
îndeplinirea riguroasă a ritualurilor cultuale prin care se exprimă 
respectul oamenilor faţă de divinitate, prin care li se dau zeilor cuvenitele 
semne de venerație şi deferență, constînd în primul rînd în ofrandele 
sacrificiale şi votive. O valoare la fel de slabă are echivalentul grec al 
cuvîntului „credință”. În limba comună, expresia „a crede în zei” (nomizein 
tous theous) nu înseamnă atît o convingere rațională referitoare la 
existenţa lor (cum se va întîmpla în limbajul filosofic matur de mai 
tîrziu), cît „respectul”, cinstirea în practicile de cult a divinității; 
nomizein va echivala deci în substanţă cu therapeuein, a dedica divi- 
nităţii îngrijirile rituale necesare. 

Nucleul raportului dintre oameni şi zei, al „religiei” şi „credinței” 
grecilor apare deci ca respectare a cultelor şi a ritualurilor prescrise 
de tradiţie. Aceasta nu trebuie totuși să ne facă să ne gîndim la o 
ritualizare obsesivă ce afectează existenţa. Sarcasticul portret al super- 
stiției (deisidaimonia) pe care filosoful Teofrast îl zugrăvește în Carac- 
terele sale (16) la sfîrşitul secolului al IV-lea î.Hr. este inspirat probabil 
de o atitudine răspîndită : superstiţiosul este acela care trăiește chinuit 
de o continuă teroare faţă de puterea divină și care-şi dedică în chip 
ridicol o mare parte din existenţă strădaniei de a obține grația prin 
intermediul riturilor, tentativei maniacale de a evita impietatea și de 
a se purifica de orice posibilă culpă. Dar este vorba tocmai de un 
„personaj” de comedie ; satira lui Teofrast nu lasă nici un dubiu asupra 
faptului că obsesia ritualistică nu a fost nici răspîndită, nici apreciată 
în contextul religiozităţii grecești. Aceasta nu înseamnă că nu ar fi 
existat o profundă teamă față de divinitate şi față de puterea ei de a 
pedepsi greşelile oamenilor lovindu-i în timpul vieţii și pedepsindu-i chiar 
şi pe urmaşii lor. Această teamă este bine reprezentată în întreaga 
experienţă culturală greacă din secolul al V-lea și chiar în cel următor. 
Epicur, un filosof aproape contemporan cu Teofrast, considera că una 
dintre sarcinile fundamentale ale filosofiei, dacă se dorește dobîndirea de 
către oameni a liniștii, ar trebui să consiste tocmai în a-i elibera de 
această frică de pedeapsa divină. 

Ansamblul acestor atitudini, în toată complexitatea lui, poate fi 
ilustrat de o anecdotă naivă povestită de istoricul Herodot, care scrie 
în secolul al V-lea, dar se referă la domnia tiranului atenian Pisistrate 
(jumătatea secolului al VI-lea). Herodot povestește despre o stratagemă 
a lui Pisistrate pentru redobîndirea puterii pierdute în Atena : el îmbracă 
o fată în veşmintele Atenei şi îi dă armele acesteia, o așază într-un car, 


1. În Platon, Opere, II, ed.cit., p. 275 (ni... 

însoțită de crainici care îndemnau poporul să-l reprimească pe tiran, 
fiind adus astfel în cetate de această zeiță protectoare a polis-ului. 
Viclenia îi reușește, iar Herodot este surprins de naivitatea atenienilor, 
care totuși, la fel şi chiar în mai mare măsură decit alţi greci, „erau 
mai isteți la cuget și departe de a fi gata să creadă orice prostie, [...] 
deosebit de neamurile barbare” (Istorii, 1, 60).. 

Anecdota poate fi citită din două perspective diferite, Pe de o parte, 
familiaritatea grecilor cu zeii lor, obişnuința contactului cotidian cu 
imaginea lor explică cum de au putut atenienii „crede”, ca într-o 
evidenţă imediată ce nu mai putea fi pusă la îndoială, în apariţia 
Atenei în fruntea cortegiului lui Pisistrate sau cel puţin cum au putut 
să-și lase în chip convingător unii altora impresia de a fi crezut în 
această apariţie. Dar acesta este un alt aspect, care subliniază 
caracterul „lejer” al credinţei şi deci nu dezminte, ci confirmă incre- 
dulitatea obișnuită atribuită de către Herodot grecilor. Aceeași fami- 
liaritate care induce „credinţa” le permite totodată lui Pisistrate şi 
acoliţilor săi să pună la cale înșelătoria, falsificînd aparențele zeiţei, 
fără prea mare teamă că ar comite un sacrilegiu şi că s-ar expune 
astfel mîniei divine. Divinitatea este prea aproape de oameni, prea 
disponibilă pentru contactul cu ei, pentru a nu fi uneori transformată 
în instrument de joc, de înșelătorie, de viclenii iscusite. Credulitatea 
și incredulitatea, teama de divinitate şi dezinvoltura față de ea sînt 
deci strîns împletite în atitudinea religioasă a grecilor; orice accentuare 
excesivă a unuia dintre cele două aspecte ar duce la răstălmăcirea lui 
radicală. 

Această trăsătură specifică poate fi explicată numai întorcîndu-ne 
la geneza şi la articularea figurilor sacrului și divinului în tradiția 
culturală greacă, care, datorită anumitor aspecte, nu are corespondent 
în alte universuri religioase. 


Sacrul 


Hieros, „sacru”, este un cuvînt grecesc provenit poate dintr-o rădăcină 
indo-europeană ce are înțelesul de „puternic”. Experienţa greacă a 
sacrului în general (asemănătoare, în această privinţă, cu multe alte 
culturi) s-a născut probabil o dată cu sentimentul prezenţei unor puteri 
supranaturale în locuri tainice (păduri, izvoare, peșteri, munţi), în 
fenomenele naturale misterioase și înfricoșătoare (tunetul, furtuna), în 
momentele cruciale ale vieţii (naşterea, moartea). Această experienţă 
primară s-a articulat apoi în două direcţii diferite, chiar dacă nu opuse. 
Pe de o parte, sacrul s-a teritorializat, legîndu-se de locurile „puternice”, 
marcate de graniţe precise, ale manifestării supranaturalului ; aceste 


1. Ed.cit., vol. ÎI, p. 39 (n-t.). 

locuri, închinate de acum înainte cultului puterilor divine care le 
locuiesc, se transformă treptat în sanctuare (temenoi) ce pot să adă- 
postească temple consacrate divinităţilor propriu-zise sau chiar să 
delimiteze alte spaţii de devoțiune (de exemplu, nimfele apelor sau 
mormintele „eroilor”, adesea morminte de origine miceniană, devenite 
talismane care garantează prosperitatea familiilor și a comunităţii, ca 
legendarul „mormînt al lui Oedip” aflat în suburbia ateniană a Colonei). 
Delimitarea spaţiilor sacre comportă o serie de interdicții şi de tabuuri 
menite să apere de profanare şi de abuz tot ceea ce se află în res- 
pectivele spaţii, în primul rînd receptaculul eventualei imagini divine, 
dar și jertfele de înduplecare închinate divinității și slujitorilor acesteia. 
Prin extindere, „sacru!” va fi deci considerat tot ceea ce e cuprins în 
incinta locului de cult sau e dedicat acestuia, ca victimele sacrificiale, 
formele tradiţionale ale ritului, oficianţii lui. În Grecia, teritorializarea 
sacrului nu ia niciodată forma tabuului cunoscută în alte părți: inter- 
dicţiile nu exclud niciodată relaţia cu oamenii, frecventarea, chiar 
regulată ; dimpotrivă, o presupun organic, fiindcă nu există sacralitate 
în absenţa cultului colectiv. Așadar, respectul constitutiv al sacrului 
nu se transformă niciodată în teroarea fără cuvinte și fără imagine ce-l 
însoţeşte în alte culturi. 

Pe de altă parte, „sacru” — de această dată în sensul larg, nu 
intensiv, ci extensiv al termenului -— este pentru greci tot ceea ce 
emană de la puterile supranaturale şi în mod specific din voinţele 
divine. Sacre sînt deci și ordinea naturală, succesiunea anotimpurilor, 
a recoltelor, a zilei şi nopţii; la fel sînt și ordinea imuabilă a vieţii 
sociale, succesiunea regulată a generaţiilor asigurată prin căsătorii, 
nașteri, ritualuri de înmormîntare și de cinstire a morţilor, permanența 
comunităţilor politice şi a sistemului puterilor. 

În ambele accepţii, experienţa sacrului este deci în primul rînd 
aceea a unei puteri sau a unui ansamblu de puteri care intervin în 
procesele naturii și ale vieţii și a căror intervenţie poate fi, în mod 
inscrutabil, atît binevoitoare, principiu de ordine și de armonie natu- 
rală şi socială, cât şi perturbatoare, violentă, distructivă, în furtună ca 
şi în boală și în moarte (limba greacă va continua să denumească 
„sacră” cea mai de neînțeles şi tulburătoare dintre boli, epilepsia). Prin 
urmare, atitudinea față de sfera forțelor supranaturale va urmări 
cîştigarea bunăvoinţei divine și exorcizarea violenţei negative; ea va 
fi deci concepută, după cuvintele preotului Euthyphron al lui Platon, 
ca „grija pe care o au sclavii față de stăpîni” (Euthyphron, 13 d). Ritul 
de cîștigare a bunăvoinţei — un act individual şi colectiv care poate și 
trebuie să fie eficace dacă este efectuat corect, după procedura stabilită 
de tradiţie, care se supune cu bucurie voinței căreia i se adresează — 
constă în primul rînd în jertfele de înduplecare, însoțite de invocare și 
rugăciune. Pentru greci, acestea includ dăruirea de bogății, libaţiile, 
mărețele edificii de cult, dar în centrul lor stau darurile alimentare și 

jertfa animală. În funcţie de divinitate și de contextul social, sacrificiul, 
după cum vom vedea, poate să ia forme diverse ; în orice caz, el exprimă 
renunțarea din partea grupului uman la o parte din resursele sale 
alimentare mai prețioase, pentru a le da puterilor divine, care prin 
această „îngrijire” ar trebui să fie îmbunate şi convinse să arate bună- 
voință faţă de oameni. 

Pentru ca ritualurile să fie eficiente — repetăm —, este decisiv ca ele 
să fie îndeplinite în moduri și la momente stabilite de tradiţie; la 
origine, calendarul grec este deci, în primul rînd, ansamblul datelor 
rituale, iar numele lunilor vor rămîne întotdeauna legate de cere- 
moniile de cult care trebuie să se desfăşoare în acea perioadă a anului. 
Ceremonialul ritual, prin care se celebrează și se asigură bunele relaţii 
dintre oameni şi puterile divine, este totodată, în mod firesc, un moment 
privilegiat de convieţuire a oamenilor, de autocelebrare a comunităţii 
lor ; de el se leagă deci întotdeauna evenimentele mai semnificative ale 
societății grecești, de ia banchetul în comun la jocurile sportive, de la 
dansuri la procesiuni şi spectacole de teatru. 

Dacă ritul — și în primul rînd cel sacrificial — garantează bunul 
mers al relaţiei dintre oameni și divinitate, această relație poate să fie, 
dimpotrivă, alterată şi perturbată. 

Se poate întîmpla ca oamenii să încalce teritoriul sacrului, să-i 
violeze privilegiile şi să încalce normele divine ce reglementează ordinea 
socială. Acest lucru se întîmplă, de exemplu, în Iliada, cînd grecii o 
tîrăsc în sclavie pe fiica unui preot al lui Apollo, Chriseidis, consacrată 
de la naștere zeului și socotită o parte din proprietatea sa; cînd Oedip 
comite gestul său paricid, murdărindu-se cu sîngele lui Laios; cînd, în 
vremurile vechi, familia Alcmeonizilor îi trimite la moarte pe Kylon şi 
pe discipolii săi care se refugiaseră ca rugători în templul Atenei 
(Herodot, 5, 71). În toate aceste cazuri s-a produs o „contaminare” 
(miasma), şi contaminare este ori de cîte ori se încalcă jurămintele 
făcute în numele zeilor, cînd se varsă sînge omenesc, cînd nu se respectă 
regulile ritualului. Contaminarea este o vină care merge dincolo de 
ordinea juridică și morală; ea atrage asupra vinovatului răzbunarea 
divină şi se răspîndește atît în spaţiu, cuprinzînd comunitatea care-l 
găzduiește (armata grecilor şi cetatea Tebei ispăşesc, prin „pestilenţa” 
trimisă de zei, vinovăția lui Agamemnon şi a lui Oedip), cît şi în timp, 
atingîndu-i implacabil pe urmașii celui contaminat, ca în cazul familiilor 
tragice ale Labdacizilor și Atrizilor. Ideea de miasma are probabil 
origini materiale, semnificînd murdărie, necurăţenie, macularea celui care 
trăiește sub sau în afara regulilor impuse de comunitatea lui socială; 
în sens propriu, ea apare pe mîinile murdare de sîngele omuciderii, în 
plăgile care-l acceptă pe cel ce poate fi imaginat ca lovit de o pedeapsă 
divină. Murdăria materială de la început tinde să se transforme în 
murdărie morală, devenind o metaforă a „culpei” şi a „blestemului” 
divin. Cel care este lovit de ea nu se poate apropia de sacru în practicile 

rituale și trebuie să fie alungat din comunitate, care altfel riscă să fie 
contaminată. Un ecou al acestei situaţii există în ritualul extrem de 
vechi al pharmakos-ului, care prezintă neîndoielnice ramificații orientale : 
în fiecare an, comunitatea alege unul dintre membrii săi marginali, 
atins de un handicap fizic sau psihic, și îl alungă din cetate, ducîndu-l 
cu alai la porţile cetăţii, cu scopul ca o dată cu el să fie alungate toate 
contaminările care pot exista în grupul social (putem vedea un ecou 
literar al ritualului în expulzarea lui Oedip, regele paricid şi incestuos, 
din cetatea Tebei, cu care se încheie Oedip rege al lui Sofocle). 

Aşa cum la origine ideea de contaminare este materială, la fel de 
materială rămîne în forma rituală procedura de purificare (katharsis). 
Este vorba de o abluţiune efectuată cu apă (mai rar de o fumigaţie); 
aceasta vizează aducerea individului murdar, impur, la starea de 
curăţenie, deci de puritate, cerută de statutul său de cetățean. Abluţiunea 
purificatoare se va efectua în toate cazurile în care omul se întîlnește, 
chiar și fără vină, cu fenomene potenţial contaminante, cum ar fi 
nașterea, moartea, sexul, boala. În cartea a noua a Legilor, Platon 
recomandă acest ritual şi în cazurile de omucidere involuntară sau 
legitimă ; este necesară purificarea după un raport sexual înainte de 
a te apropia de obiectele de cult; în mod similar, va fi purificată casa 
în care s-a născut sau a murit cineva. În cazurile mai grave de miasma, 
ritualul va fi îndeplinit după indicaţiile conţinute în răspunsul cerut 
de la preoţii lui Apollo, zeul purificator prin excelență (fathartes). 

În conștiința morală și religioasă a sectelor, prelungită apoi în 
gîndirea filosofică, despre care vom vorbi ulterior, ideea purificării se 
dezvoltă în paralel cu concepţia vinovăţiei contaminante, inerentă 
condiţiei umane; întreaga viaţă va fi atunci înțeleasă ca un exercițiu 
de purificare de corporalitate şi de viciile legate de aceasta, cu scopul 
de a pregăti dezlegarea salvatoare a elementelor spirituale, a sufletului 
de legăturile sale terestre. Dar dezvoltarea extremă a concepţiei despre 
miasma şi katharsis va afecta întotdeauna minoritățile religioase şi 
intelectuale marginale, chiar dacă influente, față de viața religioasă 
din societatea greacă. 


Zeii, poeţii şi cetatea 


Elementele prezentate pînă aici nu sînt specifice culturii grecești, 
întrucît se regăsesc în forme destul de asemănătoare în experiența 
religioasă a altor popoare de cultură tradiţională şi nu pot constitui 
deci profilul şi cadrul unitar al unui univers religios propriu-zis. Această 
specificitate şi această unificare a religiosului sînt mai degrabă pro- 
dusul a doi factori culturali specific greceşti: poezia epică în primul 
rînd (în care Iliada lui Homer și Teogonia lui Hesiod joacă un rol 

- decisiv) și, în al doilea rînd, arta figurativă, care din acest punct de 
vedere constituie complementul iconografic al poeziei. 

Epopeea ia naștere, fără îndoială, din poveştile mitice tradiţionale 
despre divinităţi și despre puterile supranaturale care locuiesc în lume 
şi care o stăpînesc. Anonime, omniprezente, repetate şi învățate din 
generație în generaţie, aceste poveşti — un fel de vast catalog al 
imaginarului religios — formează ansamblul științei sociale asupra 
zeilor, credibilă și convingătoare în mod imediat, care nu suscită între- 
bări tocmai datorită caracterului anonim, răspîndirii în timp şi spaţiu 
şi vechimii imemoriale a originilor sale. Dar, din cauza acelorași carac- 
teristici, politeismul care emană din masa amestecată a poveștilor 
mitologice este haotic, confuz, lipsit de o formă comprehensibilă și 
controlabilă „cu ochiul liber”. Apariţia poeziei epice — Iliada în primul 
rînd, chiar dacă nu lipsesc probabil unele precedente miceniene — 
constituie înainte de toate o operaţie de selecție şi de ordonare a 
materialului; este conferirea unei forme organice și vizibile sferei 
divinului, care de acum va păstra pentru totdeauna această formă. 
Aici deci — în politeismul antropomorfic şi ordonat după raporturi 
funcţionale de putere precise din Iliada — se află semnul unei revoluţii 
intelectuale extraordinare, care modelează religia greacă în ceea ce va 
rămîne forma ei istorică. Poezia epică menţine totuși și chiar întăreşte 
cu eficiența marii literaturi caracteristicile fundamentale ale povesti- 
rilor mitologice. Ea rămîne o poveste care narează fapte ale zeilor, 
numind locurile unde s-au petrecut ele, caracterizîndu-i pe protagonişti 
ca pe niște indivizi înzestrați cu un nume, o personalitate și trăsături 
specifice; personaje narative deci, nu abstracții conceptuale şi meta- 
fizice și nici figuri totemice. Cînd Hesiod va încerca ulterior să pună 
ordine în universul religios homeric, compunînd, cu Teogonia, ceea ce 
a fost primul și în fond singurul „manua!” religios grec, nu va putea 
decît să pornească de la această experienţă de bază; raporturile dintre 
personajele-zei nu vor fi deci reglementate după trama conceptelor și 
constrîngerilor teologice, ci după ordinea genealogică a generaţiilor şi 
după alternările la putere, ordine caracteristică legăturilor dintre indivi- 
dualităţi singulare, care trăiesc şi acționează. 

Gestul fondator al epicii, privirea sa configurînd universul divini- 
tăţii în forma povestirii antropomorfice, va fi pus în legătură cu cultura 
aristocrației grecești ocupată cu expediţia de colonizare a Asiei Mici. 
În epopee, această aristocrație se autocelebrează, își glorifică propriile 
origini şi propriii eroi și, totodată, dă formă prin proiecţie propriilor 
divinităţi ; zeii săi nu derivă atît din cultul sau din învățăturile preoţilor, 
cum scrie Snell, cît „au fost creaţi prin cînt, o dată cu eroii”. 

Dimensiunea proiectivă a formării universului divin în poezia epică, 
în același timp cu formarea eroilor aristocratici, defineşte în mod 
durabil caracterele sale figurative. Zeii apar reprezentaţi ca eroi aduși 
la limita maximă a excelenţei (arete) prin frumuseţe, inteligenţă, putere, 

prin caracterul constant şi permanenţa unor astfel de calităţi, prin 
nemurire ; aceasta presupune totodată, în mod firesc, o transcendere 
a condiţiei umane, un prag de nedepășit care-i desparte pe zei de eroi 
mai mult decît sînt aceștia din urmă despărțiți prin calităţile lor 
excepţionale de restul oamenilor. 

Acest prag este impus de caracterul proiectiv care domină ima- 
ginarul poetic ce produce divinitățile homerice; pragul tinde totuși să 
fie mereu depășit, în virtutea aceleiași atitudini intelectuale care l-a 
determinat. Actul ce configurează universul divin rămîne „artistic”, 
deci într-o anumită măsură artificial”, originea lui estetizantă şi 
liniştitoare stabilește un raport de oglindire reciprocă între firea muritoare 
a eroului aristocratic şi aceea nemuritoare a zeilor săi. Pragul este 
depăşit în primul rînd în genealogie, care le garantează eroilor o 
descendență şi o rudenie divină datorită unirii repetate a zeilor și 
zeiţelor cu muritorii, ceea ce dă naștere familiilor aristocratice greceşti. 
Sînt apoi raporturile constante dintre zei și oameni, pe care primii îi 
frecventează asiduu, fiind legaţi de ei prin relaţii de rudenie, de dragoste 
sau, dimpotrivă, de aversiune, dacă nu de aceeaşi necesitate de a 
reclama mereu omagiile care li se datorează în calitate de stăpîni cu 
putere extraordinară. Rezultă de aici acea împletire și acel amestec 
continuu între lumea zeilor şi cea umană care sînt o caracteristică 
frapantă a Iliadei şi, după ea, a imaginarului religios al grecilor. De 
aici şi obişnuinţa raportului cu zeii, familiaritatea cu prezenţa lor, 
atribuirea unor trăsături specific umane zeilor : ei pot să-i rănească pe 
eroi şi să fie răniţi de aceștia pe cîmpul de luptă, cunosc dragostea, 
gelozia, invidia şi orice altă pasiune caracteristică oamenilor. Toate 
acestea fac ca zeii, deşi temuţi pentru puterea lor deosebită, să poată 
fi priviţi şi cu ironia și uneori cu sarcasmul cuvenit slăbiciunilor ome- 
neșşti ; astfel, Iliada, poemul fondator al universului religios, a putut 
fi definită în acelaşi timp, în mod paradoxal dar nu lipsit de temei, 
drept „cel mai nereligios dintre toate poemele” (P. Mazon). 

De acest lucru era perfect conștient Platon, care deplîngea în cartea 
a treia a Republicii faptul că zeii din Iliada au fost reprezentaţi rîzînd, 
plîngînd sau ca victime ale dorinţei erotice : „Trebuie contenit cu poves- 
tirea unor astfel de mituri, ca nu cumva să le dea tinerilor o straşnică 
pornire spre rău” (3, 391 şi urm.)!. Educatorul Platon propune deci să 
se amendeze paginile religioase ale epopeii sau, chiar mai rău, propune 
ca Homer şi discipolii săi să fie alungaţi din noul polis, cu toate poemele 
lor periculoase (Republica, cartea a X-a). Dar programul lui Platon nu 
va avea succes şi experienţa religioasă a grecilor va continua să fie 
modelată de textele poeziei epice care le-au întemeiat cultura. 

Politeismul antropomorfic, în care divinitatea este văzută în primul 
rînd ca personaj concret al unei povești şi apoi devine vizibilă prin 


1. În Platon, Opere, ed.cit., vol. V, p. 164 (nt.). 

intermediul figuraţiei care o ilustrează, comportă o serie de consecinţe 
importante. Pe de o parte, aceasta exclude omnipotenţa și, într-un 
anumit sens, omnisciența, atît ale fiecărui zeu în parte, cît şi ale zeului 
suprem, Zeus. Acolo unde este atotputernicie nu există, evident, poveste, 
fiindcă povestea presupune o multitudine de actanţi, a căror putere şi 
ale căror intenţii se limitează şi se condiţionează reciproc, producînd 
intriga narativă : Zeus nu putea hotări pe loc și singur deznodămîntul 
războiului troian fără să aibă de întîmpinat opoziții, fără să ajungă la 
compromisuri, să ticluiască planuri complexe, deşi era cel mai puternic 
dintre zei. 

Pe de altă parte, ceea ce-i desparte pe zei de oameni este, desigur, 
înainte de toate, puterea lor: ei sînt, de departe, „cei mai puternici”. 
Puterea lor decurge fie din experiența primordială a existenţei pute- 
rilor supranaturale în lucrarea lumii, fie din actul poetic de înfăţişare 
a divinității prin intermediul unei proiecţii la limita calităţilor eroice. 
Zeii sînt deosebiți prin domeniul specific asupra căruia îşi exercită 
puterea, chiar dacă, nefiind vorba despre abstracții conceptuale, ci de 
personaje concrete, ei sînt de regulă figuri multifuncţionale, a căror 
putere se extinde adesea la o multitudine de sectoare, ce se împletesc 
şi se suprapun. În ansamblu, în acest imaginar religios, aşa cum a 
scris Dumâzil, „conceptele, imaginile și acțiunile se articulează şi 
formează, prin legăturile lor, un fel de reţea în care, în principiu, orice 
materie a experienţei poate fi luată și distribuită”. 

Multitudinea de funcţii se exprimă în multitudinea de apelative speci- 
fice de care este însoţit numele fiecărei divinităţi, atunci cînd aceasta este 
invocată în legătură cu diferitele domenii unde se exercită puterea și 
tutela ei. Există astfel un Zeus al jurămintelor, un Zeus al grani- 
țelor, un Zeus protector al rugătorilor și al oaspeţilor, un Zeus al ploii 
şi al fulgerului. Dar dincolo de această pluralitate de funcții, figura 
zeului își menţine focalizarea şi individualitatea proprii, care nu rezultă 
din situarea într-un sistem teologic, ci din trama narativă care-l identi- 
fică drept personaj (există totuşi excepţii, cînd numele unuia dintre 
zeii Olimpului homeric se suprapune peste unele figuri cultuale preexis- 
tente dificil de identificat ; este cazul Artemidei, zeița fecioară a vînă- 
torii în universul poetic, dar legată de pildă, la Efes, de un cult al 
mamei de origine orientală). 

Această focalizare poate fi ilustrată pe scurt de cele douăsprezece 
mari divinităţi ale Olimpului. Zeus este principiul suveranităţii legale, 
ce reuneşte în el puterea și dreptatea și acționează ca garant universal 
al ordinii în lume și în societate mulțumită atotputerniciei lui. Acesta 
este, de altfel, temeiul puterii lui Zeus, care nu e primordială, ci este 
cucerită datorită unei serii de acte eroice. După genealogia lui Hesiod 
(secolele VIII-VII î.Hr.), Zeus ar fi pus capăt unei dinastii divine de 
origine nocturnă şi haotică, avîndu-l ca ultim descendent pe tatăl său, 
oronos, care-și devora copii. Scăpat de furia paternă graţie vicleniei 

mamei sale, Rhea, Zeus l-ar fi detronat pe Cronos, devenind regele 
zeilor ; noua dinastie cerească și olimpică își va afirma definitiv puterea 
datorită războiului victorios purtat de Zeus împotriva divinităților 
htonice şi primitive, numite titani, legate de lumea haotică a lui 
Cronos. O dată cu domnia lui Zeus, se obține deci în cele din urmă o 
delimitare clară între cer și pămînt, lumină şi întuneric și se garantează 
armonioasa succesiune a generaţiilor. Soţia lui, Hera, în calitate de 
protectoare a căsătoriei, a unirii capabile să dea naştere unei des- 
cendenţe legitime în sînul familiei, este legată chiar de societatea 
umană şi de civilizaţie, pe care o împiedică să recadă în sălbăticia 
lipsită de legi a stării de natură. 

Fratele lui Zeus, Poseidon, este o divinitate străveche și puternică, 
a cărei origine miceniană este limpede. În universul homeric, el este 
într-un anumit fel marginalizat; dacă lui Zeus îi revine stăpînirea 
cerului şi a pămîntului, lui Poseidon îi revine puterea asupra abisurilor 
oceanului și ale subsolului, care-l fac stăpînul furtunilor și al cutre- 
murelor. Zeu de temut, el va rămîne mereu, în calitatea lui de protector 
al marinarilor, foarte apropiat de această dimensiune fundamentală a 
experienţei greceşti. Dintre fiicele lui Zeus, preferata este Atena, fecioara 
pe care el a născut-o singur, fără intervenţia elementului feminin, și 
care reprezintă deci în lumea sexului din care face parte principiul 
patriarhal, valoarea masculină, în măsura în care aceasta poate fi 
împărtășită cu femeia. În acest sens, Atena este depozitara inteligenţei 
practice care protejează atît munca artizanilor, cît şi pe cea tipic 
feminină, a țesutului. Reprezentată de obicei în armură hoplitică, 
Atena este în plus promachos, călăuză și ocrotitoare a războinicilor. În 
această dublă calitate, ea este înălțată la rolul de zeiță protectoare a 
polis-ului atenian, legată mai ales de soarta cetăţii, și constituie obiectul 
unei veneraţii speciale (există, de altfel, multe divinităţi protectoare 
feminine, ca Hera la Samos și Artemis la Efes; aceasta se poate explica 
prin calitatea lor de doici, garante ale fecundității și prosperității 
populaţiei, la care se poate adăuga cea de protectoare în lupte). 

Dintre ceilalți copii ai lui Zeus, un rol extraordinar va avea Apollo. 
Important zeu solar, la origine şi războinic, Apollo va dobîndi din ce 
în ce mai mult trăsăturile unui zeu al luminii purificator şi vindecător. 
Înzestrat cu darul principal al înțelepciunii, Apollo cunoaşte viitorul 
şi din acest motiv este stăpînul marilor sanctuare oraculare, ca acela 
de la Delfi; legat de muzică şi de poezie, deci de dimensiunea culturală 
esenţială a civilizaţiei grecești, asigurînd armonia, frumuseţea, ordinea 
estetic definită a lumii, Apollo va rămîne divinitatea „filosofică” prin 
excelență. Pentru toate aceste motive, în epoca veche prestigiul său îl 
va umbri uneori chiar și pe cel al lui Zeus. 

O altă mare zeitate antică greacă formează cu Apollo o pereche 
bipolară : Dionysos, căruia grecii îi atribuie însă origini orientale. Zeu 
al vinului, Dionysos este legat de experienţa beţiei, a delirului, 

nebuniei; el domină zona obscură, care precedă ordinea existenţei 
civilizate, în care se stabilesc legături imediate între oameni, animale 
şi natură. Cultul lui, care preferă muntele și pădurea şi atrage femeile 
şi barbarii, este adesea perceput ca subversiv faţă de ordinea consti- 
tuită a polis-ului; marginal în poezia epică, unde predomină imaginea 
eroică a divinității, Dionysos devine, dimpotrivă, divinitatea protec- 
toare a poeziei tragice. Este adesea văzut în opoziţie cu ordinea și 
armonia proprii lui Apollo, ca figură a Celuilalt — celălalt aspect al 
sacrului, nu stabil și regulat, ci tulburător și greu de sesizat. Totuşi, 
experiența religioasă greacă se străduieşte să integreze fără conflicte 
aceste două aspecte. În același sanctuar de la Delfi, Dionysos a fost 
venerat alături de Apollo, ca frate al lui; în religia cetăţii a existat 
tendința de a-i lăsa lui Dionysos un loc propriu şi un rol specific în 
cadrul sărbătorilor, în momentele de carnaval, cînd vinul este stăpîn, 
și mai ales în festivalurile teatrale, destinate să facă comprehensibile 
şi acceptabile în ordinea socială alteritatea dionisiacă şi dimensiunile 
experienței pe care acesta le reprezintă. 

Trei divinităţi feminine și trei divinităţi masculine completează 
panteonul grec. Artemis, sora geamănă a lui Apollo, este o zeiţă virgină 
legată de spaţiile din afara cetăţii, ca pădurea, unde îi place să vîneze 
cu arcul şi săgețile, spre deosebire de Atena, instalată, cu armura ei 
hoplitică, în centrul cetăţii. Artemis este legată de cultul feminin, 
patronează riturile tinerelor femei în trecerea lor de la condiţia de 
fecioare la aceea de femei măritate, protejînd în plus naşterile. 

Foarte diferită este natura Afroditei, zeița sexualităţii şi a naşterii, 
înrudită probabil cu marile zeițe orientale ale fecundității. Legată de 
experiența dorinței erotice (este mama lui Eros), Afrodita rămîne străină 
de zona familială și conjugală; asociată dimensiunii incontrolabile și 
primordiale a sexualităţii, ea se defineşte deci, sub anumite aspecte, 
în opoziție polară cu fecunditatea reglementată de matrimoniu, repre- 
zentată de Hera. 

Legată de fertilitatea pămîntului și de ciclurile naturii, Demetra 
poate fi din acest punct de vedere alăturată din acest punct de vedere 
lui Dionysos; domeniul ei este însă asociat nu vinului, ci culturii cerea- 
lelor şi se află deci chiar la originile civilizaţiei agricole. Prin mitul 
Persefonei, fiica Demetrei, răpită de Hades și dusă în adîncul pămîntului, 
unde se află regatul morţii și al tenebrelor, şi redată apoi, la inter- 
venţia mamei sale, în fiecare primăvară luminii soarelui, se celebrează 
succesiunea anotimpurilor şi a lunilor, de la semănat la recoltat, dar 
Și, mai general, ciclul nașterilor și al morţilor. Aceste aspecte fac din 
Demetra o divinitate legată mai ales de cultele feminine. Alternanţa 
dintre Demetra şi Persefona le asigură în plus, după cum vom vedea, 
un rol central în Misterele Eleusine. 

Cît despre trinitatea masculină, aceasta include o divinitate cu 
caracteristici foarte speciale, Hermes, care întruchipează figura mesagerului 

şi a călătorului; zeu mobil, legat de drum și de spaţiile deschise, 
Hermes semnifică în plus trecerea din lumea celor vii în lumea celor 
morți, deoarece are misiunea de a conduce în lumea de dincolo sufletele 
defuncţilor. Capacitatea de a stabili schimburi şi contacte, mobilitatea 
de călător fac din el un zeu întemeietor atît al comerțului, cît și al 
culturii, ca artă a comunicării şi înţelegerii între oameni. 

La polul opus se află Hefaistos, divinitate a meșteșugurilor legată 
de spaţiile închise ale atelierului şi ale focului fierarului, expresie a 
puterii de transformare și de creaţie a tehnicii. În cultul meșteșu- 
garilor, Hefaistos este legat adesea de Atena. Soţia lui este totuşi 
Afrodita — o căsătorie care asociază fecunditatea sexuală a naturii cu 
productivitatea artificială a tehnicii. Dar Afrodita nu recunoaște legătura 
căsătoriei, preferînd, în locul harnicului Hefaistos, forța primordială, 
războinică și distrugătoare a lui Ares; zeu al războiului, temut zeu al 
cîmpului de luptă, Ares este legat în special de valoarea eroică a luptelor 
homerice, prin dimensiunea sa de furie și de impuls ucigaș incontrolabil. 

Panteonul grecesc cuprinde, fireşte, și alte divinităţi în afară de cei 
doisprezece mari zei. Fiecare dintre aceste divinități mai mici este 
destul de veche, ca deja citatul Hades, zeul infernului și al morţii, 
Hestia, Eros și Persefona. Altele se vor adăuga în epoca clasică, ca 
urmare a unui proces tipic de conceptualizare moralizatoare, pe fond 
juridic şi politic, a universului religios specific epocii arhaice. Pe măsură 
ce acesta apare ca inadecvat, în personalizarea lui narativă şi iconică, 
pentru a exprima complexitatea crescîndă a experienței sociale, i se 
adaugă figuri noi, derivate nu din conformaţia poetică originară a 
lumii poveștilor mitologice, ci direct din abstracţia, din sublimarea 
valorilor şi problemelor noii realităţi colective. Apar astfel divinităţi ca 
Dike, Justiţia, imaginată ca fiică a lui Zeus pentru a reprezenta directa 
implicare în garantarea valorilor etico-politice ale coexistenței sociale — 
sau Eirene, Pacea, o divinitate care exprimă nevoia de armonie în 
interiorul şi în afara polis-ului — sau, mai tîrziu, Tyche, Fortuna, al 
cărei cult va deveni destul de important în epoca elenistică confruntată 
cu experienţa răspîndită a insecurității personale și colective. 

Tot în epoca elenistică, contactele cu culturile religioase străine, în 
special cu cea egipteană, au determinat intrarea în panteonul grecesc 
a unor zeități străine, asimilate totuşi, pe cale sincretică, celor în mod 
tradiţional familiare; astfel, Amon va fi unificat cu Zeus, venerat 
uneori cu acest dublu nume, Isis cu Demetra, iar Osiris cu Dionysos. 

Înainte de toate acestea însă vechile divinităţi ale Olimpului homeric 
cunoscuseră o altă transformare hotărîtoare ; ele fuseseră integrate în 
orizontul polis-ului, devenind în sens propriu reprezentante ale unei 
religii civice şi politizate. Apariţia în Grecia clasică a unui organism 
social şi politic atotcuprinzător, capabil să restructureze experiența 
colectivă şi modurile de viaţă publică și privată — polis-ul — nu putea 
să nu modifice forma rapcrtului dintre oameni și zei şi rolul acestora 

din urmă raportat la existența umană. Divinităţile olimpiene, integrate 
în spaţiile sociale ale vieţii publice, sînt chemate să-și aducă, la fel ca 
orice cetățean activ, contribuţia la viaţa cetăţii oamenilor. Această 
contribuție, care va fi răsplătită apoi prin practici cultuale devenite 
normă, legiferate și finanţate de comunitatea politică, va consta înainte 
de toate în asigurarea protecţiei și prosperității polis-ului, sarcină ce-i 
revine în primul rînd divinității protectoare, şi apoi în sfaturi, asistenţă 
și garantarea activităţilor. Nu există război sau întemeiere a unei 
colonii, promulgare de legi sau tratate, încheiere de căsătorie sau 
contract care să nu fie puse sub protecția unei divinităţi, a cărei 
asistenţă este invocată prin actele potrivite de cult și cuvenitele practici 
sacrificiale ; nu există, mai ales, nici un element de conviețuire între 
cetățeni, de la serbare pînă la adunare publică, care să nu fie consacrat 
divinității de la care se aşteaptă bunăvoință şi garanţie. 

Convieţuirea oamenilor cu zeii își găsește locul privilegiat în ospita- 
litatea pe care cetatea o asigură zeităților ei prin intermediul repre- 
zentărilor statuare : aflat în centrul cetăţii, în inima spaţiului ei public 
şi foarte vizibil din orice punct al polis-ului, templul este deschis 
publicului și constituie o proprietate comună a cetăţenilor. Comuni- 
tatea cultuală reunită prin frecventarea templului şi practicile rituale 
care-i sînt asociate se identifică cu corpul civic şi reprezintă un moment 
puternic al coeziunii sale, astfel încît unitatea cetățenilor este conso- 
lidată, asigurată de raportul lor comun cu zeitatea. Astfel, Hestia, 
zeița care veghează vatra comună a polis-ului, poate fi identificată cu 
„însăși legalitatea” cetăţii (Xenofon, Helenicele, 2, 3, 52). 

Tocmai din acest motiv, funcţiile sacerdotale, colegiile de preoţi 
(hiereis) care administrează templele şi conduc cultul nu pot fi consi- 
derate roluri profesionale permanente şi structuri separate ale corpului 
civic. Adeseori funcţiile sacerdotale, cum ar fi magistraturile, sînt 
desemnate prin alegeri sau prin tragere la sorți și, de altfel, chiar 
magistraţii polis-ului, ca arhonţii atenieni şi eforii spartani, îndeplinesc 
direct funcţii sacre. Dar și cînd există sacerdoţii ereditare, ca acelea 
ale familiilor ateniene ale Buzigilor și ale Praxiergizilor, acestea sînt 
oricum supuse controlului public al cetăţii; în calitate de păstrători ai 
cultului şi ai proprietăţii divine, prin urmare comune, ei trebuie să dea 
socoteală înaintea cetăţii de activitatea lor la sfîrşitul mandatului, 
care este în orice caz temporar și revocabil. De altfel, sacerdoţilor nu 
li se poate cere — date fiind însușirile specifice ale religiei grecești — 
nici o competență teologică specială, dincolo de patrimoniul mitico- 
-ritual cunoscut de orice cetățean; din punct de vedere moral, va fi 
suficient ca ei să nu fie atinși de vreo dezonoare și să efectueze 
practicile de purificare necesare înainte de a trece la îndeplinirea 
ritualurilor și sacrificiilor. 

Sacrificiul închinat divinităţilor olimpice constituie, cu siguranţă 
momentul esenţial a ceea ce Platon defineşte drept „prietenia dintre 

oameni și zei” (Banchetul, 188 c) şi deci, totodată, acela al armoniei 
politice dintre oameni pe care divinitatea este menită s-o asigure. in 
centrul practicii sacrificiale stă, după cum s-a spus, actul ofertei de 
îmbunare adresat puterii divine. Dar în elaborarea mitologică a grecilor 
şi în ritualizarea sacrificiului practicată de ei există ceva mai specific. 
Conform mitului, la originea sacrificiului stă o înşelătorie, urzită de 
Prometeu, care le-a dat oamenilor părțile comestibile din carnea anima- 
lelor, lăsîndu-le zeilor doar părțile necomestibile, destinate să fie arse 
şi transformate în fum. Această înșelătorie a pus capăt deprinderii 
iniţiale a oamenilor de a mînca împreună cu zeii și le-a rezervat celor 
două grupuri un regim alimentar diferit: fum și miresme pentru zeii 
nemuritori, alimentaţie cu carne, legată de mortalitate, pentru ființele 
umane. Ruptura produsă de Prometeu nu este anulată prin actul 
sacrificial — deoarece întoarcerea la convivialitatea originară nu mai 
este posibilă —, ci refăcută în mod armonios. Zeii sînt prezenţi la 
sacrificiu şi se bucură de el; oamenii au dezlegarea să mănînce carne, 
întrucît provine de la animale, a căror ucidere este permisă, ferită de 
contaminare, în virtutea consacrării cultului divin. Ritului sacrificial 
îi urmează deci banchetul, o masă comună unde repartizarea cărnurilor 
decretează și legitimează ierarhiile sociale, părţile cele mai bune reve- 
nindu-le magistraţilor, preoţilor, cetățenilor celor mai iluștri. Ritul 
sacrificial și banchetul care-i urmează au loc într-o ambianţă festivă; 
Panateneele ateniene, de exemplu, înfățișate în frizele Parthenonului, 
reprezintă unul dintre cele mai extraordinare exemple de autocelebrare 
a corpului social, de punere în spectacol a concordiei și armoniei care 
domnesc atît între membrii săi, cât și între el şi zeitățile sale. „Dar zeii, 
milostivi față de neamul omenesc, ursit din firea sa la muncă, scrie 
Platon, ne-au hărăzit, ca răgazuri de odihnă, sărbătorile întocmite în 
cinstea lor. Ei au vrut ca Muzele, Apollo, șeful lor, și Bacchus să-i 
celebreze împreună cu noi” (Legile, 2, 653)1. | 

Răgazuri nu rare, de altfel, dacă ne gîndim că în Atena secolului 
al V-lea aproximativ o sută de zile pe an erau dedicate diferitelor 
serbări care însoțeau riturile sacrificiale. 

Caracterul public, festiv, solar al sacrificiului oferit divinităților 
olimpice este și mai accentuat, prin contrast, față de aspectele riturilor 
sacrificiale dedicate puterilor infernale, telurice, legate de lumea morţilor, 
care se menţin, chiar dacă în poziţii marginale, și în perioada clasică 
a polis-ului. Acestea se desfășoară de regulă în obscuritatea nopţii, 
fără să beneficieze de un altar construit și vizibil pentru toți, ci direct 
pe pămîntul gol; se practică în mod normal holocaustul, adică arderea 
în întregime a victimei sacrificiale, astfel încît să nu mai rămînă părți 
disponibile pentru masa comună. Este vorba deci, în ansamblu, de un 





1. Ed.eit., p. 69 (nt... 

ritual apotropaic, de îndepărtare şi aversiune, mai degrabă decît de 
contact şi de pacificare armonioasă între grupul uman și divinităţile 
care-l protejează. 

Această lovitură obscură a ritului sacrificial aruncă de altfel o 
lumină rapidă asupra unei dimensiuni a experienţei religioase greceşti, 
un nod de probleme existenţiale legate de teama de moarte, de spaima 
de invizibil şi de necunoscut, pentru care religia olimpiană, atît în 
perioada ei „eroică”, cît şi în metamorfozele ei politice ulterioare, nu 
poate să dea răspunsuri liniștitoare, nici să ofere forme de înţelegere 
și de control. Pe acest teren — terenul dificil al destinului individual 
și al angoasei legate de precaritatea lui — se regăsesc limitele unei 
religiozităţi legate în întregime de proiectarea unei dimensiuni publice, 
sociale, comunitare. Aceasta va fi apoi integrată în diverse forme de 
raportul cu sacrul, care constituie o parte subterană, dar nu mai puţin 
importantă sub anumite aspecte, a religiozităţii omului grec. 


Misterele şi sectele 


Zeul infernului şi al morţilor, Hades, este pentru greci o divinitate 
fără templu și fără cult. Tocmai această excludere a sa din sfera 
vizibilităţii olimpiene, împreună cu teroarea suscitată de lumea invizibi- 
lului, a indicibilului, a ceea ce este contaminant, creează necesitatea 
unei experiențe religioase diferite, îndepărtată de spaţiile și de modu- 
rile cultului public și diurn. Din această exigență se naște forma 
religiozităţii misterice (termenul mysteria derivă din mystes, iniţiat, şi 
exprimă secretul de care aceste culte sînt învăluite, obligaţia ca partici- 
panţii la ele, adică inițiaţii, să păstreze tăcerea în legătură cu ce au 
făcut și au văzut în timpul riturilor). Trebuie să clarificăm însă o 
ambiguitate care poate fi foarte uşor asociată caracterului inițiatic şi 
secret al cultelor misterice. Acestea nu sînt de fapt rezervate unei 
minorități exclusive și sectare: orice cetățean poate fi iniţiat şi, de 
obicei, chiar este; în plus, sînt admiși şi indivizii excluși de regulă de 
la cultele olimpiene ale polis-ului, ca străinii și sclavii și, bineînţeles, 
femeile. 

Aşadar, cultele misterice nu sînt mai restrînse decît cele civice, ba 
în principiu și chiar în fapt sînt mai răspîndite decît acestea, astfel că 
numărul inițiaţilor potenţiali și efectivi depășește de departe limitele 
participării la cetățenie. Aceasta înseamnă că ele se adresează omului 
ca atare, mai mult decît așa-numitului polites, şi că ating o sferă de 
experiență mai profundă, mai radicală, mai răspîndită decît aceea care 
privește autoreprezentarea și protejarea corpului civic al polis-ului. 

Necesitatea unei proceduri complexe de iniţiere şi secretul ce învăluie 
riturile misterice nu comportă deci o selecție între posibilii participanți, 
ci trimit la caracterul profund, inexprimabil şi terifiant al dimensiunii 

experienţei la care se referă. Este posibil ca rădăcina cea mai veche a 
religiozităţii misterice să se afle în riturile preistorice de exorcizare a 
morţii, la inefabilele experienţe de ieşire din corporalitate și de nemurire 
care se verificau poate prin ele, prin intermediul drogurilor halucino- 
gene. În ceea ce-i priveşte pe greci, avem puţine informaţii (deoarece, 
în mod surprinzător, în general secretul inițiatic s-a păstrat) despre 
Misterele Eleusine, celebrate în interiorul polis-ului atenian (existau 
însă alte culte misterice importante, de pildă cel de la Samotrace). 
Nucleul celebrărilor eleusine era povestea Demetrei şi a Persefonei, o 
referire limpede, prin urmare, la alternarea morții și a renașterii 
caracteristice ciclului vegetal, dar și la dimensiunea fecundității sexuale 
şi - speranţei într-o salvare şi într-o evitare a morţii care se află la 
limuta oricărei experiențe individuale. 

„Cele văzute, spuse şi făcute” în timpul misterelor — după expresia 
canonică ce definește ritualul — vor culmina într-o viziune sau într-o 
serie de viziuni capabile să evoce direct sau simbolic sexul, moartea 
renașterea, să provoace deci în cei prezenţi o experienţă a terorii 
primordiale (partea cea mai importantă a ritualului are loc noaptea, 
într-o peşteră întunecată, luminată de focul torțelor) și apoi să corecteze, 
cu epifania liniştitoare a salvării şi a renașterii, această experienţă, 
să-i „purifice” pe spectatorii-actori. 

Deși profundă și radicală, referindu-se la omul în sine şi nu la 
cetăţean, experiența cultelor misterice o integrează, nu o neagă și nici 
nu o exclude pe aceea a religiei olimpiene. Polis-ul atenian tutelează, 
protejează și administrează Misterele Eleusine ; acestea nu produc un 
tip de om, o formă de viaţă străină de cea a comunităţilor politice, 
întrucît iniţiatul în mistere nu duce și nu pretinde o existență diferită 
de aceea a celorlalți concetăţeni ai săi (de regulă iniţiaţi și ei). Misterele 
ating deci o sferă a experienţei şi a problemelor psihologice și religioase 
cărora cultele publice ale polis-ului nu le dau nici glas, și nici răspunsuri: 
dar tocmai prin aceasta reprezintă un supliment pe cît de necesar, pe 
atît de armonios integrabil şi nu instituie nici un conflict, privat sau 
public, între cetățean şi iniţiat. 

Cu totul diferit este cazul sectelor sapienţial-religioase, în care se 
exprimă versantul mistic sau poate, mai bine spus, „puritan” al reli- 
giozităţii grecilor. 

Mişcarea orfică — de la numele lui Orfeu, cîntăreț legendar, poet și 
teolog căruia i se atribuia o coborîre în Infern — ia naștere în Grecia 
secolului al VI-lea î.Hr., în același mediu cultural şi social unde s-au 
dezvoltat cultele dionisiace. Aici se adunaseră probabil ecourile tradiţiei 
șamanice apărute din lumea scitică, ca şi ale credințelor indo-iraniene 
despre nemurire. Din punct de vedere social, aceste mișcări religioase 
de protest par să se refere la zonele de excludere și de privațiuni 
produse de formarea universului politizat al cetăţii: femei, străini, 
comunităţi periferice, figuri de intelectuali marginalizaţi. Din punct de 

vedere psihologic, mișcările sectare răspund aceloraşi exigențe ale 
straturilor celor mai individuale și mai profunde ale experienţei reli- 
gioase, care acționau și în ritualitatea misterică, dîndu-le totuși 
răspunsuri mai explicite, mai articulate atît pe plan religios, cît și pe 
plan intelectual, propunîndu-se, în fine, nu ca o integrare, ci ca o 
alternativă radicală la formele religiozităţii olimpiene şi citadine. 

Această alternativă se înfățișează în primul rînd ca propunere 'a 
unei forme de viață opuse celei a cetățeanului. Ea se articulează într-o 
serie complexă de obligaţii şi interdicții, în primul rînd aceea de a 
consuma carne, al cărei sens religios îl vom vedea; dar mai importantă 
decît conținutul material al obligaţiilor şi interdicţiilor este capacitatea 
lor de a stabili o regulă amănunţită și de a induce iniţiaţilor un zel 
anxios în respectarea regulilor şi a disciplinei. 

Regula şi disciplina în sine asigură puritatea membrilor sectei, 
confirmă deosebirea lor față de ceilalţi, de profani, cu lumea lor impură 
şi contaminată. Modul de viață scrupulos constituit și respectat al 
sectelor reprezintă deci principiul de excludere care-i separă pe cei 
puţini ce au luat calea purificării și a salvării de mulțimea păcătoşilor, 
de lumea cetăţii trufaşe care-şi închipuie că poate să-i elimine pe cei 
slabi și marginali și care ajunge în schimb, la rîndul ei, datorită alegerii 
sectare, să fie refuzată şi exclusă. 

Dar cum se fundamentează refuzul cetăţii şi al religiei sale din 
partea acestor minorităţi sectare, legate de grupuri sociale şi de experiențe 
culturale străine polis-ului? Este respins în primul rînd caracterul 
violent, aspectul crud și ucigaș care se distinge ca fiind central în 
politizarea vieţii. Cetatea este legată structural de excludere și de 
oprimarea unor grupuri sociale întregi, de războiul dintre diverse comu- 
nităţi, de stasis și polemos, de măcelul (phonos) care, inevitabil, însoţeşte 
toate acestea. Într-un cuvînt, cetatea este indisolubil legată de aminti- 
rea violenţei eroice din Iliada și este marcată de ea chiar şi în praticile 
sale religioase. În centrul acestor practici stă de fapt sacrificiul crud, 
uciderea animalului, vărsarea sîngelui său, şi în aceste forme de reli- 
giozitate puritană, destinată, după cum vom vedea, să îmbrace și haina 
teoriei, este răspîndită conștiința că posibilitatea latentă în orice sacri- 
ficiu este omuciderea și că violenţa, o dată declanșată, nu poate fi 
stăvilită și reglementată în simbolizarea ei sacrificală. 

Prin urmare, viaţa socială este contaminată de o vină de sînge, ce 
prelungește și perpetuează o altă dublă vinovăţie, mai veche, de care 
sînt marcate însăși existenţa umanităţii, pe de o parte, şi aceea a 
fiecărei ființe umane, pe de altă parte. 

„E vorba în fapt despre un asasinat originar; conform unui mit orfic, 
titanii l-ar fi atras într-o cursă, l-ar fi ucis şi l-ar fi mîncat pe zeul 
adolescent Dionysos. Din cenușa titanilor, loviți de fulgerul lui Zeus, 
care a vrut să-i pedepsească pentru această teofagie primordială, s-ar 
fi născut primii oameni, maculați deci încă de la începuturi de această 

atroce contaminare. Or, vina originară se multiplică în fiecare existență 
individuală; după Empedocle, un înțelept de la începutul secolului 
al V-lea, legat atît de religiozitatea orfică, cât și de filosofia pitagoreică, 
orice viață presupune prezenţa într-un corp muritor a unui suflet — 
daimon — nemuritor, de origine divină, dar alungat din lăcașul lui 
ceresc din cauza unui omor sau a unui sperjur (B 115 Diels-Kranz) și 
constrîns deci să-și ispășească culpa prin trăirea vieţii terestre infe- 
rioare. Viaţa oamenilor este strivită sub greutatea triplei vinovăţii, 
care marchează însăși existența umanității, pe aceea a societăţii poli- 
tice şi pe aceea a fiecărui individ; pedeapsa pentru această culpă 
constă în violența de care este impregnat fiecare moment al vieții, în 
durerea, opresiunea și angoasa care o însoțesc, în așteptarea înfricoșată 
a morţii. Totuşi, există o cale de salvare și de acces către fericirea 
veşnică, capabilă să depăşească înseşi limitele condiţiei umane. Ea 
constă într-o dublă strategie. Este vorba în primul rînd de a opune 
corporalității contaminate și muritoare elementul divin şi nemuritor 
care se află în noi, sufletul (profunda concepție despre suflet ia ființă 
în cultura greacă tocmai în acest context religios și sapiențial). Prin 
urmare, sufletul trebuie eliberat, dezlegat din cătușele corporalităţii. 
În același timp, el trebuie purificat de vina care l-a făcut să decadă din 
condiţia lui de daimon divin şi să se întrupeze; legătura cu trupul este 
folosită ca un instrument necesar pentru a măsura vina a cărei pedeapsă 
o reprezintă trupul însuși. Pentru ambele scopuri — purificarea trupului 
şi purificarea sufletului — viața trebuie văzută ca un exerciţiu de sacri- 
ficiu, de renunțare, de asceză; spre aceasta ţintesc toate regulile ce 
definesc modul de viaţă secret. Din punct de vedere simbolic, prima și 
cea mai importantă renunțare este aceea de a nu mai consuma carne 
şi, o dată cu aceasta, renunţarea la sacrificiul care însoţeşte în religiile 
cetăţii consumul de carne; dubla renunțare vrea să semnifice refuzul 
violenţei, al omorului, al vărsării de sînge care contaminează existența 
umană. Ei i se asociază o întreagă serie de reguli de abstinenţă, 
începînd cu controlul sexualităţii, care înseamnă refuzul de a amesteca 
sufletul cu trupul. În dialogul platonic impregnat de tradiția orfică şi 
pitagoreică mai mult decît oricare altul, Phaidon, viaţa este caracte- 
rizată limpede, ca exerciţiu de pregătire în vederea morţii: 


Și oare purificarea (katharsis) nu este tocmai ce spune învățătura 
aceea de demult? Adică strădania sufletului de a se detașa cît mai mult 
de trup,.de a se obișnui să se concentreze în sine, strîngîndu-se în el 
însuşi, din toate ungherele trupului, de a trăi atîta cît stă în puterea lui, 
şi în viaţa de acum, şi în cea care urmează, singur în sine însuși, desprins 
de trup ca de niște lanţuri? [...] Dar această eliberare, această desprindere 
a sufletului de trup, nu este tocmai ceea ce se numește moarte? (67 c- - A)! 





1. În Platon, Opere, ed.cit., vol. IV, p. 65 (nt.). 

Așadar, pentru orfism, salvarea individuală este în esenţă salvarea 
sufletului dobîndită prin intermediul unei practici de purificare ce nu 
se limitează la un gest ritual, ci marchează întreaga existență ; zeul 
orfismului este Apollo katharies, „purificatorul”. Eliberat din trup, 
sufletul purificat se poate întoarce la fericirea condiţiei sale divine 
originare ; adepţii sectei obișnuiau să ducă cu ei în mormînt tăblițe 
aurite sau de corn (ca acelea descoperite la Locris, în Magna Grecia, 
sau la Olbia, la Marea Neagră) care atestau viitoarea purificare și 
invocau zeii lumii de dincolo pentru ca sufletul defunctului să fie 
primit alături de sufletele lor. 

Adepții orfismului au întemeiat această concepţie a sufletului şi a 
salvării sale pe o teogonie care se opune celei a lui Hesiod, aşa cum 
refuzul cruzimii sacrificiilor se opunea practicilor religioase ale polis-ului. 
Teogonia orfică ne este cunoscută fragmentar (între altele, datorită 
unui papirus recent descoperit la Derveni). Dacă Hesiod prezenta 
organizarea universului divin ca o trecere de la haosul inițial la ordinea 
realizată prin domnia lui Zeus (în care se putea recunoaște societaţea 
eroilor și apoi aceea politică), pentru adepții orfismului sensul evoluţiei 
lumii reprezenta în schimb o decădere din ordinea iniţială, simbolizată 
de unitatea principiului primordial — armonia Oului cosmogonic, Noaptea 
indistinctă —, spre dezordinea multiplicităţii și a diferenţierii, cu con- 
flictele și violenţa pe care acestea le comportă. Prin urmare, prin 
venirea lui Dionysos, prin „patimile” sale — actul de teofagie al tita- 
nilor — şi reînvierea finală se exprimă o nouă ordine ; în om, echivalentul 
experienţei lui Dionysos se exprimă prin contaminarea originară, puri- 
ficarea și salvarea sufletului. 

În orizontul religios al orfismului, Dionysos joacă deci un rol la fel 
de important, dacă nu chiar mai important decît Apollo. Raportul 
existent între puritanismul ascetic Și vegetarian al orfismului și des- 
frînarea eliberatoare a riturilor bahice proprii cultului dionisiac con- 
stituie o serioasă problemă interpretativă. Fără îndoială, este vorba de 
forme de cultură și de religiozitate care privesc straturi sociale marginale, 
reprezentînd protestul, alternativa culturii şi a religiozităţii „oficiale” 
ale societăţii polis-ului. Dar, pe lîngă aceasta, orfismul a văzut probabil 
în Dionysos zeul inocenței originare pierdute, al împăcării între oameni 
şi între aceştia și natură, pe care violentele societăţi ale războiului şi 
ale politicii le aduseseră în criză. Desigur, inocenţa cultului dionisiac 
comportă o purificare de condiţia istorică a omului „în jos”, adică în 
direcția unei întoarceri la inocența naturală a animalităţii; cea a 
orficilor este în schimb îndreptată mai curînd spre înălțime, spre 
recuperarea de către suflet a unei condiţii divine. Cele două laturi au 
putut fi însă experimentate, cu siguranță, ca expresii ale unui refuz 
comun, al unei aspirații comune către o ordine şi o pace pe care 
religiozitatea politică nu le putea garanta. 

Referirea la Apollo — zeu nu doar al purității, ci și al înțelepciunii = 
domină în schimb categoric tradiţia filosofică, care, de la pitagoreici 
pînă la Platon, reia și elaborează teoretic mesajul religios al orfismului. 

În secolele al VI-lea şi al V-lea, pitagoreicii dezvoltă concepția orfică 
a salvării într-o doctrină elaborată a ciclului reincarnărilor sufletului. 
Daimon nemuritor, sufletul trece printr-o serie de incarnări în diferite 
corpuri muritoare, de condiţie superioară sau inferioară, după sd 
de purificare atins în viața precedentă. În cele din urmă, sufletu se 
va putea desprinde definitiv din ciclul nașterilor pentru a se întoarce 
la divinitatea din care provine (după o versiune a doctrinei) sau poate 
să se reincarneze în cele mai înalte forme de viață permise omului, 
regele drept și mai ales înțeleptul, care de acum încolo — așa cum se 
întîmplă definitiv în reelaborarea platonică a acestei tradiţii — asumă 
rolul filosofului. La pitagoreici, de altfel, purificarea ascetică cerută de 
„viaţa” orfică se configurează deja într-o nouă manieră : ascetismului 
şi renunțărilor rituale li se adaugă forma superioară a purificării 
„apolinice”, care presupune ca iniţiaţii să se dedice înţelepciunii teore- 
tice, studiului celor mai pure obiecte ale cunoașterii. Matematica, 

geometria, armonia, astronomia, cosmologia, filosofia — într-un cuvînt, 
domeniul teoriei pure — pe de o parte integrează Și, într-un anumit 
sens, împing pe un plan secund aspectele propriu-zis rituale Şi reli- 
gioase ale practicilor de purificare ale sufletului, pe de altă parte 
dobîndesc o valoare religioasă, o consacrare apolinică ce transformă 
viaţa înţeleptului și a savantului în forma de viață cea mai înaltă şi 
mai iubită de zei. Această tradiție va influența chiar şi un gînditor 
„laic” cum a fost Aristotel, care, în ultimele pagini ale Eticii Nicomahice 
(10, 7-9), va înălța un adevărat imn perfecțiunii, beatitudinii apropierii 
de divinitate ce caracterizează viața filosofului. | Ă | 
De-a lungul acestui drum, relația dintre atitudinea înțelepților, a 
filosofilor, a intelectualilor şi credinţele religioase nu va fi totuși întot- 
deauna una de integrare și de adaptări progresive, cum se întîmplă în 
curentul minoritar şi sectar care merge de la orfism la pitagorism şi 
apoi la Platon. Acest raport este adesea destinat să cunoască şi momente 


de conflict și de criză. 


Critica religiei şi divizarea credințelor 


La greci, experienţa religioasă s-a desfăşurat întotdeauna pe două 
planuri diferite, dar strîns legate între ele. Pe de o parte, ritualul 
cotidian; pe de altă parte, exprimînd nivelul de sensuri și de inteligi- 
bilitate, ansamblul poveştilor mitologice, mai mult sau mai puțin legate 
de nevoile profunde de asigurare a armoniei lumii, a sensului și valorii 
experienţei sociale şi individuale. Respectarea ritului reclamă deti 
într-o oarecare măsură credinţa în universul mitologic; iar acest lucru 

devine la rîndu-i posibil — într-o panoramă intelectuală din ce în ce 
mai complexă, mai bogată în probleme, instrumente și provocări — 
numai prin intermediul unei desfășurări într-un spaţiu şi într-un timp 
diferite de cele istorice şi sociale. Mai precis, ea cere înscrierea într-un 
registru autonom de adevăr, care nu este legat de cel referitor la 
realitatea istorică, politică a vieţii, care poate fi controlată raţional. 
Într-un anumit sens, Aristotel putea să considere încă, în Poetica, 
poveștile mitologice niște întîmplări (genomena) ce au avut loc cu 
adevărat (1451 b 15 și urm.), dar numai în măsura în care acestea ţin 
de o dimensiune spaţio-temporală discontinuă și străină de aceea în 
care se desfășoară experienţa istorică şi asupra căreia au putere instru- 
mentele sale intelectuale. 

Criza credinței mitologice, tensiunea creată între aceasta şi raționa- 
litatea politico-filosofică ce guvernează viaţa socială a oamenilor se 
verifică prin contrast, atunci cînd cea de-a doua tinde să invadeze 
spaţiul celei dintîi sau cînd credința însăși se desfășoară într-o 
dimensiune spațio-temporală nedelimitată de cea istorică. 

Prima dintre aceste două coliziuni are loc atunci cînd forma de 
raționalitate sapienţială și apoi filosofică, în virtutea puterii sale de 
abstracțiune crescute, tinde să invadeze spaţiul „străin”, necotidian al 
mitului. În această confruntare inegală, imaginea religioasă antro- 
pomorfică a mitului îşi revelează imediat inadecvarea intelectuală, 
natura sa poetică și în mod naiv proiectivă. În secolul al VI-lea, Xenofan 
semnala deja fără milă acest aspect: „Muritorii nutresc părerea că zeii 
sînt ființe născute, că au modul lor de a se îmbrăca și aspectul lor 
particular” (B 14 Diels-Kranz) ; „de aceea, dacă boii, caii şi leii ar avea 
miîini sau ar fi în stare să picteze și să facă cu propriile lor mîini opere 
de artă asemenea oamenilor, caii ar reprezenta imagini de zei și statui 
sub formă de cai, iar boii sub formă de boi” (B 15 Diels-Kranz); 
„etiopienii spun că zeii lor sînt negri şi cîrni, tracii că au ochii albaștri 
şi părul roșu” (B 16 Diels-Kranz). . 

Această critică devastatoare a antropomorfismului mitologic lasă 
loc pentru invazia abstracţiei filosofice. Parmenide va instala aici, 
imediat după Xenofan, ființa sa unică, imuabilă, necesară (tocmai 
opusul multicolorei și multiformei narativităţi caracteristice lumii miti- 
ce); după el, acest nivel „diferit” și superior lumii va fi treptat ocupat 
de alte configurări teoretice, pînă la teologia cosmologică a lui Aristotel, 
care va accepta în Metafizica să arunce o privire retrospectivă asupra 
precursorilor săi. „Este o tradiţie rămasă de la cei vechi și din bătrîni 
sub formă de mit și transmisă urmașilor că aceste [astre] sînt zei și 
că divinul cuprinde întreaga fire.” Pînă aici, Aristotel este înţelegător 
și indulgent. Dar imediat după aceea completează : „Celelalte însușiri 
ale zeilor au fost adăugate, în mod mitologic, pentru a convinge mul- 
țimea, cît şi pentru folosul legilor și al binelui comun. Căci se spune 

că aceşti zei au înfăţişare omenească și că sînt asemănători altor 
animale, şi urmează și alte însuşiri concordante și asemănătoare cu 
cele de mai sus”!. Aristotel desparte deci categoric un nucleu de adevăr, 
„relicvă” a înţelepciunii foarte vechi — credința în natura divină a 
astrelor —, de configurarea mitico-poetică, de acel antropomorfism nara- 
tiv în jurul căruia s-a articulat religia grecilor. O dată ce a invadat 
spaţiul, gîndirea filosofică nu poate decît să dea o explicaţie instru- 
mentală acestui bagaj mitic tradițional. Prima este de tip politic: zeii 
credinţei comune au fost inventaţi — în versiunea lor moralizantă, de 
garanţi ai dreptăţii — pentru a le insufla respectul față de lege şi faţă 
de valorile sociale oamenilor simpli, care le-ar fi încălcat, dacă nu ar 
fi simţit teama de pedeapsa divină. În privinţa acestei idei, Aristotel 
a fost precedat de altfel, spre sfîrşitul secolului al V-lea, de sofistul cu 
convingeri oligarhice Critias, care scrisese: „Eu cred că un om inte- 
ligent şi cu mintea înțeleaptă a inventat pentru oameni frica de zei, 
ca toţi cei răi să se teamă și pentru ceea ce făceau, spuneau sau 
gîndeau în taină. [...] Așa cred că la început cineva i-a convins pe 
oameni că zeii există” (B 25 Diels-Kranz). lar după Critias și Aristotel, 
o îndelungată tradiţie filosofică, de la Epicur la Lucrețiu, se va strădui 
să-i convingă pe oameni de absurditatea spaimei de pedepsele divine. 
Cea de-a doua explicaţie instrumentală a mitului constă în inter- 
pretarea sa alegorică, ce se mîndrește şi ea cu o foarte lungă tradiţie, 
de la înțelepţii presocratici pînă la filosofii stoici şi neoplatonici. După 
această tradiție, mitul ar exprima în formă poetică, pentru uzul minților 
simple şi prin înfrumusețare, un nucleu de adevăr filosofic ce se poate 
citi în spatele lui. Astfel, carul lui Apollo ar reprezenta mișcarea 
Soarelui; dreptatea lui Zeus — existenţa unei raţiuni providenţiale, 
care ar constitui legalitatea în natură ; nașterea zeilor — ordinea consti- 
tuirii Cosmosului şi aşa mai departe. a II | 
Dacă prima formă a ciocnirii dintre credinţele mitico-religioase şi 
raționalitatea filosofico-politică se produce în momentul cînd cea de-a 
doua invadează, în virtutea puterii sale de abstracţie, spaţiul înde- 
părtat al celei dintii, al doilea impact se produce în schimb atunci cînd 
acele credinţe, cu capacitatea lor de a influența prin intermediul edu- 
caţiei viața istorică a oamenilor, pătrund în spaţiul etico-politic. După 
cum am văzut, Platon se temea de efectele de corupere ale poeziei 
„teologice” a lui Homer şi a adepților săi și-i propunea legiuitorului 
noii cetăţi să cenzureze în mod corespunzător vechile texte şi să-i 
alunge apoi pentru totdeauna pe poeți din cetate. Atât timp cât se va 
crede că Homer „a educat Grecia și că el este vrednic de luat în seamă 
pentru cine vrea să afle cum să orînduiască problemele omeneşti și 





1. Aristotel, Metafizica, 12, 8, trad. rom. Andrei Cornea, Humanitas, București, 
2001, p. 396 (n.t.). 

cum să le înveţe”, crede Platon, nu va exista nici o formă bună de 
viață, nici o cetate dreaptă; astfel încît el adaugă: „Dacă ai primi în 
cetate — sub formă tragică sau epică — Muza agreabilă, plăcerea şi 
suferinţa vor domni la tine în cetate, în locul legii și al raţiunii care 
par a fi mereu, după opinia generală, cel mai bun lucru? adică injure 
filosofică (Republica, 5, 606 e şi urm.)!. i 
| Noua cetate nu trebuie doar să alunge dăunătoarea religie mitolo- 
gică a poeţilor, pentru efectele ei perverse asupra educaţiei cetățenilor ; 
ea trebuie să-și întemeieze propriile instituţii și propria educaţie pe o 
nouă teologie, care să răspundă principiilor raţiunii filosofice, şi va fi 
vorba, după Legile platonice, despre o teologie întemeiată pe credinţa 
în natura divină a astrelor și în existenţa unei providenţe divine care 
garantează ordinea cosmosului și este normativă pentru existența 
umană. Această nouă teologie filosofică, destul de săracă în conţinuturi 
narative și imaginare comparativ cu cea „poetică”, dar mult mai exi- 
gentă în obligaţii normative și educative şi mult mai bogată în teze 
dogmatice, va dovedi tentaţia recurentă de a se înzestra cu un aparat 
de control şi de constrîngere, aflat între stat şi biserică, apt să impună 
ortodoxia şi să-i pedepsească pe cei ce o încalcă. Astfel, Platon se va 
gîndi să înzestreze teologia formulată în cartea a zecea a Legilor cu un 
organ de control, Consiliul nocturn, împuternicit să pedepsească cu 
moartea delictul de impietate (Legile, 10, 12); de asemenea, stoicul 
Cleante propunea, în secolul al III-lea î.Hr., trimiterea înaintea unui 
tribunal panelenic pentru delictul de blasfemie a astronomului Aristarh 
care pusese la îndoială ideea că Pămîntul (şi o dată cu el umanitatea 
și zeitățile lui) se află în centrul sistemului astrelor şi planetelor. 
Confruntat cu diferite imbolduri dezintegratoare - sectare şi filo- 
sofice —, polis-ul reacționează în apărarea râligiei şi a Panteonului care 
a instituit-o și a întemeiat-o, în diferite moduri. Faţă de cultele dionisiace 
s-au adoptat, așa cum am văzut, forme elastice de integrare în ansamblul 
religiilor civice, care permit în acelaşi timp un control asupra poten- 
țialului subversiv și o folosire profitabilă a relaţiei acestora cu o 
dimensiune „străină” a sacrului (spre deosebire de Roma, polis-ul grec 
nu va merge niciodată pînă la interzicerea riturilor bahice, pusă de 
altfel în scenă de Euripide în Bacantele, cu concursul regelui Penteu 
pedepsit crunt de zeu pentru aceast:. blasfemie). Orficii vor fi respingi 
și menţinuţi într-o condiție marginală și declasată de magi purificatori 
și mistici, reduși la statutul de şarlatani, rătăcind dintr-o cetate în 
alta, din casă în casă, propunîndu-și cărţile şi ritualurile bizare şi 
uneori instalaţi în comunităţi periferice față de universul marilor 
poleis. Diferit este cazul pitagoreicilor; atunci cînd au încercat să 
transforme, în Magna Grecia, erezia lor religioasă într-un regim politic 


1. În Platon, Opere, ed.cit., vol. V, p. 427 (ni.). 

finalizat cu puritanismul sectei, au fost alungaţi, cum s-a întîmplat la 
Crotona, poate spre jumătatea secolului al V-lea î.Hr., printr-un pogrom 
sîngeros ; ca urmare, diaspora pitagoreică decade în Grecia pînă la un 
nivel asemănător cu cel marginal al orfismului, chiar dacă, din punct 
de vedere intelectual, mult mai influent. 

Atitudinea polis-ului şi a religiei sale faţă de provocarea filosofilor 
prezintă caracteristici complexe, greu de interpretat. Neavînd o ortodoxie 
teologică, polis-ul ignoră de obicei provocările și încălcările filosofice, 
restrînse de altfel la o minoritate limitată de intelectuali fără influență 
politică efectivă. Această atitudine cunoaşte însă în perioada clasică 
două excepţii notabile, procesele de blasfemie intentate la Atena împo- 
triva lui Anaxagoras, pe la 440 î.Hr., şi împotriva lui Socrate, în 
399 î.Hr. Primul este acuzat că a negat caracterul divin al astrelor și 
în special pe cel al Soarelui, figură apoliniană prin excelență, inter- 
pretîndu-le drept conglomerate de materie incandescentă, şi este pedep- 
sit cu exilul. Socrate, după cum se ştie, a fost acuzat că-i corupe pe 
tinerii atenieni, negînd printre altele zeii polis-ului și introducînd noi 
zei, poate de origine orfică (daimonul) și cosmologică („norii” despre 
care vorbește Aristofan în satira sa). Pentru aceste delicte, Socrate a 
fost condamnat la pedeapsa cu moartea, pe care el a refuzat s-o con- 
vertească în exil, aşa cum ar fi avut dreptul. 

Contrar a ceea ce ar putea să lase de presupus, aceste două procese — 
care le-au inspirat filosofilor o atitudine de prudență faţă de polis, 
astfel încît Platon, ca elev al lui Socrate, a preferat să plece într-un 
exil provizoriu, iar Aristotel s-a temut de un proces ca al lui Socrate — 
nu înseamnă că în cetate exista o intoleranţă religioasă împinsă pînă 
la persecutarea ereziilor. Atât procesul lui Anaxagoras, cât și cel al lui 
Socrate trebuie privite mai degrabă ca episoade ale luptei politice care 
se desfăşura în cetate; prin Anaxagoras era pedepsită atmosfera poli- 
tico-intelectuală din preajma lui Pericle, iar prin Socrate, un membru 
eminent al grupului oligarhic avîndu-l în frunte pe Critias, care prin 
lovitura de stat din 404 pusese în pericol democraţia ateniană. Cu 
toate acestea, în ambele cazuri un juriu popular, ce reprezenta întregul 
polis, a putut fi împins să pronunţe o condamnare de natură politică 
pe baza unor motivații religioase. Aceasta înseamnă în esență că 
respectarea religiei olimpiene şi a ritualurilor sale era percepută pretu- 
tindeni ca solidară cu însăși existenţa polis-ului și a ordinii sale 
politice; mai precis, „credinţa în zei” însemna în primul rînd nu atît 
un act spiritual de credinţă și un respect teologic, cît un simț imediat 
de apartenenţă la comunitatea politică şi echivala în cele din urmă cu 
a fi un bun cetățean atenian, spartan și așa mai departe. 

Tocmai de aceea, polis-ul şi-a rezervat întotdeauna dreptul de a 
legifera în legătură cu cultul zeilor și componența propriului panteon; 
admiterea de noi zei, cum se întîmplă cu primirea lui Asclepios la 
Atena în anul 420 î.Hr. şi masiv în epoca elenistică, cu recunoașterea 

unor divinităţi de origine orientală sau legate de cultul noilor monarhi, 
nu încălca ordinea și stabilitatea cetăţii dacă era legiferată public și 
de către întreaga comunitate. În mod similar erau reglementate de 
polis și puse sub protecţia sa momentele de integrare religioasă pane- 
lenică sau între cetăţi, cum ar fi organismele religioase (amphyctiones), 
Jocurile olimpice, acceptarea autorităţii preoțimii delfice asupra unei 
serii de evenimente publice. Aceste momente de religiozitate panelenică, 
deși reglementate de polis, făceau ca acceptarea religiei olimpiene, a 
panteonului și riturilor ei să certifice, pe lîngă statutul de cetăţean al 
propriului polis, chiar statutul de grec — adică, în fond, cel de om în 
sensul deplin al cuvîntului. Se înțelege, prin urmare, în ce fel refuzul 
„acestei comunităţi religioase poate să comporte pentru conștiința comună 
o autoexcludere din corpul civic, din societatea elenică, din însuși genul 
uman cu care aceasta se identifica, ignorînd degenerările barbare. Dar 
întrucît această acceptare era publică şi se epuiza în sfera publică, fără 
să comporte o credință la nivelul conștiinței, și nici o ortodoxie teologică 
în gîndire, era posibilă o divizare a nivelurilor credinţei, care s-a accentuat 
progresiv. „A crede” în religia olimpiană avea să continue să însemne, 
pentru toţi, respectarea ritualurilor comune și participarea la cunoaște- 
rea narativă a miturilor, care erau semnul apartenenţei la o comu- 
„_nitate, la o cultură, la o societate, la fel cum erau folosirea limbii 
grecești, cunoaşterea lui Homer, a obiceiurilor împămîntenite ale vieţii 
sociale. La .un alt nivel, această credință va putea să coexiste, cum se 
“întîmplă din ce în ce mai mult, cel puţin din secolul al IV-lea î.Hr., cu 
monoteismul și imanentismul propriu teologiei filosofice, pătrunzînd 
"treptat în straturile cultivate ale societăţii (care tinde din ce în ce mai 
„mult să-i identifice pe zei cu primul dintre ei, iar pe acesta, cum se 
întîmplă în cazul stoicilor, cu principiul raţional al ordinii şi sensului 
imanent al naturii lumii), sau, pur și simplu, cu scepticismul religios 
foarte răspîndit între intelectuali. 

- Aşadar, tolerantul politeism al miturilor şi riturilor, făcînd abstracție 
de exigenţele politice și sociale indisolubil legate de el, a convieţuit 
timp îndelungat în conştiinţa grecilor cu cele mai pasionante experimente 
intelectuale în domeniul teologic, etic și ştiinţific. Cel puţin pînă la 
apariția unor noi forme religioase, dotate cu o puternică încărcătură 
de ortodoxie teologică şi cu o instituție ecleziastică cu putere de con- 
strîngere, care îl vor ataca direct atît pe primul, cât și pe cele din urmă. 
Dar aici sîntem mult în afara experienţei religioase a grecilor, chiar 
dacă noile monoteisme, de la cel iudaic pînă la cel creștin și cel islamic, 
se vor revendica în măsuri diferite de la elaborările lor teologice şi de 
la concepţia lor despre salvarea sufletului. 

34. Nicolae Breban — Riscul în cultură 

Claude Karnoouh — Dușmanii noștri cei iubiţi. Mici cronici din Europa 
Răsăriteană şi de prin alte părţi 

Cristian Bădiliţă (ed.) — Eliadiana 

loan Buduca - Și a fost seară, şi a fost dimineaţă 

Pierre Hadot — Ce este filosofia antică ? 

Leon Wieseltier — Împotriva identităţii 

* %* %* — Apocalipsa lui Pavel 

Marcel Mauss — Eseu despre dar 

Eugeniu Safta-Romano — Arhetipuri juridice în Biblie 

Guy Scarpetta — Elogiu cosmopolitismului 

Dan Pavel — Cine, ce şi de ce ? 

Vladimir Jank6l6vitch — Iertarea 

Andrei Cornea — Penumbra 

Iosif Sava — Muzica şi spectacolul lumii. 10 Serate TV 

Pierre Hadot — Plotin sau simplitatea privirii 

Cristian Bădiliţă — Călugărul şi moartea 

* * * — Convorbiri cu Schopenhauer 

Dan Pavel — Leviathanul bizantin 

Sorin Antohi — Civitas imaginalis 

Basarab Nicolescu - Transdisciplinaritatea. Manifest 

Emanuel Swedenborg - Despre înțelepciunea iubirii conjugale 

Jacques Derrida — Despre ospitalitate 

Paul Barbăneagră — Arhitectură şi geografie sacră. Mircea Eliade şi 

Claude Karnoouh - Comunism /Postcomunism şi modernitate tîrzie. 

. Marc Bloch — Regii taumaturgi 

„ Filostrat — Viața lui Apollonios din Tyana 

. Diogenes Laertios — Despre viețile şi doctrinele filosofilor 

. Ştefan Afloroaei — Cum este posibilă filosofia în estul Europei 
. Gail Kligman - Nunta mortului 





14, 
16. 
17. 
18, 


20. 
21. 
22. 
23. 
24. 


25. 
2€ 


27. 


28. 


29. 
30. 
31. 


32. 
33. 
34. 
35. 
36. 


37. 
38. 
39. 


40. 


41. 
42. 
43. 
44. 
45. 
46. 
47. 
48. 
49. 


50. 
51. 
52. 


15. Jean Delumeau — Păcatul și frica 

Mihail Psellos — Cronografia. Un veac de istorie bizantină. 976-1077 

Cicero — Despre divinaţie 

19. Elena Niculiţă-Voronca — Datinele şi credinţele Poporul român 
adunate şi aşezate în ordine mitologică 

* * * — Carmina Burana. Antologie de poezie latină medievală 

Paul Zumthor — Babel sau nedesăvîrşirea 

Porfir — Viaţa lui Pitagora. Viaţa lui Plotin 

E.R. Dodds — Grecii şi iraționalul 

Jean Delumeau — Mărturisirea şi iertarea. Dificultăţile confesiunii. 
Secolele XIII-XVIII 

Thomas de Aquino — Despre fiind şi esenţă 

I.-Aurel Candrea — Folclorul medical român comparat. Privire generală. 
Medicina magică 

Vladimir Petercă — Regele Solomon în Biblia ebraică şi în cea grecească. 
Contribuţie la studiul conceptului de midraş 

Fmmanuel L6vinas — Totalitate și Infinit 

* * * — Evanghelii apocrife 

Jacques Le Goff —- Omul medieval 

Jacques Derrida — Spectrele lui Marx. Starea datoriei, travaliul doliului şi 
noua Internaţională 

Gabriel Andreescu, Gusztâv Molnâr (ed.) — Problema transilvană 

Seneca - Naturales quaestiones. Ştiinţele naturii în primul veac 

Cristian Bădiliţă — Platonopolis sau Împăcarea cu filozofia 

Hans-Georg Gadamer — Elogiul teoriei. Moștenirea Europei 

Pavel Florenski — Stilpul şi Temelia Adevărului. Încercare de teodicee 
ortodoxă în douăsprezece scrisori 

Eugenio Garin — Omul Renaşterii 

Julien Ries — Sacrul în istoria religioasă a omenirii 

Virgil Nemoianu - Jocurile divinității. Gîndire, libertate şi religie 
la sfirşit de mileniu 

Robert Darnton - Marele masacru al pisicii şi alte episoade din istoria 
culturală a Franţei 

* * * — Antihristul 

Lie Zi — Calea vidului desăvîrşit 

Cicero — Despre destin 

Michel Vovelle —- Omul Luminilor 

Frangoise Bonardel — Filosofia alchimiei. Marea Operă şi modernitatea 

Tatiana Slama-Cazacu - Stratageme comunicaţionale şi manipularea 

* * * — Trei apocrife ale Vechiului Testament 

Jacques Le Goff — Sfintul Francisc din Assisi 

A.R. Raqcliffe-Brown — Structură şi funcţie în societatea primitivă. 
Eseuri şi discursuri 

Frangois Furet - Omul Romantic 

Hans-Georg Gadamer — Actualitatea frumosului 

Plinius — Naturalis historia. Enciclopedia cunoştinţelor 
din Antichitate (vol. 1) 

Arnold Van Gennep — Totemismul. Starea actuală a problemei totemice 
Rosario Villari — Omul baroc 
John R. Searle — Realitatea ca proiect social 
Peter Sloterdijk — Critica raţiunii cinice (vol. 1) 
Isabelle Stengers — Inventarea ştiinţelor moderne 
Guglielmo Cavallo — Omul bizantin 
Nicolae Corneanu -— Patristica mirabilia. 
Pagini din literatura primelor veacuri creştine 
Pierre Teilhard de Chardin - Scrisori inedite 
Andrea Giardina — Omul roman 
Sergio Donadoni — Omul egiptean 
Anne Cheng — Istoria gîndirii chineze 
Artemidoros — Carte de tălmăcire a viselor 
Dolores Toma — Despre grădini şi modurile lor de folosire 
Silviu Rogobete — O ontologie a iubirii. Subiect și Realitate Personală 
supremă în gîndirea teologică a părintelui Dumitru Stăniloae 
Plinius — Naturalis historia. Enciclopedia cunoştinţelor 
din Antichitate (vol. II) 
Jean-Pierre Vernant — Omul grec 

Norbert Elias — Procesul civilizării. Cercetări sociogenetice 

